
Alexandru BANTOŞ 
Quo vadis, Republica Moldova? 


AB. — editor şi publicist, 
redactor-şef al revistei 
„Limba Română”, directorul 
Casei Limbii Române, Nichita 
Stănescu. 


Într-o atmosferă înălțătoare, cum aceste meleaguri 
nu mai cunoscuseră până atunci, la 27 august 1991 
Chișinăul „proclama solemn, în virtutea dreptului 
popoarelor la autodeterminare, în numele întregii 
populaţii a Republicii Moldova şi în fața întregii 
lumi” Declaraţia de Independenţă. „Republica 
Moldova - se spunea în acest act juridic de însem- 
nătate primordială pentru soarta noii construcții 
politice — este un stat suveran, independent și de- 
mocrat, liber să-și hotărască prezentul și viitorul, 
fără nici un amestec din afară, în conformitate cu 
idealurile și năzuinţele sfinte ale poporului în spa- 
tiul istoric și etnic al devenirii sale naţionale”. 


Acum, la expirarea a două decenii de la istoricul eve- 
niment, este firesc să ne întrebăm cum a susținut 
acest examen de existență autonomă o regiune aflată 
mereu sub tutela cuiva. Or, bilanţul retrospectiv este 
departe de a fi optimist: statul constituit după implo- 
zia Uniunii Sovietice nu întrunea suficiente premise 
pentru un proiect de viitor. Realităţile cotidiene, des- 
curajante pentru marea majoritate a populaţiei, con- 
firmă cu regret acest trist adevăr. Este și concluzia pe 
care o trag tot mai mulți analişti (autohtoni și străini) 
care, în temeiul unor ample și nepărtinitoare sinteze 
de natură politică, economică, socială, culturală etc., 
evaluează itinerariul suveran al fostei colonii sovieti- 
ce, estimându-i perspectivele pe fundalul acutizării 
tendinței de a revizui harta geopolitică a lumii. Deşi în 
ultimul timp iese din anonimat, grație amplasării sale 
la confluența de mari interese, Republica Moldova 
(tot mai atractivă pentru cei preocupaţi de recroirea 
strategiilor globale) e apreciată totuși drept o entitate 
extrem de fragilă, ce nu poate scăpa de sechelele ve- 
chiului regim de administrare şi în care reformele au 

fost compromise aproape definitiv. Entuziasmul exuberant al românilor basa- 
rabeni ce au considerat ziua de 27 august 1991 „oră astrală” în procesul de re- 
cucerire a libertăţii şi a demnităţii răpite de ruși s-a spulberat treptat pe drumul 
lung și învolburat al tranziţiei, făcând tot mai mult loc decepţiilor. Specialiştii 
în materie constată că, atâta vreme cât rezultatele economice și ameliorările de 
ordin social sunt blocate și se lasă prea mult așteptate, asupra acestui spaţiu cu 
vector politic ambiguu planează stigmatul unui deznodământ imprevizibil. Se 
impun acțiuni permanente, dinamice, eficiente, în stare să satisfacă exigenţele 
sociale ale populaţiei ce, în dorința de a scăpa de sărăcie și mizerie, a invadat 
Occidentul, însușind doar din experiență personală legile democraţiei, care la 
baştina lor sunt în continuare neglijate sau aplicate pervers. Mirajul iluziilor 
debitate de către elita politică în timpul campaniilor electorale nu mai poate în- 
frâna disperarea, grija obsesivă și stresantă a celor mulți de a-și asigura elemen- 
tara supravieţuire. E trist că factorii de conducere perindaţi la cârma republicii 
încă nu au conștientizat că înalta lor demnitate de reprezentanţi ai puterii în 
stat reclamă o sarcină prioritară: identificarea adevăratelor soluţii pentru asa- 
narea situaţiei economice, astfel ca bunăstarea cetățeanului de rând să nu mai 
fie amânată și tăgăduită. Un succes real solicită muncă perseverentă, acțiuni 
energice și responsabilizare pentru împlinirea destinului național. Garantul li- 
bertăţii şi al prosperării rezidă în profesionalismul oamenilor care au putere 
de decizie în societate, precum și în înțelepciunea și abilitatea lor de a preveni 
derapajele, determinate de trecerea societăţii de la autoritarism la democraţie. 
Există dovezi mai mult decât concludente că alianțele politice, oricât de naţi- 
onale, de europene s-ar declara, sunt, în definitiv, ieftine subterfugii dacă tole- 
rează corupția, delațiunea, parvenitismul, oportunismul... O elită ce urmărește 
beneficiul personal sau de grup, împărțind şi apropriindu-și în mod fraudulos 
patrimoniul public, va putea răspunde numeroaselor și diverselor provocări ale 
acestei lumi aflată în continuă schimbare? Situată la marginea Uniunii Europe- 
ne, dar sub privirea hulpavă a Orientului, Republica Moldova, dacă dorește cu 
adevărat să persevereze în ideea suveranității și a independenţei, e obligată să-şi 
urmeze constant traiectul, asigurându-și cu prudenţă securitatea națională. 


Dar, pentru a recupera starea de spirit care să ne alimenteze optimismul, în- 
crederea în ziua de mâine și speranţa că vom intra cândva în normalitate, tre- 
buie să stabilim în ce măsură viitorul societăţii depinde de acțiunile fiecăruia 
dintre noi, cetățean simplu sau funcționar de stat, trebuie să judecăm global şi 
să acționăm local, să regândim și să reașezăm lucrurile, să elaborăm o strategie 
naţională de durată, cu obiective realiste, coerente, având drept scop final salv- 
gardarea acestei părți de neam. Acum, mai mult ca oricând, este imperativ să 
ne întrebăm: încotro ţine calea Republica Moldova? Să luăm aminte la lecţiile 
amare ale istoriei noastre recente și să nu uităm că pentru a supraviețui mai 
avem o şansă. Una singură: de a o lua de la capăt. 

Dorina BALMUŞ 


Revista „Limba Română”: 
bilanț și perspective 


DB. — lector la Catedra 
literatura română şi teorie 
literară, drd., Facultatea de 

Litere, U.S.M. Redactor la 
revista „Limba Română”. 

Domenii de cercetare: 

literatura română 
contemporană, literatura 
română secolul XIX. 


Parcursul duodecenal al „Limbii Române” — cu 
sinuozităţile intrinseci afirmării unei publicaţii ro- 
mânești într-un context istoric și cultural incert, 
dar și cu incontestabile merite în asanarea climatu- 
lui lingvistic din Republica Moldova și repunerea 
în circuit a valorilor culturale naţionale interzise, 
şi, fără îndoială, cu șanse mari de supraviețuire în 
contextul noilor ritmuri şi imperative de comuni- 
care — a constituit centrul de interes al Conferinței 
Științifice Internaţionale „Limba Română” - două 
decenii în serviciul culturii naționale, care şi-a desfă- 
şurat lucrările pe 13 mai 2011, la Chișinău. 


Organizat cu sprijinul Institutului Cultural Ro- 
mân, al Primăriei municipiului Chişinău, al Uni- 
unilor Scriitorilor și Artiștilor Plastici din Moldo- 
va, evenimentul a reunit prietenii dintotdeauna ai 
„Limbii Române” - oameni de știință şi cultură 
din Republica Moldova, România și Ucraina, 
reprezentanţi ai parlamentelor și guvernelor de 
pe cele două maluri ale Prutului, colaboratori ai 
revistei etc. — care, prin acțiunea lor temerară de 
a sprijini publicaţia, au propulsat-o, de fapt, în 
avanscena procesului de recuperare și repunere în 
circuit a valorilor identitare și culturale. 


Discursurile celor prezenţi s-au situat între ati- 
tudinea justificată şi necesară chiar de a privi în 
urmă, or, întrunirea a fost şi pretextul unui bilanţ 
aniversar, făcut cu emoție și multă responsabilita- 
te de redactorul-şef Alexandru Bantoş în cuvântul 
de deschidere a Conferinţei, dar și de ex-ministrul 
Nicolae Mătcaș, unul dintre fondatorii revistei, și 

tentația de a privi înainte, pentru a contura misiunea programatică a publica- 
ţiei în actualul context social-politic, lingvistic și cultural, dar și în consens 
cu noile imperative ale evoluţiei societății contemporane, și a fixa reperele 
indispensabile ale itinerarului de perspectivă al revistei. 


Viziunea retrospectivă a pus în evidență câteva aspecte esenţiale: rolul publicaţiei 
în promovarea normelor limbii române standard (în acest sens Primarul General 
al municipiului Chișinău Dorin Chirtoacă, prezent la Conferinţă cu un mesaj de 
salut, a remarcat „o mare diferenţă: limba română este mai bine cunoscută decât 
acum douăzeci de ani”, precizând că „suntem pe drumul cel bun”, în timp ce poetul 
Andrei Strâmbeanu a recomandat ca studiu obligatoriu „Limba Română” pentru 
politicieni și jurnaliști, în contextul „calamităţilor lingvistice” atestate în vorbirea 
acestora); rolul revistei în procesul de redeşteptare națională a românilor basara- 
beni (fapt menţionat de același Dorin Chirtoacă — „revista «Limba Română» a 
făcut istorie la Chişinău” —, dar și de Senatorul român Viorel Badea, care a comu- 
nicat, printre altele, inițiativa Statului Român de instituționalizare și la București a 
zilei de 31 august ca Ziua Limbii Române); efortul deosebit întreprins de revistă 
la restabilirea contactului dintre centru şi margine (la acest capitol Președintele 
Uniunii Scriitorilor din Moldova Arcadie Suceveanu a numit „Limba Română” „o 
revistă-şcoală”, „o revistă-cetate”, prin ale cărei ferestre „se vede România întreagă”, 
iar Senatorul român Gheorghe Mihai Bârlea, vechi prieten al publicaţiei, a apreci- 
at mult proiectul Itinerare ale identității noastre lansat de „Limba Română”, la care a 
participat el însuși în calitate de prefect al judeţului Maramureș și prin care au fost 
promovate însemnate centre de cultură și civilizație românească, stimulându-se 
astfel dialogul cultural dintre diferite zone ale Ţării); şi nu în ultimul rând, a fost 
subliniat rolul revistei la evaluarea patrimoniului spiritual românesc, drept premi- 
să necesară în procesul de integrare europeană (faptul a fost menţionat de Petre 
Guran, directorul Institutului Cultural Român „Mihai Eminescu” (Chișinău), de 
prof. univ. dr. Gheorghe Chivu, venit cu un mesaj de salut din partea Academiei 
Române, al cărei membru corespondent este, precum şi de Eugen Tomaç, Secre- 
tar de Stat pentru românii de pretutindeni, care a apreciat vizita delegaţiei Casei 
Limbii Române „Nichita Stănescu” la Parlamentul European drept un „mesaj de 
unitate”, amintind despre obligația de a le da românilor „șansa de a se întâlni în 


=» 


Uniunea Europeană. 


Viziunea de perspectivă asupra „Limbii Române” ar putea fi sintetizată pornind 
de la afirmaţia optimistă şi promițătoare a Ministrului Educaţiei Mihai Șleahtiţchi, 
„Avem nevoie de «Limba Română» ”, afirmaţie care s-a regăsit, în forme variate, 
în majoritatea mesajelor rostite, participanţii la Conferință relevând necesitatea 
existenţei revistei „Limba Română” în spațiul mediatic și susținând, în acest sens, 
cele două iniţiative lansate de colegiul de redacție al publicaţiei: Limba Română 


în fiecare şcoală (care prevede asigurarea celor 1.600 de biblioteci din învățământ 

cu abonamente la „Limba Română”) și Limba Română fără frontiere (plasarea în 
spaţiul virtual al revistei, în vederea facilitării accesului la studii și cercetări recente 
din domeniul sociolingvistic şi cultural în contextul comunicării informatizate). 


Dominanta ştiinţifică a Conferinţei „Limba Română - două decenii în serviciul 
culturii naționale” s-a materializat în comunicările abordând aspecte esenţiale din 
domeniul lingvisticii actuale, concepute în descendența ideilor coşeriene (prof. 
univ. dr. Eugen Munteanu, Câteva reflecții despre posteritatea imediată a lui Eugeniu 
Coșeriu), situaţia precară a limbii române în Ucraina (acad. Alexandrina Cernov, 
Statutul limbii române în Ucraina şi capcanele politice), implicarea instituţiilor mass- 
media în promovarea legislaţiei lingvistice şi a limbii române literare (prof. univ. 
dr. m. c. al Academiei Române Gheorghe Chivu, Rolul presei în promovarea limbii 
române literare), evoluţia limbii române în procesul de reconstituire a identității 
naţionale a românilor basarabeni (prof. dr. Theodor Codreanu, Destinul limbii 
române în contextul democratizării Republicii Moldova). În acelaşi context, masa 
rotundă, moderată de prof. dr. Stelian Dumistrăcel (Iași) și prof. univ. dr. hab. Ana 
Bantoș, a luat în dezbatere adversitățile itinerarului democratic și impactul lor asu- 
pra situaţiei etnolingvistice și culturale din Republica Moldova, oferindu-le par- 
ticipanţilor — profesori universitari doctori Dan Mănucă, Eugen Munteanu, loan 
Milică, Doris Mironescu, Șerban Axinte (Iași), Alexandrina Cernov, Ilie Tudor 
Zegrea, Ilie Luceac, Doina Colesnicov (Cernăuţi), Victor Grecu (Sibiu), Dorin 
Cimpoeşu, Constantin Burac (București), Cristinel Munteanu (Brăila), Doina 
Cernica (Suceava), Gheorghe Mihai Bârlea (Baia Mare), Constantin Şchiopu, 
Petru Butuc, Anatol Eremia ș.a. — oportunitatea exprimării unor viziuni şi puncte 
de vedere originale subsumate celor două arii tematice: Text literar, mentalitate şi 
context social; Presa scrisă şi cultura limbii. 


Conferinţa s-a desfășurat într-o atmosferă deosebită, întregită și de expoziția 
de pictură și tapiserie a cunoscutei artiste Ecaterina Ajder, din care am repro- 
dus în numărul curent al revistei câteva lucrări, ca o reiterare a frumoasei tra- 
diţii a Dialogului artelor, purtând un generic sugestiv — Imensitate — în consens 
cu imensitatea Limbii Române, ca „pol statornic” (alături de creaţia artistică) 
al „imaginii specificului național” (Dumitru Irimia). 


Participanţii la Conferinţă au accentuat necesitatea imperativă a continuării 
itinerarului sociolingvistic şi cultural al publicaţiei, trecând de la poziția de 
avangardă în lupta pentru afirmarea limbii, istoriei, identităţii naţionale la cea 
de ariergardă (Petre Guran) în promovarea şi redimensionarea valorilor cul- 
turale a tuturor românilor. 


Revista „Limba Română” găzduieşte în această ediție o parte din textele comu- 
nicărilor ţinute la Conferință, precum și câteva articole scrise cu prilejul aniver- 
sării publicaţiei. 

Gheorghe Mihai BÂRLEA 


Exemplu de inspirație și tenacitate 
Discurs rostit la aniversarea revistei „Limba Română” 


Domnule Alexandru Bantoș, 
Distinse oficialități şi invitaţi, 


dragi fraţi basarabeni, 


Gh.MB. — poet, politician, Nu întotdeauna și nu pentru toți maica noastră 
conf. univ. dr, prodecan Limba Română, generoasă și nobilă, poate să lu- 
Facultatea Litere, mineze intensitatea emoţiilor și sentimentelor ce 
Universitatea de Nord Baia ne stăpânesc în anumite împrejurări, când inimile 
Mare. Preşedinte al Comisiei  pulsează în aceleași ritmuri. 


permanente a camerei o o. i Eta uta 
deputaţilor şi senatului Mă simt şi eu acum învinsul unei astfel de situaţii 


privind statutul deputaţilor emoţionale, motiv pentru care discursul meu își 
şi senatorilor, membru al propune să fixeze doar câteva momente şi consi- 
Comisiei de cultură, artă şi — deraţii legate de evenimentul excepţional pe care 


mijloace de informare în 4] sărbătorim împreună. 
masă a senatului României. 


Membru al Uniunii  Recuperez din memorie câteva din „întâlnirile 
Scriitorilor din România. admirabile”, ca să-l parafrazăm pe filozoful și logi- 
Volume recent editate:  cianul Anton Dimitriu, cu unele dintre personali- 
Eminescu: teme metafizice tăţile ce reprezintă cu demnitate spiritul culturii 
PSOE (E seu ADA şi limbii române peste Prut, identitatea noastră 


Mentalităţi în tranziţie, 2004; . a i Ă 
S istorică, visele şi idealurile noastre comune. 
Ceremonia clipei, 2006; ? 


Umbra lucrurilor, 2010. Am venit, în premieră, la Chişinău în 28 noiem- 
brie 1991, împreună cu un coleg din Maramureș, 
cu dorința de a invita la un mare festival de datini 
de iarnă, de Crăciun și de Anul Nou, la Sighetu 
Marmaţiei, formaţii din Republica Moldova, abia 
ieșită din îngheţul politic al defunctului U.R.S.S. 


Călătoria a fost dificilă, venind din Transcarpatia 
prin Cernăuţi cu un autobuz hodorogit. 

Dificultăţile călătoriei au fost date uitării după ce ne-am întâlnit cu domnul 
ministru al culturii de atunci, Ion Ungureanu, disponibil și prietenos în dialogul 
cu noi. Am zăbovit puțin în fața statuii lui Ştefan cel Mare și ne-am plimbat pe 
Aleea Scriitorilor cuprinși de emoții, salutând fiecare bust ca pe o persoană 
vie. În imaginar, istoria, geografia şi spiritul românesc își redefineau conturu- 
rile. Îi pizmuiam în gând pe cei ce le-au mutilat și îl invocam pe Tatăl nostru 
din ceruri, prin versurile lui Mihai Eminescu: 

„Ca să pot muri liniștit 


v» 


Pe mine mie redă-mă” 


Aveam în vedere, desigur, Eul nostru colectiv, Eul nostru nedivizibil, Eul nos- 
tru ce a stat ca un munte pază năvălirilor peste moșiile noastre, peste sufletele 
şi peste limba noastră. 


Lângă statuia marelui Ştefan, cete de basarabeni aprigi şi netemători se pre- 
găteau să sărbătorească, pe 1 Decembrie, Ziua Națională. Urmau să vină din 
România, printre mulți alții, maramureșenii Ion Zubașcu și Ştefan Hruşcă. 
Un nostalgic agresiv, de altă limbă și neam, amenința strident printre dinți, 
semn că resturile unui cadavru politic stau încă la pândă. 


Am revenit la Chișinău în 28 august 2000, cu un grup numeros de intelectu- 
ali și scriitori din Maramureş şi cu Ansamblul Naţional Transilvania din Baia 
Mare, ca să cinstim Ziua Limbii Române, după ce, în prealabil, împreună cu 
Ana și Alexandru Bantoş, convenisem ca un număr al revistei să fie dedicat în 
întregime Maramureşului. Altfel zis, ne-am făcut reciproc daruri de neuitat. 


În intervalul celor douăzeci de ani am avut norocul să cunosc scriitori im- 
portanțţi, spirite alese, luminoase și curajoase, de la Grigore Vieru la Arcadie 
Suceveanu, Leo Butnaru, Vasile Spinei, Vasile Şoimaru, Nicolae Dabija, Vlad 
Pohilă. La rândul lor, au venit în Maramureș, unde m-am născut și mi-am le- 
gănat pruncia, alături de alți prieteni de peste Prut și din Bucovina. 


Acestea sunt câteva dintre dovezile mele de suflet care m-au făcut să răs- 
pund cu entuziasm invitaţiei de a sărbători nu numai 20 de ani de la apariția 
revistei „Limba Romană”, ci de a celebra însăși Limba Română și spiritul 
românesc. 


Distinse personalităţi, dragi prieteni, 


Revin la Chișinău în calitate de demnitar, de senator în Senatul României. Vă 
aduc, totodată, împreună cu senatorul Viorel Badea, salutul Senatului Româ- 
niei și al tuturor colegilor din Senat. 

De pe această poziţie, desigur, toate consideraţiile mele sunt inevitabil mai 
prozaice, dar, sper, nu mai puţin semnificative, în afirmarea şi apărarea spațiu- 
lui cultural și lingvistic românesc. Integritatea acestuia reclamă însă, dincolo 
de manifestările simbolice, demersuri și acţiuni comune, coerente și îndrăz- 
neţe, pentru a recupera adevăruri ce ne-au fost amputate de vremuri și împre- 
jurări ostile. 


Revista „Limba Română” ne oferă un exemplu de inspiraţie și tenacitate, de 
conștiință şi reflecţie. În urmă cu 20 de ani îţi trebuia curaj să vorbeşti răspicat 
că aparţii, gândeşti și scrii în limba română la Chișinău. Miturile mincinoa- 
se, dezinformările şi mistificările continuă să persiste în strategiile perverse 
de depersonalizare a spiritului românesc și a limbii române în Basarabia. S-a 
dovedit însă că Prutul este doar o graniță politică şi, în consecinţă, în verbele 
limbii române nu poți trage cu kalașnicov, precum vânătorii înrăiți în păsările 
migratoare. Vocaţia libertăţii rămâne imanentă limbii române și un atribut 
inalienabil al ei. Iată de ce aduc laude și respectul meu și al maramureșenilor 
în particular întemeietorilor acestei reviste, redactorilor, autorilor care au pu- 
blicat în paginile ei de-a lungul celor două decenii. Sunt mândru să mă număr 
printre aceştia şi mulțumesc celor ce mi-au oferit această onoare. Analizând 
temele ce vor fi dezbătute în cadrul acestei întruniri, sesizez nu doar preocu- 
pări faţă de valorile limbii noastre, ci și față de pericolele potenţiale, suscitate 
de circumstanţele politice, economice, de implicaţiile integrării și globalizării 
în dinamica limbilor. 


Împărtășesc, ca poet, cadru universitar, dar şi ca om politic, aceleași preocu- 
pări. Am încredere totuși că avem suficiente energii şi motivații, dragoste de 
limbă, de neam și de cuvântul rostit şi scris românește pentru a depăși aceste 
impedimente. 


Distinși invitaţi, 


Chiar dacă sunt om politic, nu am vrut deliberat să invoc multitudinea de 
acorduri de colaborare în domeniile științei, învățământului și culturii între 
Guvernul României și Guvernul Republicii Moldova, între cele două ministe- 
re ale culturii, evenimentele comune organizate în România sau în Moldova, 
proiectele în derulare sau de viitor. Rostul lor este acela de a conferi protec- 
ţie patrimoniului nostru de valori identitare, promovarea acestora ca adaos la 
cultura europeană şi a umanităţii, în general. 


Trăim într-o lume a mutaţiilor fundamentale în economie, în politică, în ştiin- 


tă, în morală, în tehnică și, implicit, în cultură. Va trebui să ştim să răspundem 
acestor provocări multiple, să preluăm de la alții ceea ce nu ne deformează 

şi să le oferim, la rândul nostru, ceea ce ne este propriu, în acord cu deviza 
Uniunii Europene: unitate în diversitate. Totodată, în interiorul acestei noi 
construcții politice, trebuie să ne regăsim și de jure şi de facto impreună. Cu 
cât mai repede, cu atât mai bine! La aceste deziderate meditez constant, în 
calitatea mea de român, de dascăl și de om politic. 


Dragi prieteni, 


=» 


Revista pe care o aniversăm, „Limba Română”, este, prin formatul ei, prin nu- 
mărul de pagini, o carte și, de aceea, s-ar potrivi să rememorăm într-o cheie 
hermeneutică adecvată momentului ÎNCHEIERE de Lucian Blaga: 


„Frate, o boală învinsă ţi se pare orice carte. 
Dar cel ce ţi-a vorbit e în pământ. 

E în apă. E în vânt. 

Sau mai departe. 

Cu foaia aceasta închid porțile şi trag cheile. 
Sunt undeva jos sau undeva sus. 

Tu stinge-ţi lumânarea şi-ntreabă-te: 

taina trăită unde s-a dus? 

Ţi-a mai rămas în urechi vreun cuvânt? 

De la basmul sângelui spus 

întoarce-ţi sufletul către perete 


şi lacrima către apus”. 


Chişinău, 13 mai 2011 

Alexandrina CERNOV 
Statutul limbii române în Ucraina 


Regiunea Cernăuţi a fost constituită pe 7 august 1940 și are 
o suprafață de 8,1 mii km, incluzând: nordul Bucovinei cu 
orașul de reşedinţă Cernăuţi, nordul Basarabiei (o parte din 
fostul judeţ Hotin, cealaltă parte a fost inclusă în Republi- 
ca Moldova) şi plasa Herţei din fostul județ Dorohoi. Con- 
form datelor statistice din 2006, regiunea are o populație 
de 919.028 (în 2008 - 906,3 mii de locuitori), dintre care: 
ucraineni — 689.056; ruși — 37.881; români — 114.555; 
moldoveni — 67.225, împreună (români şi moldoveni) — 
AC. - membru de 181.780, adică 19,77% din totalul populaţiei. 
onoare al Academiei Orașul Cernăuţi are 236.691 de locuitori, dintre care: ucrai- 
Române. Conf. univ. dr, neni — 89.021; ruși — 26.733; români — 10.553; moldo- 
Universitatea Naţională veni - 3.829; împreună (români și moldoveni) — 14.383; 
din Cernăuţi (1971-2002). alte naționalități - 10.311. 
Publică studii şi articole în 
domeniul teoriei traducerii, 
lingvostilisticii comparate Politica lingvistică a Ucrainei 
(română, rusă, ucraineană), 
istoriei şi culturii Bucovinei. 
Autor de manuale şcolare În august 1991, în Ucraina a luat sfârșit dictatura 
de limba şi literatura comunistă și s-au creat premisele afirmării plura- 
romana pentru şcolile Jismului politic, a economiei de piață şi a statului 
româneşti din Ucraina (9 de drept. Cu toate acestea, schimbările reale ce 
manuale). Redactor-şef a LE A i . ` f 
revistei de istorie şi cultură au survenit in societatea ucrameana ny a ost 
“Glasul Bucovinei” (din de natură să satisfacă aşteptările. In situația de 
1994). Membru fondator  CTiză politică, economică, socială și morală, ce se 
şi director executiv al agravează pe an ce trece, marcând al treilea dece- 
Editurii Alexandru cel niu de involuţie, scade credibilitatea populaţiei 
Bun, Cernăuţi (din 1995). în schimbările benefice ale cadrului legislativ și 
embru fondator, juridic şi ale structurilor sociale și politice din 
vicepreşedinte şi Ucraina, societatea confruntându-se cu noi pro- 
preşedinte al societăţii jecte de legi, documente adiacente, instrucțiuni, 
PEY Cultu a ordonanțe și recomandări prin care se urmăreşte 
Românească ,Miha restrângerea drepturilor minorităților naționale 


Eminescu ain regiunea formulate în Constituţie și în legislația în vigoa- 
Cernăuti (1990-1994). noe 
> re a Ucrainei. 


şi capcanele politice 

O altă problemă complicată este extremismul național ucrainean, care sto- 
pează realizarea intenţiilor actualei guvernări de a crea o legislație democrati- 
că adecvată pentru minorităţi. Din păcate, manifestările naționalismului sunt 
îndreptate împotriva lărgirii drepturilor minorităților naționale, organizatorii 
lor pledând pentru trecerea școlilor în limbile minorităţilor la predarea tu- 
turor disciplinelor doar în limba ucraineană. Românii sunt calificați de către 
aceștia ca fiind dușmani ai Ucrainei. Tentative de a acuza România şi Repu- 
blica Moldova se înregistrează zilnic în presa ucraineană, pe internet, la radio 
şi televiziune. Motive se găsesc multe: ba România se pregătește de război 
împotriva Ucrainei (sunt discutate chiar trei variante posibile de localizare a 
unui posibil război: aeriano-maritim la Marea Neagră, pe Dunăre în Izmail și 
în Bucovina; ba dubla cetățenie care poate să aducă mari prejudicii Ucrainei, 
mai ales în zone ca Bucovina, unde populaţia este dispusă să capete cetățenia 
română; ba acele puţine ajutoare oferite de România pentru susținerea cultu- 
rii româneşti în Ucraina, toate fiind calificate ca amestec direct al României în 
politica Ucrainei. 


În acest sens o obligație morală a societăţii civile în Ucraina ar fi stigmatizarea 
național-extremismului ucrainean și stoparea alunecării către un dictat total 
al fobiei şi al șovinismului. 


Opinia noastră este că Ucraina nu poate îndeplini criteriile indispensabile ca- 
lităţii de membru al Uniunii Europene atâta timp cât nu este realizată reforma 
imperativă a sistemului juridic şi nu este asigurată buna funcționare a institu- 
ţiilor statului. Nerespectarea drepturilor minorităţilor naţionale consfințite de 
legislaţia ucraineană în vigoare a devenit suficient de evidentă și agresivă, pen- 
tru a ne convinge de adevăratele intenţii ale partidelor ucrainene de opoziție 
care, în ceea ce privește drepturile minorităţilor naționale, vin în contradicție cu 
principiile unei societăți democratice. 


Reacţia comunității românești din regiunea Cernăuţi 


Întrunită la primul său Congres, în aprilie 1999, intelectualitatea română din regi- 
une a reactualizat cerințele comunității”, reieşind din noile condiţii social-politice, 
formulate într-un Memorium, ce urma a fi înmânat celor doi preşedinţi aşteptaţi să 
sosească la Cernăuţi. 


După semnarea Tratatului de Bază între Ucraina şi România însă, românii au înce- 
put să piardă treptat poziţiile în şcoală, în primul rând, cele câștigate până atunci 
prin activitatea Societăţii „Mihai Eminescu” desfășurată în anii 1991-1994 (des- 
chiderea de clase românești în școlile ucrainene din satele cu populaţie mixtă, de 
multe ori cu populație majoritară românească). 

Tot atunci Ministerul Învățământului şi Ştiinţei de la Kiev a pus în discuţie 
Proiectul Concepţiei învățământului pentru minoritățile naționale din Ucraina, 
iar peste un an și Proiectul pentru funcționarea limbilor în Ucraina. Ambele do- 
cumente prevedeau trecerea treptată a şcolilor minorităților naționale, înde- 
osebi a celor românești din regiunea Cernăuţi, la limba ucraineană de preda- 
re (timp de S ani). Chiar dacă aceste documente nu au fost votate atunci în 
Rada Supremă, ele continuă să existe şi astăzi sub formă de proiecte susținute 
de cercurile ucrainene șovine şi românofobe. Stoparea lor parţială este și un 
merit al celor două Conferinţe ştiințifico-metodice din martie 1998 şi mai 
1999, şi a Congresului comunităților minorităţilor naționale din octombrie 
1997 de la Kiev. Capcanele politice însă au rămas, problemele sporesc, ro- 
mânii sunt dezorientați moraliceşte, de fapt, sunt deja pregătiți psihologic să 
renunțe la școlile românești. Tot mai frecvente sunt cazurile când părinții își 
înscriu copiii în şcolile ucrainene din satele vecine. Autorităţile susțin aceste 
tendinţe, punând la dispoziţia doritorilor microbuze școlare. 


Statutul limbii române în şcoală 
și rolul administrtaţiei locale 


Din punct de vedere istoric, populaţia de origine română din regiunile Cernă- 
uți, Odesa şi Transcarpatia are străvechi tradiţii istorice și culturale și trebuie 
acceptată şi definită în calitatea sa de popor băştinaș, luptător pentru păstra- 
rea demnităţii sale naționale și respectarea drepturilor acordate prin lege. 


Şcoala are o influență decisivă în formarea personalității și a destinului naţi- 
onalităților. Ea valorifică toate resursele umane ale colectivității minorități- 
lor naţionale, contribuie la menţinerea permanenţei spirituale și culturale. O 
condiţie fundamentală a dezvoltării societăţii minoritare o constituie folosi- 
rea limbii materne în şcoală, biserică şi administraţiile locale. Aceasta fortifică 
dezvoltarea culturii şi a tradiţiilor naţionale. 


Analizând problemele statutului limbii române în școlile românești din 
Ucraina, în primul rând din regiunea Cernăuţi, unde locuieşte cea mai mare 
comunitate de români, unde funcționează o Catedră de Filologie Română şi 
o grupă de pregătire a învăţătorilor pentru școlile românești la Colegiul Pe- 
dagogic, constatăm că se desfășoară o luptă acerbă împotriva limbii române, 
prin excluderea examenului de absolvire la limba română şi a examenelor de 
admitere în limba română de la Universitatea din Cernăuţi. Chiar examenele 
la specialitatea limba și literatura română se susțin la și în limba ucraineană; la 
Colegiul Pedagogic studenţii de la aceeași specialitate scriu dictarea în limba 
ucraineană. Nimeni nu se interesează care sunt cunoștințele de limba și lite- 

ratura română ale celor înscriși la specialitatea respectivă. Acest factor influ- 
ențează negativ și asupra nivelului de pregătire a elevilor la limba și literatura 
română, deoarece ei acordă o atenţie mai mare limbii și literaturii ucrainene, 
iar la celelalte obiecte se pregătesc de examene în limba ucraineană, ceea ce 
a început să devină un factor determinant în alegerea școlii. Înseși cadrele 
didactice de la aceste instituţii vorbesc într-o limbă mutilată de influențele 
„binefăcătoare” ale limbilor ucraineană și rusă. 


Dacă faimoasele proiecte de legi nu au fost adoptate, atunci au început să se 
elaboreze scrisori și recomandări, care sunt respectate cu multă râvnă de unii 
directori de şcoală și profesori servili, indoctrinaţi de ideologia impusă tacit. 


O altă problemă o constituie manualele. Semnalăm la acest capitol nivelul lor 
lingvistic scăzut, ca și cel al recomandărilor didactice realizate de organele oficiale 
de învățământ; dotarea insuficientă a bibliotecilor şcolare cu literatură artistică și 
de specialitate; lipsa cărților pentru copii în limba română. Recent am fost puși în 
fața unui nou proces care diminuează folosirea limbii române: în școlile românești 
sunt folosite din ce în ce mai des manuale în limba ucraineană la disciplinele de 
bază: matematică, fizică, biologie, istorie etc., cu toate că acestea au fost traduse și 
în limba română. Acest fenomen este consecința directă a faptului că în Ucraina 
nu există nicio posibilitate de instruire în limba română a cadrelor didactice de la 
celelalte discipline școlare. Așa-zisele „grupe românești” de la Universitatea din 
Cernăuţi reprezintă o ficțiune, deoarece celor zece studenți români li se predă... 
tot în limba ucraineană. Devenind profesori la alte obiecte decât limba română, ei 
nu cunosc, sau cunosc insuficient, terminologia științifică la disciplinele respecti- 
ve, astfel încât mulți dintre ei, pentru comoditate, fac apel la manualele în limba 
ucraineană după care ei înșiși au învățat. Oficial (a declarat anul acesta chiar şeful 
Departamentului pentru Învățământ și Ştiinţă din Cernăuţi la un post de televi- 
ziune), fenomenul a fost prezentat ca o „dorinţă sacră” a românilor de a învăța în 
limba ucraineană. Este o adevărată capcană întinsă limbii române pe care încă nu 
o conștientizăm astăzi și nu-i intuim consecinţele pe care le va avea în viitor, și 
anume — transformarea limbii române în „limbă de bucătărie”. 


Din cauză că în Ucraina nu sunt recunoscute diplomele de specialitate din Româ- 
nia și din Republica Moldova, specialiștii, de care au atâta nevoie școlile românești 
din Ucraina, nu se mai întorc acasă, preferând să-și caute un post în țara respectivă. 


Soluţii adecvate pentru rezolvarea problemelor cu care se confruntă astăzi în- 
vățământul în limba română din Ucraina au fost propuse în cadrul Conferinţei 
Învățământul în şcolile cu limba română de predare în Ucraina din 21 martie 1999, 
organizată de către Catedra de Filologie Română și Clasică”, dar și de societăţile 
românești de cultură din Ucraina, însă, cu regret, ele nu au fost implementate. 
În acest sens se impune o analiză concretă și competentă a factorilor obiectivi 

şi subiectivi care ar asigura funcționarea în condiții optime a școlilor românești 
din Ucraina. 


Amintim aici exemplul comunității maghiare din regiunea Transcarpatică, 
care beneficiază, în cadrul Universităţii din Ujgorod, de o Facultate Pedago- 
gică în limba maghiară, unde se predau toate disciplinele școlare în limba lor 
maternă. La Beregovo există un Institut Pedagogic similar. În plus funcționea- 
ză Institutul de Ungarologie. Ne întrebăm, ce avem noi, românii din Cernăuţi, 
în afară de activitatea separatistă a Societăţii moldovenilor?* 


Statistica şcolară din regiunea Cernăuţi 


Încă în 1999, anul organizării conferinței amintite, numai în regiunea Cernă- 
uți funcționau 86 de şcoli cu predare în limba română, cu o populaţie şcolară 
de peste 23 de mii de elevi, fapt care justifică cerințele comunităţii româneşti 
de a avea şcoli în limba română la toate nivelurile: preşcolar, primar, gimnazi- 
al, mediu, profesional, superior, universitar și postuniversitar. 


Astăzi, doar peste 10 ani, urmărim o scădere esenţială a numărului de şcoli 
românești și transformarea lor în școli bilingve, româno-ucrainene. Urmărind 
procesele care au loc în regiunea Odesa în urma deschiderii școlilor mixte, ro- 
mâno-ruse, constatăm că acestea, în maximum 10 ani, s-au transformat în şcoli 
ruseşti. Consecințele s-au resimţit la recensământul din 2001, când românii 
(moldovenii) s-au declarat ruși, după limba școlii absolvite. Este o lecţie pe 
care liderii societăţilor noastre ar fi trebuit să o însușească și să lupte impotri- 
va acestor procese. 


Analizând situaţia școlară din 2009-2010, constatăm că din 86 de şcoli româ- 
neşti în 1999 au mai rămas 77, iar populaţia școlară a scăzut la 15.397 de elevi. 
13 şcoli au devenit mixte — româno-ucrainene cu 2.723 de elevi în clasele ro- 
mânești și 1.374 de elevi în clasele ucrainene. Pe raioane această statistică este 
dezolantă: 


1. În raionul Hliboca funcţionează în total 42 de şcoli, dintre care 23 ucrai- 
nene, 17 românești la o populaţie de 72.676 de persoane, dintre care: ucrai- 
neni — 34.025; ruşi - 877; români - 32.926; moldoveni — 4.425, împreună 
români şi moldoveni — 37.348; alte naționalități — 10.311. 


2. În raionul Herţa — în total 32 de şcoli, dintre care 2 ucrainene, 30 românești la o 
populaţie de 32.316 dintre care: ucraineni — 1.616; ruși —- 299; români — 29.554; 
moldoveni — 756, împreună români şi moldoveni — 30.310; alte naționalități - 91. 


3. În raionul Noua Suliţa — în total 35 de școli, dintre care 13 ucrainene, 15 
românești, 7 mixte la o populaţie de 87.461, dintre care ucraineni — 29.703; 

ruși — 1.235; români — 5.904; moldoveni — 50.329, împreună români și mol- 
doveni — 56.233; alte naţionalităţi — 290. 


4. În raionul Storojineţ — în total 52 de şcoli, dintre care 37 ucrainene, 13 
românești, 2 mixte la o populaţie de 95.295, dintre care ucraineni - 56.786; 
ruși — 1.367; români — 35.095; moldoveni — 307, împreună români şi moldo- 
veni — 35.402; alte naționalități — 1.740. 


S. În orașul Cernăuţi — în total funcționează S şcoli românești, inclusiv gim- 
naziul nr. 6, (şcoala nr. 29 are doar clase primare) la o populaţie de 236.691 
dintre care ucraineni — 189.021; ruși — 26.733; români - 10.553; moldo- 
veni — 3.829, împreună români şi moldoveni - 14.383; alte naţionalităţi — 
10.311. 


Populaţia românească în alte raioane ale regiunii Cernăuţi: 

- Orașul Novodnestrovsk (cu statut de oraş de reședință, municipiu): ro- 
mâni — 30; moldoveni — 98, împreună români şi moldoveni — 128; 

- Raionul Vijniţa: români — 196; moldoveni — 58, împreună români şi mol- 
doveni — 154; 

- Raionul Zastavna: 56.261; români — 38; moldoveni — 55, împreună români 
şi moldoveni — 93; 


- Raionul Kelmeneţ: români - 25; moldoveni - 477, împreună români și 
moldoveni — 575; 


- Raionul Kiţmani: 72.884; români — 116: moldoveni — 88, împreună români 
şi moldoveni — 204; 


- Raionul Putila: 25.352; români - 19; moldoveni — 20, împreună români și 
moldoveni — 39; 


- Raionul Secureni: 48.889; români — 43; moldoveni — 1.681, împreună ro- 
mâni și moldoveni — 1.875; 


- Raionul Hotin: 72.398, dintre care români - 59; moldoveni — 5.102, împre- 
ună români și moldoveni — 5.161. 


Constatăm că pentru 8.251 de locuitori nu există nicio școală cu limba ro- 
mână de predare și nu se predă nici ca disciplină, de exemplu, în cele două 
localități cu populație română și moldovenească din raioanele Secureni și 
Hotin. 


Observăm, de asemenea, că formarea școlilor mixte, cu clase românești și 
ucrainene, se realizează mai uşor în localităţile în care populaţia se declară a fi 
moldoveni. În acest sens un rol important îl are și Societatea Culturală a Mol- 
dovenilor din Ucraina (președinte — A. Fetescu) care activează perseverent, 
propagând o atitudine antiromânească. 

Astfel, de la proclamarea independenţei Ucrainei (1991) până în prezent în- 
vățământul în limba română a înregistrat mari pierderi: micșorarea număru- 
lui de şcoli cu predare în limba română, reducerea tot mai accentuată a orelor 
repartizate pentru limba și literatura română, acordarea unui statut inferior 
limbii şi literaturii române în cadrul examenelor de absolvire prin includerea 
acesteia în listele examenelor neobligatorii și înlocuirea, în unele cazuri, cu 
examenul la limba şi literatura ucraineană (sau la alegerea elevului); formula- 
rea ambiguă (poate fi şi examenul la limba română) a ordonanţelor ministeri- 
ale, care dă posibilitatea de a manevra după bunul plac al direcțiilor regionale, 
raionale și orășenești de învățământ. 


Astfel de „ordonanțe ministeriale” (precum și proiectele de legi elaborate) 
sunt menite să pregătească etapa următoare a procesului de ucrainizare a învă- 
țământului. Trebuie să menţionăm și faptul că, în marea majoritate, în școlile 
românești nu se predă (nici în cadrul orelor variative, nici a celor facultative) 
istoria românilor, cultura și civilizaţia, etnografia și folclorul etc., care consti- 
tuie componentele naţionale de bază. 


In ansamblu, relaţia dintre Ministerul Învăţământului, școala românească, so- 
cietățile de cultură și presa rămâne în continuare cel mai nevralgic punct din 
viața comunității românești din Ucraina. 


Predarea-învăţarea limbii române în condiţiile sociolingvistice ale trilingvismului 
activ (româna, rusa, ucraineana) necesită și aplicarea unor didactici specifice, a 
căror elaborare, din păcate, nu este luată în discuţie, nici în cadrul conferințelor 
speciale sau a cursurilor organizate pentru cadrele didactice, nici măcar în presă. 
O revistă de specialitate, precum este „Limba Română” la Chișinău, ne lipsește 
şi nicio instituţie autorizată, inclusiv cele nonguvernamentale, nu se angajează să 


editeze o astfel de publicație. 


Menţionăm faptul că specificul gândirii naționale este în dependență de struc- 
tura gramaticală a limbii. Traducerile, în acest sens, ca modele de analiză grama- 
ticală, sunt acel „cal troian” care îi învaţă pe elevi să folosească structuri gramati- 
cale străine spiritului limbii materne. Calchierile sintactice sunt mai periculoase 
decât cele lexicale, deoarece intervin și distrug specificul (structura) gândirii 
naţionale și influențează, în bună măsură, psihologia specifică fiecărui popor. 


Or, calchierile lexicale pot fi excluse din vorbire prin înlocuirea lor cu echi- 
valente lexicale ale limbii materne, cele sintactice, însă, care ţin de structura 
limbii, se înrădăcinează în însuși felul de a vorbi (deci şi de a gândi) al vorbi- 
torului. 


Tată de ce este absolut necesar ca elevii să însușească inițial noțiunile elementa- 
re de structură gramaticală ale limbii materne, ca apoi să treacă la însuşirea unor 

structuri străine. Menţionăm că, în condiţiile bilingvismului activ, majoritatea ele- 
vilor învață concomitent, încă de la vârsta preșcolară, două sau trei limbi. În astfel 
de condiţii se formează structuri lingvistice paralele, care creează premisele unui 
„bilingvism idea! În astfel de condiţii curriculumul școlar, manualele, materialele 
didactice, metodica predării etc. trebuie să prevadă situaţiile de comunicare posi- 
bile pentru fiecare limbă în parte, pe care elevul le va diferenţia conștient. 


Schimbări în politica lingvistică actuală 


În acest an la Kiev a avut loc întâlnirea Ministrului Învățământului şi Ştiinţei, 
Tineretului şi Sportului D. Tabacinik cu reprezentanţii mişcării pentru drep- 
turile comunităţilor minorităților naţionale din Ucraina: președintele Con- 
siliului Mișcării pentru Apărarea Drepturilor „Ucraina rusofonă”, Vladimir 
Kolescnicenko, preşedintele de onoare al Uniunii Democratice a maghiarilor 
din Ucraina, Mihail 'Tovt, şi preşedintele Uniunii Interregionale „Comuni- 
tatea Românilor din Ucraina”, Ion Popescu. Au fost examinate problemele 
învățământului în limbile minorităţilor naționale, aspecte privind testarea 
independentă a cunoștințelor elevilor la toate obiectele în limbile școlilor re- 
spective, susținerea examenelor de admitere în instituţiile de învățământ su- 
perior din Ucraina la toate disciplinele în limba în care a învăţat abiturientul. 
DI Kolescnicenko a menţionat faptul că astăzi se atestă o situație paradoxală 
când, de exemplu, pentru specialitatea „literatura ungară” la Facultatea de Fi- 
lologie, este solicitată susținerea examenului în orice limbă — germană, fran- 
ceză, engleză etc. — în afară de maghiară. Problema a fost abordată şi de către 
ceilalți reprezentanți ai minorităților. În cadrul dezbaterilor au fost obținute 
promisiunile de revizuire şi de operare a schimbărilor în Ordonanța Ministeru- 
lui despre trecerea treptată a şcolilor cu predare în limbile minorităților naționale 
la predare doar în limba ucraineană, precum şi introducerea examenelor de 
admitere, inclusiv şi testarea independentă, în limba şcolii absolvite. 


Este posibil ca noul Proiect de lege al funcționării limbilor naţionale în Ucraina, 
elaborat de un grup de deputaţi, să fie pus în discuţie în Rada Supremă de la 
Kiev, fapt care ar putea provoca un nou val de proteste și conflicte în socie- 
tatea ucraineană, problema limbii devenind un instrument de luptă politică. 
Proiectul de lege respectiv a fost deja înregistrat în Rada Supremă a Ucrainei 
de către deputaţii din partea fracțiunii Partidului Regiunilor, care propun să 
fie interzisă, la nivel legislativ, lichidarea în Ucraina a instituţiilor de învăță- 
mânt cu predare în limba rusă și în limbile altor minorităţi naționale. Toto- 
dată, potrivit Agenţiei UNIAN, în ultima vreme, în Ținutul Donbas, tot mai 
des se vehiculează ideea de a lichida şcolile cu predare în limba ucraineană. 
Paradoxal, dar un astfel de Proiect nu este discutat, de exemplu, în instituţiile 

de învățământ, mai ales în cele ale minorităților, și nu este publicat în presă. 
Documentul este neglijat şi de către societăţile de cultură românești, inclusiv 
de presa în limba română, acestea fiind preocupate de alte lucruri. 


Dacă analizăm atent noul Proiect de lege şi-l confruntăm cu alte activităţi po- 
litice, vom depista câteva momente negative pentru românii din Ucraina. 
Această „capcană politică” vizează rezultatele viitorului recensământ. Astfel, 
în articolul 8 din acest Proiect, despre limbile regionale sau limbile minori- 
tăților naționale în Ucraina și principiile politice care se aplică în teritoriile 
respective se stipulează următoarele: 


p. 2. În contextul Cartei Europene despre Limbile Regionale sau Limbile Minori- 
tăților Naţionale, care se folosesc în anumite teritorii, în Ucraina se vor aplica 
recomandările acestei legi pentru folosirea limbilor regionale şi a minorități- 
lor naţionale care sunt: rusa, bielorusa, armeana, găgăuza, idiș, tătara vorbită 
în Crimeea, moldoveneasca, germana, greaca modernă, polona, roma, româ- 
na, slovaca și maghiara. 


p. 3. Pentru fiecare din limbile menţionate în punctul 2 al acestui articol, se 
vor aplica măsuri îndreptate către folosirea limbilor regionale sau a minori- 
tăților naţionale, care sunt stipulate în această lege, cu condiția că numărul 
vorbitorilor în această limbă, care locuiesc compact în teritoriul respectiv, va 
constitui 10% şi mai mult din populaţia lui. 


Conform hotărârii Radei locale, în situaţii speciale concrete, astfel de măsuri 
pot fi aplicate limbii și dacă vorbitorii ei constituie mai puţin de 10% din po- 
pulaţia teritoriului respectiv. 


p. 4. Numărul vorbitorilor unei limbi regionale în teritoriul respectiv se va 
desemna în baza datelor Recensământului ucrainean despre componența 
lingvistică a populaţiei în unitățile administrative teritoriale (a Republicii Au- 
tonome Crimeea, a regiunilor, raioanelor, orașelor, comunelor, satelor). 


p. 5. În timpul Recensământului ucrainean al populaţiei, pentru depistarea 
persoanelor fizice care aparţin unor grupuri lingvistice concrete se va folosi 
întrebarea despre limba pe care persoana respectivă o folosește. 


p. 6. Limba regională, care corespunde condiţiilor din punctul 3 al aces- 
tui articol, se va folosi în paralel cu limba de stat în teritoriul respectiv al 
Ucrainei în lucrările organelor puterii locale, a puterii Republicii Autono- 
me Crimeea și a organelor autoadministrării locale, se folosește și se învață 
în instituţiile de stat și comunale de învățământ și, de asemenea, se va folosi 
şi în alte sfere ale activităţii sociale în limitele și în ordinea care estre stipu- 
lată de această lege. 

p.7. În limitele teritoriului în care este folosită limba regională, ce corespunde 
condiţiilor punctului trei al acestui articol, se vor lua măsuri pentru dezvol- 
tarea, folosirea și securitatea limbii regionale stipulate în această lege, ea este 
obligatorie pentru organele puterii locale de stat, a organelor de autoadminis- 
trare locală, societăţi, instituţii, persoane oficiale şi funcţionari, şi de aseme- 
nea pentru întreprinzători şi persoane fizice. 


Unii politicieni ucraineni, de exemplu, consideră că aprobarea acestui Pro- 
iect poate provoca discuţii privind federalizarea țării şi alte procese nedorite, 
precum relansarea Proiectului despre reforma administrativ-teritorială, propusă 
încă de Veaceslav Cernovil, liderul Mişcării Populare Ucrainene. 


Se afirmă, de asemenea, că astfel de proiecte de legi au menirea de a camufla 
eșecurile economice şi de a verifica reacția populaţiei la eventualele imple- 
mentări ale unor astfel de legi, precum și stabilirea modalităților de manipu- 
lare a electoratului. 


Note | ' Documentele adoptate de către societăţile de cultură ro- 
mânească, nonguvernamentale, începând cu anul 1989 — 
anul fondării Societăţii pentru Cultura Românească „Mi- 
hai Eminescu” din regiunea Cernăuţi: Memorandumurile 
adoptate la adunările generale ale Societăţii „Mihai Emi- 
nescu” în perioada anilor 1989-1995; Programul de dezvol- 
tare naţională a românilor din regiunea Cernăuţi, adoptat la 
primul Congres al românilor din regiunea Cernăuţi (1992); 
Rezoluţiile conferințelor ştiințifico-metodice în problemele șco- 
lilor româneşti din Ucraina (1998) şi Rezoluţia conferinţei 
consacrate problemelor predării limbii şi literaturii române 
(1999); Memorandumurile adoptate la cele două Congre- 
se ale intelectualității româneşti (1999, 2000) au formulat 
principalele doleanţe ale comunității românești (acestea 
coincid și cu cele ale românilor din regiunile Transcarpati- 
că şi Odesa). Toate documentele enumerate includ princi- 
palele aspecte ale vieţii social-politice, culturale, bisericești 
şi ale învățământului în limba română etc. Majoritatea ce- 
rinţelor însă nu au fost nici măcar cercetate și discutate în 
presă sau la întruniri ce ar fi trebuit organizate de către De- 
partamentul pentru Învăţământ și Ştiinţă al Administraţiei 
de Stat. Nu a fost analizată şi luată în consideraţie şi situația 
românilor (moldovenilor) din alte localităţi din Ucraina: 
regiunea Nicolaev etc. Documentele amintite au fost pu- 
blicate în revista „Glasul Bucovinei”, 

Vezi materialele publicate în „Glasul Bucovinei”, an. VI, 
nr. 2, (22), 1999. 
3 „Glasul Bucovinei”, Cronica limbii române, p. 87-100. 

TAA ROMÂNĂ 


Pe fundalul expoziției aniversare 


Mihai Şleahtițchi, Ministrul Educaţiei al Republicii Moldova, 
şi Petre Guran, directorul Institutului Cultural Român 
„Mihai Eminescu” (Chişinău) 

REVISTA "LIMBA ROMÂNA” 
DOUA DECENII ÎN SERVICIUL CULTURII NAȚIONALE 


Alexandru Bantoş inaugurând Conferința Ştiinţifică 
Internaţională „Revista «Limba Română» — 
două decenii în serviciul culturii naţionale” 


REVISTA "LIMBA ROMÂNĂ” 
DOUĂ DECENII ÎN SERVICIUL CULTURII NAȚIONALE 


Mesajul Academiei Române rostit de către profesorul Gheorghe Chivu 


Alexandru Bantoş şi Gheorghe Mihai Bârlea, 
vechi susținător al revistei „Limba Română” 


În prim-plan delegația Universităţii Pedagogice de Stat „Ion Creangă”, 
profesorii Gheorghe Gonţa, şef catedră, Nicolae Chicuş, rector, 
Ludmila Armaşu-Canţâr, şef Sectie relații internaţionale şi integrare europeană 

Senatorul Viorel Badea, preşedintele Comisiei pentru Românii 
de Pretutindeni din Senatul României 


Reprezentantul Guvernului României Eugen Tomac, 
Secretar de Stat pentru românii de pretutindeni 

REVISTA "LIMBA ROMÂNĂ" 
DOUA DECENII IN SERVICIUL CULTURII NATION ALE 


Masă rotundă cu genericul „Limbaj, discurs, societate. 
Adversităţile itinerarului democratic” 

Dorin Chirtoacă, edilul municipiului Chişinău 


Prieteni şi autori ai „Limbii Române” (de la stânga la dreapta): 
Cristinel Munteanu, Dorin Cimpoeşu, Constantin Burac, Dan Mănucă şi Ilie Zegrea 


TAA ROMÂNĂ 


LIMBII 
T ROMÂNE 


12 mai 2011. Participanţii la Conferinţă vizitând Casa Limbii Române 
„Nichita Stănescu” 


„Limba Română” în timp 

Gheorghe CHIVU 


Rolul presei în promovarea 
limbii române literare 


Gh.C. — prof. univ. dr., 
Catedra de limba română 

a Facultăţii de Litere de la 
Universitatea din Bucureşti, 
cercetător şt. gr. | la Institutul 
de Lingvistică,lorgu 

lordan — Alexandru Rosetti” 
din Bucureşti. Membru 
corespondent al Academiei 
Române din 2010. 
Coordonatorul programului 
de cercetare „Enciclopedia 
literaturii române vechi” 
(Institutul ,G. Călinescu”, 
Bucureşti). Colaborator a 
numeroase monografii şi 
dicţionare, apărute la Editura 
Academiei Române, precum 
Dictionarium valachico- 
latinum. Primul dicţionar 

al limbii române (2008), 
Documente şi Însemnări 
româneşti din secolul al 
XVI-lea (1979). Laureat al 
Premiului „Timotei Cipariu” al 
Academiei Române (1993). 


1. Gh. Asachi scria, la 3 decembrie 1844, în „Al- 
bina românească”, una dintre primele și cele mai 
importante reviste care au activat viaţa intelec- 
tuală românească în prima jumătate a veacului al 
XIX-lea: „Naţiile carele țântesc către îndeplinirea 
civilizaţiei lor tractează limba ca o cvestie vitală” 


(pagina 398). 


Afirmația cărturarului moldovean, deschizător de 
drumuri în cultura, în învățământul superior și în 
ştiinţa românească, punea în evidență preocupa- 
rea intelectualilor responsabili şi a publicaţiilor 
periodice pe care le slujeau pentru promovarea 
şi cultivarea limbii române literare, înțeleasă, de- 
opotrivă, ca formă de progres social şi cultural, și 
ca mijloc de obţinere și apoi de subliniere a unită- 
ţii naţionale. 


Prezenţa cuvintelor român, românesc şi, indeosebi, 
România în titlul mai multor publicaţii periodice, 
chiar înainte de constituirea statului național uni- 
tar, susţine, în acest context, ideea că unitatea cul- 
turală în provinciile românești nord-dunărene și, 
implicit, unificarea românei literare moderne au 
precedat și au impus unirea politică. 


Teren de dezbatere teoretică a problemelor mari 
ale limbii naţionale (între care trebuie aminti- 
te necesitatea modernizării românei și a creării, 
în cadrul formei ei elevate, a unor norme unice 
supradialectale, găsirea celor mai adecvate mo- 
dalități de selectare a formelor recomandabile și 
a celor mai bune modele stilistice, identificarea 

mijloacelor şi crearea instrumentelor de normare eficientă), presa secolului 
al XIX-lea s-a dovedit a fi o instituţie culturală prin definiție constructivă. A 
fost o cale importantă, o vreme chiar mai des utilizată decât cartea tipărită, de 
difuzare a literaturii beletristice ca formă democratică a culturii. A reprezentat 
un model normativ și totodată stilistic, devenind pentru acest motiv demnă 
de imitat în exprimarea îngrijită. A reprezentat forma cea mai eficientă de di- 
fuzare a variantei vorbite, popularizante, a limbii naționale unice, în condiţiile 
în care se conturau și evoluau rapid, alături de varianta beletristică, variantele 
administrativă, ştiinţifică şi tehnică ale românei literare moderne. 


Presa românească actuală, ca formă adesea globalizată (şi nu o dată globali- 
zantă) a presei europene moderne, este deja specializată în conținut și formă 
(de la sfârşitul secolului al XIX-lea există nu numai publicaţii cu apariție peri- 
odică bine individualizate ca tip de text, ci şi forme lingvistice și stilistice spe- 
cifice pentru comunicarea jurnalistică). Ea este deja „divizată” şi diferențiată 
în funcție de canalul specific, ales pentru ajungerea la destinatar (periodicele 
având de multe decenii alături radioul și televiziunea, ele însele diversifica- 
te și, în multe privințe, specializate), pentru informarea, pentru apropierea 
şi manipularea acestuia. Este deja „partinică” sau, poate, doar „părtinitoare”, 
promovând, din păcate destul de des, nu idealul comun, ca în secolul său de 
început, ci slujind interese de grup. 


În timp ce presa veacului al XIX-lea românesc avea printre obiectivele principa- 
le servirea neamului prin constituirea, promovarea și cultivarea limbii literare, 
presa modernă se dovedește astfel a fi, în condiţiile actuale, răspunzătoare nu 
numai de creșterea limbii naţionale, ci şi de descreșterea şi de degradarea ei. 


Creștere, prin capacitatea evidentă de influențare, datorită tirajului şi predo- 
minanței față de carte, prin asumarea, în cadrul unor domenii deja specia- 
lizate - periodicele ştiinţifice şi culturale de profil —, a sarcinii promovării 
normelor literare, a explicării şi justificării acestora, a îndatoririi deloc ușoare 
de cultivare a limbii, domeniu specific al ştiinţei lingvistice, dar şi obligaţie 
permanentă a oricărui intelectual responsabil de forma instrumentului de co- 
municare utilizat. 


Descreştere, prin diversitate și diversificare şi, în consecinţă, uneori, prin scă- 
zută specializare; prin divizarea intereselor și a obiectivelor, partizanatul po- 
litic impunând adesea slujirea unor scopuri diferite de cele care asigură uni- 
tatea în plan naţional; prin democratizare rău înţeleasă, întrucât apropierea cu 
orice preț de vorbirea destinatarului (sau a interlocutorului) devine adesea 
abatere conştientă (sau, mai grav, uneori inconștientă) de la normele literare. 
Cuplată cu deprofesionalizarea unor jurnalişti (aproape oricine poate deveni 

13 mai 2011, Chişinău. Gheorghe Chivu, 
Ana şi Alexandru Bantoş 


acum, indiferent de nivelul său de cunoştinţe şi de cultura limbii pe care o 
posedă, publicist, în sensul larg al cuvântului, om de radio sau moderator TV) 
şi cu absenţa conștiinței (ori a ştiinţei) de adecvare obligatorie a limbii folo- 
site la circumstanţele de comunicare, această „democratizare” duce, uneori 
deliberat, la o inacceptabilă influenţă a limbii vorbite, a registrului colocvial, 
popular, familial şi chiar argotic asupra textului scris sau a celui difuzat prin 
emisiuni de radio şi de televiziune. 


2. Valabilă în ansamblu pentru mass-media din Ţară, situaţia prezentată sin- 
tetic în rândurile anterioare se actualizează în forme specifice în Republica 
Moldova. 


Revenirea la grafia latină și apoi intensa și necesara „bătălie” pentru limba ro- 
mână nu pot fi desprinse de rolul şi de acțiunea presei. 


Ziarele şi publicaţiile periodice, grupate politic, în ultimele decenii, în jurul 
celor două obiective, pentru a le sprijini sau pentru a le combate vehement, au 
refăcut, la alt nivel și cu alte mijloace, lupta pentru româna literară modernă, 
dusă, în deceniile de mijloc ale veacului al XIX-lea, de întreaga intelectualitate 
românească. 


S-au formulat și s-au argumentat obiective culturale şi politice. A fost anali- 
zată starea limbii române și au fost căutate mijloacele cele mai adecvate de a 

transforma o variantă literară - influențată puternic deopotrivă de vorbirea 
curentă, populară, familiară și dialectală, și de rusă, mult timp singura limbă 
oficială — într-un instrument de comunicare apt să îndeplinească toate funcţi- 
ile sociale și culturale ale unei limbi literare moderne. 


Politica lingvistică și dezbaterile subordonate ei au aprins spirite, au împărțit 
şi despărțit grupuri de intelectuali, au dus la reorganizări de mijloace și la re- 
formulări de obiective. 


Prima etapă a constituit-o revenirea la forma grafică specifică românei mo- 
derne, desfăşurată în mod necesar rapid, iar uneori, din cauza nevoilor mo- 
mentului, formal. (Îmi revin în minte exemple, instructive pentru căile de 
înfăptuire a schimbării alfabetelor, precum înlocuirea numelor proprii Onu 
și Căpcân cu On, respectiv Kapkin, similare, în plan larg, cu erori apărute în 
Ţară în procesul de modificare parțială a regulilor ortografice, când unii scriau 
maâtre în loc de maître, Nâmes, în loc de Nimes sau „scapă” încă grafii de tipul 
ân sau ânceput.) 


S-au tradus apoi fidel ori s-au calchiat, desigur fără intenţie expresă, gândirea 
şi logica discursului din limba rusă, unele enunţuri apărute în publicaţiile 
românești sau difuzate la posturile de radio și de televiziune căpătând, ast- 
fel, o vreme, formă și sintaxă doar aparent românești. Au fost create uneori 
forme lexicale noi din aceeași dorinţă a depărtării de vechea limbă oficială 
(mă gândesc, spre exemplu, la computator, creat şi utilizat în unele lucrări ca 
alternativă la computer, considerat „prea apropiat”, ca sonoritate, de rusă și 
susținut, în cadrul familiei sale lexicale, de computa şi computaţional). 


În acest proces, dificil şi deloc linear, nu limba română din Republica Moldo- 
va în ansamblu a fost însă viciată, cum se întâmplase în perioada încercărilor 
repetate și bine dirijate de modificare și de marginalizare culturală destinate 
constituirii unei noi limbi romanice răsăritene, așa-zisa „limbă moldoveneas- 
că”, dorită a fi chiar „mama limbii româneşti”, ci în primul rând varianta pu- 
blicistică a acesteia. Presa şi televiziunea difuzau, ilustrând o autentică „des- 
creştere” a limbii românești, texte cu structură morfologică românească, cu 
sonoritate dorit românească, dar scrise într-un idiom, într-un fel şi numai la 
anumiţi jurnaliști, artificial, doar aparent romanic. Unele publicaţii periodice 
şi posturile de televiziune, dar nu literatura adevărată, datorată scriitorilor cu 
har și dragoste de limba maternă. 


„Aşezarea a venit însă rapid, cu sprijinul omului de rând, dar prin acţiunea și 
sub îndrumarea profesorilor şi creatorilor autentici de literatură, „albinuţele” 
(ca să preluăm sugestia titlului unui abecedar devenit celebru la est de Prut) 

care trudiseră tot timpul și trudeau încă la păstrarea intactă a „Templului lim- 
bii române”. Prin munca devotată, eroică uneori, a intelectualilor grupaţi în 
. . .. . . . . A =» po. v v 
jurul unor publicații periodice, precum revista „Limba Română” astăzi sărbă- 
torită, şi a unor instituții de specialitate cu profil filologic. 


Ei au organizat ample, repetate și elevate discuții despre statutul limbii lim- 
bii române în Republica Moldova, despre unitatea de limbă și de cultură în 
spaţiul romanic nord-dunărean, despre dificilele chestiuni ale legislaţiei 
lingvistice și despre implicaţiile politice şi culturale ale acesteia. Au promo- 
vat, au explicat şi argumentat normele scrisului și ale autenticei exprimări lite- 
rare. Au acționat pentru (re)introducerea românei literare în administrație, în 
învățământ şi în domenii diverse ale activităţii ştiinţifice şi tehnice, au abordat 
problema terminologiilor de specialitate, inclusiv a acelora necesare în viața 
publică şi în administraţie. Au discutat și au clarificat relaţia dintre noua nor- 
mă, dorită elevat literară, pe de o parte, şi graiuri, vorbirea populară, respectiv 
uzul lingvistic familial, la care intelectualii făceau adesea apel, în încercarea de 
a renunţa la rusă, fosta şi extrem de rezistenta limbă oficială, pe de altă parte. 


3. Înfiinţată acum două decenii, ca publicaţie științifică și culturală totodată, 
de atitudine şi concomitent de acțiune în sprijinul formei elevate de expre- 
sie a limbii naţionale, actor principal în lupta pentru promovarea „românei 
exemplare”, cum ar spune un mare savant și ilustru colaborator al revistei a 
cărei apariţie o aniversăm, „Limba Română” a fost şi continuă să fie o revistă 
a tuturor românilor, a celor ce trăiesc în Republica Moldova, în Ucraina sau 
în România, dar și a celor din diasporă, în care se reflectă toate problemele 


procesului de normare și de edificare a limbii române literare moderne. 


La împlinirea a două decenii de activitate a acestei publicaţii cu nume sim- 
bolic, constatăm că noua „casă a limbii române” este pe deplin edificată, iar 
funcţiile limbii noastre de cultură pe deplin restabilite. 


Este meritul muncii depuse de o echipă foarte bine pregătită, perseverentă, 
responsabilă și eficientă. 


Revista astăzi sărbătorită ilustrează de aceea în mod strălucit rolul presei de 
calitate în promovarea și apărarea limbii române literare, în „creşterea și cin- 
stirea” limbii românești. 


ENE TY ROMIÂINIĂ 

1. Anul acesta, pe 27 iulie, Eugeniu Coșeriu ar fi 
împlinit 90 de ani. Probabil că, dată fiind extraor- 
dinara vitalitate cu care îl înzestrase providența, 
ar fi putut fi încă printre noi, dacă ar fi avut de trăit 
o viață mai puțin zbuciumată decât cea pe care a 
trăit-o. Aşa, îi vom serba a 90 aniversare a zilei de 
naştere singuri. Când m-am decis să vorbesc la 
Chișinău, cu prilejul celor douăzeci de ani de apa- 
riție ai revistei „Limba Română”, despre posteri- 
tatea lui Coşeriu, mă gândeam să formulez o serie 
de evaluări raționale, calme și detașate, la aproape 
zece ani de la dispariţia fizică a marelui învăţat şi 
magistru. Mi-am dat însă repede seama că accen- 
tele subiective nu vor putea lipsi din această evo- 
care din două motive simple. Este vorba mai întâi 
de faptul că Eugeniu Coșeriu mi-a făcut marea 
onoare de a mă socoti printre discipolii său, iar 
apoi de faptul că, vorbind despre o personalitate 
ca a sa, de o însemnătate majoră în istoria gândirii 
lingvistice moderne, îţi este aproape peste putin- 
tă să-ți reprimi sentimentul primar de mândrie că 
un membru al poporului (naţiunii, ginţii, tribului, 
limbii?) tău a atins pragul sideral al recunoașterii 
universale. Pe de altă parte, rațiunea obiectivă și 
simțul critic care trebuie să-l caracterizeze mereu 
pe omul de ştiinţă ne-ar obliga să ne punem o serie 
de întrebări incomode pentru persoanele cu încli- 
nări idolatre: Avem noi, românii în general, vreun 
merit pentru performanţele unuia care a plecat 
dintre noi, în speță ale lui Coșeriu? Ce este oare 
„românesc” în gândirea și în doctrina lui Coşeriu? 

Este oare Coșeriu mai român decât este olandez Erasmus din Rotterdam, cel 
mai cunoscut cives universi totius? Oare „mândria” noastră etnocentrică ar tre- 
bui să fie diminuată dacă l-am considera cetățean al universului pe cel născut 
în urmă cu nouăzeci de ani în Mihăilenii Basarabiei? Cât de obiective pot fi 
judecăţile noastre, ale celor care ne declarăm discipoli și adepţi ai ideilor sale? 


Cu riscul unei subiectivități asumate şi sub apăsarea acestor dileme, voi în- 
cerca totuși să formulez câteva argumente pentru a susține teza că doctrina 
lingvistică a integralismului coşerian este aptă să se impună drept lingvistica 
pur şi simplu a epocii actuale. 


2. Fundamentarea filozofică a teoriilor sale despre limbă şi limbaj reprezintă 
primul avantaj. Oarecum împotriva curentului majoritar în mediile savante 
europene de pe la jumătatea secolului al XX-lea, înclinate, inclusiv în ştiinţele 
spiritului, spre un neopozitivism tehnicist și materialist, Coşeriu afirmă cu 
claritate și consecvență primatul spiritului în sfera culturii, integrând, deo- 
potrivă, şi lingvistica în această sferă. Lecţia coşeriană poate fi rezumată, din 
acest punct de vedere, astfel: Nu poţi descrie un obiect oarecare și nu îi poți 
înţelege mecanismul de funcționare, dacă nu ai o cunoaştere adecvată și clară 
a esenței acestui obiect, şi acest lucru este valabil cu atât mai mult, cu cât ai 
de înţeles și de interpretat limbajul, obiectul și fenomenul cel mai complex 
din sfera umanului. Spre această esență nu poți accede decât pe calea reflec- 
ţiei speculative și, de aceea, recuperarea marii filiere a tradiţiei europene este 
obligatorie. Este ceea ce Coșeriu a și făcut, efectuând o lectură sistematică a 
întregii filozofii europene, insistând asupra momentelor principale ale aces- 
tei tradiții: Platon, Sf. Augustin, Aristotel, modiştii din Scolastică, Leibniz, 
Gianbattista Vico, Hegel, Kant și, mai presus de oricine, Wilhelm von Hum- 
boldt. 


Cunoscându-și așadar predecesorii ca nimeni altul dintre contemporani, Co- 
şeriu și-a formulat doctrina, în liniile sale esenţiale, încă de la început, odată 
cu primul studiu mai reprezentativ, Determination y entorno (1956), nefiind 
nevoit, ca un Noam Chomsky, de exemplu, să revină mereu asupra ei pentru 
a o corecta și preciza! Dacă îmi este permisă o metaforă, aş spune că, nutri- 
tă în leagănul amniotic al tradiţiei filozofice europene, doctrina coșeriană s-a 
născut ca Atena din capul lui Zeus, matură și înarmată! Deceniile ulterioare 
nu au făcut altceva decât să asiste la nuanţarea și dezvoltarea nucleului primar. 


3. Un al doilea element de performanţă şi de originalitate care trebuie afir- 
mat şi subliniat în activitatea lui Eugeniu Coșeriu este încercarea sa reuşită 
de a depăși structuralismul dominant al secolului al XX-lea, asimilându-l. Pa- 
rafrazând titlul unui cunoscut articol al său („au delà du structuralisme”), tre- 

buie spus că structuralismul asimilat de Coșeriu nu este acela caracterizat de 
formalismul excesiv propus de unele direcţii post-saussureene, care tindeau 
să-l prezinte drept o doctrină cu valabilitate universală, capabilă să transfor- 
me lingvistica într-o „ştiință-pilot” (Claude Levy Strauss). Coşeriu adoptă 
structuralismul saussurean genuin, pe care îl asimilează pentru virtuțile sale 
de metodă, probabil cea mai adecvată, de descriere a sistemului limbii. Vor- 
bind, ca şi Saussure, despre structuri și relații (sintagmatice şi paradigmatice), 
despre unități şi funcții în cadrul sistemului, despre sincronie și diacronie etc., 
Coșeriu o face nu într-o manieră statică și pur descriptivă, ci într-una funcţi- 
onală, dinamică și istorică, impusă de însăși esenţa „energetică” a limbii. În 
acest punct, subliniem componenta poate cea mai revoluționară a doctrinei 
coşeriene: situarea în centrul investigaţiei științifice nu a sistemului lingvistic, 
ci a înseși activităţii vorbirii, a actelor creaţiei prin limbă. Ceea ce există în 
ultimă instanță, spune Coșeriu după asimilarea lecţiei lui Humboldt și a feno- 
menologiei germane, nu sunt sistemele lingvistice, nici măcar limbile istorice 
ca atare, ci actele de vorbire, mai precis oamenii care vorbesc (anumite limbi). 
Prin această radicală schimbare de perspectivă asupra înțelegerii esenței lim- 
bajului, Coşeriu se impune probabil drept unul dintre cei mai coerenţi re- 
prezentanţi ai neohumboldtianismului modern. Performanţa lui Coșeriu de 
a concilia structuralismul cu energetismul humboldtian este doar în aparență 
paradoxală. Căci ceea ce este esenţial și recuperabil în structuralism se afla 
deja la Humboldt, şi anume în locul central conferit de acesta conceptului 
de formă internă a limbii. Nu întâmplător, acestui element al moştenirii hum- 
boldtiene Coșeriu i-a acordat o atenţie privilegiată, transferând discuţia din 
domeniul tradițional al gramaticii în sfera conținuturilor lingvistice. Inspirat 
şi de cunoscuta teoremă a lui Louis Hjelmslev, potrivit căreia unitatea din- 
tre forma conţinutului și forma expresiei este cea care definește specificitatea 
unei limbi, Coşeriu a formulat teza despre caracterul prioritar al palierului 
semantic în raport cu nivelurile gramatical şi pragmatic. În concepția coşeri- 
ană, totul în limbă pornește și se întoarce la semantică, din simplul motiv că 
orice act de vorbire rezultă din intenţia de a spune ceva. Cunoscuta distincție 
tripartită între desemnare — semnificare — sens, un alt element de originalitate 
maximă, are multiple consecinţe teoretice şi practice, unele dintre ele deja 
formulate de Coseriu însuși, altele aşteptând încă să fie formulate. 


4. Ajungem acum la o altă distincţie coșeriană de maximă relevanţă teoretică. 
Este vorba de transferul în discuţia despre limbaj a unui cunoscut principiu 
al gnoseologiei artistotelice: orice lucru poate fi abordat și cunoscut în per- 
spectivă universală, în perspectivă istorică și în perspectivă individuală. Aga- 
dar, activitatea verbală, facultate centrală a omului, deopotrivă ca individ şi ca 
specie, implică trei ipostazieri. Avem, mai întâi, la nivel universal, „faptul de a 


DOUĂ DECENII ÎN SERVICIUL CULTURII NAȚIONALE ED 


vorbi ca atare”, „vorbirea pur şi simplu”. Din punct de vedere epistemologic, 
la acest nivel se poate trasa o teorie generală a limbajului uman. Urmează, 
într-o a doua instanţă, nivelul istoric, cel al limbilor ca atare, înțelese deopo- 
trivă ca realități istorice și ca tehnici expresive aparținând unor comunități și 
unor tradiții determinate istoric. Pentru cercetare, acesta este, în principiu, 
domeniul lingvisticii tradiționale, preocupată de descrierea şi de înțelegerea 
dinamicii istorice a limbilor. În fine, nivelul individual este cel al actelor de 
vorbire, al discursurilor sau al textelor, adică al produselor concrete ale crea- 
tivității indivizilor vorbitori. Situat până acum în sfera tradițională a stilisticii 
lingvistice, acest palier din urmă va constitui obiectul de studiu al lingvisticii 
textului (Textlinguistik), la ale cărei baze teoretice Coșeriu a contribuit sub- 
stanţial. În funcţie de palierul la care se manifestă, Coșeriu a definit şi cele trei 
niveluri sau componente ale competenţei lingvistice, numite de el compe- 
tență elocuţională, competență idiomatică şi competenţă expresivă. Şi aici, în 
sfera competenţei lingvistice, pe urmele trasate de Coșeriu avem deschis un 
câmp important de investigat în continuare. 


S. Critica radicală a logicismului în interpretarea limbajului reprezintă o altă 
contribuţie coşeriană majoră. Oferind o interpretare nouă și personală a tipo- 
logiei aristotelice a enunţurilor (logoi), Coşeriu afirmă semanticitatea drept 
criteriu primar şi unic de existenţă a oricărui enunţ. Cu alte cuvinte, orice 
enunţ valabil într-o limbă oarecare este un enunț semantic (logos semantikos) 
înainte de orice altă determinare posibilă, în sensul că spune ceva despre o 
secvenţă a realității percepută sau imaginată de vorbitor. Enunţul logic (logos 
apophantikos), adică enunţul care poate fi negat sau afirmat, reprezintă doar 
una dintre clasele de enunțuri semantice posibile, alături de enunţul poetic 
(logos poietikos) sau de enunţul practic (logos pragmatikos). Altfel spus, toate 
enunţurile posibile într-o limbă dată, inclusiv cele logice, sunt semantice în 
mod necesar, dar nu toate enunțurile semantice sunt şi logice în același timp. 
Prin acest raționament simplu și ingenios, prin care se privilegiază aspectul 
semantic al oricărui fapt de limbaj, Coşeriu pare să fi rezolvat multe dintre 
contradicţiile și aporiile logicii formale clasice. Demonstrația acestei consta- 
tări urmează a fi făcută. 


6. Eugeniu Coșeriu a criticat radical și a respins teoria lui Roman Jakobson, 
larg răspândită în mediile academice în ultima jumătate de secol, privitoare la 
existența a șase funcțiuni ale semnului lingvistic (referenţială, expresivă, co- 
nativă, fatică, metalingvistică şi poetică), arătând că, de fapt, semnul lingvis- 
tic nu îndeplinește decât cele trei funcțiuni primare distinse anterior de Karl 
Bühler, şi anume funcția apelativă, funcţia reprezentativă și funcţia expresivă, 
conţinutul celorlalte funcțiuni distinse de Jakobson fiind incluse în sfera de 

acțiune a celor trei numite de Bühler. Mai mult încă, după Cogeriu, consec- 
vent cu concepţia sa despre caracterul creativ al limbii ca activitate specifi- 
că, nici nu se poate vorbi despre o funcţie poetică propriu-zisă, distinctă de 
celalalte, întrucât limbajul poetic se identifică, în ultimă instanță, cu limba 
însăși, văzută în plenitudinea originară a tuturor virtuţilor ei expresive, dinco- 
lo şi înainte de orice determinare ulterioară. Avem aici, probabil, aserțiunea 
cea mai „scandaloasă” a discursului teoretic coşerian, care contrazice flagrant 
esența comună a diferitor teorii, mai mult sau mai puțin structuraliste, despre 
limbajul poetic. Limbajul poetic, arată Coșeriu, nu poate fi privit ca o „abate- 
re” (écart) de la un „nivel zero al scriiturii”, cum ar spune un Roland Barthes, 
prin adăugarea unor „figuri” sau tropi artistici. Chiar considerarea variantei 
literare sau a variantei-standard a unei limbi istorice drept nivelul „neutru', 
de la care s-ar obţine, prin „abatere”, limbajul poetic, este neavenită, întrucât 
contrazice realitatea faptelor. Această realitate a faptelor arată că fiecare poet, 
ca individ de excepţie — ideea este şi ea de sorginte humboldtiană! —, își asu- 
mă limba sa, o limbă istorică dată, în mod creator, recuperând-o integral în 
funcțiunile sale primare şi originare, dincolo de orice restricţii, delimitări, re- 
duceri sau determinări istorice. Ideea identităţii dintre limbaj şi poezie nu este 
absolut nouă, ea fusese tematizată încă din Antichitate de poeţii înșiși, apoi, 
în epoca modernă, de Gianbattista Vico şi Benedetto Croce, ca să nu menţio- 
năm decât pe cei mai importanţi. Nouă este la Coșeriu coerenţa, profunzimea 
şi forţa de convingere a argumentării. A deduce consecinţele acestei radicale 
schimbări de perspectivă înseamnă a re-crea poetica modernă pe baze noi. 


7. Inovatoare în plan teoretic și plină de consecinţe în planul practic al studiu- 
lui şi cercetării limbilor istorice este şi concepţia coşeriană despre cauzele și 
dinamica schimbărilor lingvistice. Tratată magistral într-unul dintre impor- 
tantele sale studii monografice (Sincronia, diacronía e historia. El problema del 
cambio lingiiistico, Montevideo, 1957), tema este reluată mai târziu într-un ar- 
ticol cu titlul provocator Linguistic Change Does not Exist (1983). Consecvent 
cu orientarea sa generală și cu principiile raționaliste și idealist-realiste care îi 
guvernează întreaga gândire, Eugeniu Coșeriu respinge de plano explicaţiile 
cauzalist-evoluţioniste, transpuse din domeniul științelor naturii în sfera ști- 
inţelor spiritului, şi propune o explicaţie de tip finalist. Explicația adecvată a 
modificărilor limbii trebuie căutată, după el, în esența limbajului uman care 
ţine, cum am văzut mai sus, de sfera creativității spirituale. În consecință, nu 
cauzele materiale directe, ţinând de contextual geografic sau climatic, social 
sau politic etc., sunt cele care explică schimbările în limbă, ci cauzele finale, 
adică voinţa vorbitorilor de a-și adapta mereu limba primită prin tradiție la 
necesitățile comunicării. Clasica dilemă a raportului contradictoriu între sta- 
bilitatea funcțională necesară a unui sistem lingvistic şi evidența existenței 

schimbărilor lingvistice, adică între sincronie şi diacronie, este rezolvată de 
Coșeriu în mod convenabil, prin apelul la istorie. Sincronia și diacronia sunt, 
din perspectivă istorică, complementare, nu contradictorii. Altfel spus, cu o 
propoziție memorabilă, „limba funcționează în diacronie și se schimbă în sin- 
cronie'. 


8. O serie de alte importante distincţii aparținând lui Coșeriu sunt de maximă 
operabilitate în descrierea limbii şi explicarea funcționării ei. Este vorba mai 
întâi despre distincţia între discursul sau vorbirea repetată și tehnica liberă a 
vorbirii, apoi de distincţia între arhitectura limbii (care priveşte limba istori- 
că) şi structura limbii (care se referă la limba funcţională). În această privinţă, 
Coşeriu a operat o sinteză potrivit principiului tradiţiei (unul dintre princi- 
piile pe care le-a distins pentru lingvistică înțeleasă ca știință a culturii), între 
idei venite de la Ferdinand de Saussure și Louis Hjelmslev, propunând, în cele 
din urmă, o structurare quadripartită a „arhitecturii limbii”: tip, sistem, nor- 
mă, vorbire. Claritatea definirii acestor patru niveluri asigură acestei distincții 
coşeriene o pronunțată relevanță epistemologică. 


9. În fine, cred că s-ar cuveni să subliniem încă o dată instrumentalitatea doc- 
trinei, admirabila ei aplicabilitate practică, derivând din soliditate teoretică, 
din inteligibilitate, din precizie terminologică și din caracterul non-contradic- 
toriu al componentelor ei. 


10. Dacă ne însuşim așadar premisa pe care o propuneam la început și ac- 
ceptăm că doctrina coşeriană are toate datele pentru a fi asimilată şi adoptată 
ca teorie de referință în științele actuale ale limbajului, suntem acum datori 
să vedem care ar fi șansele ei de succes. Perspectivele par incurajatoare. Pri- 
mul deceniu al posterităţii coşeriene ne arată că, fie şi în absenţa creatorului 
ei, doctrina este vie, ideile, distincţiile și conceptele ei fundamentale circulă, 
sunt dezbătute, înțelese, aplicate. Din punct de vedere instituțional, reculul 
care urmează, de regulă, după moartea unei personalități de excepţie, pare să 
fi fost depășit. Prima generaţie de discipoli ai lui Coșeriu, activi în ultimele 
decenii în universităţi de prestigiu din Germania, Italia, Franţa și din lumea 
hispanofonă, au transmis, la rândul lor, generaţiilor mai tinere spiritul coșeri- 
an și, adesea, chiar doctrina acestuia. La „patria coșerianismului', universita- 
tea din Tübingen, moştenirea coşeriană este vie şi productivă în continuare. 
Organizarea acolo a arhivei Coșeriu şi proiectul major de editare integrală, 
în format electronic, a tuturor manuscriselor coșeriene, o mare parte dintre 
ele inedite, sunt semnele cele mai elocvente ale continuității. Traducerea și 
tipărirea operelor sale majore din limbile originare, spaniola şi germana, în 
alte limbi (italiana, franceza, româna, rusa, engleza, japoneza etc.) este din 

ce în ce mai frecventă. Încurajatoare este mai ales creșterea interesului pen- 
tru Coșeriu în Franţa. Deosebit de semnificativă este frecvenţa cu care se or- 
ganizează diferite sesiuni ştiinţifice dedicate lingvisticii coşeriene. În special 
cele trei ediții (la Aix-en-Provence în 2007, la Cluj în 2009 şi la Almeria în 
2011), unde cei mai de seamă reprezentanți ai curentului coșerian se întâl- 
nesc periodic, împreună cu din ce în ce mai mulți tineri aflați în căutarea unor 
repere teoretice ferme, au contribuit în mod consistent la întreținerea unui 
flux puternic şi constant al interesului pentru doctrina coşeriană. Înființarea 
unei asociaţii internaționale de studii coşeriene pare să fie iminentă. Sesiunile 
comemorative dedicate celor 90 de ani de la naștere, organizate anul acesta la 
Chișinău, lași, Bălți şi Roma, sunt și ele semne ale perenității memoriei ma- 
relui învăţat. Se adaugă numeroasele serii de volume omagiale sau colective 
(se apreciază că, din acest punct de vedere, Coșeriu este cel mai „omagiat” 
lingvist din istorie...), numerele tematice din multe reviste de specialitate sau 
publicaţii de cultură, atribuirea numelui său unor străzi, instituţii sau amfi- 
teatre universitare... Putem fi siguri că în deceniile viitoare vom continua să 
cultivăm doctrina coșeriană în centrele ei, ca să spunem așa, tradiționale, la 
Tübingen, Münster, Berlin, Salamanca, Córdoba, Roma, în alte locuri din 
Franţa şi America Latină, la Cluj, la Iași sau la Chişinău. Viitorul imediat pare 
deci convenabil. Asupra viitorului mediu și a celui mai îndepărtat nu putem 
face însă o evaluare mai precisă! Aș îndrăzni să spun doar că doctrina coge- 
riană îşi va pierde interesul și valabilitatea doar în condiţiile în care viitorul 
va asista la nașterea unui tip nou de umanitate, care va renunța la paradigma 
gândirii cu fundament istoric. În acest viitor, sumbru din punctul nostru de 
vedere, omul va renunța, probabil, la cea mai mare parte din moștenirea lui 
Homo Europaeus... Revenind la o poziționare mai optimistă, mi-aş însuși, în 
final, angajamentul formulat recent de Johannes Kabatek, urmașul Maestru- 
lui la Universitatea din Tiibingen: „Sus discipulos tenemos la obligation de 
la continuidad de los tres aspectos: conservando su memoria, aplicando su 
lógica y tratando de contagiarnos de su fuerza de trabajo, tal como él nos lo 
ha ensefiado”!. 


Note | ' „Noi, elevii lui, avem obligaţia să îl continuăm în cele 
trei aspecte: conservându-i memoria, aplicându-i logica 
şi încercând să ne molipsim de la puterea lui de muncă, 
aşa cum ne-a învăţat el” (Johannes Kabatek, Eugenio 
Coseriu: memoria, logica y fuerza de trabajo, în vol.: Luisa 
Calero Vaquera, Fernando Rivera Cárdenas (coord.), Es- 
tudios lingüísticos y literarios In memoriam Eugenio Coseriu 
(1921-2002), Universidad de Cordoba, s.a., p. 43-50). 

O publicație formatoare 
a conștiinței cultural-lingvistice 


=» 


Revista „Limba Română” de la Chişinău şi-a săr- 
bătorit două decenii de existenţă. Ajunsă, simbo- 
lic vorbind, la vârsta tinereţii, publicaţia a vieţuit 
şi s-a impus într-o perioadă în care afirmaţia că în 
Republica Moldova se vorbeşte limba română era 
un act de curaj. 


[| Dacă cineva ar avea curiozitatea să răsfoiască une- 
„lect. univ.dr, le din numerele tipărite în cei douăzeci de ani, ar 
Catedra de limba română descoperi în paginile acestei publicaţii peisajul 
şi lingvistică generală, surprinzător al unui popor pentru care limba a în- 
Facultatea de Litere, semnat mai mult decât un simplu instrument de 
: ră n i a 
ler a „|. Cuza, laşi.“ comunicare. În perioadele dificile de după 1991, 
Domenii S competenpa: într-o vreme tulbure în care istoria dădea semne 
stilistica limbii române ; 
SN MR „ căarputea lua un curs contrar celui pe care se afla 
actuale, lingvistică generală, sd den .. id 
poetica imaginarului, . aşezată de sute de ani, oamenii care au avut ideea 
Membru în colectivul de de a înfiinţa revista au crezut de la bun început că 
redactie al volumelor Studii limba trebuie ocrotită și sprijinită în faţa provocă- 
eminesciene, nr. 1-3 (2004- rilor care au urmat desprinderii de fosta Uniune 
2006), şi Limba română Sovietică. 


azi (lucrările Conferinţei 
Naţionale de Filologie Pentru noi, cei aflați dincoace de Prut, este, bă- 


„Limba română azi" ediţia  nuiesc, relativ dificil de înţeles ce înseamnă să ai 
a X-a, laşi — Chişinău (3-6 grijă de limba pe care o foloseşti. În mod firesc, 
noiembrie 2006). limba ni se înfăţişează fără opreliști și pentru noi 

ea are proprietăţile insesizabile ale unui mediu 

natural și potrivit, aşa cum peștelui îi priește apa. 

Dar, în alte părți de lume, a te exprima româneș- 

te sau, mai exact, a avea voinţa de a arăta că acest 

fel de a vorbi este parte esenţială a unei identități 

reprezintă un comportament deloc neglijabil de 

rezistență lingvistică și culturală. În Moldova, 

13 mai 2011, Chişinău. Doina Cernica aducând revistei „Limba Română” 
un emoționant mesaj din Bucovina 


poate mai mult decât în alte părți, sistematica crudă a dezrădăcinărilor lingvis- 
tice (şi nu numai) i-a pus pe oameni în fața multor realități deloc plăcute și a 
căror înşiruire nu poate fi făcută aici şi acum, în doar câteva cuvinte. Numai 
ascultând istorisirile celor ce au crezut în destinul limbii române și care s-au 
solidarizat pentru păstrarea ei se poate înțelege de ce, în Republica Moldova, 
se sărbătoreşte anual Ziua Limbii Române. Numai citind articolele-program 
tipărite în momentele grele traversate de publicaţii fruntașe precum „Limba 
Română” se poate aprecia fără exces de părtinire importanţa crezului în vigoa- 
rea formativă și regenerativă a limbii. 


Nu este întâmplător că limba română din presa moldovenească pare a avea o 
mai mare curăție decât limba multor gazete româneşti. Acolo, oamenii mai 
cred, probabil, că limba este o casă a spiritului şi că mânjirea cuvântului în- 
seamnă, implicit, o murdărire a fiinţei. Nu am altă interpretare mai adecvată 
pentru a semnala că în publicaţiile culturale redutabile din Basarabia — „Lim- 

ba Română”, „Contrafort”, „Semn” — prețuirea față de limba în care se înveș- 
mântează gândurile se manifestă, între altele, prin grija şi veghea de a nu tipări 
orice și oricum. 


Un alt aspect care merită menţionat este că suflul românesc (dar nu cel exa- 
cerbat tezist şi îngust naționalist) care animă cele mai importante publicaţii 
tipărite în Moldova stă parcă sub semnul răspunderii pe care oamenii o au 
față de limbă. 


Ca și alte publicaţii din spaţiul cuprins între Prut și Nistru, revista „Limba Ro- 
mână” a îndeplinit și continuă să îndeplinească roluri care, în chip obişnuit, 
sunt asigurate prin alte canale și instituţii. În primul rând, revista împlinește 
funcţia de formator şi păstrător de conștiință cultural-lingvistică. Circulaţia 
ei în toate instituţiile de educaţie din Basarabia contribuie activ la impune- 
rea normei literare românești. Prestigiul colectivelor editoriale și redacționale 
este dovedit de prezenţa, în paginile publicaţiei, a unor nume foarte cunos- 
cute ale lingvisticii și culturii din România, prea multe pentru a le înșira în 
spațiul restrâns al micii prezentări de față. 


În al doilea rând, revista şi-a asumat, prin titlu și prin politica editorială, o 
fățişă apropiere de spiritul trainic al culturii românești și nu s-a lăsat intimida- 
tă sau supusă de energiile și presiunile ideologice de gardă veche și de tristă 
amintire. Este binecunoscută lupta împotriva denumirii de „limbă moldove- 
nească”. În paginile revistei au fost publicate articole, unele foarte critice, îm- 
potriva deciziei de a pune în Constituţia statului sintagma cu pricina. La fel 
de aspru au fost judecate și încercările, unele de-a dreptul ridicole, de a alcătui 
dicționare bilingve, moldovenești-româneșşti, arătându-se în repetate rânduri 
că prejudiciile aduse limbii sunt, în esenţă, lezări ale identității şi conștiinței 
vorbitorilor ei. Departe de a se fi încheiat, starea de tensiune (atât lingvistică, 
cât şi de alte feluri) care persistă în vertijul din Republica Moldova este expre- 
sia unor frământări prin care lumea nouă trebuie să treacă pentru a se rostui 
față de cea veche. Nu știm către ce zări îşi va așeza fața societatea moldove- 
nească, dar, în orice caz, în destinul limbii române vorbite în Basarabia lumina 
a încetat să mai bată dinspre răsărit. Această stare de fapt este, din punctul 
meu de vedere, una din cele mai preţioase victorii obținute de oamenii de 
carte și cu carte împotriva vitregiilor care ar fi pus limba şi istoria ei pe un cu 
totul alt făgaș. 


Nu în ultimul rând, revista este o vrednică transmițătoare a unei sinteze cultu- 
rale. Dacă adăugăm acestui spirit de sinteză și demnitatea de a scrie româneș- 
te, nu greșim și nici nu exagerăm dacă arătăm că limba română este la ea acasă 


v» 


în paginile revistei „Limba Română. 

Cristinel MUNTEANU 
Revista „Limba Română” 
din Chișinău - un nucleu al 
românismului autentic 


C.M. — dr. în filologie (magna 
cum laude) al Universităţii 
„AL. I. Cuza”, laşi, lector la 
Universitatea „Constantin 
Brâncoveanu” din Piteşti, 
Filiala Brăila. A publicat 
Sinonimia frazeologică în 
limba română din perspectiva 
lingvisticii integrale (2007), 
Fundamente ale comunicării 
(2007, în colaborare), Tehnici 
de redactare în comunicare 
(2008, în colaborare), 
Discursul repetat între 
alteritate şi creativitate 
(Institutul European, 2008, 
ca editor) şi Tobias Peucer, De 
relationibus novellis / Despre 
relatările jurnalistice [Leipzig, 
1690 — prima teză de 
doctorat din lume dedicată 
jurnalismului] (2008, ca 
editor). 


1. Pentru a evidenția mai bine ceea ce mi-am pro- 
pus să arăt, mă voi servi, dintru început, de o ana- 
logie [din] lingvistică. De obicei, pentru a lumina 
anumite aspecte ale limbii, apelăm la alte obiecte 
sau fenomene ale realității cu care o comparăm. 
Cu această ocazie însă, în sprijinul ideii pe care 
o voi dezvolta — dată fiind şi importanţa limbii 
naţionale pentru chestiunea vizată —, aş dori să 
procedez invers: să compar altceva cu limba în de- 
venirea ei, pornind de la o teorie lingvistică. Este 
vorba de așa-numita „teorie a ariilor” susținută de 
lingvistul italian Matteo Bartoli, în 1925, care se 
referea, printre altele, şi la norma ariilor laterale, 
definite astfel: „Vor fi numite arii laterale, de pil- 
dă, Iberia şi Dacia în raport cu Galia Transalpină 
şi Italia, iar acestea două vor fi chemate arii de 
mijloc”!. Şi demonstra că, în general, cu privire 
la păstrarea faptelor de limbă mai vechi, ariile la- 
terale (şi, de altfel, și ariile izolate) sunt mai con- 
servatoare decât zonele centrale?. Sextil Puşcariu 
explică acest proces în maniera sa metaforică, de 
mare dascăl: 


„Răspândirea unui fenomen de limbă a fost ase- 
mănată cu cercurile din ce în ce mai mari ce se 
formează pe luciul unei ape în care arunci o pie- 
tricică. Hărțile atlaselor lingvistice ne sugerează 
mai degrabă altă imagine. Inovaţiile se propagă 
aşa cum se revarsă o apă ce iese din matca ei, 
inundând împrejurimea. Cât timp terenul e uscat, 

ochiul nu distinge micile deosebiri de nivel; abia când e inundat, vezi cum apa 
urmează curbe ce-ţi par capricioase, lăsând din loc în loc ostroave neacoperite 
de apă”? 

Despre arii laterale și ţinuturi izolate conservatoare se poate vorbi atât la nive- 
lul întregii ROMANII (al întregului spaţiu romanizat), cât şi la nivelul fiecărei 
zone romanice în parte (Iberia, Dacia, Galia, Italia). Pușcariu dovedește acest 
lucru, dând exemplul latinescului arena „nisip”, care în România s-a păstrat 
ca arină, iar în Spania ca arena, cu aceeași semnificaţie, în timp ce în Franţa și 
în Italia sinonimul latinesc sabulum, mai puţin arhaic, a dat corespondentele 
romanice sable, respectiv sabbio. Același fenomen s-a petrecut și pe teritoriul 
României: doar la periferia nordică a țării s-a păstrat vechiul arină (cu varian- 
ta anină), în centru impunându-se nisip, de origine slavă, şi, pe porţiuni mai 
restrânse, homoc, de provenienţă maghiară. 


Teoria ariilor (în special conceptul de „normă a ariilor laterale”) a fost con- 
siderată folositoare, bunăoară, și pentru folcloriști. Utilizând-o ca argument, 
unii au încercat să demonstreze că balada Mioriţa s-a născut în nordul Tran- 
silvaniei”. 


Voi face apel la teoria respectivă, dar dintr-o optică figurată, pentru a sugera 
că românismul s-a cam „subțiat” (geografic vorbind) prin părțile din centru, 
rezistând într-o formă autentică mai curând în unele arii laterale sau izolate. 


2. Putem afirma, în consecinţă, fără teama de a greși, că pe harta românis- 
mului, la Chişinău, în jurul dlui Alexandru Bantoş şi prin oameni ca Domnia 
Sa, supravieţuieşte un nucleu tare, o zonă ce conservă românismul autentic. 
Un loc în care limba română este „ţinută la icoană” și este considerată încă 
„atributul esenţial al identității naționale”, un loc în care Eminescu are valoare 
absolută de simbol, un loc în care numele lui Ștefan cel Mare este rostit cu 
emoție, un loc în care unii oameni, din categoria acelora care „durează cate- 
drale” (cum s-a spus şi despre regretatul Dumitru Irimia), se luptă - cu un 
curaj nebun sau de neînțeles pentru alții — să-şi păstreze / să ne păstreze valo- 
rile esenţiale, să le cultive și să le promoveze. Sunt lucruri care, de la o vreme 
şi mult prea des, în România au ajuns să fie ignorate, minimalizate ori, şi mai 
grav, batjocorite. 


3. Domnul Al. Bantoş şi cei din preajma sa ne reamintesc ce înseamnă să fii 
român. Dar ce înseamnă a fi român? Ce înseamnă cuvântul român? Dincolo 
de sensul de bază, care indică apartenenţa la o anumită comunitate idiomati- 
că — aşadar, determinată istoric —, dicționarele noastre (DEX, MDA etc.) în- 
registrează și alte semnificaţii ale termenului. Român mai înseamnă și „creştin 

(ortodox)”, şi „ţăran” (în sensul de „iobag”), dar și „bărbat” (inclusiv „soţ”), 
şi, mai ales, „om în general”. 


3.1. Cum se explică ultima semnificaţie, aceea de „om în general”? Ei bine, ex- 
plicaţiile sunt de natură lingvistică şi putem extrage şi în această privință (ca 
în atâtea altele) o idee din înţelepciunea pe care, cu generozitate copleșitoare, 
ne-a împărtășit-o Eugeniu Coșeriu. 


„În multe limbi, sunt socotiți şi numiţi «vorbitori» numai cei care vorbesc 
limba respectivă, adică numai cei care știu să vorbească, iar cei care nu vorbesc 
limba sunt «nevorbitorii», sunt «muţii», cei care bolborosesc, sunt «barba- 
rii». [...] Şi, când se spune despre aceşti vorbitori că sunt oameni, cum se 
spune, de exemplu, în limbile bantu, se spune, în realitate, tocmai că bantu 
înseamnă «oamenii» pur şi simplu, ceilalți sunt «neoamenii». Se face, deci, 
această identificare între limbaj în general și o limbă, ceea ce înseamnă nu nu- 
mai că limbajul — ceea ce ştim cu toții — se prezintă în mod necesar sub formă 
de limbă, ci că fiecare din aceste limbi este pentru vorbitorii ei — şi pentru vor- 
bitori, în general — limbajul pur şi simplu, modul în care această comunitate a 
interpretat lumea și o oferă ca lume universală tuturor celorlalte comunităţi '$. 


Tot cu ajutorul lui Coşeriu înţelegem cum trebuie interpretată corect o „anec- 
dotă” care circulă prin manualele de (sau introducerile în) lingvistică“, amu- 
zându-i pe unii, dar fără să fie însoţită de o explicaţie justă (adică, de „poanta” 
ei). Se povesteşte că marele romanist Hugo Schuchardt ar fi intrat în vorbă, la 
un pahar de vin, într-o cârciumă, cu un țăran italian care, auzind că domnul 
din fața sa ştia multe limbi, i-a cerut să-i spună cum se zice la „pahar” în cutare 
sau cutare limbă. Aflând răspunsurile, țăranul a replicat: „Ma quello che è, è 
un bicchiere!” („Dar ceea ce e [de fapt], e un pahar!”). Care este însă sensul 
grav şi profund al acestei istorioare? Coșeriu ne lămureşte în felul următor: 
„Se înțelege că celelalte limbi, limbile străine, pentru vorbitorul naiv, sunt 
numai nomenclaturi, mai mult sau mai puţin arbitrare, și că limba adevărată, 
limba care corespunde esenței lucrurilor este limba proprie, națională”. 


Abia acum pricepem de ce, din nume propriu, român: ajunge nume comun 
exprimând esenţa, adică universalul. Şi cum este omul în general, adică (mai 
corect spus) omul universal? Este așa cum trebuie să fie, are numai calități. Şi 
în momentul în care treci — ca aspirație sau ca ideal al vorbitorului obișnu- 
it- dincolo de determinarea istorică (nemaicontând cum am caracterizat noi, 
mai mult sau mai puțin obiectivi, propriul neam, firea acestuia, sau cum au 
făcut-o și alţii, inventariindu-ne şi defectele), ei bine, în acel moment, orice 
om cu calități, orice om ajuns „cum trebuie să fie” (ori „cumsecade”, cum ar 
zice Sadoveanu”), indiferent de originea sa etnică, poate fi numit român. Şi, 

într-adevăr, cunoaștem cazuri de străini care au devenit și s-au dovedit mai 
români decât mulți români”. Se înțelege că mă refer, în acest context, la Ion 
Dumeniuk. 


3.2. Cândva, li se recunoștea românilor, ca virtute specifică, şi curajul sau vi- 
tejia. Calitatea aceasta mai supraviețuiește pe alocuri, în sufletele unor români 
adevăraţi, cum este și Alexandru Bantoş, care a lucrat şi lucrează neînfricat, 
neabătut, pentru a le da și altora să bea din fântâna adevărului". Din acest 
motiv, ne putem întreba, cu temei: Va fi avut oare, vreodată, şi cuvântul român 
sensul de „viteaz”? Se pare că da. 


Voi încerca să ofer argumente pentru a ilustra tocmai calitatea aceasta a cu- 
rajului, așa cum se prezintă ea în conștiința simplului vorbitor, întrucât — veți 
vedea imediat — român înseamnă şi „viteaz”, după cum orice viteaz poate fi so- 
cotit român. Am ales exemple din literatură, deoarece literatura veritabilă, ca 
şi limbajul, exprimă esenţa, fiind — cum îi plăcea lui Coşeriu să o definească — 
aprehensiunea (sau intuiţia) universalului în faptul concret. Şi m-am oprit la 
un singur moment istoric, dar emblematic pentru români, Războiul de Inde- 
pendență de la 1877 şi la modul în care o anumită stare de spirit generată de 
acesta a fost reflectată în conștiința românilor și, ca atare, și în literatură. 


Imortalizând artistic clipele în care, prin lupte crâncene, românii au dovedit 
lumii întregi un eroism incredibil, Vasile Alecsandri exclama în poezia Odă 
ostașilor români (scrisă chiar în acel an): „Mi-am văzut visul cu ochii, de-acum 
pot să mor ferice! / Astăzi lumea ne cunoaşte: Român zice, Viteaz zice.” Iată 
cum român, sub presiunea contextului istoric, ajunge sinonim cu viteaz! 


Să vedem dacă se poate și invers, dacă viteaz este totuna cu român. Cred că 
Emil Gârleanu, în scurta narațiune Un viteaz | publicată în 1908]', surprinde 
tocmai acest aspect. Într-o încleştare armată, din timpul războiului amintit, 
un foarte tânăr ofițer turc (un „başbuzuc”) rezistă eroic, de unul singur, în 
fața călărașilor români. Dovedește o îndârjire și o pricepere ieșite din comun, 
luptând atât cu hamgerul, cât şi cu revolverul. În cele din urmă, pentru a nu fi 
prins de români, îşi ucide calul, iar acesta, în cădere, îl strivește și pe el, omo- 
rându-l pe loc. Vitejia lui reușește să stârnească admiraţia românilor într-o aşa 
măsură, încât unul dintre cei răniți în confruntare, sângerând încă, „îşi scăpă 
gândul printre dinţi: — Strașnic român [subl. aut. — E.G.], măi băieți, mă... 

Este uimitor (şi totuși explicabil) cum, în fața unei calități atât de prețuite (fie 
că-i zicem curaj sau vitejie, fie că o numim bărbăţie), celelalte semnificaţii ale 
cuvântului român se anulează și nu mai contează că cineva este, din punct de 
vedere etnic, turc, și nu român, că îţi este (chiar prin tradiţie) dușman, şi nu 

prieten, că este musulman, și nu creștin ortodox... Pentru omul simplu, plecat 
de acasă pe front, tânărul ofițer turc capătă, într-o străfulgerare involuntară a 
gândului, dimensiunea omului așa cum trebuie să fie, ca întruchipare a cura- 
jului şi a demnităţii. Dacă echivalența Român = Viteaz, stabilită de Alecsandri, 
poate părea un artificiu poetic, un „ocazionalism”, nu cred că se poate afirma 
acelaşi lucru despre semnificaţia intuită şi subliniată de Gârleanu. 


4. Am început cu o analogie luată din lingvistică. Aș încheia într-o manieră 
similară. Un învățat german, Ernst Gamillscheg, într-o lucrare publicată în 
1940, Uber die herkunft der Rumänen, plecând tot de la realitatea înfățișată 
de atlasele lingvistice, identifica pe teritoriul patriei noastre anumite nuclee”? 
de romanitate („vetre lingvistice”, cum le-a numit imediat după aceea Emil 
Petrovici) de unde s-au extins ulterior, și în celelalte zone, limba română și 
românismul. Unii i-au dat dreptate savantului în cauză, alții l-au contrazis. Nu 
acest aspect interesează aici. Pornind de la o asemenea imagine, la ceas aniver- 
sar, ţin să îi urez revistei „Limba română” din Chişinău viață lungă și rodnică! 
Iar inimoșilor săi slujitori le doresc să păstreze neobosiţi tăria acestui nucleu, 
pentru a transmite în continuare românilor de peste tot razele românismului 
curat şi autentic. 


Note | 1 Matteo Bartoli, Introduzione alla neolinguistica (1925), 
în Lucia Wald şi Nadia Anghelescu (redactori responsa- 
bili), Teorie și metodă în lingvistica din secolul al XIX-lea şi 
de la începutul secolului al XX-lea. Texte comentate, Univer- 
sitatea din Bucureşti, 1984, p. 177-184 (citatul, la p. 179). 
? Eugeniu Coșeriu, în studiul Geografia lingvistică, a ofe- 
rit exemple suplimentare și convingătoare în acest sens. 
Astfel, formele spaniole (hermoso, mesa, hervir, entonces, 
dia, mâs) şi cele româneşti (frumos, masă, a fierbe, atunci, 
zi, mai), provenind din cuvintele latinești formosus, men- 
sa, fervere, tunc, dies, magis, sunt mai vechi decât cores- 
pondentele franceze (beau, table, bouillir, alors, jour, plus) 
şi italiene (bello, tavola, bollire, allora, giorno, più), care 
provin din lat. bellus, tabula, bullire, illa hora, diurnus, plus 
(vezi Eugen Coşeriu, Lingvistică din perspectivă spațială și 
antropologică. Trei studii, Cu o prefaţă de Silviu Berejan și 
un punct de vedere editorial de Stelian Dumistrăcel, Edi- 
tura Ştiinţa, Chişinău, 1994, p. 67-68). 

3 Sextil Puşcariu, Limba română. Privire generală [1940], 
vol. I, Editura Minerva, Bucureşti, 1976, p. 209. 

+ Vezi o dare de seamă în această privinţă la Dorin Ştef, 
Miorița s-a născut în nordul Transilvaniei, în „Memoria 
ethnologica”, nr. 21-23 (anul VII), ianuarie-iunie 2007, 
p. 2099-2101. 

S Eugen[iu] Coşeriu, Unitate lingvistică — unitate naţio- 
nală, în Eugeniu Coşeriu, Prelegeri şi conferințe (1992- 
1993), ca supliment al publicaţiei „Anuar de lingvistică şi 
istorie literară”, T. XXXIII, 1992-1993, Seria A, Lingvisti- 
că, laşi, 1994, p. 183. 

é Vezi, de pildă, Al. Graur, Lingvistica pe înțelesul tuturor, 
Editura Enciclopedică Română, Bucureşti, 1972, p. 5-6. 
7 E. Coşeriu, op. cit., p. 184. 

3 Dacă s-ar aplica și la noi o regulă pe care o găsim în 
ortografia altor limbi, ar trebui să scriem, firesc, cu majus- 
culă Român (şi German, Francez, Rus etc.). 

°? Vorbele lui Sadoveanu (puse în gura unui personaj ce-i 
dă sfaturi unui tânăr) ilustrează o deontologie universală: 
„Fă-te şi tu ce-i putea, dar mai ales un om cumsecade să te 
faci” (La noi în Viişoara). Consider că această cumsecăde- 
nie ori acest a fi cum-se-cade trebuie interpretat drept „a fi 
cum trebuie, a fi cum este necesar să fie”. 

19 După cum - în direcție inversă — și unii români au reu- 
şit să-şi asume pe deplin identitatea altor popoare. Excep- 
ţionala poezie a lui Eugeniu Coșeriu, Sângele nostru, este, 
în această privinţă, revelatorie, de aceea ne permitem să o 
cităm aici în întregime: „Din sângele nostru / s-au hrănit 
câteva popoare. / Din sângele nostru / s-au născut / po- 
eţi şi cărturari ruși. / Mai ruși decât ruşii. / Din sângele 
nostru / s-au născut / voievozi şi regi maghiari, / hatmani 
de cazaci, / fruntaşi albanezi, / fruntaşi sârbi, / fruntaşi 
chirghizi. / Din sângele nostru / s-au născut / cârmui- 
tori, / eroi şi vlădici greci. / Mai greci decât grecii. / Dar 
să nu vă temeţi! / Nu vă cerem să ni-l daţi înapoi / — sân- 
gele / pe care vi l-am dăruit / la nord şi la sud de Dună- 
re! / Vă rugăm numai să nu ni-l cereţi / Şi pe cel / pe care 
îl mai avem. / Lăsaţi-ne şi nouă măcar câteva picături / ca 
să ne putem înfățișa cu ele / ca noi înșine / la judecata de 
apoi.” 

"1 Că virtutea respectivă este tot mai rară o confirmă, cu 
amărăciune, și Alexandru Bantoş într-un interviu (Am 
cultivat mituri false, care nu pun preț pe demnitate și curaj, 
în „Limba română”, nr. 9-10/2010). 

2 În Emil Gârleanu, Scrieri alese, vol. II, Editura pentru 
Literatură, Bucureşti, 1963, p. 16-19. 

'3 În germană autorul folosea termenul Kerngebiet „sâm- 
bure”. 

Mihail Gh. CIBOTARU 
| Lumină din lumina sufletului 


M.Gh.C. — prozator, 
publicist, dramaturg şi om 
politic. Ministru al Culturii 
(1994-1997). Redactor- 

şef al revistei „Moldova” 
(1975-2005) şi al revistei 
„Luceafărul" (1999-2003). 
Autor al mai multor 
volume, între care Cu legea 
pre lege călcând (1991), 
Eclipsa (2005), Ministru 
poți să şi nu fii (2007), Ispite 
teatrale (2007), Sârjoaca 
(2008). Membru al Uniunii 
Scriitorilor şi al Uniunii 
Jurnaliştilor din Republica 
Moldova. 


Aproape fiece aniversare poate fi banalizată prin 
rostirea unor adevăruri deloc exagerate. Pe de o 
parte, acele adevăruri spălate de scurgerea tim- 
pului ar putea să nu mai pară unora atât de im- 
portante şi lucrul este firesc. Pe de altă parte, dacă 
rămân totuși actuale, unora le zgârie nu numai 
urechea, ci și ambiția, orgoliul. Orice am spune, 
lucrurile pot fi interpretate în dublu sens. Mă voi 
referi totuși la niște adevăruri, în convingerea 
mea, nealterate de scurgerea timpului, zicând că 
revista „Limba Română” reprezintă „lumină din 
lumina sufletelor”. Nu exagerez deloc, or, „Limba 
Română” s-a născut, a luat ființă, amploare anume 
din lumina unor suflete. Și dacă nu s-a stins până 
acum, ci, dimpotrivă, s-a maturizat, şi-a tot sporit 
şi valoarea, și vrednicia, faptul se datorează cali- 
tăţii acelei lumini din care a izvorât. Trecută prin 
multe încercări de vântoaicele haine, care râvneau 
cu tot dinadinsul s-o spulbere în cele patru zări, 
lumina „Limbii Române” a zăcut latent, pentru a 
răbufni la momentul oportun cu o forță nebănu- 
ită, dar atât de necesară clipei și scopului. Aban- 
donând alegoria în favoarea realităţii, voi face apel 
la două exemple pentru a-mi justifica punctul de 
vedere, unul — excerptat cu ani în urmă dintr-o co- 
respondenţă, semnată de un jurnalist american, 
celălalt — văzut și trăit personal. 


Autorul amintitei corespondențe recurgea la un 
argument sugestiv: dacă vrei să afli prețul adevă- 
rat al unui obiect, scoate-l din uz, socoate-l in- 
existent. Drept exemplu aducea curentul electric, 
această miraculoasă energie indispensabilă pre- 
cum aerul, dar căreia nu-i apreciem importanța 

decât atunci când ne lipsește. Imaginându-și că nu mai există electricitate, au- 
torul a constatat o realitate tristă: dimineaţa ceaiul de pe plita electrică e rece, 
ca şi plita; cele zece etaje le cobori alergând pe scări — ascensorul îşi continuă 
somnul; troleibuzele, tramvaiele zac înțepenite acolo unde le-a prins momen- 
tul; pe la intersecţii — mare harababură: semafoarele sunt oarbe... Numai astfel 
a putut fi conştientizată utilitatea adevărată a electricității... 


Al doilea exemplu e o simplă amintire din copilărie, datând din vremea răz- 
boiului. Lipsă de săpun, de caiete, de manuale. Dar și de ceea de ce omul se 
folosea zilnic fără a acorda mare atenţie. Vorba e de simplele cutii cu chibri- 
turi. Devenise o obișnuință împrumutul de jăratic. Parcă o văd pe bunică-mea, 
odihneasc-o Domnul în pace, cum aducea într-o străchinică de ceramică, aco- 
perită cu un funduţ de lemn, jăratic de la vecina noastră, mătuşa Olea. Nu 
ştiu — acum mă gândesc — gospodina ar fi putut avea o rezervă anumită de chi- 
brituri. Sau poate moș Vasile, gospodarul, o fi avut amnar care scotea scânteie 
din cremene. Poate... Dar atunci ne miram cu toţii cum de ţine peste noapte 
focul viu în sobă? Iarna mai merge, pui tizic și el mocnește toată noaptea și nu 
permite gerului să deie buzna prin hogeag. Dar vara... 


Oricum, ne mira grija gospodarilor de a păstra „focul în vatră”, dăruindu-l cu 
generozitate tuturor... 


Am citat aceste două exemple disparate, deoarece voi reveni la semnificația 
lor într-un alt context. 


Revista „Limba Română” la un popas de tânăr jubileu... Involuntar, gândul 
mă duce la acele evenimente de mare început și, mai ales, de mare entuzi- 
asm şi speranță. Îmi amintesc de presa acelor ani: revista „Nistru” devenită 
„Basarabia”, „Literatura și Arta”, „Moldova Suverană”, revistele „Moldova, 
„Columna; alte publicaţii cu respiraţie surprinzător de curajoasă pentru con- 
textul politic de atunci, de manifestările din centrul capitalei, de la Uniunea 
Scriitorilor, de pe Aleea Clasicilor, din Valea Morilor... 


vI s 


Pe fundalul acelui peisaj, apariția revistei „Limba Română” și, mai târziu, a 
Casei Limbii Române a fost o adevărată explozie. Lumina celor două eveni- 
mente naționale reprezenta, cel puțin în viziunea mea, o apoteoză a surprin- 
zătoarei mişcări de trezire a conștiinței naționale. Îmi dau prea bine seama 
că nu puţini dintre eventualii cititori ai acestor rânduri vor recepta sceptic 
şi chiar cu zâmbet ironic spusele noastre, dar acesta este adevărul. Reieșind, 
bineînţeles, dintr-o tristă convingere conturată pe parcursul anilor de anumi- 
te realități, proprii, din păcate, nouă, basarabenilor..., dar poate şi întregului 
neam, trebuie să constat că deseori dăm prea uşor uitării evenimente, lucruri, 

fapte, valori care nu merită această atitudine. Dar şi mai adesea ne facem că 
uităm... 


Cum am reacționat noi, cei de umpleam Piaţa Marii Adunări Naţionale în 
timpul manifestărilor de protest, atunci când ne-am pomenit fără revistele 
care au contribuit la deşteptarea şi consolidarea conștiinței naționale — „Ba- 
sarabia”, „Columna”, „Moldova” (aceasta barem a reînviat, spre bucuria noas- 
tră), fără alte publicaţii de prestigiu. Am tăcut... Ba mai mult — am ezitat a 
ne uni în jurul celei care, depăşind obstacolele şi înfruntând dificultăţi de tot 

y» 


felul, inclusiv financiare, a mers înainte! Mă refer la revista „Limba Română”, 
care a constituit și constituie un for de cultură și demnitate națională. 


Lumina pe care o emană publicaţia s-a născut din acei tăciuni acoperiţi de 
spuza vremilor, pe care mașinăria ideologică ostilă nu a putut să-i stingă, răz- 
bind spre a reaprinde rugurile... 


Mă gândesc la acei „tăciuni” și la acea „spuză” ocrotitoare. De când s-au iscat? 
Prin câte au avut a trece? Decenii? Secole? Milenii? Cred că acest miraculos 
jăratic dăinuia latent în ființa noastră. Altfel cum ar fi putut să se perpetueze 
din generaţie în generaţie, din secol în secol, fără să se stingă, răbufnind la 
momentul necesar. 


Dar pentru aceasta e nevoie să se găsească cineva să potrivească tăciunii spu- 
ziți şi să le poarte atent de grijă... 


Aici vroiam să ajung - la salahorii entuziaști, care au știut să reaprindă lumina 
în condiţii precare şi tot în astfel de condiţii s-o ocrotească și s-o sporească. 
Lumină izvorâtă din propria lumină. Din propria trudă. Din sentimentul mă- 
reț pe care noi îl numim patriotism. 


Aş putea cita mai multe nume. Dar e suficient să-l numesc pe mentorul acestei 
reviste Al. Bantoș, dăruit cu har, dar și cu optimism, gata să înfrunte vânturi 
reci şi chiar vijelii amenințătoare. 


În încheiere, voi reveni la exemplul utilizat de jurnalistul american. Să ne ima- 
ginăm pentru o clipă că, în tristul „peisaj” al presei literare, istorice, lingvistice, 
culturale de la noi, prestigioasa noastră publicaţie națională „Limba Română” 
nu ar mai există... Cum ne-am simţi? Am continua, oare, să fim indiferenți? 
N-am simţi atunci înfiorătorul pericol că „focul din vatră”, perpetuat în noi de 
milenii, s-ar stinge, s-ar acoperi cu spuză? Şi dacă, ferească sfântul, se abate o 


furtună blestemată și îl spulberă în cele patru zări pustiitoare?... 

Nicolae MĂTCAŞ 


Salahorind la cetatea 
limbii române 


Profesorul Nicolae Mătcaș a scris acest articol acum 
un an, cu prilejul unui popas aniversar al colegului 
nostru Alexandru Bantoș. Menţionăm că în preajma 
şi după ziua sa de naştere, 23 iunie 2010, redacţia a 
primit și alte texte omagiale, între care cele purtând 
semnătura domnilor Adrian Dinu Rachieru, Theo- 
dor Codreanu, Iulian Filip, Constantin Şchiopu ș.a. 
Atunci nu s-a pus în discuţie publicarea lor, întrucât 
cel „vizat” considera că „nu a venit încă ora bilanţu- 
N.M. - filolog, lingvist, prof. Tai”, Iată că între timp revista noastră, condusă prac- 
univ., publicist, traducător, tic de la fondare de către actualul redactor-șef, a îm- 
om de stat. Membru al  plinit două decenii de apariţie neîntreruptă, motiv 
Uniunii Scriitorilor din care ne-a determinat să revenim la articolele aflate 
în portofoliul redacţiei. De această dată, am reușit să 
obţinem „undă verde” pentru textul de faţă, „deoa- 
rece dezvăluie aspecte mai puţin cunoscute din exis- 
tenţa și experienţa «Limbii Române»”. Încredințăm, 
Autor şi coautor, redactor aşadar, cititorului rândurile înșirate cu emoție și nos- 
şi coredactor a peste 30de talgie de către profesorul Nicolae Mătcaș, unul dintre 
manuale, elaborări metodice ctitorii publicaţiei, despre atmosfera și dificultățile 
şi alte ediţii didactice şi ce au însoţit pe parcursul a două decenii o revistă cu 
blazon distinct în peisajul instituţiilor naţionale de 
cultură. 


România şi din Republica 
oldova şi al Uniunii 
Jurnaliştilor din Moldova. 


peste 250 de articole şi 
udii. Semnează în 2010 
volumul Calvarul limbii 
române din Basarabia, 


52 p, editat de Casa 
Limbii Române,Nichita Deşi mai călcasem până atunci pragul revistei 


Stănescu". Ministru al Ştiinţei  „Moldova” şi cred că ne și știam din vedere, am 
şi Învăţământului din făcut propriu-zis cunoștință cu Alexandru Bantog 
Republica Moldova (1990- personal prin octombrie 1989. Aveam un senti- 
1994). Fondator al revistei ment de mândrie neafișată pentru publicaţia care, 
„Limba Română. sovietizată și cenzurată, ne scotea totuși numele 

în lume. Chiar genericul „De la Naslavcea la Giur- 

giuleşti” îmi susținea acest sentiment în condiţiile 

în care lumea de la noi nu putea pronunța africa- 

tele ge, gi, preluând pronunția rusească („binefă- 

cătoare”!) Djurdjulești sau, mai „moldovenizată” (!), Jiurjiulești. Un tânăr chi- 
peş, cum se spune, fără mustață, îmbrăcat în costum la patru ace, cu cravată, 
ceea ce nu se prea practică printre jurnaliștii aflați mereu în treabă și veșnic 
grăbiţi, cu părul vâlvoi, cu o privire care părea să te străpungă aproape os- 
tentativ, mi se prezentă dezinvolt [cu formulele de rigoare pentru asemenea 
cazuri („Domnule profesor, mă numesc Alexandru Bantoş, sunt de la revista 
«Moldova». Vă cunosc de la ședințele Comisiei Interdepartamentale, din 
presă şi de la Televiziune, unde colaboraţi cu fostul meu profesor Ion Du- 
meniuk” etc.) ] și îmi solicită un interviu. De când mă ştiu am emoții în faţa 
cuvântului tipărit, dar şi un respect aparte fața de munca scriitorului și a jur- 
nalistului, care trebuie să-și câștige într-un mod neordinar bucăţica de pâine. 
Curajul tânărului de a mă aborda direct mă intrigă, iar faptul că reprezenta, 
în plus, o revistă prestigioasă atunci mă făcu să accept imediat propunerea și 
să purcedem la treabă. Jurnalistul avea avantajul de a-și fi formulat întrebările 
din timp, sobru și succint; intervievatul, care mai era și filolog pe deasupra, 
având cusurul de a vorbi fără a putea fi oprit, — dezavantajul de a transpira ca 
la examen fără niciun temei în fața reportofonului fără suflet și simţire și de 
a devia mereu de la subiect prin hăţișurile detaliilor, care îi păreau la fel de 
importante ca și tema abordată. Ce va fi făcut tânărul jurnalist cu materialul 
înregistrat, cât se va fi chinuit să-l reducă și ca volum, și ca poliloghie, numai 
el ştie. Atâta țin minte, că interviul cu titlul corespunzător euforiei generale 
de după aprobarea legislaţiei lingvistice din 31 august 1989, dar și stării de 
neliniște a subsemnatului în legătură cu problemele care urmau să fie soluţi- 
onate pentru repunerea în toate funcţiile sociale a limbii materne (Izbânda 
şi răspântia graiului), a apărut în nr. 12/1989 al revistei „Moldova”, periat şi 
subțiat, turnat în tipare de vorbire care îmi venea să cred că îmi aparţin. M-am 
convins o dată în plus că un jurnalist cu har este ca și un actor miruit cu talent 
de Cel de Sus: se poate transfigura în comportamentul, modul de gândire şi 
de exprimare ale personajului pe care îl întruchipează. 


Ajuns, în iunie 1990, la pupitrul Ministerului Științei şi Învăţământului, prins 
în vâltoarea acţiunilor de revenire la valorile naţionale și de accedere la schim- 
bările produse în sistemele de învățământ din România și din Europa, îmi 
revenea și sarcina de a invita redacțiile revistelor de sub tutela ministerului 
(„Columna”, viitoarele „Limba Română”, „Făclia”, „Noi”, „Alunelul”, „Florile 
dalbe”) şi a le propune să-și schimbe orientarea (unele chiar și titlurile ideolo- 
gizate: „Scânteia leninistă”, „Tânărul leninist”) spre noua mentalitate şi noile 
perspective, chemându-le să promoveze esenţa reformelor la care ne angaja- 
sem. Eram indignat de faptul că redactorul revistei „Limba noastră” (titlu rela- 
tiv proaspăt pentru cunoscuta „Limba și literatura moldovenească în școală”), 
în loc să-i ajute pe profesorii de limbă și literatură cu materiale care să conțină 

2010, Casa Limbii Române. Nicolae Mătcaş şi Alexandru Bantoş 


analiza operelor artistice din patrimoniul general românesc pe care urmau 
să le predea elevilor în școală, dar pe care (opere) nu le studiaseră, în virtu- 
tea condiţiilor vitrege cunoscute, la facultate, o transformase într-o tribună 
personală de răfuială cu oamenii de litere neagreaţi sau cu adversarii de idei. 
Îi propusesem colegului de luptă pentru limbă și alfabet Ion Dumeniuk să 
preia conducerea revistei. Acceptă, nu înainte de a-mi înainta două condiţii: 
1) de a schimba componenţa redacţiei și a colegiului, formând o echipă nouă 
pe propria răspundere; 2) schimbarea titlului revistei din „Limba noastră” în 
„Limba Română” Prima condiţie am acceptat-o din mers. În suflet, îmi plăcea 
şi cea de-a doua, dar am încercat să-i reproșez că o revistă cu titlu similar apare 
de mai multă vreme în România. „Da, Nicolae, e adevărat, însă românul din 
Țară ştie ce limbă vorbește, pe când aici, la noi, acest titlu poartă o semnifica- 
ţie dublă: revista are menirea, pe de o parte, să-l convingă pe orice basarabean, 
mai cu seamă acum, când am revenit la grafia latină, că limba din Basarabia e 
aceeași ca și cea din România și că ea trebuie vorbită la fel de îngrijit, pe de 
altă parte, să-l facă să conştientizeze că, vorbind aceeaşi limbă, având aceeaşi 
literatură, cultură, istorie, este și el român”. Argument imbatabil, mi-am zis, 
şi l-am felicitat pe noul redactor. Într-o discuţie ulterioară privind strategia 
revistei, formatul, colegiul de redacţie, eventualii colaboratori, I. Dumeniuk 
l-a prezentat pe fostul meu intervievator de la revista „Moldova, Alexandru 

Bantoș, în calitate de locţiitor al redactorului-șef şi partener al acestuia, asigu- 
rându-mă de competențele domnului Bantoș și de perspectivele publicaţiei. 


Timpul ne-a dat dreptate (mie și lui lon Dumeniuk) în privința capacităţilor 
profesionale şi manageriale ale tânărului redactor-șef adjunct și a perspecti- 
velor revistei „Limba Română”, care a ajuns să fie considerată de exegeți no- 
torii precum Eugeniu Coşeriu, Nicolae Corlăteanu, Silviu Berejan, Gheorghe 
Mihăilă, Mioara Avram, Dumitru Irimia, Dan Mănucă, Stelian Dumistrăcel, 
Valeriu şi Aurelia Rusu, Gheorghe Chivu, Theodor Codreanu, Adrian Dinu 
Rachieru, Nicolae Saramandu ș.a. drept una dintre cele mai prestigioase re- 
viste de lingvistică şi cultură din întreg arealul românesc. Primul număr apăru 
la începutul verii lui 1991, când glotonimul „limba română” era puţin utili- 
zat la Chişinău. N-am să uit niciodată cu ce bucurie venise Ion Dumeniuk 
la minister să savurez şi eu mirosul îmbătător de plumb de tipografie. Edito- 
rialul insufla cititorului încrederea că va râspândi lumina adevărului despre 
noi și limba noastră, contribuind la promovarea întregului patrimoniu cul- 
tural românesc. Cine vrea să se convingă dacă s-a purces imediat la realizarea 
programului editorial nu are decât să parcurgă sumarul primelor numere. Cu 
regret însă, lon Dumeniuk s-a aflat la timona corabiei numită „Limba Româ- 
nă” doar până la 3 noiembrie 1992, inima profesorului încetând să bată în 
preajma sicrielor martirilor Doina şi Ion Aldea-Teodorovici. După trecerea 
la cele veșnice a temerarului luptător ucrainean pentru cauza românismului 
în Basarabia (ucrainean mai român decât mulţi români verzi de la noi), nu 
s-a mai discutat candidatura noului redactor-șef. Deși fără titluri și onoruri, a 
fost acceptat direct adjunctul, mâna dreaptă a lui lon Dumeniuk, pentru că, la 
ora aceea de politică și construcţie lingvistică (ca să încerc a folosi în accepție 
pozitivă două sintagme al căror sens fusese compromis în perioada sovietică 
din start chiar de cei care le lansaseră), la conducerea revistei valorau nu toga 
sau toca de doctor honoris causa, ci competenţa, capacitățile de organizare, 
elanul, curajul și, nu în ultimul rând, patriotismul, devotamentul față de cauza 
asumată. Redactori onorifici avem și la alte publicaţii; redactori fără orgolii 
şi vanități, care să ştie și să poată să organizeze colectivul și să muncească de 
rând cu colegii, mai puţini. Bantoș le avea și le are pe toate. 


Profesionist autentic şi om de caracter, onest, sincer, intransigent şi intole- 
rant față de lucrul făcut de mântuială sau față de comportamentul dubios, 
patriot, având norocul să lucreze ceva timp la revistă și la Departamentul 
de Stat al Limbilor în preajma lui Ion Dumeniuk, Alexandru Bantoș n-a 
putut să nu-și menţină aceste calităţi native sau educate în familie, fără a 
fi tentat să preia și altele, remarcabile, de la mentorul său spiritual, pe care 
literalmente îl venerează: spirit combativ, exigență maximă, cultura rela- 
ţiilor de comunicare, capacitatea de a alege echipa şi de a educa spiritul 

muncii de echipă, curajul de a spune oricui adevărul în față, refuzul orică- 
ror menajamente, detestarea minciunii, a lașităţii etc. Al. Bantoş a impus 
un ritm de lucru pe care trebuie să înveți și să reușești a-l menţine: apa- 
riția numărului revistei poate întârzia numai din lipsa banilor, nicidecum 
din motive de randament. Scoatem numărul la timp şi apoi respirăm mai 
larg, ne relaxăm ușor, însă... redactarea următorului număr deja a înce- 
put — acesta e principiul de care se călăuzeşte în activitatea sa domnul re- 
dactor. Domnia Sa a dat un nou curs publicaţiei, păstrând totuşi reperele 
itinerarului stabilite la fondare. Diversificând numărul rubricilor perma- 
nente, Alexandru Bantoș a extins orizontul tematic al revistei, dându-i o 
orientare ştiinţifică și culturală şi sporindu-și astfel considerabil numărul 
de cititori: de la lingvișştii propriu-ziși şi profesorii metodișşti, cu care şi-a 
început existenţa, la iubitorii de literatură, de arte plastice şi design, de 
istorie şi cultură, de frumos, într-un cuvânt, la cititorul cu cele mai largi 
interese. E o pierdere sau un câștig? Cu tot egoismul profesional, înclin să 
afirm că balanţa obiectivităţii indică spre polul câştig. 


Comunicativ și delicat, domnul redactor a reușit să atragă pe parcurs în com- 
ponenţa colegiului de redacţie şi în coloanele revistei personalități notorii din 
lumea științei, culturii, literaturii, artei din Basarabia, din Ţară, de peste ho- 
tare, din diasporă, de talia lui Eugeniu Coșeriu, George Uscătescu, Nicolae 
Corlăteanu, Silviu Berejan, lon Coteanu, Anatolie Ciobanu, Dennis Deletant, 
Valeriu Rusu, Dumitru Irimia, Stelian Dumistrăcel, Marius Sala, Gheorghe 
Mihăilă, Valeria Guţu-Romalo, Gheorghe Chivu, Mircea Borcilă, Solomon 
Marcus, Eugen Simion, Constantin Ciopraga, Dan Mănucă, Alexandru Zub, 
George Pruteanu, Eugen Grebenicov, Bartolomeu Valeriu Anania, Nicolae 
Corneanu, Alex. Ştefănescu, Dumitru Tiutiuca, Onufrie Vinţeler, Rajmund 
Piotrowski, Andrei Eşanu, Ion Ungureanu, Mihai Cimpoi, Grigore Vieru, 
Vladimir Beşleagă, Vasile Vasilache, Nicolae Dabija, Spiridon Vangheli, Ale- 
xandru Lungu, Ion Ciocanu, Andrei Strâmbeanu, Vasile Romanciuc, Ion Ha- 
dârcă, Anatol Codru, Vasile Tărâţeanu, Sorin Anca, Nichita Danilov, Adrian 
Dinu Rachieru, Gheorghe Vrabie, Tudor Zbârnea, Anatol Danilișin, Anatol 
Rurac, Mihai Țăruş ş.a., care au sporit, indiscutabil, prestigiul revistei chișină- 
uiene, făcând-o cunoscută și populară în toate colțurile lumii, de la Chişinău 
la Bucureşti, Cluj, Cernăuţi, Heidelberg, Berlin, Aix-en-Provence, Madrid, 
Moscova, Chicago, Sidney, Honolulu... 


Manager desăvârșit, caracter hotărât, optimist, stăpân pe cuvântul dat, 
Alexandru Bantoş a știut să ţină pe linia de plutire corabia revistei în cele 
mai dificile condiţii social-politice şi financiare, inclusiv în interminabila 
perioadă de criză, reușind să scoată banii necesari pentru editare (şi pen- 
tru retribuirea muncii unei mâini de salariaţi harnici) și din piatră seacă. În 

toamna lui 1993 i s-a vărsat în contul revistei ultima, insuficientă necesită- 
ţilor reale, subvenție din fondurile Ministerului Ştiinţei şi Învăţământului, 
iar la 17.03.1994 Ministrul Mătcaș semnează cu mâna tremurândă ordinul 
de scoatere a revistei de sub jurisdicția ministerului, trecând-o la autogesti- 
une, nu înainte de a-l mai întreba o dată pe redactorul Bantoş: „Veţi reuși să 
supraviețuiți singuri?” „Vom rezista, răspunse ostășește redactorul. Împre- 
ună”. De câte ori mă tot întreb în sine: oare cum intuise domnul redactor 
că numai peste mai puţin de o lună ministrul din faţa lui avea să fie demis 
şi lăsat fără lucru, îngrădindu-i-se dreptul de a reveni în învățământul supe- 
rior, căruia îi consacrase peste 30 de ani din viață, iar Domnia Sa avea să-l 
angajeze ca redactor la revista pe care ministrul acum șomer o fondase îm- 
preună cu lon Dumeniuk? Astfel se face că, timp de aproape 2 ani, am lucrat 
sub acoperişul Casei Presei împreună, redactorul-șef şi redactorul subordo- 
nat, zi de zi, de la egal la egal, în așteptarea timpurilor mai bune. Norocul 
nostru era că şefii de la tipografie (domnul director de atunci Vasile Lanciu, 
domnul inginer-şef Boris Mihalache) îl cunoşteau pe Alexandru drept om 
de cuvânt și ne editau de multe ori revista pe datorie, spre invidia colegilor 
de la alte publicaţii, care ne credeau plini de bani. 


În 1998 Primăria municipiului Chişinău demonstrează o intuiție demnă de 
toată lauda a rolului pe care îl poate avea o revistă ca aceasta și proiectele pro- 
movate prin intermediul ei la educarea culturii filologice a cetățenilor, dar și 
la armonizarea relaţiilor dintre vorbitorii de diferite limbi prin asigurarea în- 
văţării la un nivel solicitat de funcţie şi profesie a limbii statului. Așa se face 
că, având sprijinul Primăriei şi al domnului primar general de atunci, Sera- 
fim Urecheanu, sub directoratul aceluiași neobosit trudnic pe ogorul vieții 
spirituale din republică Alexandru Bantoş, om dintr-o bucată din stirpea lui 
Grigore Vieru şi Ion Dumeniuk, adevărat oştean al Limbii Române, străjer 
al românismului și al latinităţii de la această margine de Țară, ia ființă Casa 
Limbii Române „Nichita Stănescu” din Chişinău cu sediu propriu, în care se 
transferă și redacția revistei „Limba Română”. Ambele instituţii au scopuri 
educative mărețe, sunt redute ale românismului în condiţiile unor atacuri fu- 
ribunde din partea conducerii străine de neam și a șovinilor de mare putere 
(noul sediu al instituţiei a fost incendiat şi profanat), de aceea conlucrează şi 
se completează reciproc în mod ideal. Şcoala Tânărului Filolog, cursuri de 
limba română, conferințe, simpozioane, aniversări, editare de lucrări științi- 
fice şi metodice, lansări de carte, vernisaje, întâlniri cu personalități române 
de la noi, din Țară și de pe mapamond, comemorări etc. sunt câteva din ac- 
ţiunile de anvergură ale celor două instituții nominalizate, care au lăsat urme 
adânci şi benefice în sufletul, cugetul și memoria celor care au avut ocazia să 
participe la ele. În cadrul unui program de lungă durată, cu aportul direct și 

substanțial al domnului director și redactor-șef Alexandru Bantoș (căutare de 
sponsori, alcătuirea și îngrijirea de antologii, argumentarea necesității editării, 
munca de redactare propriu-zisă etc.), în Biblioteca revistei „Limba Română”, 
sub egida acesteia, iar din 1998, şi a Casei Limbii Române, au văzut lumina 
tiparului antologiile Limba română este Patria mea (1996, 2007), culegerea de 
interviuri Retrospectivă necesară, semnată de Al. Bantoș (2007), lucrările de 
sociolingvistică Itinerar sociolingvistic de Silviu Berejan (2007), Reflecţii ling- 
vistice de Anatol Ciobanu (2009), Testament. Cred în izbânda limbii române 
de Nicolae Corlăteanu (2010), De la grotesc la sublim (1995), Român mi-e 
neamul, românesc mi-e graiul (1998), Calvarul limbii române din Basarabia de 
Nicolae Mătcaș (2010) ș.a. 


Alexandru Bantoș este organizatorul mai multor conferinţe privind identi- 
tatea noastră etnolingvistică. Două sunt memorabile pentru timpul, locul și 
ecoul lor în conștiința basarabenilor aflaţi la răspântie de drum în ceea ce pri- 
veşte originea, limba, numele lor adevărat, relaţiile lor cu românii din dreap- 
ta Prutului: Conferinţa cu genericul „Limba română este numele corect al 
limbii noastre”, care și-a ținut lucrările la 20-21 iunie 1995, în sala de ședințe 
a Parlamentului Republicii Moldova, iar a doua zi — în cea a Uniunii Scriito- 
rilor; şi Conferinţa „Limba - atribut esenţial al unităţii naționale”, organizată 
în incinta Universităţii de Stat din Moldova la 1 februarie 2010. Nici dl acad. 
Silviu Berejan, nici subsemnatul nu erau de acord cu organizarea conferin- 
ţei din 1995, pentru că, după o campanie de recuperare a identității noastre 
etnolingvistice din ultimii 6 ani, eram conștienți de faptul că toţi, inclusiv 
democrat-agrarienii, ştiau care este numele corect al limbii noastre, însă nu 
voiau să-l accepte în niciun caz din considerente pur politice, termenul pen- 
tru denumirea limbii implicându-l pe cel — categoric nedorit de ei — pentru 
denumirea națiunii majoritare din republică. Bantoş însă, convins de Dume- 
niuk-rebelul că picătura sparge piatra nu prin forță, ci prin căderea deasă, ne-a 
mobilizat la muncă. Savanţi precum Stanislav Semcinski din Kiev, Rajmund 
Piotrowski din Leningrad, Silviu Berejan, Anatol Ciobanu, Nicolae Mătcaș 
ş.a. au spus de la tribuna Parlamentului, pentru a nu știu câta oară, că sun- 
tem români și vorbim limba română. Cred că cel mai mare câştig al nostru 
şi cel mai mare merit al colectivului redacțional al revistei „Limba Română”, 
dar mai cu seamă al lui Alexandru Bantoș, a fost că atunci l-am recuperat şi 
reabilitat oficial pe academicianul Nicolae Corlăteanu, care, învingând frica 
şi eliberându-se de sclavul din sine, i-a îndemnat pentru prima oară sincer, 
deschis, pe deputaţii noştri să înțeleagă și să nu se mai ascundă după deget în 
privinţa denumirii corecte a limbii noastre: e română și punctum! Cea de-a 
doua conferință, din 2010, a fost organizată nemijlocit de Al. Bantoş sub pre- 
textul aniversării a 9S-a de la naștere a lui N. Corlăteanu și a lansării volumu- 

lui Testament. Cred în izbânda limbii române. În condiţiile agresiunii violente 
contra denumirii limbii şi a vorbitorilor ei din partea conducerii voroniniste, 
au fost puși la zidul ruşinii încă o dată răuvoitorii limbii române și ai neamului 
românesc, care mai încearcă să speculeze cu numele academicianului Corlă- 
teanu, de astă dată cu adevărurile sfinte rostite în Testamentul său. 


Oriunde - la revistă, la Casa Limbii Române, la întâlniri, la editură — Alexan- 
dru salahorește zi de zi, cu drag şi cu râvnă, de dimineaţă până seara târziu, 
nesilit și neobligat, decât de propria conștiință și de împrejurări, cu aceeași 
dragoste şi chemare interioară cu care țăranul își prelucrează pământul și via 
toată viaţa. Poate n-o să mă credeți, însă Alexandru citește fiecare rând din 
revistă sau din lucrările ce urmează a fi editate, meditează asupra cursivită- 
ţii expunerii, se oprește la vreo exprimare de care se împiedică și propune 
o redactare mai adecvată, nu ezită, în pofida unei cunoașteri cât se poate de 
subtile a limbii române, să consulte dicționarul în cazul incertitudinii, astfel 
încât să lase în urmă linia curată a gândirii şi expresiei. Şi dacă omul de la țară 
se bucură de roadele muncii sale abia în plină toamnă, domnul redactor-șef, 
țăran de la oraș, are plăcerea lucrului bine făcut după orice manifestare orga- 
nizată reușit, după fiecare număr de revistă, după o simplă întâlnire cu oameni 
de suflet care îi împărtășesc idealurile. Atunci fruntea crispată i se descrețește, 
licărul îi reapare în privire, norii de tristeţe ascunsă se dispersează. 


Dacă nu s-ar fi dedat până la istovire, zi de zi, muncii la revistă, care a devenit 
viaţa lui, sunt convins că omul întreprinzător Alexandru Bantog demult și-ar 
fi asigurat un mijloc de trai mai decent, devenind fie merituos și onest om 
de afaceri, fie, în cel mai modest caz, un bun profesor la catedra universitară 
de jurnalistică, cu titluri ştiinţifice pe potriva cunoștințelor și a capacităților. 
Dacă şi-ar aduna în volum articolele risipite prin presă sau în antologii și vo- 
lume colective în apărarea limbii şi a numelui ei, ori dacă ar sintetiza misiunea 
revistei pe care o patronează în formarea și educarea spiritului identitar al ba- 
sarabenilor (cred că încă nu e târziu!), ar obține pe drept binemeritatul titlu 
de doctor în ştiinţe. 


Nu ştiu dacă Alexandru nu se va fi săturat de noi, oaspeţii nepoftiţi ai revistei. 
Personal, când mi-e nespus de trist pe suflet, dar și când am o bucurie pe care nu 
am cui să o împărtășesc, îl caut pe domnul redactor. Atenţia cu care te ascultă, 
balsamul vorbelor bine însăilate care cad tămăduitor pe rană, tonul sincer cu 
care îți vorbeşte despre durerile sale te face să fii mai blând cu cei din jur, mai 
puţin supărat sau înrăit pe lume, mai încrezător în triumful adevărului. Părerea 
mi-o împărtășește şi colegul de fapte bune și de suferință comună, veșnic tână- 
rul şi dătătorul de încredere și optimism Ion Ungureanu. Casa mare și primi- 
toare a Limbii Române „Nichita Stănescu” și redacţia revistei „Limba Română” 

este și casa noastră. Știu că tot la Alexandru căutau o picătură de balsam pentru 
sufletul lor îndurerat Ion Dumeniuk, Nicolae Corlăteanu, Silviu Berejan, Vasile 
Melnic, Grigore Vieru, Valeriu Rusu. Sandu poate fi fericit că, prin atenţia pe 
care le-a acordat-o și prin respectul pe care li l-a purtat, le-a prelungit câtuși de 
puţin viața pe acest pământ. Chiar dacă ştiu că inima îi sângerează de durere 
la auzul numelor ființelor dragi care ne-au părăsit înainte de vreme, Alexandru 
poate fi mândru de faptul că anume lui, ca unui preot, înainte de plecarea la 
ceruri, i-au mărturisit „păcatele” nemuritori precum Ion Dumeniuk, Nicolae 
Corlăteanu, Silviu Berejan, Grigore Vieru, Valeriu Rusu... 


Un singur cusur peste care nu pot trece cu vederea are domnul redactor: în 
momentele în care îi pare că ești tentat să accepţi ori să tolerezi mediocritatea 
sau impostura, caracterul său impulsiv-intempestiv își iese din matcă. Măr- 
turisesc că, de câteva ori, mai mult dintr-o înţelegere / interpretare greșită a 
celor scrise (aflându-ne departe, eu mai adesea la București, dânsul la Chiși- 
nău, colaborăm mai mult în scris), decât dintr-o divergență de principiu de 
opinii, acest cusur avea să ne strice prietenia. (Iată un motiv de ceartă pe care 
nu-l pot uita nici acum: prin 199$ îi trimit de la București un articol despre 
demonstrațiile studenţilor bucureșteni contra franţuzirii limbii române din 
saloanele aristocrației, din teatru, parlament etc. și din mediul urban româ- 
nesc de la începutul secolului XX și despre reacția marelui istoric şi profesor 
Nicolae Iorga la invitaţia studenţilor de a ieşi la protestele din stradă, iar dân- 
sul îl scoate din număr și — culmea! — textul se pierde irecuperabil, publicân- 
du-l, în loc, pe Președintele agrarian Mircea Snegur, care, având nevoie de 
simpatia electoratului, vine impardonabil de târziu cu inițiativa legislativă de 
a modifica articolul 13 din Constituţie, după ce toţi savanții de bună-credinţă, 
inclusiv Academia de Ştiinţe, le roseseră urechile deputaţilor cu suficiente şi 
consistente argumente privind numele corect al limbii noastre*. Cu cât mai 
implacabil se scurge timpul, cu atât mai mult îmi dau seama de ce pornirea 
vulcanică a lui Bantoş avea nevoie să fie stinsă la vreme de calmul olimpic și 
înțelepciunea socratică a unui Dumeniuk, Mătcaş, Corlăteanu... Dar caracte- 
rul coleric al lui Sandu (cum ne plăcea să-i spunem cu dragoste între noi: mie, 
lui Dumeniuk, Berejan) are și o fațetă nobilă: după ce se „răcorește” și judecă 
la rece, dânsul găsește în sine tăria de a-și cere scuze nu numai de la un vene- 
rabil academician, reputat profesor, ci şi de la o simplă secretară necăjită, pe 
care, în înţelegerea dumisale întârziată, ar fi obijduit-o sau ofensat-o pe nedrept. 


* Deși cu regretabilă întârziere, domnul M. Snegur a fost primul conducător al Republicii 
Moldova care a avut curajul să rostească oficial numele adevărat al limbii şi să solicite 
modificarea articolului 13 din Constituţia Republicii Moldova, motiv ce a determinat re- 
dacţia să publice mesajul care ulterior a constituit şi genericul conferinţei la care domnul 
profesor N. Mătcaș s-a referit ceva mai sus (nota redacției). 

Fără acest cusur, care cel mai des se transformă într-o virtute nobilă, Alexandru 
n-ar mai fi redactorul-şef cu pornirea sa leonină în momentele critice. 


Altminteri, Alexandru Bantoș este o fire bonomă, sufletist, grijuliu, compăti- 
mitor, săritor la nevoie. De aceea îmi este simpatic. De aceea îmi este deosebit 
de plăcut să lucrez cu el. De aceea îmi este drag. De aceea mi-i mereu dor de 
el. De aceea îl și iubim cu toţii. 


Colegii de breaslă de la alte publicaţii îl suspectează că ar avea susținere „de sus” 
sau din umbră, că ar avea gologani pe care să-i întorci cu lopata. Ei nu pot înțe- 
lege cum de reușește să supravieţuiască în aceste zile de penurie generalizată re- 
dactorul şi revista. În loc să se bucure că străjerul limbii române stă mereu de ve- 
ghe pe metereze, iar revista noastră combativă — spadă și scut — face noi breșe în 
rândurile inamicului, promovând prin slovă și cruce sfântul adevăr despre noi și 
fiinţa noastră, ei mai că i-ar dori zile scurte. Să știe răuvoitorii şi invidioşii: Ale- 
xandru Bantoş şi revista nu au nici bani, nici susținere din partea guvernanților 
sau a căpătuiților peste noapte. Ca și celelalte câteva publicaţii naționale, care se 
află de ani de zile într-o luptă continuă cu liderii antinaţionali ai acestei părți de 
popor oropsit de la margine de Ţară, într-o campanie neîntreruptă de ilumina- 
re a cetăţenilor debusolaţi de minciună și de intimidare, revista trăieşte numai 
graţie dăruirii totale și a eforturilor manageriale ale lui Alexandru Bantoș, grație 
abnegaţiei și înțelegerii din partea minunatului colectiv redacțional — Viorica- 
Ela Caraman, redactor-șef adjunct, Oxana Bejan, secretar general de redacție, 
Dorina Balmuș, redactor, Veronica Rotaru, lector, şi Elena Călin, contabil-șef — 
şi graţie susținerii din partea admirabilei familii Bantoş. Fără Alexandru Bantoș 
îndrăgita noastră revistă demult și-ar fi dat obştescul sfârşit. Pentru a nu-i duce 
nicicând lipsa, pentru a ne întări în convingerea noastră că suntem stâncă și cre- 
mene în apărarea ființei naționale, să-i urăm viață lungă revistei și tinerețe fără 
bătrâneţe domnului redactor-şef. 


Să sperăm că vor fi apreciate după merit eforturile depuse de neobositul slu- 
jitor pentru supraviețuirea neamului și perpetuarea nepreţuitei zestre spiritu- 
ale a acestuia. 


În ultimul timp un nouraș de tristeţe tot încearcă să-i adumbrească ostentativ 
chipul senin și plin de optimism. Fruntea sus, frate Alexandru! Întru mulți și 
fericiţi ani și la fapte tot mai mari! Să nu ne temem de anii ce-au trecut, să ne 
temem de cei care ne mai rămân. Se spune că primii 60 trec mai greu și mai în- 
cet, iar următorii 60 tot mai ușor şi mai repede. Să nu uităm că în urma noastră 
rămân numai faptele noastre bune. Să ne vedem și la 120 la fel de senini și de 
înţelepţi! Mai departe, vorba domnului academician: liniște, linişte... 


Montreal, 04.07.2010 

Viorica-Ela CARAMAN 


Intensitatea viziunii nu dăunează 
poemului dumneavoastră! 


Sprijinită de Institutul Cultural Român, tradiția 
proaspătă a Zilelor Literaturii Române la Chişinău 
(ediţia a doua), pe lângă prea puţinele inițiative 
proprii ale scriitorilor români de a frecventa me- 
diul literar basarabean, i-a adus în acest an dincoace 
de Prut pe Cristian Teodorescu, pe Ion Vianu, pe 
Radu Pavel Gheo, pe basarabeanul Emil Brumaru, 
V-E.C. — redactor-șef adjunct Pe Ion Mureşan, după ce anul trecut au venit aici cu 
al revistei, Limba Română”, multă deschidere Eugen Negrici, Varujan Vosga- 
doctorandă la Institutul de nian, fiind foarte aşteptată, de asemenea, Gabriela 
Filologie al A.Ş.M,, autoarea Adameşteanu. Beneficiul unor astfel de evenimen- 
volumului de critică literară te este bineînţeles inestimabil, precum imperativă 
Ante-Scriptum, Chişinău, este şi necesitatea contactului dintre două spații 
2009 (Premiul Tineretului românești implicate, ambele, la scări diferite şi 
municipiului Chişinău condiţionate în mod diferit, în procese ce alterează 


-pentru Ştiinţă şi Artă, straturile de temelie ale culturii naționale. 
Premiul literar pentru debu 
a 


al Salonului Internațional Dincolo de perspectiva îndepărtată a întâlnirilor 
de Carte, Chişinău, 2009). chişinăuiene cu scriitori din România, Zilele Lite- 
Membru al Uniunii raturii au prilejuit un joc poetic de excepție cu pu- 
Scriitorilor din Moldova. blicul, alimentând flexibilitatea receptării poeziei 
în limitele datelor concrete ale existenței societale. 
Amintind despre motanul și îngerii săi, despre mă- 
rarul înrourat de la Dolhasca, de mizerie, spital și 
nucul tuberculos al gazdei sale de odinioară, poetul 
Emil Brumaru a plasat discuția despre poezie într-o 
zonă aflată la garnița dintre gratuit și inexprimabil, 
între banal și absurd sau între decenţă și nepermis... 


Iar când, prins în mrejele unei revelații savuroase, 
un public foarte atent, deşi puţin numeros, a susţi- 
nut lansarea la Chișinău a volumului de poezii al lui 
Ion Mureşan Cartea Alcool, mă întrebam, în stilul lui 
M. H. Simionescu din Bibliografie generală, dacă nu 

cumva pe reversul copertei stă aplicată şi vreo menţiune de garanție a Ministe- 
rului Sănătăţii, pentru a atesta de data aceasta o realitate mai puţin periculoasă a 
efectelor pe care le produc băuturile alcoolice asupra ființei umane. Pentru că, din 
grija consumului de produse naturale, fără E-uri (Eminescu, Stănescu, Arghezi, 
Creangă, dar și Cărtărescu sunt cu...), sau fără combinaţii alcoolice periculoase, 
obişnuința lecturii prospectelor de pe toate ambalajele a depășit în viața noastră 
volumul lecturii de poezie (efortul intelectual al celor două tipuri de lectură rămâ- 
ne o scuză), iar pentru a ajunge la literele frumoase tot un prospect tehnic trebuie 
să te trimită acolo. Mania de a ne conserva sănătoși trupește ne mobilizează mai 
mult decât necesitatea simplă și cât se poate de sănătoasă de a citi. Până una alta, se 
pare, vocea interioară a poetului le-a luat-o pe dinainte muzelor orfice (şi funcțio- 
narilor medicali!), suflând prin vaporii unui vizionarism al șumenelii o prescripţie 
imaginară: Intensitatea viziunii nu dăunează poemului dumneavoastră! 


Ion Mureşan a publicat, înainte de Cartea Alcool, doar două volume de poezii 
(Cartea de iarnă, Bucureşti, Editura Cartea Românească, 1981 şi Poemul care 
nu poate fi înțeles, Târgu Mureş, Editura Arhipelag, 1993), deşi, ca număr şi 
complexitate, poemele cu care apare în diverse antologii ale poeziei româ- 
nești, bunăoară în cea alcătuită de Laurenţiu Ulici în unsprezece volume, dar 
şi Antologia poeților tineri (de George Alboiu), Antologia poeziei române de la 
origini până azi (de Dumitru Chioaru și loan Radu Văcărescu), Poezia româna 
actuală (de Marin Mincu), Antologia poeziei generației '80 (de Alexandru Mu- 
şina), inclusiv numeroase traduceri, nu-i trădează deloc modicitatea pe care 
o punctează Manolescu în ultima mare istorie literară. De altfel, Ion Mureşan 
reprezintă o figură exponențială a optzecismului liric românesc, care colo- 
rează vizibil peisajul, fie şi soft (M. Cărtărescu), al postmodernismului prin 
cultivarea valențelor neoexpresioniste ale limbajului artistic, nelipsind nici 
din cele mai importante studii monografice, dedicate celui mai nou fenomen 
literar, semnate de Mircea Cărtărescu, Alexandru Mugina, Nicolae Leahu, Iu- 
lian Boldea ş.a. Această poziție este cu atât mai remarcabilă, cu cât fundalul îl 
constituie țesătura deasă a industriei de poezie care căptușeşte mereu librării- 
le, dar care, paradoxal, întreține foarte bine gheața dezinteresului. 


Lansarea acestei cărți a fost deci un eveniment special pentru literatura româ- 
nă ca fenomen general și nu a trezit doar interesul cititorilor din spaţiul pruto- 
nistrean. Volumul conţine poezii despre halucinaţiile alcoolicilor pe care po- 
etul, în căutarea inflexiunilor imaginaţiei, nu că le-ar transcrie minuţios, drept 
soluţie salvatoare pentru verbalizarea poetică a lumii, ci le atrage principial în 
text pentru a scoate la suprafaţă conexiunea invizibilă dintre real și meta-real, 
dintre imaginar și viziune a viziunii. 


Dacă oniricii au scos din starea de visare tentația şi impulsul depășirii unui sine 
condamnat la secătuirea viziunii și la inautenticitatea unei lumi „normale” în 

starea de veghe, Ion Mureșan împinge simţitor comportamentul absurd, exer- 
cițiul (dez)echilibristic involuntar şi imaginea din fața unui ochi tulburat către 
un ochean concesiv, care strecoară o rază de adevăr, imperceptibil în condiţii 
„decente”. În acest caz nu viziunile în sine ale alcoolicilor sunt cele care parti- 
cipă decisiv la construcția imaginarului poetic, la relevarea legilor şi sensului 
lui, ci spiritul unui eu lucid până la paradox care le țintește, în locul celor luați 
de amețeli. Este vorba inclusiv de un paradox etic, de o deontologie absurdă și 
nostimă, care armonizează aspecte ireconciliabile: „Vai, săracii, vai, săracii al- 
coolici, / cum nu le spune lor nimeni o vorbă bună! / Dar mai ales, mai ales 
dimineaţa când merg clătinându-se / pe lângă ziduri / şi uneori cad în genunchi 
și-s ca nişte litere / scrise de un școlar stângaci. // Numai Dumnezeu, în marea 
Lui bunătate, / apropie de ei o cârciumă” (Poemul alcoolicilor)). 


Felul în care Ion Mureşan îşi scrie poemele din Cartea Alcool imită principiul 
construcției păpuşilor rusești, demonstrând, în plus, o contradicţie, care capătă 
fluentă în poezia sa, că lumile ce se încadrează perfect una în alta au dimensiuni 
fatalmente neîncadrabile, astfel, stratul cel mai apropiat al realului, cel mai fa- 
miliar și mai acceptabil devine insuportabil şi contradictoriu, iar cel absurd este 
unul de o armonie și candoare mântuitoare, revelator și inaccesibil în același 
timp: „Ea îlvedea stând cu capul în jos în lumină. / Cu capul în jos, pe jumătate 
digerat, / în lumina ca-ntr-un stomac nesătul. / Şi nici noi, Doamne, noi, bătrâ- 
nii, noi, înţelepţii, nu am înţeles. / Nu am putut / Căci întotdeauna adevărul a 
fost opera unor oameni neîndemânatici” (Opera unor oameni neîndemânatici ). 


Şi ironia lui lon Mureșan își schimbă sensul, este una cu tentă preponderent 
afirmativă, care conferă nişte drepturi obiectului-țintă, nu-l combate sau neagă. 
E o ironie oximoronică: pozitivă și chiar reverențioasă. Alcoolicii sunt persiflați, 
delicat, şi angelizaţi laolaltă, respinși și reabilitați într-o lume la care visează doar 
neîntinații, ei sunt damnații societății și aleşii îngerilor deopotrivă sub aparenţe- 
le degradării: „Au venit apoi îngerii. Umblau pe el ca furnicile pe mușuroi, / şi 
cu dinţii prinzându-l de păr l-au târât pe un drum pietruit şi prin iarbă / până în 
grădină. Acolo, la o masă de sticlă au mâncat, au băut și au dormit. / Iar în ţara 
lui începuse să se vorbească o altă limbă”. Ironia din Cartea Alcool prinde chiar 
un fir al gravității şi al supra-forței de colțurile unei existenţe ridicole și fragile, 
care, prin analogie, ne cuprinde, de fapt, pe toţi, diferența dintre unii şi ceilalți, 
ce nu se abat de la limita decenţei, e că aceștia din urmă rămân doar ridicoli și 
fragili prin încrâncenarea de a respecta cuminţenia sterilă şi oarbă. Dezinvoltura 
ironică a eului care petrece pe rând imaginile unui alcoolic — cei doi identificân- 
du-se printr-o alternanță armonioasă a raționalului și inexplicabilului și printr-o 
facultate vizionară flexibilă, supraindividuală — măsoară tentaţia de a te ridica 
la înălțimea celui ce reprezintă puterea de a trăi realmente imaginaţia supremă 
a unei lumi ideale. O lume pe care inșii lucizi și „înţelepţi” nu sunt capabili nici 
măcar să şi-o închipuie, deşi o râvnesc la modul teoretic. 

Vasile BOTNARU 


Literatura este transpunerea 
în cuvinte a șuvoiului vieţii 

Radio Europa Liberă. 


Cu prilejul Zilelor Literaturii Române (ediţia a doua) 
desfășurate la Chişinău în perioada 18-20 mai 2011, 
postul de radio „Europa Liberă” a organizat o masă ro- 
tundă la care au participat scriitorii Ion Vianu, autorul 
romanului Amor intellectualis (cartea anului 2010), 
Cristian "Teodorescu, semnatarul prozei Medgidia, 
oraşul de apoi, care a luat Premiul Uniunii Scriitori- 
lor din România pentru anul 2009, și autorul cărților 
de proză Născut în URSS și Ultimii eretici ai Impe- 
riului, Vasile Ernu. Reproducem în continuare dialogul 
întreținut de dl Vasile Botnaru cu invitaţii săi. 


Vasile Botnaru: Domnule Vianu, cel mai recent 
roman pe care l-aţi semnat face din biografia 
Dumneavoastră literatură. Orice experiență 
poate deveni literatură? Sau doar niște oameni 
deosebiți pot deveni obiectul acesteia? De aici 
pornind, ce este literatura pentru un om prins 
acum cu preţuri, cu tarife, cu facturi? 


Ion Vianu: Orice viaţă face obiectul literaturii. Via- 
ţa cea mai banală este totuși o viaţă extraordinară. 
Nu există niciun subiect, niciun domeniu al vieții, 
şi aş zice niciun domeniu al imaginaţiei, care să nu 
poată face obiectul literaturii. Literatura stă în scri- 
itor, în capacitatea lui de a sculpta în realitate și de 
a face din realitate ceva atrăgător, ceva prezentabil. 
Un poet francez, Jean Cocteau, a spus, vorbind în 
numele poeziei: „Sunt o minciună care spune ade- 
vărul”. Asta cred că e definiţia literaturii. Literatura 
este transpunerea în cuvinte a şuvoiului vieții. 

gazinare a vieții: film, artă, teatru. Li b Ji à 
La ce bun mai e nevoie și de acest 
efort al scriitorilor? 


Ion Vianu: Omul are nevoie de ima- 
ginație. Omul are nevoie să constate 
prin propriul efort intelectual că viața 
este şi altceva decât banalitate, chin și 
platitudine. Că în viaţă, chiar și în cea 
mai mizeră și tristă, se ascunde o anu- 
mită frumuseţe, o anumită strălucire. 
Literatura înnobilează viaţa, o aduce la 
o tensiune mai mare. 


Vasile Botnaru: Ar fi de presupus 
că Dumneavoastră, scriitorii, în- 
cercaţi să estetizaţi viaţa, atunci 
când o puneţi în pagină. Sau o lă- 
saţi aşa cum este în Medgidia, de 
exemplu, inestetică sau antiuma- 
nă? 


Cristian Teodorescu: Nu-mi dau Ion Vianu 

seama, dacă e să fiu cinstit. Povestesc anumite întâmplări, inventez anumite 
lucruri despre o lume care, din nefericire, a dispărut, cu intenţia simplă de a 
restitui câte ceva din lumea aceea, faţă de care mă simt îndatorat, oferind-o 
cititorilor. E lumea bunicilor mei, e lumea clasei de mijloc din Medgidia, care 
a fost vânată, începând din anii '50, cu străşnicie de regimul comunist. Astfel 
încât n-am simţit nevoia să înfrumuseţez ceva. Din punctul meu de vedere, 
povestea asta cu înfloritul de care te suspectează cititorul nu funcţionează. Eu 
doar am încercat să scriu cât mai simplu, cu mai mare economie de cuvinte. 
Din cauza asta, în loc să fac un roman obișnuit, am făcut un roman din o sută 
şi ceva de povestiri. 


O mare parte din personaje sunt, evident, născute de imaginația mea, iar cele 
care au existat suferă, de asemenea, un anumit tratament fabulatoriu, ca să-l 
citez pe Mircea Nedelciuc, un prozator din generația mea, care a încetat din 
viaţă și la care țin foarte mult. Sunt preocupat mai puţin de faptul cât adevăr 
şi câtă întâmplare de viață există într-o carte de proză. Mă interesează ca ea să 
fie bună, să exprime ceva. Dacă lucrurile astea funcţionează — e bine. Dacă nu 

funcționează, şi cartea nu izbuteşte să spună o poveste coerentă, să fie sufici- 
entă sieși, atunci, oricât de adevărată sau oricât de lipită de realitate ar fi, ea 
nu-şi atinge scopul. 


Vasile Botnaru: Domnule Vianu, și Dumneavoastră, și Vasile Ernu vor- 
biţi din perspectiva unui cult al trecutului — Amor veteris mundi. Ziua de 
astăzi, care, raportată la trecut, nu este deloc frumoasă, estetică, intere- 
santă, are şanse să fie venerată de cineva? Tinerii care au astăzi 18 ani, 
ajungând la vârsta Dumneavoastră, s-ar putea să aibă aceeași atitudine 
pioasă faţă de tranziţia asta, care ne cam deranjează? 


Ion Vianu: Eu cred că este în firea omului să-şi venereze părinţii, să idealizeze 
momentele copilăriei. Şi dovada cea mai bună este că cele mai frumoase me- 
morii sunt cele care vorbesc despre tinerețe şi copilărie. Chiar și condiţiile mi- 
zerabile ale unei copilării pot fi traverstite în ceva admirabil, în ceva minunat. 


Vasile Botnaru: Dovadă stă Creangă, de exemplu, cu caprele râioase. 


Ion Vianu: Da. Despre Creangă putem spune că a avut totuși o existență fru- 
moasă, la țară, chiar dacă erau caprele râioase. Dar sunt scriitori, de pildă Jean 
Genet, marele romancier francez, care şi-au petrecut copilăria în orfelinate şi 
în case de corecție, preamărind, cu toate acestea, momentele copilăriei. 

Vasile Botnaru: Dar cât de valabil poate fi ceea ce invocați din prima 
copilărie, cum spuneţi Dumneavoastră? Cât de exact este acest instru- 
ment? Sau nu contează? 


Ion Vianu: Ba da, cred că e important. Sunt oameni care au avut noroc, cum 
am fost eu. Am crescut într-un mediu privilegiat. Dar, chiar și în cazul unor 
circumstanţe vitrege, dacă omul a dat dovadă de o anumită rezistență interi- 
oară, ceea ce se cheamă rezidienţă, el ajunge să-și valorifice copilăria. 


Vasile Botnaru: Domnule Vasile Ernu, Dumneavoastră aţi fost acuzat, în 
special după Născut în USSR, că idolatrizaţi un trecut care a fost o mași- 
nă de mutilat. 


Vasile Ernu: Memoria nu este legată de un regim politic. Tot ce ne amin- 
tim este legat de timp. Memoria e un spaţiu al timpului. Suntem nostalgici 
după acele vremuri, după copilărie, adolescenţă, nu după regimuri, sisteme 
politice ş.a.m.d. Mi-am propus să surprind aceste mici crâmpeie, un fel de 
enciclopedie a spaţiului cotidian. Mă interesa care sunt elementele-cheie, 
pe care mi le amintesc când mă trezesc dimineaţa, sau când stau la o cafea 
şi meditez la anii '70-'80. Bine, nici n-am avut de suferit în mod direct — pă- 
rinţii au avut suficientă grijă —, or, chiar și în cele mai dure sisteme, există un 
anumit tip de protecţie față de copii, adolescenţi. Și există și un anumit tip 
de memorie, care înregistrează doar momentele frumoase — prima dragos- 
te, primii prieteni, prima clasă ş.a.m.d. Pentru mine lucrurile astea contau 
enorm de mult. Am încercat cumva să scap de obsesia de a condamna trecu- 
tul, de a merge numai pe elementele negative, fiindcă tendinţa dominantă 
în România este aceasta. Astăzi, de exemplu, mă interesează mai mult să 
înţeleg trecutul, decât să-l iubesc sau să-l urăsc. Mi se pare că înțelegerea 
este elementul central al raportării față de trecut. 


Cristian Teodorescu: După părerea mea, literatura nu ajută la nimic. Numai 
că are o șansă anume faptul că nu face rău. Literatura e un fel de a spune ceva 
unii altora, de a ne povesti viețile, ficțiunile, obsesiile, de a le pune la mijloc 
între mine, autorul, şi dumneata, cititorul. Ceea ce obține cititorul de pe urma 
scrisului meu, dar nu numai al meu, este că, ajutat sau provocat de ceea ce 
scriu, sau ceea ce scrie domnul Vianu sau Vasile, ajunge să se confrunte cu 
sine însuși. Fiindcă, dacă vă uitaţi, spun asta în calitate de cititor, ceea ce cauţi 
în cele din urmă într-o carte este să te regăseşti pe tine însuți. Să găsești răs- 
punsuri la lucruri care te frământă. Uneori nu găseşti răspunsurile căutate, dar 
găsești alte răspunsuri. Găsești tot felul de situaţii, care te pot contraria şi care 
te pot face să te întrebi câte ceva despre propria viaţă. Din acest punct de ve- 
dere, putem recunoaște, eu cel puţin aş recunoaște, că există un oarece folos al 

literaturii, în afară de faptul că e o petrecere plăcută a timpului. Această zăbo- 
vire asupra literaturii, asupra cuvântului scris, mi se pare unul dintre puţinele, 
tot mai puţinele lucruri cu ajutorul cărora oamenii își pot păstra intimitatea 
intactă, găsind un răspuns pentru lumea asta tot mai agitată, tot mai nebună, 
care ne presează din toate direcțiile de foarte multe ori. E mijlocul prin care 
ne păstrăm putinţa de a visa. Şi fiindcă tot suntem lângă domnul Vianu, care 
are cunoștințe de psihiatrie, e mijlocul cu ajutorul căruia eu, scriitorul, scap 
de obsesiile și de frustrările mele, iar cititorul, dacă se aşază pe un pat conve- 
nabil și citește, poate găsi o cale de a scăpa de propriile sale frustrări. În rest, 
literatura este o chestie nefolositoare, dar extraordinar de utilă. 


Vasile Botnaru: Daţi-mi voie să vă „gâdil orgoliul” sau, dimpotrivă, cu 
o întrebare provocatoare: câtă literatură sau câți scriitori pe kilometru 
pătrat trebuie să aibă o naţiune, ca să se considere civilizată, în pas cu 
lumea? 


Ion Vianu: O, nu foarte mulți, nu neapărat foarte mulți. Dar eu cred că totuși 
literatura trebuie să exercite o influenţă în viața unei societăți. Tocmai pentru 
că ați spus că lumea se interesează și de motociclism, și de sport, şi de loterie, 
trebuie să existe și literatură. Fiindcă literatura este bună totuşi pentru cap. 


Vasile Botnaru: Asta o spuneţi ca un doctor. 


Ion Vianu: Da, ca un doctor. Nimic nu este mai activ ca delectare decât lec- 
tura. Şi lucrul ăsta nu trebuie uitat, ba, mai mult, trebuie făcut ceva pentru a 
încuraja oamenii să citească. Chiar de vor citi pe medii electronice, cum se va 
întâmpla, fără îndoială, ei trebuie să continue să citească. 


Vasile Botnaru: Domnule Teodorescu, Dumneavoastră cum răspundeți 
la întrebarea referitoare la exponențţii unei naţiuni, câţi scriitori credeți 
că trebuie să aibă o naţiune? 


Cristian Teodorescu: Exact atâţia, câți au talent. Neplăcerea cititorului e să 
se întâlnească cu cărți proaste. Un scriitor care te face să pierzi vremea e o 
pacoste pentru literatură. Fiindcă scade încrederea în ceea ce poate să fie lite- 
ratura pentru cititor. Din acest punct de vedere, cred că editorii au o misiune 
mult mai delicată și mult mai importantă decât ne închipuim noi. Pentru că 
unul dintre rosturile lor e tocmai ăsta — să împiedice apariția cărților proaste 
pe piață, așa încât cititorii să nu-și piardă încrederea în literatură. Mă refer 
mai ales la cei care încep să citească, închipuindu-și că literatura e o chestie 
neapărat plicticoasă sau făcută pompos și fără nicio legătură cu ceea ce știu 
ei că e viaţa. Din perspectiva asta, cred că unul dintre mijloacele grație căro- 
ra tinerii cititori s-ar putea apropia în mai mare măsură de cuvântul scris pe 

hârtie sau, mă rog, probabil că în scurtă vreme se va întâmpla ceea ce spune 
domnul Vianu, că vom trece mai toţi la mediul electronic, e tocmai faptul ăsta 
elementar de a povesti, de a spune o experienţă, așa cum te pricepi mai bine. 
În clipa în care cititorul simte că i te adresezi, spunându-i onest o întâmplare, 
o poveste, cu care se poate identifica, sau care îi poate stârni curiozitatea, aşa 
cum se întâmplă în O mie și una de nopți, câtă vreme literatura va face acest 
lucru, probabil că ea va continua să stârnească curiozitatea, și îi va ajuta pe 
oameni să nu se tâmpească. 


Vasile Botnaru: Mai devreme aţi provocat cititorul din mine, spunând că 
trebuie să am eu, cititorul, discernământ. Atunci ajutaţi-mă, spuneţi-mi 
cum să deosebesc eu literatura bună de literatura proastă? 


Cristian Teodorescu: Până la urmă, cărțile supraviețuiesc nu numai grație 
criticilor care le repun în discuţie de la o generaţie la alta. Ele supraviețuiesc 
datorită faptului că există cititori care le transmit de la o generaţie la alta. Adi- 
că, părinţii le transmit copiilor ş.a.m.d. Vreau să vă spun o povestioară, care 
s-a întâmplat în familia mea, când copiii mei aveau vreo 13-14 ani. Mai că 
nu umblam pe mâini prin casă ca să-i rog să citească. Şi la un moment dat au 
început să citească ei singuri-singurei și vin să mă mai întrebe: cu asta să pierd 
timpul? Pot s-o citesc, ce zici? Dacă mi se pare că e o carte de citit, le spun da. 
Dacă mi se pare că e o carte din asta amânabilă, că am și din astea acasă, le 
spun s-o mai lase niţel. 


Vasile Botnaru: Deci soluţia este să avem un mentor? 


Cristian Teodorescu: Şi da, şi nu. Până la urmă, dacă există cărți în casă, bi- 
blioteca însăși poate deveni un fel de mentor al nostru. Sunt cărți care la data 
apariţiei lor nu s-au bucurat de succes. Și au fost considerate proaste de auto- 
ritățile literare ale vremii. Şi grație faptului că a existat cititorul, care a ignorat 
recomandările cititorilor de specialitate, care sunt criticii, cărți de felul ăsta 
şi-au găsit, în cele din urmă, destinul meritat. Eu cred în continuare că relația 
asta de la om la om, ca să zic așa, în materie de literatură, e cea mai importan- 
tă. Instituționalizarea excesivă nu ajută prea tare literaturii. Pentru că, după 
cum bine ştiţi, canonul are şi el unele greșeli, omisiuni. Astfel încât, până la 
urmă, ceea ce trebuie să decidă în destinul de lungă durată al unei cărți sunt 
raporturile cărţii cu cititorii. 


Vasile Botnaru: Dar totuși dacă scrie pe coperta cărţii lui Cristian Teo- 
dorescu că este cartea anului 2009, sau pe cea a domnului Vianu — Amor 
intellectualis — că este cartea anului 2010, sigur că eu o cumpăr în primul 
rând. E, aşadar, un canon care mă ajută. 

Domnule Vianu, care este recomandarea Dumneavoastră pentru mine, 
cititorul? Cum să-mi cultiv eu gustul pentru literatura bună și s-o deose- 
besc de cea proastă? 


Ion Vianu: Nu cred că există un criteriu. Ce l-aș putea sfătui pe cititorul naiv, 
să zicem, este: citește cărțile care te țin. Lasă de o parte cărțile care te plicti- 
sesc. Şi citeşte pe acelea pe care nu le mai poți lăsa din mână. Atâta tot. În rest, 
sunt mode, sunt epidemii, sunt transmiteri de la unul la altul, de la prieteni, 
sunt influenţe culturale care nu pot fi ignorate. Dar ceea ce este decisiv, în 
ultimă instanţă, este ca o carte să-ţi placă, pur și simplu. 


Vasile Botnaru: Domnule Ernu, Dumneavoastră aveţi o listă formatoare? 


Vasile Ernu: Am o experienţă care pentru mine este fundamentală și aş reco- 
manda-o oricărui copil, indiferent că s-a născut la ţară, într-un sat din Mol- 
dova. Am trăit când eram mic într-un sat. Aveam acces la o bibliotecă școlară. 
Acum ştiu că acolo erau și foarte multe cărți proaste, fiindcă era perioada co- 
munistă. Însă eu am fost foarte pasionat de lectură începând de mic. Citind 
cărți, am citit şi cărți proaste, evident. Însă ele m-au îndrumat, una de la alta, 
spre alte lecturi, mai bune. Pe la 10 ani... 


Vasile Botnaru: Nu v-au produs indigestii? 


Vasile Ernu: Atunci nu-mi dădeam seama cine îmi produce şi cine nu. 
Însă pe la 10 ani, după ce am citit destul de mult, fiindcă citeam foarte 
mult în perioada aia, am început să-mi fac preferinţe, să mi-i notez — aceia 
îmi plac... Şi mi-am dat seama după 10 ani, când m-am confruntat deja 
cu oameni culți, pe care i-am întâlnit în orașe. Lista pe care o făcusem 
m-a dus exact unde trebuia să ajung. Am ajuns la marii scriitori, la marea 
literatură. Din punctul meu de vedere, e suficient să intri într-o bibliotecă 
care te va face să citești cărţi, care te va aduce spre marea literatură. Este 
indiscutabil lucrul ăsta. Ăsta e un drum, din punctul meu de vedere, ve- 
rificat. 


Cristian Teodorescu: Vreau să vă spun un lucru, ă propos de talentul scriito- 
ricesc. Eu cred că și cititorii trebuie să aibă talent. Cu cât gradul de talent pe 
care îl are cititorul e mai mare, cu atât parcursul lui prin bibliotecă e mai sim- 
plu. Un cititor care are nas, să zic așa, și care crede în nasul său, funcționează 
la fel de bine ca un critic literar, pe măsură ce evoluează, evident. Că n-o să-i 
ceri unui copil de 7-8 ani să fie versat în literatură. Numai că, slavă Domnului, 
în literatura pentru copii e foarte greu să dai greș, fiindcă există marile cărți, 
alea care se transmit din generaţie în generaţie. Adică primii pași în literatu- 
ră ai unui cititor-copil sunt pași siguri, care îl ajută să simtă valoarea și să se 


EVENIMENT 


îndrepte ulterior către cărți tot mai bune. Acest lucru e foarte important. Şi 
gândiți-vă că acest prim parcurs prin cărți şi printre cărți e asigurat de cei din 
familie — de bunici, de mamă, de tată. Din aceste considerente, eu cred și tot 
spun că trebuie să ne bizuim pe bunul simţ și pe talentul cititorului. 


Vasile Botnaru: Dar un pic de educaţie, domnule Teodorescu? 


Cristian Teodorescu: Ca să știe să citească și tot trebuie să treacă prin școală. 
Ce Dumnezeu? 


Vasile Botnaru: Totuși, cât de priceput trebuie să fie în ale scrisului un 
consumator de literatură? Trebuie să cunoască, să zicem, „șmecheriile” 
Dumneavoastră scriitoricești, cum se construiește un roman? Sau el tre- 
buie să fie tabula rasa? 


Cristian Teodorescu: Din punctul meu de vedere, să știți că nu e foarte im- 
portant. 


Vasile Botnaru: Pentru că la școală totuși se predă literatura, se face ana- 
liză de text... 


Cristian Teodorescu: Da, e adevărat. Dar, din păcate, în foarte multe școli, 
nu vreau să spun acum că în toate, literatura e o chestie plictisitoare, profe- 
sorul sfătuindu-te să înveți papagaliceşte tot soiul de prostii spuse de ăştia 
care fac manuale auxiliare de literatură. Și Dumnezeu să mă ierte acuma, nu 
George Călinescu a făcut analize și sinteze din astea pentru elevii de liceu, 
ci toți pseudorefuzaţii istoriei literare, care şi-au găsit refugiu scriind pentru 
copii şi zăpăcindu-le capul. 


Vasile Botnaru: Domnule Vianu, cum credeţi, trebuie să aibă consuma- 
torul pregătire minimă, sau e suficientă cultura generală, ca să guste car- 
tea Dumneavoastră, bunăoară? 


Ion Vianu: Cultura generală nu este minimum, este deja rezultatul. 
Vasile Botnaru: ...este maximum? 


Ion Vianu: Este deja rezultatul unei lungi evoluţii. Este, cum spunea cineva, 
ceea ce ţi-a rămas după ce ai uitat totul. Adică un strat destul de gros. Dar în 
cartea mea am încercat să vorbesc simplu despre lucruri complicate. Nu ştiu 
cât am reușit, am găsit totuși câțiva cititori și asta pentru moment îmi face 
plăcere. Vezi, viitorul cărții este absolut imprevizibil. 


Vasile Botnaru: Trebuie să recunosc că mi-aş dori să mă alăturaţi acelor 
câţiva cititori. Din ce am apucat să citesc până la această oră m-aţi atins 

suficient de mult. Domnule Ernu, Dumneavoastră v-aţi dori un consu- 
mator de cărți mai pregătit? Să ştie și el arta semioticii, naratologie? 


Vasile Ernu: Nu, eu sunt mai narodnicist de felul meu, mă interesează accesul 
către un public larg. Şi, în general, mă interesează oamenii care ştiu să citeas- 
că, le place să citească, le place din când în când să reflecteze. Când citeşti o 
carte, dintr-odată începi să devii puțin mai deștept, începi să scapi de micile 
frământări ale vieţii, care deodată te scot din acest neant. 


Ion Vianu: Da, dar eu vreau să adaug că publicul larg este deseori şi un public 
foarte profund și foarte interesant. 


Cristian Teodorescu: Corect. Ceea ce numim noi public larg e publicul necu- 
noscut, de fapt. Fiindcă el e alcătuit dintr-o mulțime de „publicuri”, pe straturi 
de lectură. Sunt unii care într-adevăr îți pot da lecţii cum se construiește un 
roman, oameni care au o temeinică lectură şi cultură a romanului. La fel cum 
sunt oameni care, fără să aibă habar sau fără să-și pună, cum să zic eu, mintea 
la încercare pentru a vedea cusăturile unei cărți, au „flerul” ăsta cu ajutorul 
căruia deosebesc o carte bună de o carte proastă. Și știu să se orienteze prin 
noianul de cărți pe care îl au la dispoziţie atunci când intră într-o librărie sau 
bibliotecă. 


Vasile Botnaru: Dacă mi se îngăduie să vă mai spun ceva din partea ci- 
titorilor. Volens-nolens, Dumneavoastră vă deschideţi sufletul într-un 
mod în care s-ar putea crea senzaţia că am fost împreună la o bere, la o 
vânătoare, la un pescuit. V-ar plăcea să fiți trataţi în felul acesta, domnule 
Vianu? Sunteţi conștient de faptul că eu s-ar putea să am acces la „nervii” 
Dumneavoastră? Sau sunteţi suficient de protejat? 


Ion Vianu: Nu, acesta e un beneficiu secundar al literaturii, că poţi în- 
tâlni cititori prietenoși, de care să te apropii, în care să descoperi tu, 
scriitorul, anumite lucruri pe care poate nu le-ai gândit când le-ai scris. 
Despre tine. 


Vasile Botnaru: Domnule Teodorescu, Dumneavoastră v-ar plăcea, de 
exemplu, ca eu să am senzaţia că vă cunosc atât de mult, de parcă am fi 
ieşit la o bere? 


Cristian Teodorescu: Chiar și la un pescuit. Vreau să vă spun un lucru — de vreo 
10-15 ani încoace am hotărât să nu mai scriu, decât cărțile pe care mi-ar plăcea 
să le citesc. Din cauza asta am băgat în seamă că lucrurile s-au simplificat mult 
pentru lumea mea lăuntrică scriitoricească. Iar faptul că cititorul se simte apro- 
piat de mine, atunci când citeşte ceea ce scriu, mi se pare excelent. În definitiv, 

eu ce urmăresc? Ca ceea ce spun eu să fie crezut şi să fie o poveste care să adune 
lumea în jurul meu. În cele din urmă, nu există mare diferență între povestito- 
rii oralităţii îndepărtate, în jurul cărora se aduna lumea ascultând: „Cântă zeiță, 
mânia ce-aprinse pe-Ahil Peleianul” ş.a.m.d., şi ceea ce scriem noi astăzi. Nu e 
mare diferență nici între cele două tehnici de apropiere a oamenilor. Iar în clipa 
în care omul se apropie de tine, firește că e curios să vadă și cum arată, cum este 
cel care le povesteşte. Curiozitatea asta devine iritantă atunci când omul vrea să 
scormonească prin pat, atunci când omul vrea să scormonească în chestii din 
astea ale intimităţii, care, după părerea mea, nu ajută cu nimic la citirea unei 
cărți. Adică dacă cineva ştie despre mine că fumez mai multe pachete de țigări 
pe zi, nu cred că asta îl ajută să înțeleagă mai bine ce scriu eu. 


Vasile Botnaru: Domnule Ernu, cum vă simţiți când sunteți despuiat în 
faţa cititorilor? 


Vasile Ernu: Eu trăiesc din relaţii şi recunosc chestia asta. Și atunci contactez 
cu foarte multă lume. Reacţiile sunt foarte, foarte diferite, asta înseamnă că fi- 
ecare are o experienţă diferită în modul de a se apropia. Recunosc că în genul 
meu de scriitură nu construiesc poveşti. Eroii mei principali sunt ideile oame- 
nilor cu care comunic. Pe mine mă interesează foarte mult să găsesc anumite 
grile de interpretare, care te lasă cu un anumit semn de întrebare. Mie îmi plac 
enorm de mult întrebările. 


Vasile Botnaru: Deci, cu atât mai mult e valabilă întrebarea: este adecva- 
tă percepţia mea, a cititorului? 


Vasile Ernu: Eu cred că fiecare decide în felul lui. E foarte greu să spun că reacția 
pe care o trezesc, simpatia sau antipatia, este cea corectă. Nu-mi dau seama. 


Vasile Botnaru: Mai cu seamă antipatia, nu-i aşa? 


Vasile Ernu: Nu ştiu. Dar pe mine mă interesează să creez un anumit tip de re- 
flecție, un anumit tip de reacție. Dacă cititorul meu reacționează altfel, înseam- 
nă că ceva s-a întâmplat acolo. Și asta pentru mine contează enorm de mult. 


Cristian Teodorescu: Încă o chestie, à propos de ceea ce-și închipuie lumea 
că e scriitorul atunci când citește o carte. De foarte multe ori autorul însuși 
se poate înșela asupra propriei sale personalități. Își poate face o imagine falsă 
despre sine însuși, atunci când vorbește chiar foarte onest într-o operă de me- 
morialistică. Fiindcă sunt mecanisme din astea, cu ajutorul cărora încercăm 
să ne suportăm pe noi înşine. Atunci când cineva își închipuie că a ajuns în 
intimitatea autorului, e posibil să se înșele, din cauza faptului că se întâmplă 
destul de des ca autorul însuși să se înșele asupra identității și intimităţii sale. 


Secvenţă de la Zilele Literaturii Române 


Vasile Botnaru: Atunci sunteți clientul domnului Vianu la psihiatrie. 


Vasile Ernu: Ceea ce pot spune este că eu sunt propriul meu client. Pentru că 
atunci când încep să scriu o carte, sau chiar un text mai scurt, am impresia că 
nu ştiu exact ce vreau să exprim, că nu știu exact anumite lucruri pe care le-am 
trăit, descoperindu-le pe măsură ce scriu. Şi nu sunt mulțumit şi nu ajung la 
sfârşit decât în momentul în care m-am apropiat la maximum de o realitate, 
care îmi rămăsese mie însumi ascunsă. Deci aş putea să asemăn foarte mult 
procesul de scriere cu o psihanaliză. 


Vasile Botnaru: Dacă tot aţi manifestat foarte multă încredere faţă de 
cititorii avizaţi, daţi-mi voie, în numele lor, să spun că noi, cititorii, sun- 
tem capabili să deducem și să definim o personalitate anume, un stil 
al scriitorului, un mesaj. Așa cum știm să-l deosebim, de exemplu, pe 
Picasso de Dali, tot aşa cred că ne-am descurca atunci când ne-ar cere 
cineva să spunem, foarte concis, ce am văzut în Medgidia sau în Amor 
intellectualis. Am putea spune unde este stâlpul personalităţii autorului, 
fără a-l confunda cu altele. În sensul acesta, vă rog să aveţi într-adevăr 
încredere în noi, cititorii. Şi mai ales în faptul că operele bune o să le 
transmitem copiilor noștri. 


Fotografii de Vasile BOTNARU 

Fenomenologia poetică 
a lui Ion Barbu (II) 


Th.C. — prof. dr, critic şi 
istoric literar, prozator şi 
eseist, Huşi. Autor al mai 
multor volume, dintre 

care Dubla sacrificare a lui 
Eminescu (a cunoscut trei 
ediţii); Complexul Bacovia, 
Editura Litera, Chişinău, 
2003; Caragiale-abisal, 
Editura Augusta, Timişoara, 
2003; Basarabia sau drama 
sfâşierii, Editura Scorpion, 
Galaţi, 2003; Duminica 
mare a lui Grigore Vieru, 
Editura Litera, Chişinău, 
2004; Transmodernismul, 
Editura Junimea, laşi, 2005; 
A doua schimbare la faţă, 
Editura Princeps Edit, laşi, 
2008. Laureat al mai multor 
premii acordate de Uniunile 
Scriitorilor din România şi 
din Republica Moldova. 


Spuneam că Ion Barbu are intuiţia „exhauţiunii” 
poeticilor încă din 1920, când comentează lirica 
lui Nichifor Crainic din perspectiva integrării. 


Altfel spus, el integrează, altminteri decât la mo- 
dul mimetic-parodistic, toată istoria poeziei, de la 
antici la contemporani. Levantul lui Mircea Căr- 
tărescu, în postură postmodernistă, încearcă o 
integrare a întregii poezii românești, dar la modul 
parodic şi strict filologic, fiind vorba de un joc, ab- 
solutamente, de cuvinte. La acest nivel, crede Ni- 
colae Manolescu, a reușit Cărtărescu să realizeze 
„epopeea” poeziei pure în spaţiul românesc: „Întâ- 
iul lucru care s-a observat la el era plăcerea cuvin- 
telor. Rareori un poet a fost astfel vorbit de cu- 
vintele sale ca Mircea Cărtărescu”!. În acest mod, 
Cărtărescu a dus la limită aventura modernistă a 
cuvântului suficient sieşi, dobândindu-şi faima de 
cel mai de seamă postmodernist al generaţiei sale, 
el devenind conştient că, după Levantul, postmo- 
dernismul poate să se încheie. 


Recuzându-se ca modernist, în schimb, Ion Barbu 
a evitat încremenirea în logocentrism, el urmând 
responsabilitatea canonică maximă, eminesciană, 
față de cuvânt prin orientarea logosului spre on- 
tologic. Ion Barbu este, astfel, la antipodul risipi- 
torului de cuvinte, indiferent dacă acesta îmbracă 
blana modernist-postmodernistă cărtăresciană 
sau pe aceea tradiționalistă adrianpăunesciană. 
Performanţa lui unică este că a ajuns la o estetică 
pură, pe cu totul alte căi, eliminând orice primej- 

die de eclectism şi de inflație verbală. Grăitor mi se pare faptul că Nicolae 
Manolescu nu agreează calea barbiană a atingerii poeziei pure, el sfârşind prin 
a crede că locvacitatea de tip cărtărescian e soluţia. Reducţiei fenomenologice 
el îi preferă extensiunea beţiei de cuvinte. În schimb, actul clar de narcisism, în 
urma tuturor expurgărilor de „impurități”, ajunge să nu mai oglindească decât 
„figura spiritului nostru”. Pluralul atestă că Ion Barbu a integrat toate eu-urile, 
pe toți Narcişii literaturii, într-un fel de impersonalitate pe care o sesiza Titu 
Maiorescu la Mihai Eminescu. De aceea, în poezia lui, acest Narcis neobișnuit 
nu are nevoie să spună eu decât accidental. Atât de puternică i-a fost individu- 
alitatea, resimţită adesea de cei din jur ca debordantă și chiar insuportabilă. 


Cea dintâi surpriză oferită de barbiana poetică a oglinzii este recuperarea mi- 
mesis-ului tradițional. În oglinda modernilor şi postmodernilor cel care se 
oglindește este eul sau chiar cuvântul. Aproape tot secolul al XX-lea s-a exaltat 
în faţa acestei subtilități estetice. De aceea, poezia va distruge, în primul rând, 
versul tradiţional, inventând așa-numitul vers liber. Ion Barbu însă continuă 
să creadă că poezia este vers, nu cuvânt. Mai mult, nu vers liber, care i se pare 
facil. Dar nici versul tradiţional respins de Eminescu: „E uşor a scrie versuri / 
Când nimic nu ai a spune”. A spune ceva înseamnă sens, intenționalitate, cum zic 
fenomenologii. Altfel zis, cuvântul trebuie să revină la condiţia lui canonică, 
să fie Casă a Fiinţei, în accepţie heideggeriană. Iar din această Casă nu alun- 
găm mundanul, ci îl punem între paranteze, prin „oglindire”. Putem începe, 
așadar, chiar de la cirezile agreste. Narcisismul barbian este impersonal chiar 
prin purcedere. În oglinda apei, noul Narcis, cosmic, vede lumea, nu propriul 
chip. Înecarea cirezilor agreste nu înseamnă moartea lumii, ci înduhovnicirea 
ei. „Înecarea” este echivalentul epoche-ei fenomenologice, în versiune barbi- 
ană: „Tăind pe înecarea cirezilor agreste, / În grupurile apei, un joc secund 
mai pur”. 


În versul canonic, niciun cuvânt nu este de prisos. „Înecarea” se produce în 
„grupurile apei”. Apa este oglindă primordială și figuraţie, mai ales în ipostaza 
de mare, a lumii. „Oglinzile de sticlă, în lumina vie a încăperilor, oferă o ima- 
gine prea stabilă”, observă Gaston Bachelard. „Ele vor deveni vii și naturale 
când vor putea fi comparate cu o apă vie și naturală.” Iar Narcisul cosmic este 
însăși lumea supusă „exhauţiei” barbiene. Sau, cum spune Joachim Gasquet: 
Le monde este un immense Narcisse en train de se panser („Lumea este un imens 
Narcis care se oglindește pe sine'”?). Cirezile agreste sunt metonimia acestei 
lumi în autooglindire. 


Din cele 53 de cuvinte ale poeziei, numai două sunt, aparent, din domeniul 
ştiinţei, concept strict matematic fiind doar grup. Dar termenul este, în defini- 
tiv, unul de graniţă, utilizabil și în limbajul obișnuit. Insolitarea la care recurge 
poetul este combinaţia grupurile apei, care deja sugerează o punere în paran- 

teză, de vreme ce „cirezile agreste” se „abstractizează” în „grupuri”. „Grupu- 
rile apei” devine o metaforă „savantă” de o extraordinară complexitate, căci 
nestatornicia valurilor degajă nenumărate oglinzi-adumbriri. Brusc, înecarea 
poate constitui destrămare și degradare a ființei. Dar ea înseamnă, totodată, 
un sacrificiu generator de mântuire şi de rezolvare a crizei sacrificiale, în același 
timp. Cirezile agreste au destinul Anei zidită de Meșterul Manole. Ana sal- 
vează Duhul Bisericii aflată în veșnică adumbrire, destrămare și năruire. Toate 
calculele, ezitările, frământările lui Manole, pe care Blaga le-a surprins excep- 
tional în drama Meșterul Manole, sunt adumbririle ce trebuie să ducă la „exha- 
uțiune”. Atât geniul popular, cât și Blaga au recurs, pentru aceasta, la figurația 
grupului zidarilor. Dacă Manole n-ar fi tăiat nodul gordian al tuturor „adum- 
bririlor” din grup, Biserica nu s-ar fi înălțat. Şi aici intervine gestul suprem 
al Creatorului: tăierea, cioplirea. În legendă, Alexandru Macedon a tăiat no- 
dul gordian, care sugerează o aglomerare, o încâlcire grupată, de nedezlegat. 
Geniul lui Ion Barbu merge la ţintă: Creatorul, Narcis impersonal, trebuie să 
taie, în grupurile-noduri ale apei, un joc secund, mai pur. Ceva din această taină 
a nodurilor barbiene a intuit Nichita Stănescu, autor al volumului Noduri și 
semne (1982). Creatorul barbian leagă şi dezleagă noduri, cum rezultă dintr-o 
variantă a poeziei: „Un «nod» ceas invers să «-i»> lege «crăpata-i» gătita-i 
frumuseţe”?. În ultimii ani de viaţă, altminteri, Nichita Stănescu se apropia de 
o poetică a rupturii, în definitiv, de tăiere a „nodurilor perfecte”, cum se-ntâm- 
plă şi-n Lecţia despre cub, cubul fiind un nod gordian matematic, tăiat / spart 
de Creator după îndelungate perfecționări. Totuși sensul tăierii barbiene este 
eminescian, către dinamica formelor perfecte, prin spargeri / ciopliri nenumă- 
rate. Către acolo năzuia, desigur, şi Nichita Stănescu, deși el a uitat, adeseori, 
măsura necuvântului, reducându-l la cuvânt în sine. 


Ca şi Caragiale sau Eminescu, Ion Barbu considera că virgula își are un rol 
esențial în economia stilului. Versificatorii moderni și postmoderni au renun- 
ţat la semnele de punctuație, crezând că sporesc, prin aceasta, ambiguitatea 
poetică. În fapt, o simplă ambiguitate filologică de tipul șaradei sofistice care 
sărăceşte textul. Ion Barbu putea să spună un joc secund mai pur, însă el izolea- 
ză prin virgulă joc secund şi mai pur. Prin aceasta, sugerează că există cel puţin 
două forme de joc secund, diferenţa fiind asigurată de puritate. Jocul secund cu 
spor de puritate este numit de Ion Barbu nadir latent. Să înțelegem că nadirul 
latent este ultima dintre formele jocului secund, care e poezia. Distincția este 
de o importanţă capitală în a singulariza actul clar de narcisism atât în raport 
cu mimesis-ul platoniciano-aristotelic, cât şi cu narcisismul poeziei moderne. 
Jocul secund ca oglindire ţine de spaţialitatea pură, de privire pură. Este narci- 
sism ca autarhie a vizualităţii, al cărei captiv este Narcis din mitul grec. Narcis 
este prizonierul unei autoreducții prin care el „pune între paranteze” pe cel 
de-al doilea protagonist al mitului, nimfa Echo, personificare a ecoului care 

este repetiţie / oglindire a sunetului şi care deci e percepţie auditivă, legată de 
temporalitate, de durerea primordială. Reproduc din Complexul Bacovia un 
pasaj necesar și demonstraţiei de aici: izomorfie a timpului, nefericita Echo își 
exprimă durerea primordială de a fi respinsă de „surzenia” lui Narcis. Nietzs- 
che, care a studiat cu perspicacitate neîntrecută fenomenul tragediei grecești, 
a înțeles relația dintre muzică (ecou) și durerea provocată de timp (destin): 
„Muzicianul dionisiac este, fără să uzăm de nicio imagine, numai durerea pri- 
mordială și ecoul (s.n.) ei primordial”?. Am comentat în altă parte deruta edi- 
torilor vol. VII de Opere eminesciene în fața afirmației că „desperarea e timp” 
(timp, grafiat etimologizant, de la têmpù). Relaţia dintre desperare şi timp li se 
părea lipsită de sens, preferând lecţiunea „desperarea e tâmpă”, ceea ce e mai 
degrabă lipsă de sens. Este meritul Aureliei Rusu de a fi restituit și argumentat 
lecţiunea mai veche a lui D. Murărașus. De altfel, o însemnare datată 1873- 
1874 arată directa legătură dintre durere şi timp intuită de Eminescu: „Numai 
durerea este timp, numai după ele [dureri] numărăm orele «noastre», zile- 
le, anii noştri”. În 1982, Petre Botezatu făcea limpezi relaţionări între spa- 
ţiu — fericire, timp — suferință: „Se poate afirma caracterul tragic al timpului. 
În contrast cu spaţiul, pe care îl simțim mai curând ca fiind euforic”. Exis- 
tenţialismul, se știe, a postulat, prin Heidegger, ecuaţia angoasă / timpt. În 
Timbru, Barbu are deplina imagine a corespondenței dintre muzică (artă prin 
excelență temporală) şi durere: „Cimpoiul veşted luncii sau fluierul în drum, / 
Durerea divizată o sună-ncet, mai tare...’ 


Sarcina pe care și-a propus-o Ion Barbu a fost de a rezolva impasul existențial 
şi ontologic provocat de surzenia lui Narcis, prin care acela a pierdut lumea și, 
cu aceasta, iubirea, reducând-o la iubirea de sine ca imaginea proprie din oglin- 
dă. În consecință, Narcisul barbian rupe mai întâi cu sine, respingând propriul 
chip din oglindă şi recuperând lumea („cirezile agreste”). Narcis însuși este 
fericit numai cât beneficiază de euforia privirii pure. De îndată ce încearcă să 
îmbrăţişeze chipul din oglindă, adumbririle apei şterg imaginea amăgitoare 
şi, în eroarea lui, Narcis cade într-o profundă tristețe, cum a observat Louis 
Lavelle”. Narcis îşi foloseşte prost şi păgubos solitudinea, căscând prăpastia 
între eul său și lume. În surzenia lui, el refuză să fie strigat și privit de nefericita 
Echo, părăsită. „În solitudine — scrie Lavelle în L'erreur de Narcisse — trebuie 
acționat ca și cum am fi văzuţi de lumea întreagă și, când am fi văzuţi astfel, să 
acționăm ca și când am fi singuri”. Nu exagerez spunând că Ion Barbu acţio- 
nează, privind „cirezile agreste”, ca și când cirezile l-ar privi pe el. În acest fel, 
anulează şi sporeşte, în același timp, ego-ul empiric, ridicându-l la rang de ego 
categorial. Operația este profund eminesciană (şi e de găsit și la poetul-savant 
Rimbaud), arheul ascunzând în sine un șir nesfârșit de oameni, ca în identi- 
tatea numerică din budism. Într-acolo, după şapte decenii, trebuie să ajungă 
şi judecătorul francez al lui Narcis, Louis Lavelle: „Sunt toți oamenii într-un 

om, cu ce-i mai bun și cu ce-i mai rău”. Actul clar de narcisism conduce „la 
mijloc de rău și bun”, cum zice Ion Barbu, iar când atinge starea de nadir latent, 
privirea pură se contopeşte cu ecoul primordial. Subiect şi obiect sunt una, din 
adâncurile mării răzbătând cântecul, ritmul primordial ca însumare a tuturor 
grupurilor apei: 

„Nadir latent! Poetul ridică însumarea 

De harfe răsfirate ce-n zbor invers le pierzi 

Şi cântec istoveşte ascuns, cum numai marea 

Meduzele când plimbă sub clopotele verzi”. 


Însumarea harfelor resfirate echivalează cu o „exhaustie”, o istorie integratoa- 
re a poeziei universale, la modul muzical. Marea: „Simbol al dinamicii vieții. 
Totul se ivește din mare și totul se întoarce în ea: loc al zămislirilor, al transfor- 
mărilor şi al renașterilor. Apă în mișcare, marea simbolizează o stare interme- 
diară între virtualităţile încă informale și realitățile formale, o situație ambi- 
valentă care este cea a incertitudinii, a îndoielii, a nehotărârii, situaţie care se 
poate încheia bine sau rău. De aici decurge faptul că marea este deopotrivă o 
imagine a vieţii şi a morţii”. Vechii greci și romani aduceau mării sacrificii de 
animale, îndeobşte „cirezi agreste” de tauri spre a-i potoli ființele monstruoa- 
se din adâncuri. Interesant că Ion Barbu își începe aventura poetică în oglinda 
liniștită a lacului, dar înecarea cirezilor agreste duce la transgresarea „calmei 
creste” în enormă desfășurare marină. Nadirul devine abscons, latent, ca și 
cum Narcisul cosmic ar fi tulburat oglinda acvatică, dezlănţuind-o nu doar 
într-o mare, ci în toate mările pământului. Poetul nu mai este contemplativul 
care se profila pe oglinda lacului, ci se transformă într-un demiurg în stare să 
însumeze toate harfele resfirate în zbor invers. Surpriză: imaginea este puternic 
eminesciană. Orfeul lui Eminescu, în disperarea-i, aruncă harfa sfărâmată în 
mare. De-ar fi aruncat-o în chaos, s-ar fi produs acest uluitor eveniment: 


„De-ar fi aruncat în chaos arfa-i de cântări îmflată, 
Toată lumea după dânsa, de-al ei sunet atârnată, 
Ar fi curs în văi eterne, lin și-ncet ar fi căzut... 
Caravane de sori regii, cârduri lungi de blonde lune 
Şi popoarele de stele, universu-n rugăciune, 
În migraţie eternă de demult s-ar fi pierdut”. 
(Memento mori) 
Iar fiindcă Orfeu a aruncat harfa în mare, iată ce s-a petrecut: 
„Dar el o zvârli în mare... Şi eterna-i murmuire 
O urmă ademenită toat-a Greciei gândire, 


Împlând halele oceanici cu cântările-i de-amar. 

De-atunci marea-nfiorată de sublima ei durere, 
În imagini de talazuri, cânt-a Greciei cădere 


Şi cu-albastrele ei braţe țărmii-i mângâie-n zădar.... 


Grecia lui Eminescu, adunată, uluitor, în harfa sfărâmată a lui Orfeu, oare nu 
este şi ea acea inconfundabilă ultimă Grecie a lui Ion Barbu? Este şi nu este. 
Dar continuitatea celor doi mari poeţi e mai mult decât tulburătoare. Iar in- 
variantul comun este tocmai harfa orfică. În definitiv, performanța unică a lui 
Ion Barbu este că a concentrat vasta panoramă a deșertăciunilor din Memento 
mori doar în pătratul zilei unui catren, transformând o epopee într-o teore- 
mă lirică. Fără îndoială, poetul barbian încearcă să adune, să însumeze toate 
cântările din „halele oceanici” umplute de eterna murmuire a harfei lui Orfeu. 
Cântecul încăpător este ascuns, ermetic, în chiar transparenţa meduzelor sub 
care marea îl plimbă („sub clopotele verzi”), clopote care bat, neauzit urechii 
obișnuite, deopotrivă de viață și de moarte. 


Spre deosebire de narcisismul individual, cel cosmic restituie viziunii miti- 
ce osmoza originară, polaritatea Narcis — Echo. Sau cum spune Gaston Ba- 
chelard: „Echo nu este o nimfă îndepărtată. Ea trăiește în fântână. Echo este 
întruna împreună cu Narcis. Ea este el. Are vocea lui. Are chipul lui. El nu 
o aude strigând puternic. O aude într-un murmur, precum murmurul vocii 
sale seducătoare, al vocii sale de seducător. În fața apelor, Narcis are revelația 
identităţii şi a dualității sale, revelația dublelor sale puteri virile și feminine, și, 
mai ales, revelaţia realităţii și a idealităţii sale”!!. 


Dualitatea Narcis - Echo se manifestă, în plan poetic, ca dualitate Narcis — 
Orfeu. Și aceasta este noutatea adusă de Ion Barbu în poetica oglinzii, sub 
impact pitagoreic, deși toate aparențele duc la conservarea narcisismului cla- 
sic. (Anamneza barbiană restituie faptul că Hermes, patronul său spiritual, 
este inventator de instrumente muzicale: lira lui Apollo și a lui Orfeu, apoi 
fluierul lui Pan.) Cele două catrene ale artei poetice Din ceas, dedus... exprimă 
chiar această dualitate contrapunctică: în primul se ascunde Narcis, criptat în 
cirezile agreste, în al doilea, Orfeu multiplicat în harfe nenumărate. Sunt două 
priviri în poem: a lui Narcis și a lui Orfeu. Ele sunt antitetice, riscând oricând 
să eşueze. Dacă harfa lui Orfeu adună, privirea lui împrăştie şi duce la pierza- 
nie „grupurile apei”. O spune chiar mitul orfic. Când cântăreţul şi-a pierdut 
fiinţa iubită, pe Euridice, el nu se izolează în surzenia lui Narcis, ci descinde în 
Infern pentru a o readuce pe pământ. Impresionat, Hades se lasă înduplecat, 
dar îi pune condiţia să nu privească înapoi de îndată ce-i aude pașii în urmă. 
Hades, altfel zis, îl avertizează să nu se încreadă în privire, ca Narcis, ci în auz, 
adică în propria-i condiție existențială. Însă, ca și Narcis, Orfeu este nerăbdă- 
tor, el se întoarce s-o privească pe Euridice chiar aproape la ieşirea din Infern. 

O vede, într-adevăr, pe Euridice, dar în zbor invers, pierzând-o pentru totdeau- 
na. Nu alta este semnificaţia „harfelor răsfirate ce-n zbor invers le pierzi” la 
Ion Barbu. O primejdie multiplicată, căci nu doar femeia este pierdută, ci mai 
ales harfa /harfele. Geniul lui Ion Barbu înţelege că tot ceea ce pierde privirea 
lui Orfeu poate recupera și însuma privirea pură a lui Narcis. Această privire 
taie, salvează „pe înecarea cirezilor agreste, / În grupurile apei, un joc secund, 
mai pur”. Aici se pitește taina din urmă a ermetismului canonic barbian. Și ni 
se deschide profunzimea celei de-a treia nunţi — actul clar de narcisism. 


Pentru a se face înțeles, Ion Barbu și-a multiplicat arta poetică în „patru cuan- 
te” însumătoare (v. Bachelard), polarizate în câte două catrene. Acestea sunt 
pietrele de temelie ale poeticii Cărţii canonice: Din ceas, dedus... Timbru, 
Grup şi Înecatul, ultimele trei „detaliind” elemente figurative incifrate în pri- 
ma: cântecul încăpător, grupul ca realitate telurică sau abstracţiune și înecarea, 
ca reducţie / exhaustie a teluricului și acvaticului. După aceste patru poeme, 
tăiate pătratic, pot urma diversele moduri poetice, de la distih (Orbite) până 
la poemul cu stihuri inegale ca măsură. Constantă rămâne polarizarea anti- 
tezei armonizate prin „tăiere”, izomorfie a clipei suspendate eminesciene sau 
a intervalului einsteinian. În Timbru, titlu orfic prin excelență, harfele sunt 
înlocuite cu instrumente autohtone: cimpoiul și fluierul, menite să sune „du- 
rerea divizată”, sinonimie a „harfelor răsfirate”. Elementele primordiale rămân 
aceleaşi: pământul („piatra-n rugăciune, a humei despuiare”) și apa („unda 
logodită sub cer”). Şi exhauţia lor în cântec şi în formele perfecte dinamice: 
„Ar trebui un cântec încăpător, precum 

Foşnirea mătăsoasă a mărilor cu sare; 

Ori lauda grădinii de îngeri, când răsare 


Din coasta bărbătească al Evei trunchi de fum”. 


Dacă tăietura auditivă e cântec încăpător, asemuit, printr-o originală compara- 
ție, cu „Foşnirea mătăsoasă a mărilor cu sare”, cea vizuală nu putea avea decât 
dinamica formelor feminine, insolitate de metafora „al Evei trunchi de fum. 
Dacă în poema deschizătoare se vorbeşte de „grupurile apei”, în textul cu titlul 
Grup referinţa este exclusiv telurică, sufletul fiind întemnițat în pământul ars 
şi nedemn, în stare să înșele „fânul razelor”. Grupul mundan, multiplicat de 
„clăile de fire stângi”, sunt rezumabile de gestul inchiderii în: „Ochi în virgin 
triunghi tăiat spre lume”. Ochiul triunghiulat este simbol creştin, adoptat și de 
masoni, organ solar, cifra trei trimițând şi la ochiul al treilea, care e foc divin, 
indicând „condiția supraomenească în care clarviziunea ajunge la perfecțiu- 
ne, precum și, dintr-o perspectivă mai înaltă, participarea solară”!?, care, la 
Ion Barbu, după cum ştim, are o semnificaţie centrată pe drumul cunoașterii. 
Înecatul, cea de-a patra artă poetică hermetizată, dezvăluie de ce intenția din- 

tâi a scriitorului a fost să-și intituleze Cartea canonică — Ochean. (În caiete, 
Ochian). Ocheanul este, simultan, ochi şi oglindă în stare să decupeze, să taie, 
spaţial şi temporal, clipa suspendată, infrareală, ca ultimă reducţie către nadirul 
latent. Este chiar obiectul estetic anunţat de motoul preluat din Mallarme: „ce 
seul dont le Néant s'honore” („acest unic obiect cu care Neantul se mândreş- 
te”). De aceea, „înecatul”, care în varianta finală a poeziei este chiar eul liric 
barbian, invocă, se roagă ochiului divin („fulgerul străin”) şi „văilor agere”"5 
să-i taie „o zi ca un ochean”: 

„Fulger străin, desparte această piatră-adâncă; 

Văi agere, tăiați-mi o zi ca un ochean! 

Atlanticei sunt robul vibrat spre un mărgean, 


Încununat cu alge, clădit în praf de stâncă”, 


Ziua-ochean este tocmai eminesciana clipă suspendată, devenită la Ion Barbu 
chiar obiect estetic. La Eminescu, încă are sensul de joc prim, univers al Crea- 
torului divin. La Ion Barbu, joc secund, opera Creatorului-geometru. 


În versiunea finală, Joc secund, motoul este luat tot din Mallarmé, dar decu- 
pat dintr-o conferință despre Auguste Villiers de l'Isle-Adam: „...ne fût-ce que 
vous en donner l'idée” („...dacă n-ar fi decât să vă dau ideea”), cuvintele apar- 
ţinând, de fapt, lui Villiers. Focalizarea e dinspre obiectul estetic spre Ideea 
platoniciană. Şi asta fiindcă ocheanul i s-a prezentat, finalmente, ca ochi steril, 
cum şi spune în varianta B la Copacul înecat: „ochiul steril ca un ochean”'S. 
Semnificativ e faptul că următoarea poezie din volum fusese publicată, în 
1926, în Sburătorul, sub titlul Ochian, schimbat în volum în Orbite, ceea ce lăr- 
geşte sfera de cuprindere a ochiului al treilea care se voia a fi ocheanul. Găsesc 
aici şi o dublă intenţie: cele patru piloane ale artei poetice fuseseră deja puse 
în poemele structurate bicatrenal, dar, în același timp, Ion Barbu ermetizea- 
ză intenţia de a da întregului volum intenționalitatea fenomenologică a unei 
singure arte poetice, care este Cartea canonică. În acest mod, el releagă nodul 
întregului, înțelegând că tăierea ocheanică, în maniera cuceritorului Alexandru 
Macedon, riscă să fie provizorie şi nodul gordian să se refacă de la sine. Astfel, 
cucerirea Asiei a fost trecătoare, tăietorul nodului gordian nefiind în stare să 
dea consistenţă, să salveze ultima Grecie. În felul său, Ion Barbu este noul sal- 
vator, transmodern, al Greciei ultime, săpând, tăind, ca un nou Schliemann, 
pe ruinele Isarlâkului, străvechea cetate a Troiei. Alexandru, deși elev al lui 
Aristotel, a tăiat cu spada nodul frigianului Gordius: „A cucerit Asia, dar a 
pierdut-o curând. Și aceasta pentru că nodul gordian nu este tăiat decât la 
modul iluzoriu: el se reconstituie neîncetat. În realitate, el este încâlceala unor 
realități invizibile”!S. Din această încâlceală invizibilă se nutreşte, în definitiv, 
ceea ce noi numim ermetismul lui Ion Barbu. 

Într-un studiu din Revue des Etudes grecques (1918), arheologul elveţian Wal- 
demar Deonna (1880-1959) considera că nodul gordian este un nod cosmic, 
vegetal, „în relaţie cu zeul ceresc al fulgerului, al tunetului, al luminii”. Vom 
înțelege mai bine de ce în Înecatul, care e de natură vegetală („copac înecat”), 
poetul invocă fulgerul şi „văile agere” ca să-i taie „o zi ca un ochean”. Tăietura 
lui Alexandru „simbolizează o străfulgerare de geniu” pentru tăierea nodului, 
„dar dacă nu este decât un act de violenţă, nodul se va reface. Fapt este că a 
pierdut imperiul şi că nodul s-a strâns la loc”"”. Lui Alexandru, așadar, ca şi lui 
Orfeu, i-a lipsit răbdarea în fulgerul privirii. Greşeala aceasta Ion Barbu nu 
vrea s-o mai repete. Nodul cu care el se-ntânlește se numește grup. Sau inel. 
În contactul cu el, primează geometrul, singurul primit la intrarea Academiei 
lui Platon. Refuză „temnita în ars, nedemn pământ” care, în tăietura zilei, „fâ- 
nul razelor înșală”, al fulgerului, altfel spus, încât raționalismul capetelor noas- 
tre de „var” întrupează greșeala: 


„Dar capetele noastre, dacă sunt, 
Ovaluri stau, de var, ca o greşeală”. 


În consecință, poetul, pentru a nu mai repeta greșeala rațiunii, dar și nerăbda- 
rea privirii lui Orfeu, are nevoie de calmul aducător spre nadirul latent. Acesta 
este actul clar de narcisism eliberat de „durerea divizată”, de nerăbdare. Actul 
clar de narcisism nu e posibil decât cu al treilea ochi: „Ochi în virgin triunghi 
tăiat spre lume”. Goethe definea geniul ca pe lungă răbdare. De aceea, „Lovitu- 
ra de spadă a cuceritorului nu este altceva decât o falsă soluţie, cea a violenţei. 
Răbdarea (s.n.), care deznoadă în loc să taie, asigură o vindecare stabilă şi o 
cucerire mai durabilă”!*. Căci nodul este labirintul lumii, în care pe toți ne 
pasc rătăcirea și moartea: „Nodul mai este încă, în cazul acelor Knoten ale lui 
Dürer, de exemplu, un fel de labirint care trebuie străbătut până ce se ajunge 
în centru: rezolvare și eliberare”!?. 


Către acel centru al Ideii se îndreaptă narcisismul categorial barbian. Ela putut 
fi confundat cu mimesis-ul grecilor, pentru că de la mimesis-ul lor porneşte Ion 
Barbu să realizeze exhaustia poeziei universale şi românești. Dar jocul secund, 
deja am semnalat, nu mai este imitarea imitării, ca în poetica platoniciană. Din 
păcate, interpretarea clasică a jocului secund, dată de G. Călinescu, nu depășeş- 
te vechea poetică, noutatea, după „divinul critic”, fiind doar de ordinul unui 
ermetism filologic. Câţiva critici postbelici au încercat să depășească aseme- 
nea înfundătură, cum am semnalat anterior. Mircea Coloşenco argumentează 
că şi la nivel filologic jocul secund barbian nu poate fi redus la cel platonician, 
atestând o bogăţie de nuanţe remarcabilă: „Sintagma joc secund are o patină 
artistică unică, de profunzime ideatică. Originea ei este latină, de inspirație 
savantă clasică”. Editorul reţine îndeobște sensurile latinești ale cuvântului 
secundus, care duc spre înţelesul de „fericit”, de „sărbătoare” a intelectului, iar, 

coroborat cu comparativul de superioritate mai pur, conduc către sensul de 
„joc neprihănit””. Cu totul altceva decât mimesis-ul impur platonician, pentru 
care punctul de purcedere este Ideea, iar nu lumea. 


Oglindirea barbiană este un platonism å rebours. E un zbor invers în care te 
poţi pierde şi pierde Ideea, căci el se petrece în labirintul lumii, în încâlceala 
nodului gordian. Variantele poemului Din ceas, dedus... mai vorbesc de „ceas 
invers”, de „cer invers”, „timp invers”, de întoarcere a „unui foc mai pur”, de 
„inversul ceas”, iar, la un moment dat, ne ciocnim de o repetiție obsedantă: 
„Un cer invers / Un timp / timp invers / invers / invers / invers / să poarte / 
să închidă”?. 


Platon se ocupă de artă în mai multe dialoguri (Cratylos, Timaios, Sofistul) 
şi în cartea a X-a din Republica. Poeţii, pictorii, pe care îi vizează în mod de- 
osebit, sunt o specie păguboasă în cetate, comparabili doar cu sofiştii, care 
au degradat până la limită cugetarea filozofică. Cel mai util lucru care li se 
poate întâmpla e să fie alungaţi din cetate. Homer însuși este supus aceluiași 
tratament”. Ideile, ca esențe divine de primă instanţă, sunt creaţia din fire a 
Demiurgului, printr-un act de narcisism cosmic, întrucât „a vrut ca totul să fie 
cât mai asemănător cu sine”. Tot ce fiinţează fizic în univers constituie có- 
pii imperfecte ale ideilor perfecte. Lucrurile, ființe de primă instanţă, nici ele 
perfecte, sunt creaţia directă a Demiurgului, pe când obiectele de a doua in- 
stanță sunt creaţia meșteşugarilor. Dulgherul, de exemplu, imită ideea de pat 
şi-l concretizează în obiect. În schimb, pictorul imită copia dulgherului când 
pictează patul. Dacă Zeului i-ar veni în minte să imite persoana lui Cratylos 
(clonare?)), el ar trebui să reproducă nu numai culoarea, înfățișarea, precum 
pictorul, „ci le-ar reda întocmai și pe toate cele lăuntrice, cu aceeaşi moliciune 
şi căldură, punând totodată mișcarea, principiul vital şi cugetul, aşa cum se 
află ele în ființa ta; într-un cuvânt, dacă pornind de la trăsăturile tale toate, ar 
așeza lângă tine altele aidoma lor? Să fie oare atunci Cratylos şi imaginea lui 
Cratylos, sau să fie doi Cratylos?”%. 


Cum Zeul refuză o asemenea creaţie, rămâne pictorului, artistului, în genere, 
să se joace în acest fel, reușind să-i amăgească pe tinerii necopţi la minte, co- 
rupându-i. În Republica, Platon judecă lucrurile din perspectivă comparativă, 
punând față în față arta şi metafizica Ideii. Pictorul este un șarlatan compa- 
rativ cu dulgherul, fiindcă acela face un lucru util, restrângându-se la a imita 
ideea pe care o cunoaşte mai bine. Dulgherul taie în lemn ideea de pat, pe 
când pictorul redă o imagine mincinoasă. Umbră a umbrei. Rezultă că există 
trei paturi: ideea de pat din firea lucrurilor, opera Zeului, patul-obiect, opera 
dulgherului, și patul-imagine, jocul iluzoriu al pictorului. Păcatul cel mare al 
artei este ratarea adevărului, dat fiind că imită iluzii, ca un magician sau un 
scamator. lar pictorul e de două ori un şarlatan, fiindcă pretinde a se pricepe 

nu la o singură copie de idee, precum dulgherul, ci la toate câte sunt semănate 
de zei. Platon reproşează artistului lipsa de predispoziţie şi de pregătire sufle- 
tească în a se apropia de Adevăr, Dreptate, Înţelepciune, Ştiinţă. Și neavând 
încredere în imaginea-copie, el a fost considerat de un Alain Besançon drept 
primul „iconoclast” din istoria culturii europene”. Şi, desigur, în pofida fap- 
tului că a elaborat teoria imitaţiei ideilor, el ar putea fi considerat și cel dintâi 
contestatar al artei ca mimesis. Ar fi, din acest punct de vedere, „modern” cu 
peste două milenii înaintea modernismului. Dacă n-ar fi respins arta în bloc. 


Într-un fel, atitudinea lui Platon poate fi de înțeles, atestând o înaltă gândire fi- 
lozofică. Argumentul hotărâtor este incapacitatea poeților de a se situa în ade- 
văr, continuând să sufere de „complexul peşterii”, de vreme ce preferă umbrele 
în locul realului şi al ideilor, ca expresie supremă a frumuseţii şi a adevărului. 
Ca geometru, Ion Barbu are o atitudine similară față de poezia tradițională şi 
de cea modernă. Respingerea „poeziei leneşe” a lui Arghezi ar putea fi echiva- 
lentul respingerii platoniciene a lui Homer. În cetatea Isarlâk nu au acces cei 
care nu sunt și geometri. Norma barbiană este adevărul Ideii. De aceea, Ar- 
ghezi este văzut ca respins de Idee. Nu şi Eminescu. Autorul Criticilor mei este 
un bântuit de adevăr. De aceea, moderniștii nu l-au revendicat la conceptul 
de lirică modernă. Într-o asemenea eroare, în schimb, nu cade și Ion Barbu. 
Modernișştii au abandonat, odată cu arta ca mimesis, şi pe cea ca adevăr. Poe- 
zia pură, ca joc al cuvintelor în sine, a susținut că arta nu are nicio legătură cu 
adevărul. Polemizând, implicit, cu Platon, Ion Barbu reține adevărul ca posi- 
bil în mimesis, reabilitare întreprinsă încă de Aristotel, în Poetica. Mimesis-ul, 
spune Stagiritul, nu reproduce realitatea, ci o depășește, arătând nu cum este, 
ci cum trebuie să fie”. Idealitatea aristotelică devine pur metafizică. Desigur, 
recuperând mimesis-ul tradițional, Ion Barbu se despărțea, în același timp, de 
Aristotel şi de Platon, printr-o inversare-fulger a săgeţii imitaţiei terțiare, pu- 
nând-o pe același plan cu filozofia şi matematica, cele două direcții centrale 
ale culturii greceşti. Imanent și transcendent fuzionează în epoché, ca diferen- 
tă în sânul identicului. Prin oda pindarică, Barbu îi „reabilitează” pe pictor şi 
pe Homer, pe Narcis şi pe Orfeu, ambii dezavuaţi de Platon. Între jocul prim 
al Demiurgului (calificat ca supremul bine) şi jocul terțiar al pictorului şi al 
poetului, respins ca supremul rău, Ion Barbu optează pentru jocul secund, care 
e la mijloc de rău și bun. Platon concepe imitaţia în trei trepte coborâtoare, des- 
trămătoare, către întunericul peşterii, acolo unde cunoașterea adevărului este 
blocată. În ierarhia lui, Înțeleptul e pe prima treaptă, a Soarelui. În ierarhia 
cunoaşterii barbiene, filozoful, ca raţionalist pur, cartezian, este mercurian, 
pe treapta a doua. Pe când Poetul e pe ultima treaptă, într-adevăr, dar într-o 
ierarhie suitoare către Roata Soarelui. Doar geometrul se întâlnește cu poetul, 
undeva, într-un loc luminos. Accesul la Idee, la înduhovnicirea sufletului e po- 
sibil prin poezie, ca și prin credință. Volumul Joc secund arată calea canonică 

a poetului, după cum Biblia arată calea canonică a credinţei. Întreaga arhitec- 
tură a Jocului secund taie drumul de la teluric la celest, de la durere la mântuire, 
la sărbătorirea nunții, dar nu prin filozofare, nu prin calcul matematic, ci prin 
ritm, în care se ascunde taina stilului. O spune limpede titlul Ritmuri pentru 
nunțile necesare. Joc secund e construit pe modelul arhetipal al Sfintei Treimi, 
în trei cicluri care suie pe cele trei trepte de mărgean. E chiar destinul creator 
al omului, indiferent că se produce în poezie sau în matematică. Joc secund 
reușește să devină carte canonică, cartea cu şapte peceți despre care vorbea Emi- 
nescu, inaccesibilă minţilor sterpe. Relaţia pitagoreică dintre număr și ritm, 
dintre număr şi formă, e ascunsă în ermetismul canonic barbian. Din tot ce a 
scris poetul, n-a reținut decât 34 de texte. Iar 3+4 dă cifra 7 care încununează 
Încheierea heptagonală, ca semn al desăvârșirii cărții cu șapte peceți. Treimea 
celestă fuzionează cu pătratul zilei în heptagon, tălmăcit în El-Gahel, ritm în 
transfinit. Patru, pătratul este simbol al pământului; trei, treimea - simbol al 
divinității creştine, dar nu numai, simbol al cerului: „Asociind numărul pa- 
tru — care simbolizează pământul (cu cele patru puncte cardinale ale lui) — și 
numărul trei — care simbolizează cerul, şapte reprezintă totalitatea universu- 
lui în mișcare”. În mişcare, preferă să spună Eminescu; în ritm, nuanţează 
Ion Barbu. Mișcare și ritm înseamnă, simultan, spaţiu pur și timp pur, nuntite 
heptadimensional: „Şapte simbolizează totalitatea spaţiului și totalitatea tim- 
pului”*. Ritmul-gest se închide, ca închidere ce se deschide. Orice închidere 
întregitoare stă sub pecetea numărului șapte: „Şapte este numărul încheierii 
şi al reînnoirii ciclice”%. Geniul lui Ion Barbu se reflectă, așadar, și în plasarea 
poeziei Încheiere sub semnul numărului șapte. 


Deocamdată, să ne oprim aici. 


Note | 1 Nicolae Manolescu, Istoria critică a literaturii române, 
Editura Paralela 45, Bucureşti, 2008, p. 1340. 
2 Joachim Gasquet, Narcisse, Librairie de France, Paris, 
1931, preface d'Edmond Jaloux, p. 45. O imagine apro- 
piată de voinţa narcisiacă universală, în spirit schopenha- 
uerian, formulase încă Andre Gide în Traité de Narcisse 
(1891). 
3 Ion Barbu, Opere, I, Versuri, p. 499. 
* Friedrich Nietzsche, De la Apollo la Faust, Editura Me- 
ridiane, Bucureşti, 1978, p. 198. 
5 Cf. M. Eminescu, Opere, 6, Editura Minerva, București, 
1982, ediţie critică, introducere, note şi variante de Aure- 
lia Rusu, p. 518. 
é Ibidem, p. 517. 
7 Petre Botezatu, Interpretări logico-filozofice, Editura Ju- 
nimea, lași, 1982, p. 200. 

3 Martin Heidegger, Fiinţă și timp, Editura Jurnalul lite- 
rar, București, 1994, p. 141-143, 181-187. 

” Louis Lavelle, L'erreur de Narcisse (Grasset, Paris, 
1939), a se vedea ediția electronică, La Table Ronde, 
Paris, 2003, Collection „Les auteur(e)r classiques”, p. 35- 
266. 

Jean Chevalier, Alain Gheerbrant, Dicţionar de simbo- 
luri, 2, Editura Artemis, Bucureşti, 1995, p. 269. 

" Gaston Bachelard, op. cit., p. 30. 

"Jean Chevalier, Alain Gheerbrant, op. cit., II, p. 363. 

15 Valea este și simbolizează locul transformărilor fecun- 
dante unde se unesc pământul şi apa cerului pentru a da 
recolte bogate; unde se unesc sufletul omenesc și harul 
lui Dumnezeu, întru revelaţie şi extaz mistic”, atrag aten- 
ţia Jean Chevalier şi Alain Gheerbrant, ibidem, p. 427- 
428. Epitetul „agere” augmentează tocmai virtuțile trans- 
formatoare ale văilor barbiene. 

'*Vezi şi notele lui Mircea Coloşenco la Ion Barbu, Opere, 
I Versuri, p. 495-498. 

'Slon Barbu, Opere, I, p. 506. 

'*Jean Chevalier, Alain Gheerbrant, op. cit., II, p. 346-347. 
" Ibidem, p. 347. 

18 Ibidem. 

'9 Ibidem, p. 344. 

Vezi comentariile la Joc secund, în Ion Barbu, Opere, I, 
p. 493-494. 

” Ibidem, p. 494. 

Ibidem, p. 499. 

*Platon, Republica, în Opere, V, trad. de Andrei Cornea, 
Editura Științifică şi Enciclopedică, Bucureşti, 1986, 
35Sa. 

Platon, Timaios, în Opere, VII, trad. de Cătălin Partenie, 
Editura Științifică şi Enciclopedică, Bucureşti, 1993, 30c, 
92c. 

3 Platon, Cratylos, în Opere, III, Edidura Ştiinţifică şi En- 
ciclopedică, Bucureşti, 1978, 432b-c. 

% Alain Besangon, Imaginea interzisă. Istoria intelectuală a 
iconoclasmului de la Platon la Kandinsky, trad. din france- 
ză de Mona Antohi, Editura Humanitas, Bucureşti, 1996. 
7 Aristotel, Poetica, trad. de D.M. Pippidi, Editura Acade- 
miei, Bucureşti, 1965. 

Jean Chevalier, Alain Gheerbrant, op. cit., III, p. 289. 

% Ibidem. 

3 Ibidem. 

Ancuţa COZA 


Translatarea scripturală a 
experiențelor. Patimile după Piteşti — 
mesager empatic al reeducării 


AC. — profesor titular la 
limba şi literatura română în 
învățământul preuniversitar, 
doctorandă la Facultatea de 
Litere a Universităţii de Nord 

Baia Mare. Colaborează cu 
studii şi articole la diferite 
publicaţii. Domenii de 
cercetare: probleme actuale 
ale învățământului în 
context european, literatura 
română contemporană, 
inclusiv basarabeană ş.a. A 
coordonat volumul colectiv 
Multiculturalism în opera 
scriitorului loan Slavici. 


Majoritatea românilor atât din ţară, cât şi din stră- 
inătate l-au considerat pe Paul Goma singurul 
disident autentic care s-a opus activ sistemului 
comunist din România, aspect relevat atât prin 
evenimentele concrete ale traseului său biografic, 
cât și prin reflectarea acestora în creaţia literară, 
cu statut de document viu al unei epoci. 


Bibliografia autorului, dar mai ales studiile consacra- 
te acestui fenomen unic în cadrul trăirii românești, 
este încă neașteptat de pauperă. Dacă inițial Paul 
Goma este întâmpinat cu reverență de exponenții 
exilului, ulterior imaginea acestuia se va denatu- 
ra, deseori din pricina temperamentului vulcanic 
şi abordării directe, fără menajamente, a celorlalți. 
Scriitorul se definește el însuşi drept un disident 
singular, unicitatea-i insurgentă reieșind din scriso- 
rile, declaraţiile, jurnalele, amintirile sale. Aspectele 
biografice se regăsesc în aproape toate romanele 
semnate de Goma, fie ca mărturii subiective, fie prin 
personaje „deghizate” ale propriei identități. Actul 
disident al scriitorului, actul eliberator prin forța 
scrisului este o rebeliune în fața tăcerii unei nații, a 
unui popor aflat mereu în obedienţă, într-o perpetuă 
îndoctrinare ideologică, fără drept de revoltă, fără 
dreptul de a vorbi, de a scrie sau de a gândi. Astfel, 
scrierile sale sunt niște povestiri continue ale unei 
coborâri în Infern, „un protest fără sfârșit”. 


Aşa cum precizează autorul, universul său roma- 
nesc reflectă două cicluri autobiografice: unul 

dedicat experienţelor copilăriei, ținutului natal, rememorate în condiţiile 
exilului, celălalt surprinde experienţa universului carceral, editat atât în Țară, 
cât şi în diasporă. Există sondaje psihice în construcţia personajelor, citito- 
rul ajungând coparticipant la procesul creaţiei, alături de victima care trăieşte 
ororile comunismului. 


Compoziţional, textele lui Goma sunt un amalgam de gânduri, de situații 
imaginare sau reale, de amintiri, meditații și episoade narative, de trăiri, re- 
alități exterioare, percepții, impresii, procese de conștiință, redate prin fluxul 
memoriei și al conştiinţei, descriind durerea, violenţa, relația victimă-călău, 
chipul amorf al reeducatorilor din penitenciare, al căror scop era obţinerea 
mărturiilor, înjosirea, umilirea ființei umane, a reformatorilor comuniști în- 
tâlniţi în satele în care și-a petrecut anii copilăriei, a paznicilor universurilor 
carcerale care erau dominați de propriile frustrări şi de ura împotriva intelec- 
tualilor, exercitându-și sadic puterea, acesta fiind unicul domeniu în care se 
simțeau superiori. 


Caracterul confesiv al scrierilor lui Goma este evident, cititorul devine 
un partener al dialogului său literar, sub forma unui eseu nestructurat, 
care redă informaţii asupra aspectelor sociale, naționale, morale, politi- 
ce, culturale, descrie personalități politice, exponenți ai vieții publice și 
private, din medii sociale, culturale, sau ai unor grupuri etnice: unguri, 
evrei, întâlnite de-a lungul existenţei sale. Desigur, dincolo de aspectul 
documentar al scrierilor sale se află şi cel beletristic, o literatură a protes- 
tului, conturată între ficțiune și mărturie istorică. Limbajul lui Paul Goma 
este detabuizat, interdicțiile de orice ordin, în special, politic - persoana 
dictatorului Ceaușescu, problema evreiască, problemele Basarabiei, uni- 
versul carceral etc. — fiind anulate. Autorul demască pactele tacite între 
scriitori şi puterea comunistă, analizează stalinizarea României, descrie 
primul val proletcultist şi ilustrează regimul de detenţie, din paginile sale 
narative răzbind vocea opoziţiei anticeaușiste şi anticomuniste, una din- 
tre cele mai puternice voci ale exilului. 


Totuși, chiar dacă în ultimii douăzeci de ani am asistat la o nouă ierarhie a 
valorilor, profilul disidentului român este ilustrat de „Cazul Goma”, deoarece 
el reprezintă un act de curaj, de frondă individuală, iar literatura sa — o dova- 
dă vie a luptei antitotalitare. Perspectiva receptării glisează dinspre diacronic 
spre sincronic. Şi invers. Dacă „Mişcarea Goma” intră în categoria istoriei, 
„stilul Goma” este insuficient exploatat exegetic, autorul fiind exilatul perpe- 
tuu al literaturii române, în pofida faptului că acesta transcende spaţialitatea 
autohtonă, atât în plan sapienţial, cât şi atitudinal. 

O carte despre universul carceral românesc, o carte a tăcerii, a durerii, a orori- 
lor unui sistem totalitar care a dus ființa umană la pură exterminare, scrisă de 
Paul Goma este Patimile după Piteşti. Aceasta a fost scoasă de sub tipar în 1981, 
în limba franceză cu titlul Les Chiens de mort, la Editura Hachette, iar în limba 
română, abia în 1990, la Editura Cartea Românească, într-o primă ediţie și la 
Editura Dacia, cea de-a doua. Romanul descrie detenţia dintre zidurile uneia 
dintre cele mai înfiorătoare închisori, cea de la Pitești, văzută și trăită indirect, 
deoarece autorul nu a fost închis aici. El se erijează în narator, descriind aminti- 
rile şi memoriile mai multor foşti deținuți politici, reeducaţi în centrul groazei, 
unii cunoscuţi în penitenciarul de la Gherla, alții întâlniți în timpul domiciliului 
obligatoriu din Bărăgan, dar și în libertate, după exilul din '77. Volumul dedicat 
memoriei lui Cornel Popovici, fost deţinut politic al Piteștiului, şi tuturor „Pi- 
teştenilor” stă sub spectrul morţii, nu doar a celei biologice, cât mai ales asupra 
atentatului cognitiv. Cea mai mare crimă a Piteştiului a fost crima de gândire, 
modul în care deţinuţii erau aduși la un subnivel al condiţiei umane, la cel ani- 
malic, de a-ţi mânca propriile excremente, dar și a colegilor de celulă, de a te 
dezice de tine însuţi, ca om, ca individ. Soluţiile salvatoare sunt puţine și sunt 
construite în funcţie de personalitatea fiecărui deținut. 


Personajul narator Vasile Pop, un nume comun, un pseudonim, este un per- 
sonaj exponențial, reprezintă miile de oameni închiși pe nedrept, supuși con- 
strângerilor politice comuniste. Romanul, compus arhitectural, asemenea unui 
puzzle, din imagini ale prezentului îmbinate cu reflecţii ale unui viitor ficțio- 
nal, debutează cu un vis evadator, în care deținutul nostru aşteaptă cu dispe- 
rare apariţia salvatoare a fratelui său geamăn, Elisav. Odată cu conştientizarea 
realităţii, durerea devine acerbă. Cauza detenţiei, culoarea politică este, de fapt, 
un pretext, indiferent dacă deţinuţii sunt legionari, anticomuniști, fasciști, hitle- 
rişti, ţărănişti, tratamentul este același, la camera 4 Spital. Acest nume, vehiculat 
deseori printre deținuții politici, reprezintă Infernul, o cameră de câțiva metri 
pătraţi, mai exact doisprezece metri lungime și șase lățime, cu două perechi de 
ferestre, în care sunt înghesuiți peste şaptezeci de ingi (şaptezeci şi trei), supuși 
maltratării fizice şi psihice, devin niște marionete umane în mâinile acestuia. 


Carte a reeducării, scrierea redă acest proces al remodelării psihice și morale în 
mai multe etape. Există o scală a calomniei din care sinele iese îngenuncheat. 
La început este necesară „demascarea externă”, „banditul” X recunoaște faptele 
pentru care a fost închis, mărturiseşte că este împotriva partidului comunist și îi 
demască pe cei care au astfel de manifestări potrivnice, fie că sunt persoane cu- 
noscute, sau necunoscute, fie că există sau nu dovezi împotriva lor. Demascarea 
externă este urmată de cea internă, în care deținutul trebuie să-și dea în vileag 
colegii de detenţie, pe cei care agită spiritele sau sunt împotriva reeducatorilor. 

Fiecare capitol al scrierii debutează cu același laitmotiv al nemișcării, al imorta- 
lizării într-o continuă şi nesfârşită patimă, teroare: „Nicio mișcare”, „Din clipa 
asta nicio mișcare”. Este o stare de mortalitate temporară, repercutată asupra 
ambianţei. Principalul plan narativ al romanului descrie teroarea regimului car- 
ceral, dar în subsidiar sunt redate multe dintre ideile, conceptele, părerile perso- 
nale uzitate de Paul Goma în scrierile sale. Și aici este condamnată și ironizată 
colectivizarea forțată din România, sunt satirizaţi securiştii prin evidenţierea 
capacităţii lor intelectuale reduse, a vocabularului format din maxim o sută de 
termeni, dintre care șaptezeci sunt înjurături. 


Într-un astfel de calvar, rememorarea figurilor dragi, un subterfugiu roman- 
tic, a mamei, a fratelui Elisav, a surorii Seliva (personaje fictive), întâlnirea 
cu aceștia prin intermediul visului reprezintă o salvare, o eliberare într-un 
univers alternativ. Sunt recuperate secvențe din memoria personajului, deși 
există elipse ale gândurilor, ce dau naștere unor imagini neașteptate, care refu- 
ză realitatea. Ermetizarea memoriei, evaziunea într-un trecut benefic este un 
mijloc de survolare a unui prezent torturant. Fragmentele de vis sunt corelate 
cu fluxul amintirilor, existând o retrospectivă a acțiunilor premergătoare de- 
tenţiei. Acestui fond memorialistic i se substituie şi cel epic. 


Ritualul inițiatic presupune roluri: auditor, executant, actant, victimă, călău. 
Spectacolul sinistru al încarcerării are un Autor, cel care organizează acest spec- 
tacol al morții și după indicaţiile căruia regizorul pune în scenă mascarada. De- 
ţinuţii sunt niște actori. Totul este un haos al bătăilor, al loviturilor, în care nicio 
certitudine nu mai este certitudine. Este descrisă umilința deţinuţilor, condiţi- 
ile mizere în care trăiau, cu haine rupte, fără chiloți, fără izmene, cu pantalonii 
murdari, numai fâşii, flămânzi, bolnavi, dormind pe priciuri, mâncând de pe jos, 
în aceleași gamele mizerabile, precum porcii la cocină, fără tacâmuri, lipiți unul 
de altul, din lipsa spaţiului, fără posibilitatea unei toalete decente, fără apă. Și în 
acest univers atât de mizer, sub nivelul existenţei, încarceraţii se demască unii 
pe alţii, într-o încercare disperată de a se salva, de a-şi salva dacă nu sufletul sau 
mintea, măcar fizicul. Scenariul se repetă la infinit: din nou în picioare, din nou 
la pielea goală, din nou bătaie, din nou pe prici şi maxima umilință, necesară 
reeducării. 


Sancţiunile concepute, modul în care acestea erau aplicate sunt peste limi- 
ta imaginaţiei, lecturând cartea ai senzaţia că ești în cel mai terifiant film, te 
îndoiești că astfel de fapte au fost făcute de oameni împotriva altor oameni. 
Încarceraţii au dreptul la douăzeci de secunde pentru nevoi şi zece secunde 
pentru spălat, după care trec la gimnastica zilnică, binecunoscuta porţie de 
bătaie, bineînţeles fără motiv. Se ajunge și la maltratare reciprocă pentru a nu 
exista niciun fel de prietenie, de solidaritate umană, pentru a se promova doar 

ura, răzbunarea, pedeapsa. Cei care refuză primesc, sardonic, un supliment 
de bătaie, aceasta fiind considerată o lecție demonstrativă. La Pitești nu se 
doarme, traumele nu încetează, nici măcar noaptea. Prizonierii sunt bătuţi că 
şi-au scos sau că nu și-au scos mâinile afară de sub plapumă, că dorm pe spate 
sau că au genunchii îndoiți. Premisa tuturor acțiunilor este aceeași, trebuie ca 
deținuții să se reeduce, altă scăpare nu este, afirmă reeducatorul șef, dându-se 
pe sine exemplu. Sunt sărbătorite, în cheie parodică, inclusiv Patimile, într-un 
mod blasfemic, deţinuţii sunt cuminecaţi și împărtășiți cu conţinutul tinetei, 
cântă pricesnele creștine modificate și inserate cu vulgarităţi, trebuie să se le- 
pede de credința lor, să-l hulească pe Dumnezeu. Şi grozăvia nu se termină 
aici, oamenii sunt obligaţi să mănânce în final conţinutul de excremente uma- 
ne, din gamelă și chiar să o lingă, iar dacă varsă, trebuie să mănânce și propria 
vomă. Este de neînchipuit că astfel de fapte au putut să se petreacă la coman- 
da unor... Pentru că Ţurcanu numai om nu era, poate o mașinărie sadică care 
profită de universul carceral, pentru a-i tiraniza pe ceilalți. Finalul maltratări- 
lor este apoteotic, cei închiși trebuie să se muște, să se mănânce, într-un act 
canibalic, doar cu ajutorul dinţilor şi unghiilor, pentru ca „dimascarea” să fie 
exemplară. Dincolo de raportul victimă — călău este evidentă mintea bolnavă 
a fiinţei care transformă totul în jurul său în calvar, în moarte, în neputinţă. 


Este descrisă o lume traumatizantă, în care o ființă poate fi fericită doar pen- 
tru că nu este calul de bătaie al unor animale. Paradoxul bătăii merge atât de 
departe, încât deținuții primesc ciomăgeala în contul a ceea ce vor face mai 
târziu. Evadarea, uitarea se realizează în rugăciune, Vasile Pop rostește Tatăl 
nostru, sperând că astfel poate trece peste acele clipe de coșmar. Naratorul, 
Chiar dacă este traumatizat de acest univers al morţii, are capacitatea de a ve- 
dea vidul sufletesc al lui Țurcanu și al ființelor similare lui, pentru care a fi este 
sinonim cu a agresa, oameni care nu au fost capabili niciodată să iubească 
o femeie, să o înțeleagă, să o vadă râzând sau plângând sau tăcând, oameni 
impotenţi sufletește, care s-au impus prin forță, prin viol, care sunt prea slabi, 
fiind nevoiţi mereu să-şi probeze virilitatea, masculinitatea. 


Ultima parte a cărţii relatează procesele fictive ale Securităţii, consemnate sub 
numele de procesul reeducatorilor, în care fiecare membru trebuie să-și joace 
rolul până la capăt. Este vorba de o mascaradă îngrozitoare în care sunt evi- 
denţiate cumplitele acte barbare de canibalism, actele de violenţă din celulele 
Piteştiului. În boxa acuzațiilor se află și imbatabilul Țurcanu, dar, din păca- 
te, doar el și unii actanţi secundari, nu și mai marii reeducării, care au dirijat 
spectacolul tragic. Autorul descrie o lume a valorilor răsturnate. Paginile fi- 
nale rememorează figuri ale unor mari torționari: Goiciu, directorul Gherlei, 
generalul Nikolski, Ana Pauker, Dumitrescu de la Pitești, gardienii: Ciobanu, 

Cucu, Georgescu, Mândruţă, coloneii de la Canal: Zeller, Duhlberger. Per- 
sonajul narator, asemeni scriitorului, adună memoriile sale într-o carte, în 
care să nu-i uite şi să-i pedepsească pe cei vinovaţi, pagini de istorie și adevăr, 
contestate de unii dintre camarazii din camera 4 Spital, deoarece creierul lor 
devine alb, o tabula rasa a amintirii, funcționând ca o posibilitate de viață. 


Scuza regimului comunist pentru ceea ce s-a petrecut în închisorile politice ale 
României între '47 şi 'S8 nu a fost încă enunțată, doar s-a afirmat că au existat cå- 
teva fapte singulare, asupra cărora nu merită a se insista, deoarece reeducarea a 
fost o treabă a legionarilor, care s-au răfuit între ei, „o treabă de familie”. Patimile 
după Piteşti implică conexiunea cu patimile după Cristos. Așa cum Mântuitorul 
a îndurat jugul umilinţei, a suferit pe nedrept pentru păcatele omenirii, așa de- 
ţinuţii Piteştiului, Gherlei, Jilavei, Sighetului au fost torturați, umiliți, damnaţi, 
chinuiți, reduși la condiţia de nimic, bătuţi, lăsaţi să se mănânce între ei, pentru 
păcatele fictive care nu sunt nici ale lor, nici ale poporului român. 


Paul Goma, în acest volum, numit Cartea după Mine, are curajul de a nu tăcea. 
Despre Piteşti nu se vorbeşte, despre Pitești se tace, dar disidentul român nu 
a putut să nu conceapă cartea „care a început să se scrie singură” (Paul Goma, 
Patimile după Piteşti, Editura Dacia, Cluj-Napoca, 1999, p. 210). Chiar dacă au- 
torul le-a promis piteştenilor care i-au încredinţat mărturiile că nu le va redacta, 
şi-a încălcat legământul, pentru a nu fi inutile lacrimile și sângele pierdut între 
zidurile groase ale închisorilor. Goma consemnează aceste memorii pentru a 
nu exista pagini albe în istoria noastră și pentru a nu uita: „Pentru fiecare dintre 
noi, autori de cărți despre Pitești, de mărturii, ori doar cititori doritori să ne 
cunoaştem istoria (și să ne-o asumăm), atunci când vine vorba de cineva care a 
trecut prin Infernul Reeducării, singurul mod în care este drept să ne apropiem 
de acest fenomen-pentru a-l înțelege: în prealabil, să ne întrebăm, la oglindă: 


«Şi dacă, Doamne-fereşte, aş fi fost eu la Piteşti?»..” (op. cit., p. 222). 

Goma, Patimile după Piteşti, Editura Dacia, Cluj-Napoca, 
1999. 

Vlad ZBÂRCIOG 


Poeți din Basarabia 
de Adrian Dinu Rachieru 


VIZ. — secretar al Uniunii 
Scriitorilor din Moldova. 

Autor a peste treizeci de 
volume de proză, poezie, 
eseuri. Printre cele mai 


recente: Sadovea 
de cel fără vârstă 


nu sau dorul 
(2006), Între 


timp şi nemoarte (Timişoara, 
2007), Eminescu, eternă 


statuie a spiritulu 


i (laşi, 2008), 


Meridiane ale verbului matern 


(laşi, 2009 
(Bucureşti, 2010 
Uniuni 
anul 2007, Prem 
lor Internation 
de la Chişinău 


, 101 poeme 
ş.a. Premiul 


i Scriitorilor pentru 


iul Saloane- 
ale de Carte 
2007) şi laşi 


(2008). Titlul on 


orific „Maes- 


tru al litera 


urii” (2010). 


Impunătorul volum Poeți din Basarabia, semnat 
de criticul literar timișorean Adrian Dinu Ra- 
chieru, a constituit un eveniment dintre cele mai 
importante ale anului editorial 2010. Apărută sub 
egida Editurii Academiei Române și a Editurii 
chişinăuiene Ştiinţa, antologia ar fi trebuit să sus- 
cite o atenţie pe potrivă din partea presei literare 
şi a iubitorilor de poezie. Spre regret însă, lansa- 
rea lui în cadrul Salonului Internaţional de Carte 
de la Chişinău (31 august — 4 septembrie) a fost 
eclipsată de alte evenimente literare mai puțin 
importante. Atât autorul, editorii, cât şi poeţii in- 
cluși în carte, se aşteptau la o serioasă, pertinentă 
dezbatere pe marginea substanței acesteia, dar 
mai ales a criteriilor axiologic, estetic, lingvistic... 
Ei bine, în cadrul lansării am ascultat opiniile a 
doar doi critici literari, care, din lipsă de timp, nu 
s-au pronunţat în detaliu despre valoarea literară a 
proaspetei ediții. A. pg 

meritat însă o ana- 
liză substanțială, 
mai ales că include 
lucrări semnate de 
aproape toţi poeţii 
spaţiului literar ba- | 
sarabean. 


Compartimentat în | 
șapte capitole, care | 
pot fi considerate şi 
perioade de creaţie 
(Oamenii începu- 

tului de veac (Odiseea limbii române); În Arcadia interbelică; Altă tranziție. 
Poeți vs dinozauri proletcultişti. „Erotismul politic”; Momentul resurecției. Valul 
șaizecist; Promoţia „Ochiului al treilea”. Schimbarea la faţă a poeziei: realismul 
canonic şi sincronizarea „rizomică”; Reformarea paradigmei; Cei care vin...), 
lucrarea constituie o provocare pentru toți acei care vor să cunoască poezia 
română din Basarabia, poezie care a fost întotdeauna parte integrantă a litera- 
turii române. Ediţia în cauză „radiografiază, după cum atenționează şi autorul 
în prefață, un veac de poezie românească, prigonită, vai, de seismele Istoriei”. 
Totodată, constituie şi o replică la antologia de poezie basarabeană, cuprinsă 
în colecţia de volume cu titlul comun Literatura din Basarabia în secolul XX, 
apărută în 2004. 


Criticul timișorean şi-a conceput cartea ținând seama de mai multe criterii, și 
în primul rând, cel estetic, încercând să edifice lectorul din întreg arealul lite- 
rar românesc, unul cu un anumit orizont de aşteptare, asupra circuitului viu 
al poeziei basarabene. Autorul, „urmărind avatarurile poeziei românești din- 
tre Prut şi Nistru printr-o dublă contextualitate estetică și sociologică”, pune 
față în față poezia basarabeană cu cea din alte regiuni ale spaţiului românesc, 
trece ușor de la o perioadă la alta și schițează pentru fiecare autor mici sinte- 
ze (profiluri critice), în care dezvăluie specificul, formula, stilul, evidențiind 
totodată principalele tendințe de evoluare și urmărind procesul de receptare. 
Investigaţiile cercetătorului favorizează, pe de o parte, pătrunderea mai lesne 
a specificului fiecărui autor, al epocii în care a scris, iar, pe de alta, elucidea- 
ză raportul acestor scriitori cu opera predecesorilor, poziționarea lor în timp. 
Fireşte, receptarea acestor poezii presupune un dialog cu epoca, cu contextul 
sociocultural, cu fenomenul literar în ansamblu. 


Dinamica evoluţiei poeziei basarabene din volumul semnat de Adrian Dinu 
Rachieru este urmărită ţinând seama de dialectica ei interioară, de evoluţia 
stilurilor şi a formelor, a discursului etic, a ideologiei literare. Făcând trimi- 
tere la teoria lui Tzvetan Todorov, care susține în Dicţionarul enciclopedic al 
științelor limbajului că „istoria literară trebuie să studieze discursul literar şi nu 
operele”, autorul nu face „naveta” între „evenimentele social-politice” şi „dina- 
mica culturală” a creatorilor, ci încearcă să surprindă „dialectica internă a lim- 
bajelor”, modelată în „convenții specifice de gen, de stil, de tipuri discursive”, 
conturând astfel o periodizare ce rezultă anume din legile ei interne. 


În Argument, Cum citim literatura basarabeană?, Adrian Dinu Rachieru scrie: 
„Fenomenul miraculos al regenerării românismului în Basarabia, izbucnit 
pentru a stinge ceea ce s-a numit, îndreptăţit, o «ruptură ontologică» (vorba 
lui Theodor Codreanu), obligă la un efort integrator, ambivalent, recuperând 

o literatură care păstrează, prin memoria etnică, rădăcinile arheale românești 
dar care, sub «teroarea Istoriei», e bântuită de o «conștiință sfâșiată», cău- 
tându-şi specificitatea”. Autorul este conştient de „pericolul rusificării” care a 
atârnat deasupra noastră ca o sabie a lui Damocles, de „criza dedublării”, de 
„sentimentul de marginalitate şi înstrăinare”, Basarabia fiind „o ţară în exil’. 
Dar, zice criticul literar: „dacă suntem de acord că o geografie literară româ- 
nească nu poate ignora spaţiul basarabean (cunoscând o schizoidie benignă 
care, în timp, a alimentat un modus vivendi), sarcina urgentă ar fi, după noi, 
dovedind realism politic, edificarea unui spațiu cultural comun”. 


Sub semnul contextualizării politice a literaturii din Basarabia, aceasta a că- 
pătat, în viziunea lui Adrian Dinu Rachieru, certe inflexiuni identitare. Ocu- 
paţia sovietică a condus la „prăbușirea conştiinţei naționale” sub flamura „ru- 
sismului”, impactul ideologic având consecinţe catastrofale. Pe de altă parte, 
procesul de rusificare și încercarea de instrăinare a românilor de memoria lor 
istorică au generat un spirit de revoltă ca premisă a trezirii conștiinței naționa- 
le, antrenând valorificarea imperativă a specificului național. 


Criticul este conștient că revenirea la matricea stilistică firească „prin prote- 
jarea identităţii şi restabilirea întregului” a încurajat într-un fel şi „neopașop- 
tismul cultural”. Totodată, literatura basarabeană rămâne deocamdată necu- 
noscută, deși în această provincie s-a scris şi se scrie o poezie românească 
de calitate, asupra căreia, zice Adrian Dinu Rachieriu, „merită să zăbovim.. 
În acest context criticul susține că „năzuința edificării unui spațiu spiritual 
comun cere, imperativ, un dur examen de integrare”. Fireşte, este nevoie de 
o reevaluare a literaturii scrise în comunism, de „un proces igienic”, obliga- 
toriu pentru „metabolismul cultural”. Totodată, e nevoie și de o respectare a 
corectitudinii estetice, a unei scări valorice. Nu putem lăsa în umbră generaţiile 
"60 şi '70 care au reabilitat poeticul, „au adus în scenă o serie literară «abstra- 
să» bruiajului ideologic, tatonând esteticul”. Totuși, conchide Adrian Dinu 
Rachieru, abia optzeciştii au impus „manierismul ludic”. Dar aceasta a fost 
posibil după „iluminările profetice” (A. Țurcanu), după „zeificarea trăirii” 
(M. Cimpoi), după „caracterul imnic, programat mesianic al acestei lirici”, 
care au oferit generației ochiului al treilea „o predispoziţie oraculară, ochiul fi- 
ind „organul tăinuit al sufletului”, după cum susține M. Cimpoi în O istorie 
deschisă a literaturii române din Basarabia. 


Referindu-se la activitatea literară din deceniul șapte, dar mai ales din deceniul 
opt, când are loc „deplasarea accentului de pe axa paradigmatică pe axa sin- 


tagmatică”, criticul opinează că opera acestui detaşament respiră „aerul post- 
modernităţii, amintind însă de „atmosfera devitalizantă”, de „fragmentarism', 

de „incertitudini”. Aici, zice criticul, nu mai avem de-a face cu o „sincronizare 
rizomică”, vocile basarabene fiind în consens cu literatura română de valoare. 
Prin urmare, optzeciștii „au impus canonic autohtonizarea postmodernis- 
mului”, radicalizând, estetic, conștiința literară. Totuși Adrian Dinu Rachieru 
consideră că postmodernismul nu asigură o superioritate valorică. Înclinăm 
să fum de acord cu criticul timișorean, mai ales gândindu-ne că Domnia Sa a 
luat, ca nimeni altul, „fișa de temperatură” a procesului literar din acest spaţiu 
cultural. S-a apropiat cu implicare de creaţia fiecărui scriitor, încercând să-i 
„detecteze” specificul, nota de originalitate, de prospeţime. Configurând as- 
pecte ale contextului în care s-a făcut la noi literatura — „seceta proletcultistă”, 
apoi „realismul canonic”, „capacitatea imitativă”, „mesianismul”, „postmoder- 
nismul”, criticul lasă la o parte „decretele generaționaliste”, ţinând, totodată, 
seama de concluzia lui Alex. Ștefănescu: „Poezia basarabeană emoţionează, 
deci există”. De fapt, nimeni nu este scutit de „examenul revizuirii”. „Frenezia 
revizuirilor, firească pentru generaţiile care vin, echipate cu un alt cod de lec- 
tură pe suportul relaxării ideologice, trebuie să împace, credem, redeșteptarea 
sentimentului naţional cu mentalitatea europeană, dincolo de false discordii 
şi păguboase exclusivisme. Și, desigur, într-un pluralism civilizat al opiniilor”, 
concluzionează Adrian Dinu Rachieriu. Cât priveşte șansa de supraviețuire a 
ceea ce se scrie astăzi în Basarabia, criticul este convins că o va evalua timpul. 
Dar puţini, se pare, vor fi cei care vor beneficia de „vizibilitate în peisajul lite- 
rar românesc, având la îndemână „pașaportul” estetic și instalându-se în im- 
pozantele Istorii literare” Deocamdată, antologia lui Adrian Dinu Rachieru 
reprezintă desenul unei „constelații de valori”, mai ales că poezia basarabeană, 
oferind un peisaj bogat și variat, constituie, după cum afirmă Dan Mănucă, 
„unul din punctele forte” ale literaturii basarabene. Autorul încearcă să rămâ- 
nă fidel „corectitudinii estetice”, susținând că poezia basarabeană, cu toate 
avantajele şi golurile ei, trebuie recuperată, dincolo de orice fel de complexe. 
Literatura din Basarabia e literatură română, chiar dacă deocamdată cărțile 
multor scriitori din spaţiul prutonistrean nu sunt cunoscute de cititorul din 
Ţară. Tocmai acest lucru realizează prin antologia sa Adrian Dinu Rachieru: 
„Nu o smulgere dintr-un topos, nu o existență separată, ci o generoasă acre- 
ditare. Percepuţi ca scriitori români, autorii găzduiți aici trebuie cunoscuți. 
Şi omologaţi.... Aceste premise fundamentează travaliul criticului timișorean, 
care radiografiază „un veac de poezie românească”. Este o inițiativă care pro- 
voacă, în primul rând, bucurie. O bucurie a spiritului. 


Adrian Dinu Rachieru își deschide antologia cu un moto de Grigore Vieru: 
„Ca pe ochii morţilor / Fuseseră pentru noi închise / Ferestrele care dădeau / 
Către Patrie”. Prin cartea de față Adrian Dinu Rachieru deschide Ferestrele 
poeziei basarabene pentru cititorii din întreaga Patrie... 


EECH RIOIMIÂINIĂ 


lon CIOCANU 


Cui îi este dor de limba 
„moldovenească... 


Am trece nepăsători pe lângă acest Mic dicționar de 
mari prostii („moldovenesc”-român), dacă n-am 
şti câtă lume din Republica Moldova, dar și din 
părțile Cernăuţilor, Odesei, Ismailului și — cum 
altfel? — ale Moscovei mai speră că vom respecta 
întru totul Constituţia și vom reveni definitiv la 
denumirea limbii îndrăgită de Kremlin și kremli- 
nişti. Dacă la început, imediat după raptul Basara- 
azi anal ab biei din 1812, Rusia a fost oarecum tolerantă față 
colaborator ştiinţific de termenul limba română, după 1829 şi, îndeo- 
principal la Institutul de Sebi, în perioada anilor 1860-1867 acesta a fost 
Filologie al A.Ş.M,, critic şi ostracizat cu strășnicie (a se vedea, în acest sens, 
istoric literar, lingvist. Autora cartea Lidiei Colesnic-Codreanca Limba română 
34 de cărți de critică şi istorie fn Basarabia. 1812-1918, scrisă pe baza materiale- 


ă şi 
literară, de sociolingvistică şi lor de arhivă şi editată la Chişinău în 2003). Lim- 
de cultivare a limbii. Lucrări 
apărute recent: Efortul 


wa 


v» 


ba „moldovenească”, ocrotită de ruși cu asupra de 
ieoa O ET. măsură, sa „dezvoltat” nestingherit — sub influen- 
(2008), Darul lui Dumnezeu ţa „binefăcătoare 
2009). a limbii ruse, mai 
cu seamă — în Re- 
publica Autonomă 
Sovietică Socialis- 
tă Moldovenească, 
înfiinţată de Stalin 
şi staliniști la 24 
octombrie 1924 la 
Tiraspol. Şi iată că 
talentatul scriitor 
satirico-umorist 
Alexandru Hora- 
ţiu Frişcu a dat do- 

vadă, recent, de o ingeniozitate neașteptată, nu zicem neapărat şi întârziată (la 
locul cuvenit vom argumenta de ce credem așa), întocmind un alt dicționar 
„moldovenesc”-român, dar nu, Doamne fereşte, în struna scribului comunist 
rusofil și românofob Vasile Stati (din 2003). Micul dicționar de mari prostii 
(Editura Pontos, Chişinău, 2010) reprezintă o lucrare științifică (bibliogra- 
fică?) întemeiată pe material concret, cules din manuale și studii de epocă, 
parţial scoase în văzul cititorului pe copertele ei: Texnuka auneuŭ (Tehnica lin- 
ghii), 3adaunuk de apupmemuxa (Zadacinic de arifmetică), Aucnpu dozumoauu 
(Dispri doghitoaci), Moinyupa anzeGpuii (Mânuirea alghebrii), 3oonozua (Zoo- 
loghia)). 


Nu ne miră deloc: anume aceasta a fost limba „moldovenească” până la 1940 
în raioanele noastre de est: unii termeni erau transcriși literalmente din ru- 
seşte, alții, preluaţi mecanic din limba „fratelui mai mare”, adăugându-li-se 
un fel de terminaţii românești, după cum procedează și în prezent vorbitorii 
de limba „moldovenească” atunci când se „sudesc” (au proces de judecată), 
merg la „bane” (la baie), au „vâhodnoi” (zi de odihnă), ori fac o „progulcă” 
(plimbare). Dacă ştii măcar câtuși de puţin rusește, îi înţelegi; în caz contrar 
rişti să nu pricepi ce intenționează ei să-ţi comunice. 


Proaspăta apariţie editorială a lui Alexandru Horaţiu Frișcu consemnează 
denumirile „moldoveneşti” ale lucrurilor sau ființelor și denumirile româ- 
nești ale acestora. La pagina 17, de exemplu, autorul ne propune doi ter- 
meni din ce în ce mai des utilizaţi în comunicarea curentă: bunuri mobiliare 
şi bunuri imobiliare. Şi chiar dacă noi, bunăoară, am ştiut şi până la apariţia 
cărții prezentate cum sunau aceștia în limba „moldovenească”, totuna ci- 
tim cu o anumită strângere de inimă echivalentele lor în vogă până la 1940: 
„aBepu Humxk5roape” (averi nișcătoari) şi „aBepu HunumkoTroape” (averi ni- 
nişcătoari). Sperăm ca nemulțumirea care transpare din afirmația noastră să 
nu fie înțeleasă ca un reproș conaţionalilor noștri din Transnistria — Petru 
Soltan, Vlad loviţă, Anatol Codru, Vlad(imir) Beşleagă ori Leo Bordeia- 
nu, scriitori de real talent şi de profundă gândire românească, pe care nu-i 
confundăm cu susținătorii sau adepţii politicii lingvistice dominante odi- 
nioară, dar și în prezent, la Tiraspol, Râbnița, Grigoriopol... În genere, cum 
am putea admite că politica antiromânească în domeniul limbii, afirmată în 
stânga Nistrului, ar fi și opţiunea Eleonorei Cercavschi sau a lui Ion lovcev, 
pedagogi de marcă din liceele care au luptat și luptă cu jertfire de sine pen- 
tru denumirea de limba română a disciplinei de studiu în Transnistria? 


Sperăm să ni se ierte digresiunile publicistice, dar absolut firești şi necesa- 
re, din cadrul comentariului nostru referitor la Micul dicționar de mari prostii. 


ECET ROM ÂINIĂ 


Acestea sunt, mai curând, o expresie vie a compasiunii noastre pentru vic- 
timele politicii lingvistice greșite şi chiar dușmănoase faţă de limba „veche 
şi-nțeleaptă” a cronicarilor, a lui Dimitrie Cantemir, a marilor clasici, inclusiv 
a basarabeanului Alexei Mateevici, care scria negru pe alb că „nu avem două 
limbi şi două literaturi, ci numai una, aceeași cu cea de peste Prut”. 


Or, practica lingvistică din anii '30 sfida în principiu și definitiv adevărul ştiin- 
tific şi istoric despre limba vorbită (şi scrisă) la est de Prut. 


Hipnoza era numită în presa tiraspoleană „aAopMupu apTAQHIbIAAHHKDI” 
(suntem puși în situaţia de a ne cere scuze pentru ortografierea cuvintelor cu 
grafie rusească, dar...). 


Importul era „aAyc3TypBL AU IHCTU TpaHHLIBI”. 
Subvenţia era „axtoTOPHuUuBI”. 

Avionul aviației civilie — „anponAaH rpaxaannk”. 
Monumentul — „aMHHTEAHUK”. 

Anhidridă sulfuroasă — „anrnapna rnyaeroc”. 


Citeam șirul interminabil al „prostiilor” culese de Alexandru Horaţiu Frișcu 
din publicaţiile timpului, enumerate conştiincios de Domnia Sa la sfârșitul 
cărţii, şi ne ziceam că o fi vrut omul să se amuze pe seama unei limbi clocite de 
răuvoitorii noștri, bazată pe o traducere necugetată, de aceea tâmpită, idioată, 
în orice caz nenormală, din într-adevăr marea și frumoasa limbă rusă. 


Autorul ne-a oferit și nouă prilejul de a ne amuza pe contul rezultatelor mun- 
cii sale de colectare a „mostrelor” atât de elocvente ale limbii „moldoveneşti” 
de odinioară, atestate, din păcate, și în prezent în vocabularul unor oameni 
puţin ori deloc instruiți sub aspect lingvistic. 


E un prilej de meditație asupra destinului tragic al limbii române, dar și de 
conştientizare a faptului că nu avem nevoie de o altă limbă decât cea a lui Emi- 
nescu, Creangă, Mateevici, Vieru, Matcovschi, Dabija și a celorlalți scriitori 
de întâie mărime ai neamului nostru. 


Mai mult, nu lăsaţi fără atenţie prefața acestui Mic dicționar de mari prostii, 
semnată de autor, constituind un autentic studiu științific, în care sunt in- 
serate unele comparații sugestive şi parabole literare. Acest studiu face de-a 
dreptul palpabilă străduința specialiștilor angajaţi în editarea faimosului Cu- 
vântelnic orfografic moldovenesc din 1940 de a lupta cu toată osârdia pentru 
păstrarea şi continuarea „creatoare” a tendinței de rusificare a limbii noastre 
strămoșești: „Colectivu din avtori s-a pus ca țeli la munca sa să curăţe limba 

moldovenească de cuvintele românești franțuzite, neînţelese de norodu mol- 
dovenesc, întroduse cândva de dușmanii norodului, și în rând cu aiasta s-a 
stăruit să apușe cât mai multe cuvinte întrate în graiu norodului moldovenesc 
în legătură cu zâdirea soţâalistă, ca neologhisme, din lindiile noroadelor fră- 
teşti rusască şi ucrainească..” (p. 10). Mai mult, prefaţatorul se revoltă în chip 
firesc şi împotriva conaţionalilor noștri prizonieri ai unei atari politici lingvis- 
tice: „...Eu mai pot înțelege obrăznicia și demagogia ocupantului, dar nu pot 
nicidecum înţelege prostia noastră. Să vezi în invadator un salvator, în cel ce 
dezbină poporul — un patriot, iar în cel ce luptă pentru unitatea neamului — un 
trădător; să-i zici actului de ocupaţie — eliberare, iar procesului de deznaționa- 
lizare şi rusificare — binefacere... e prostie curată” (p. 14). 


Pe scurt, Alexandru Horaţiu Frişcu ne-a dat o carte care poate fi utilă unei 
mari părți a oamenilor noștri rămași prizonieri limbii... „moldovenești'. 

Antonina SÂRBU 


Atelierul din strada Patris 
(fragment de roman) 


AS. — jurnalistă, membră 
a Uniunii Jurnaliştilor 

din Moldova, autoarea 
volumelor de proză Colaje 
(2006), Pe muntele Hermon 
ninge (2008), alcătuitor 

al culegerii Mănăstiri 
basarabene (1995). 


Moto: Omul este stăpânul contrariilor, 

ele există datorită lui și, prin urmare, el este mai nobil 
decât ele. Mai nobil decât moartea, 

prea nobil pentru ea — şi asta constituie 

libertatea minţii lui. Mai nobil decât viaţa, prea nobil 
pentru ea — asta este evlavia din inima lui. 

Tomas Mann 


Mă pregătesc de nunta lui Radu şi a Adelei. Basa- 
rabia se înrudeşte cu Albania. O normalitate pen- 
tru acest secol. Gând: cum o fi fost amenajată casa, 
blocul unde Adela a învăţat limba română de la aro- 
mâni, vecinii de palier?! Ascult: Balada lui Ciprian 
Porumbescu. Mărturisesc Patriarhului că, fiind li- 
ber gândul, adesea o ia prin hăţişuri. „Trebuie pus 
în frâu”, mă îndeamnă cu blândeţe. Am citit, auzi, 
inima este legea milei. Interpretez, meditez despre 
inimă care este legea milei? Ascult ce vorbesc oa- 
menii despre Andrei. Pun mâna în foc că ei vorbesc 
despre un alt om, pe care nu l-am cunoscut nicio- 
dată. Suport, duc tot ce adun de la ei... mă mânii 
uneori, amărâtă, am sentimentul că Adevărul se 
spală cu detergent. S-a apărat din răsputeri și nu a 
lăsat nimic din drama lui de interior să răzbată. A 
pictat ce l-a uimit, căutați în pânzele lui, cine poate 
citi pictura, găseşte câteva elemente care l-au uimit. 
Din starea asta, pe care nu vreau să o pierd, încep 
să scriu. Credeam că dacă păstrez obiecte care i-au 
aparținut: pensule, tuburi de vopsea, cămăși, blugi, 
beretul Rembrandt, ochelarii, vreo patru perechi, 
voi ține trează amintirea atunci când viața se va al- 
cătui din amintiri. Eroare. lată-mă hoinărind pe la 
hotarul numit uitare. Cele patru perechi de oche- 

lari prăfuite... nu-mi declanșează stări. Constat că dramele de după mi-au anihi- 
lat şi această speranţă — 12 iulie, 2008. Scriu un roman-fluviu. Ia te uită ce titlu 
am dat, dar e ceva ce nu ar trebui să uit. E important. Dacă pierd textul din fișie- 
rul „Andrei-roman”, am o variantă de rezervă în mapa „IlyaM”. Faptul că există o 
variantă de rezervă îmi dă o siguranţă. Chiar și când viața pare imposibilă. Când 
nu-i mai vezi rostul. De ziua Apostolilor Petru şi Pavel încep sa scriu un roman 
despre Andrei. Petru, Pavel, Andrei. Voi izbuti... Oare memoria mea a slăbit? 
Nesiguranţă. Pentru că viața Atunci și Acolo era mai prețioasă decât starea de a 
rememora Acum. Ştiu că trebuie să existe un fel de armonie între ceea ce a fost 
fiinţa iubită în viaţă şi ce rămâne după moarte. Mă pregătesc să scriu. Chinu- 
itor, dar încerc. Renunţ la toate accesoriile comune existenței de duzină — ies 
rar din casă, nu răspund la telefon, nu mă duc la Deliciul Îngerilor, am renun- 
ţat la lecţii, serviete, fantezii vestimentare, bani, bucurii colective, rude, rela- 
ţii... M-am retras în atelierul din strada Patris, 110. Parfumul? Miros de ţigări 
Doina, Nistru, Carpaţi şi Philip Morris — cutie roșie şi albastră... Terbentină, 
varianta pentru culori fine, de ulei, lac Vernis pentru vopsele de ulei, care se 
usucă rapid, ulei de nucă, Pastel made in Japan. 


Scriu despre Andrei, omul cu care am împărțit frigul, foamea, florile de muce- 
gai şi sărăcia. Atelierul de la subsol avea o gaură în perete, în care constructorii 
fixaseră o lădiță pentru borcane de smântână, pe lateral. Doar o rază îngus- 
tă de lumină străpungea firele metalice tesute la fabrică, standard, și asta se 
întâmpla la apus de soare. Spitale, maladii devastatoare de trup și de suflet, 
suferințe în care unul e și victima și călăul... Căderi, căderi dureroase. Am încă 
semne care îmi provoacă insomnii, dureri fizice în regiunea pieptului, dureri 
de inimă, m-am lovit tare. Aveam douăzeci de ani și Andrei douăzeci și șase 
neîmpliniți când ne-am cunoscut. Orice călătorie e o experienţă, orice om pe 
care-l descopeream atunci era o lume nouă. Una era să te mişti printre studen- 
ţii de la Universitate unde îmi făceam studiile, unde studiam cu toţii aceeași 
istorie pkus, gramatică şi literatură... Un cămin cu bucătărie comună, fără ca- 
meră de duș, cu odăi cu câte patru paturi aranjate lateral, la perete. Toate că- 
minele studențești, fie cele ale Politehnicii sau ale Institutului de Arte, aveau 
acelaşi interior. Locatarele, la fel. Îmbrăcate în halate cu ornamente florale, cu 
nasturi şi cu prosoape înfășurate în jurul capului ieșind din camera unde ne 
spălam, fetele duceau lighenele din tinichea în camere, traversând un coridor 
lung-lung... „De-ar fi locuit Kafka într-un asemenea cămin, cu siguranță ne 
mai lăsa nişte capodopere literare”, a concluzionat Andrei când s-a pornit să 
mă caute după o mai lungă dispariţie. Nişte variaţii ale unei note. Nicio dife- 
renţă. Sutele, miile de studenți se mișcau în „variațiuni pe o singură notă’. 


Atelierul de la subsolul casei cu numărul 110 din strada Patris m-a catapultat 
pe o altă Planetă... Într-o lume paralelă, în spaţiul unei lumi despre care citi- 

Antonina şi Andrei Sârbu 


sem prin cărțile de literatură. Nimic nu semăna cu ceea ce știam până atunci. 
Nimic din acel spaţiu nu se asemăna cu ceea ce parcă era asemănător... Uşa de 
la intrare, imensă, din metal ruginit, grea, cu zăvor. Nu-l închideam niciodată. 
Probabil că toate subsolurile aveau astfel de uși, ca la pușcărie. Scările pe care 
trebuia să le cobor şi să le urc ani buni, vreo 8 ani (și pe care am lunecat de 
două ori) erau nefinisate, se vedea carcasa de metal rămasă în exterior... A fost 
nevoie să mă adresez medicului, atât de tare m-am lovit, am lunecat și am că- 
zut, de două ori. Chiar în ziua când am acceptat invitaţia lui Andrei să vin cu 
el la atelier. Era 18 martie, 1977, la Muzeul de Artă, Casa Herţa, era vernisată 
expoziţia maestrului... Am stat câteva ore și am ascultat vorbitorii... Acum mă 
întreb, câte or fi fost la număr scările celea şi cum am lunecat eu atunci când 
m-am întors?! Nu le-am numărat. Niciodată. Am stat şi am plâns pe una din 
ele, de multe, multe ori am plâns pe scările care duceau în subsol... Paradisul 
începea cu un interior imens. De o parte şi de alta, pe jos, lipite de pereţi, era 
o aglomerare de forme sculpturale exagerat de mari: mâini, picioare, capete, 
postamente, cruci, secere şi ciocane, lenini, multe busturi reprezentându-l pe 
Lenin, Dzerjinski, Stravinsky... printre acele forme exista o potecă, un drum, 
o cărare care ducea spre ușa atelierului. Mai departe trebuia să faci dreapta 
şi nimereai în alte încăperi, la fel ticsite cu forme sculpturale, lemne, ciment, 
ţevi metalice, butoaie, și gunoiştea, unde se aruncau toate resturile... „Tonigei, 
priveşte, portretul primei soții al lui Valeriu, cea de la Piter, a folosit acest tip 
de alcătuire model pentru lucrarea Violoncelista...” 

Toate erau altfel, cum nu mi se mai întâmplase să văd. Începeam să învăţ cu- 
vinte noi: carcasă, lut, şamot, pensule, kadmiu, kraplak, ocru, șevalet, dar și 
lesbiene, gay, kgbiști...În viața mea intrau alte personaje: Deizy, Niuma, Oc- 
tav, Iura, Petrea, Toader, Mihai, Arcadie, Ivan Danilovici, Sahon, Klevenski, 
Eskimji, Dubinovsky, Grecu, Oculist... 


...Ceva a erupt, nu las să iasă starea din mine. Duhurile au magnetism, cei ce se 
aseamănă se adună. În mod sigur există ceva foarte bun în noi. Acest element 
are nevoie de ajutor, în el existăm. În el viața prinde sens. În el existăm, trăim 
şi suntem. Dacă nu iubești, urăști / Dacă nu iubești, urăști. Am citit şi acum 
meditez. Dacă nu iubeşti, uiţi. Astfel am început sa scriu, un protest la hotarul 
uitării... m-am chinuit ani cum să scriu această carte, această poveste a vieţii 
mele. Sunt atâtea „momente delicate” despre care nu pot să nu mărturisesc, 
dar dacă le destăinui, voi supăra anumiţi oameni, care afirmă că și ei l-au iubit 
pe Andrei, l-au cunoscut, l-au ajutat... 


Iertați, sunteți liberi să aveţi un Andrei al vostru, eu nu pretind la ceea ce vă 
aparţine, eu voi povesti despre omul Andrei Sârbu, cel care a fost prietenul și 
soţul meu, tatăl fiului meu, Cristian... 


14 iulie 2009 


Mă chinuiesc pentru că nu am nicio siguranță că începutul e cel pe care-l cău- 
tam... Mă fac ghem de emoţii, îmi pregătesc culorile și pictez o floarea-soare- 
lui pentru Mihai Kiosev. Pe 8 iulie a fost ziua lui Mişu. Prietenul de copilărie 
al lui Andrei, băiatul cu care şi-a împărtășit prietenia. Andrei a avut mulți pri- 
eteni... câţiva au luat așezați forma unui cerc şi nu au ieșit cred nici acum din 
el... Cu Mișu... a intrat în lumea muzicii bune, cu Mișu a asistat la concertele 
şi repetițiile celebrului ansamblu „Noroc'. Imaginar, mai în fiecare zi, „făceau 
autostopul” spre Woodstock... Au fost la concertul celebrei trupe „Mondial”, 
care a concertat în Chişinău în anul 1970, în luna septembrie. ... (Cine-şi mai 
aminteşte azi de „Mondial”?) Îl sun pe domnul arhitect să aflu detalii, luna 
septembrie, anul 1970, la Teatrul Verde... Dacă iubești cu adevărat, nu uiţi. 
Mişu îi aducea înregistrări ale trupelor „Led Zeppelin”, „Pink Floyd”, „Deep 
Purple”, „Mahavishnu Orchestra”, „Queen', „Beatles”, „Rolling Stones”... Mi- 
hai l-a scos din atelierul de la Botanica, un subsol întunecos și umed, aflat în 
blocul unui cămin muncitoresc. Andrei nu era „în albia lui” acolo. Sahon și 
Klevenski, doi arhitecți l-au ajutat, i-au oferit o parte din spaţiul unei cămă- 
ruțe inundată de planșete cu proiecte lucrate pentru sesiune... Mi-a povestit 
că nu este adevărat că atelierul de la subsol din strada Patris, 110 s-ar datora 
eforturilor arhitectului Mihai Rusu, cum credea întotdeauna și a crezut până 
la sfârşitul vieţii Andrei, dăruindu-i în semn de recunoștință un tablou / peisaj 
din cetate, partea de jos, vecinătatea uzinei de tractoare. Nu pot spune nimic, 

nu pot acum să confirm sau să infirm cele relatate de Mișu. Dar povestea cică 
ar fi cu totul alta. Sahon și Klevenski, exponenți ai noului val în arhitectură, 
au părăsit rss moldova încă pe la începutul anilor 1990. Unul își trăiește nos- 
talgic imaginea dezgolită a unei tinereți rebele în Brooklin, cel de-al doilea, 
Klevenski, a acceptat patria lui Sibelius, Finlanda, stabilindu-se la Helsinki. 
Studioul din strada Patris, ar fi corect. Dar pentru că noi atunci, în anii '70, fo- 
loseam doar cuvântul „atelier”, voi continua să folosesc acest cuvânt „atelierul 
lui Andrei”, atelierul nostru, „casa noastră din strada Patris”. 


Intervin: când îmi aranjam paleta, pensulele şi alte ustensile ca să pictez floa- 
rea-soarelui, nu puteam deschide tubul cu vopsea galbenă „tempera, stron- 
ţevaia joltaia, sankt petesburg, zavod hudojestvennih krasok'. L-am forțat, 
dar tot degeaba. Am încercat să-l deschid în partea opusă... și la un moment 
vopseaua galbenă a ţâșnit cu putere.. mi-am stropit picioarele, pânza, covo- 
rul... totul era în pete galbene... și... aici am găsit începutul... 


„Andrei mă roagă: „Vezi ce găseşti pe acolo şi dă-mi ceva de șters pensule- 
le.... Toate hăinuţele lui Cristi de când era copil, toate hainele mele părăsite, 
cămășile lui Andrei, cele trecute în categoria „şi-au trăit traiul”, le încarc în 
pungi de plastic și le duc la atelier. Andrei şterge pensulele cu hainele noastre. 
Înainte, le spăl şi le scot afară să le usuc, să fie curate, să le bată vântul... Astfel 
hăinuţele fiului meu și ale noastre se transformă în nişte bucăţi de cârpe cu 
care se şterg pensule... Nu pot spune dacă observă vreodată cineva cât deve- 
neau de curioase acoperite cu straturi de vopsea... Când se adunau mai multe, 
la grămadă, era ceva atât de frumos... bucăţile de stofă scăldate / acoperite 
cu vopsea deveneau adevărate capodopere... Când Andrei îmi zicea să le duc 
la „coşul de gunoi”, eu le ascundeam cât puteam mai bine și când rămânem 
singură în atelier mă duceam și le aduceam, le priveam și... îl vedem pe Cristi 
îmbrăcat în cămășuţa lui de flanea sau pe Andrei în cămașa lui oranj cum- 
părată la magazinul de la colț, Detskii Mir, magazin în care, cât am locuit în 
cartierul Buiucani, ne cumpăram haine, toate made in Vietnam. Uneori erau şi 
producţii poloneze, ungurești... Cămașa oranj în buline, când l-au văzut for- 
matorii, Octav şi Ştefan, au zâmbit, comentând astfel: „Americanii i-au bătut 
pe vietnamezi, da i-au învăţat să coase cămăși!” Chipiul pe care îl poartă pe 
cap, vezi poza publicată în revista „Basarabia... - Toţi ne îmbrăcam cu haine 
procurate de la Detskii Mir, magazinul de la colţ... Valeriu era fiul unui minis- 
tru, dar nu conta, cel mai norocos era Sergiu Dubinovschy, mic de statură, 
putea să aleagă mult mai multe exemplare, Iurie Horovschy, la fel era parte a 
clientelei. Toate se întâmplau în ziua când Ivan Danilovici aducea banii... Ce 
personaj! Nu mai există azi asemenea prototip. Copiii noștri tot cu haine pro- 
curate de la celebrul Detskii Mir îi îmbrăcam... Oare ce o fi fiind azi în acel colţ 
de casă din fosta stradă a Comunei, după 1989 devenită Vasile Pelivan... Până 

la urmă, pânzele mele pictate de pensule fără niciun desen, fără respectarea 
perspectivei și desenului ajungeau la... gunoi... De ce mi-am amintit de acele 
bucăți de pânză colorate haotic? Revenind în ultimul atelier din strada Dimo 
5/3... am zărit, la 7 ani de la moartea lui Andrei, o bucată de pânză dintr-o 
cămașă albastră în dungi maro... made in Cehoslovacia, în ungher. Aruncată 
în ungherul de lângă șemineu... câte și cum oare unele obiecte „supravieţu- 
iesc fiinţei” şi revenind noi, în alt timp deja, în locurile pe care le-am populat 
cândva, amintirile ne desființează... Bucata ceea de cămașă de care s-au atins 
mâinile lui Andrei, pensulele lui... mi-am amintit visul. Alergam la atelierul... 
care nu ne mai aparține, ni l-au luat la nici șase luni după moartea lui Andrei, 
trăiam senzaţia bucuriei când ajungeam la pragul atelierului. Neașteptat, văd 
un stoc de tot felul de haine vechi în mijlocul drumului din spatele atelierului. 
Încerc să păşesc peste grămadă. Înmărmuresc. Simt că mă fac sloi de gheață. 
Dintre haine se ridică încet Andrei. Un pic obosit, ochiul stâng roşu-roşu, mă 
ia de mână și mă așază alături pe grămada de haine. Stăm unul lipit de celălalt. 
Tăcere. Apoi aud vocea lui Andrei, reală: „Te aşteptam, știam că vei trece pe 
acest drum. Ştiu drumul pe care vii... nu mai suferi, nu te certa cu ei şi nu mai 
plânge că v-au lăsat fără atelier. Ei vor plânge, dar va fi prea târziu. Întoarce-te 
acasă, ai grijă de băiat, e grav... Vreau să-i strâng mâna, vreau să-i explic că nu 
pot trăi, că e nedrept cum a plecat... Ridic fața de pe genunchi, îmi ascund 
fața şi... mă întorc să-l privesc... dar e noapte, un întuneric coboară și învăluie 
locul. lângă mine e cămașa albastră / indigo cu dungi violet și maro, împă- 
turită frumos. Andrei a dispărut... Mă trezesc în coșmar, alerg la bucătărie. 
Privesc spre ateliere, geamul de la bucătărie îmi oferă această bucurie să văd 
atelierele... Casa noastră din strada Dimo 5/1, pe care am cumpărat-o cât mai 
aproape de ateliere (mica colonie a artiștilor, astfel a numit acel spaţiu Kosei, 
celebrul fotograf din Japonia), se află pe aceeași stradă, doar două blocuri ne 
despart. 


Revin la pânza de la balcon. Am pregătit toate culorile, am fixat-o pe un mic 
şevalet. Pictez floarea-soarelui pentru Mihai Kiosev, arhitectul, prietenul de 
copilărie al lui Andrei! 


Seara revin la „masa de scris”, în fața monitorului. 


Ataşamentul meu sentimental pentru oraşul Chișinău a început în clipa când 
l-am cunoscut pe Andrei. 


Doamna în negru pe care am căutat-o la Voznesenski, duminică după Litur- 
ghie, să-i predau pozele, mi-a strigat, fără niciun motiv, „Faci o călătorie. În- 
cearcă. Eu nu am rezistat”. Am vrut o explicaţie, dar s-a întors și a ieșit. Doam- 
na a mai apărut în viața mea, și a doua oară... Explicaţie pentru titlul 2. 


Cartea e o călătorie spre mine, dar nu m-a auzit. 

Preliminarii 


Fundament al comunicării între oameni, având 
conotații emoționale și culturale profunde, 
limba constituie una din valorile naționale ale 
unui popor. Iar aria de răspândire a unei limbi 
condiționează comunicarea în această limbă 
dincolo de granițele geografice ale ţării și afec- 
tează, din această perspectivă, atitudinea vor- 
bitorului. Dintotdeauna românii, vorbitori ai 
unei limbi cu răspândire îngustă, au fost nevoiți 
să comunice în afara granițelor țării apelând la 
limbile de circulaţie internaţională, pentru care 
manifestau un interes în creştere. Din luna ia- 
nuarie 2007, limba română a devenit limbă ofi- 
cială europeană, fapt care ar fi trebuit să aibă ca 
efect eliberarea din Patul lui Procust şi lansarea 
acesteia în comunicare dincolo de granițele ță- 
rii. Pentru majoritatea românilor, o asemenea 
oportunitate a rămas doar teoretică, iar intra- 
rea României în UE doar o facilitate de a găsi 
locuri de muncă mai bine plătite ca în ţară. S-a 
intensificat migraţia forţei de muncă, fenomen 
care a determinat și un profil particular pentru 
copiii proveniţi din astfel de familii. La vârsta 
când comunicarea conduce la cunoaștere, la 
dobândirea unor experienţe de viață noi, aceşti co- 
pii îşi împart universul comunicaţional în două 
cadrane: unul al limbii materne și al achizițiilor 
cognitive obținute prin intermediul acesteia și 
altul al limbii vorbite în ţara de adopţie, care 

devine factorul principal de facilitare a integrării în noul mediu social. 
Acest aspect, nou apărut în activitatea de formare la elevi a competenţelor 
de comunicare şi a celor de integrare / reintegrare socială, determină o 
abordare nouă a predării-invăţării, din perspectivă inter- şi transdiscipli- 
nară. 


1. Migratia şi criza de adaptare a elevilor 


Migraţia ar putea conduce la deprecierea calității comunicării în limba maternă a 
celor implicaţi direct în acest proces? 


Lipsa de comunicare lingvistică ar putea determina izolarea individului de mediul 
sociocultural al ţării de origine? 


Am invocat doar două dintre întrebările frecvente care vizează obiecti- 
vele majore ale învățământului românesc în perioada postaderare și care 
solicită, totodată, găsirea şi aplicarea unor soluţii în vederea evitării unei 
crize identitare a migranţilor. Dacă, pentru adult, adaptarea la un nou 
mediu social este susținută de aspectul economic - primordial în proce- 
sul migraţiei —, pentru elev, acest aspect poate avea conotații existențiale 
majore, manifestate în domeniul sociocultural. Criza de adaptare a unui 
elev pe parcursul perioadei sale de școlaritate are, uneori, implicaţii dra- 
matice în evoluţia viitorului adult și poate provoca autoexcluderea din 
mediul social, nu de puţine ori finalizată cu probleme psihice grave. Cu 
atât mai mult, asigurarea capacității de adaptare a elevului român într-un 
mediu sociolingyvistic străin pune în fața școlii o problemă majoră vizând 
aportul pe care aceasta îl poate avea la construirea personalităţii viitoru- 
lui adult. În contextul dezvoltării fenomenului migraţiei, elevul poate să 
se afle în două ipostaze, ambele speciale, care impun o implicare totală 
din partea şcolii. Fie că elevul rămâne acasă, în ţară, iar părinţii pleacă la 
lucru în străinătate, fie că îi urmează pe aceștia, frecventând școala în țara 
de adopţie. În ambele ipostaze elevul traversează o perioadă dificilă, care 
presupune un efort sporit de adaptare la noile condiţii. Dacă elevul rămas 
în ţară are nevoie de consiliere și sprijin pentru a depăși criza de adaptare 
într-un mediu din care lipsesc părinţii, cel care îi urmează pe aceștia din 
urmă într-o ţară străină trebuie să facă față solicitărilor de integrare într-un 
colectiv nou de elevi, de circumscriere unui program de studiu într-un me- 
diu şcolar, diferit substanţial de cel din ţară și, mai ales, trebuie să depă- 
şească handicapul creat de comunicarea într-o altă limbă, care este și noua 
limbă de şcolarizare. 

2. Sociolingvistica — premisa unei integrări optime 
a elevului în alt mediu sociocultural 


Situaţia cetățenilor migranţi se circumscrie unui fenomen care se manifestă 
în societăţile aflate pe o treaptă superioară de dezvoltare față de altele, din 
rândul cărora se formează grupul migranţilor. Acest fenomen este cunoscut 
sub numele de aculturaţie, definit drept: Preluare de către o comunitate a unor 
elemente de cultură materială şi spirituală sau a întregii culturi a unei comunități 
aflate pe o treaptă superioară de dezvoltare. Fenomenul este extrem de com- 
plex și reunește, pe termen lung, totalitatea transformărilor culturale pe care 
le suferă un grup social în contact cu altul mai mare. O altă accepţiune a ter- 
menului pune accent pe adaptarea unui individ (grup) la o nouă cultură. La 
rândul lor, nici limbile nu sunt structuri fixe și imuabile, ci interferează unele 
cu altele. Din punct de vedere antropologic, se observă o interferență lingvis- 
tică ce funcționează ca o cale de promovare a elementelor culturale. Revenind 
la fenomenul de aculturaţie, acesta se manifestă ca o asimilare lingvistică a 
unor persoane în societatea care le primește, prin înlocuirea caracteristicilor 
lor lingvistice originare cu referințele, valorile și formele de comportament 
lingvistic ale societăţii-gazdă!. 


Corelaţia dintre limbaj şi comportament generează interacțiunea dintre com- 
ponentele sociale și cele lingvistice, iar modul de folosire a unei limbi demon- 
strează atitudinea vorbitorului față de limba respectivă (maternă sau străină). 
În cadrul comunității lingvistice a unei țări se pot identifica grupuri lingvistice 
generate de factori istorici, între care se înscrie și fenomenul migraţiei. Comu- 
nitatea este reprezentată de un popor cu o istorie proprie, caracterizat printr-o 
limbă comună, care asigură comunicarea și coeziunea culturală a membrilor săi. 
Stabilit pe teritoriul unei comunități lingvistice, grupul lingvistic vorbeşte o lim- 
bă comună, diferită de a comunităţii în care dorește să se integreze. Din această 
perspectivă, relaţiile dintre limbă și societate evidenţiază bi- și plurilingvis- 
mul, precum şi modificarea funcţiei sociocomunicative a limbilor în contact. 
Aceste elemente determină atitudini etnoculturale, reacții metacomunicative 
şi metalingvistice ale locuitorilor. Interacțiunea verbală individuală influența- 
tă de cadrul situațional și sociocultural, raportată la norma sociolingvistică din 
comunitatea considerată, este un aspect care impune o educaţie lingvistică (în 
limba maternă, în primul rând) a copiilor de vârstă școlară proveniți din medii 
socioculturale defavorizate, aşa cum sunt grupurile de migranţi. 


În opinia lui E. Coșeriu, planul universal al cunoașterii elocuţionale presupune 
„gradul de cunoaştere și utilizare a normelor generale ale vorbirii [...] în relaţie 
cu structura socială (sau socioculturală) a comunităților lingvistice”. Lingvistul 
vorbește și despre planul istoric al cunoașterii unei limbi particulare, căruia i-ar 

corespunde studiul sociolectelor dintr-un idiom în relaţiile lor reciproce, aducând 
în centrul cercetării sociolingvistice planul individual al discursului care trebuie 
să aibă în vedere „discursurile și tipurile de discurs tradiționale ca atribute ale 
categoriilor sociale”. Aculturaţia lingvistică — dublând-o pe cea culturală — este 
fenomenul de asimilare lingvistică a unor persoane în societatea care le primește, 
prin înlocuirea caracteristicilor lor lingvistice originare cu referințele, valorile și 
formele de comportament lingvistic ale societăţii din țara de adopție‘. 


3. Particularitățile universului sociocultural 
al elevului migrant 


Noul statut al României, după acceptarea ca țară membră a UE, a creat, alături 
de euforia evenimentului istoric, o serie întreagă de temeri provocate de ame- 
nințări reale sau presupuse care privesc aspectul destul de sensibil al conservării 
identității prin limbă, cultură și civilizație, dar şi asigurarea unei flexibilităţi so- 
ciale, a capacităţii de adaptare rapidă la noile condiţii. Dificultatea se amplifică 
şi prin persistenţa unei atitudini extrem de permisive pe care elevii români o au 
față de importurile culturale și lingvistice, necenzurate nici calitativ, nici canti- 
tativ şi care, în destule situaţii, amenință identitatea celor în cauză. Handicapul 
creat de faptul că suntem vorbitorii unei limbi de circulaţie restrânsă se accentu- 
ează prin avansul considerabil pe care îl are limba engleză la nivel mondial, în ra- 
port cu mai toate celelalte limbi, în ipostaza lor de limbi materne ale diverselor 
popoare. Cunoaşterea limbii engleze aduce posesorului satisfacția imediată a 
unei comunicări facile în orice ţară de pe glob și, implicit, inserția socială mai ra- 
pidă a individului în ţara de adopţie. În paralel, în calitatea lor de membri ai unei 
familii de migranți, elevii sunt nevoiţi să înveţe să comunice și în limba țării de 
adopţie. Prin urmare, lingvistic vorbind, limba maternă intră într-un con de um- 
bră, devenind, treptat, un instrument pasiv de comunicare lingvistică, apoi din 
ce în ce mai sărac, până la alarmanta situaţie de uitare de către vorbitorii nativi. 
În planul legislaţiei UE, limba română cunoaște anumite premise de protecție, 
devenind limbă oficială europeană. Din punct de vedere pragmatic, vorbitorii 
nativi nu valorifică suficient această oportunitate de promovare a limbii mater- 
ne, continuând să comunice fie în limba engleză, fie în limba țării de adopţie. 


Studiind evoluţia unor grupuri de elevi români, eterogeni ca vârstă, am con- 
statat că, în funcție de perioada care trecuse de la plecarea lor din țară, co- 
municarea în limba română prezenta diferențe semnificative, direct propor- 
ţionale cu numărul de ani trecuţi de la desprinderea elevilor de țara-mamă. 
Aceştia au prezentat o varietate de manifestări ale fenomenului de aculturaţie, 
precum cele legate de aspectul fonetic, evident influenţat de limba țării de 
adopţie, elemente de lexic românesc sărăcite sau hibridate sau chiar uitarea 

structurii gramaticale a limbii materne. Evaluarea competenţelor culturale a 
evidenţiat, de exemplu, absența unor repere privind arhetipul folcloric al li- 
teraturii române și lipsa capacităţii de a-l percepe ca pe o parte integrantă a 
culturii universale, cu trimitere directă la miturile fundamentale ale omenirii. 


4. Cursul opțional de limbă, cultură şi civilizaţie 
românească 


Predarea unei discipline opţionale interdisciplinare ar putea rezolva o parte 
importantă a problemelor cu care se confruntă elevii antrenați în procesul de 
învățământ din spaţiul UE. Cursul opțional de limbă, cultură și civilizație ro- 
mânească se realizează în baza unui curriculum cu structură flexibilă, în func- 
ţie de sistemul educaţional din ţara de rezidență a elevilor, de nivelul fiecărei 
clase, de ritmul de lucru și de repartizarea conţinuturilor. 


Curriculumul îşi propune să le favorizeze elevilor contactul cu limba, cultura 
şi civilizația românească, în scopul exersării și îmbunătățirii comunicării în 
limba maternă; cunoașterii unor momente importante ale istoriei românești; 
interiorizării valorilor culturii şi civilizației românești; dezvoltării identității 
proprii în contextul valorilor europene. Acest curriculum are ca scop păstra- 
rea legăturilor afective ale elevilor din România cu ţara lor de origine, astfel 
încât, la încheierea învățământului preuniversitar, fiecare absolvent să aibă un 
orizont cultural deschis, în care să găsească puncte de sprijin pentru conso- 
lidarea capacităţii de comunicare orală și scrisă, inclusiv în limba română, în 
vederea accesului nemijlocit la informaţii de cultură și civilizație românească. 
Alte obiective esenţiale vizează orientarea culturală, adaptarea la noul con- 
text social și cultural al țării de adopţie, recunoașterea și cultivarea propriilor 
valori în noul cadru existenţial, precum și implicarea activă în viața socială a 
țării de adopţie, păstrând şi afirmând, totodată, tradiţiile, obiceiurile, limba, 
cultura și sistemul de valori din spaţiul de origine. 


Prin aplicarea acestui curriculum“ se urmăreşte cultivarea limbii române, ca 
limbă romanică, vorbită în spaţiul românesc şi european; asigurarea unei co- 
municări corecte și expresive în limba română; facilitarea accesului direct la 
informaţii despre ţara de origine, pentru înţelegerea valorilor fundamentale 
specifice spaţiului cultural românesc; integrarea lor în universul valorilor 
europene și general-umane. 


Obiectivele de referință vizează atât dezvoltarea capacității de receptare şi de 
producere a mesajelor diverse în limba română, cât și formarea reprezentă- 
rilor privind timpul și spaţiul în istorie, precum şi dezvoltarea unei atitudini 
pozitive față de sine şi față de ceilalți. Formarea imaginii de sine a elevilor în 

contextul comunităţii în care s-au integrat, precum și valorificarea cunoștințe- 
lor şi a experienţelor personale legate de regiunea natală ar putea contribui la 
integrarea mai rapidă a grupului în comunitatea din ţara de adopţie. 


Programele de gimnaziu și de liceu se axează pe trei coordonate: 


a. temporală, cuprinzând elemente de istorie, cultură și civilizație româneas- 
că, în jurul căreia se construieşte parcursul de învăţare al elevilor; 


b. coordonata ce vizează dezvoltarea competenţelor de comunicare în limba 
română; 

c. interculturală, care se axează pe comunicare, dialog, cooperare cu persoane 
aparținând spaţiului cultural în care trăiesc elevii. 


Cele trei axe sunt complementare și asigură condiţii pentru abordări inter- 
disciplinare, iar modelul propus ar trebui să conducă la formarea conștiinței 
identitare, a comportamentului civic, favorizând, totodată, dialogul intercul- 
tural. Programa cultivă valori şi atitudini specifice pentru grupul-ţintă căruia 
i se adresează. Acestea vizează stimularea interesului pentru regiunea natală, 
formarea imaginii de sine, a sentimentului de apartenenţă la un spațiu cultu- 
ral, deschiderea spre celălalt, interesul pentru împărtăşirea valorilor proprii, 
cultivarea unei atitudini pozitive față de limba maternă și recunoașterea rolu- 
lui acesteia în dezvoltarea personală și îmbogățirea orizontului cultural. 


Abordarea interdisciplinară propusă de programă va fi aplicată în activități- 
le didactice concrete realizate, corelând conținuturile din diverse domenii în 
jurul unei teme dominante sau realizând conexiuni între elementele de isto- 
rie, geografie, cultură și civilizație românească. O eficienţă sporită a învățării 
poate fi asigurată prin diversificarea tipurilor de evaluare aplicate în procesul 
didactic. Profesorii vor folosi toate tipurile de evaluare, racordându-le scopu- 
rilor educaţionale. Motivarea elevilor va face apel la metode și instrumente 
complementare de evaluare: observarea sistematică a comportamentului ele- 
vilor, portofoliul, autoevaluarea. 


5. Perspective 


Lansarea proiectului de învăţare a limbii, culturii și civilizației românești de 
către elevii români migranţi are şi o miză de promovare a valorilor naţiona- 
le, inclusiv a limbii române în spaţiul european, prin deschiderea cursului și 
pentru elevii din țara de adopţie. Modurile variabile de utilizare a limbii, în 
funcţie de structura socială a unei comunităţi, conduc la constituirea unui 
cod sociolingvistic. Analiza diferenţierii codurilor, asociată cu studiul barie- 
relor lingvistice dintr-o comunitate, poate crea cadrul științific de aplicare a 

unor măsuri de remediere a efectelor crizei de adaptare la noul context socio- 
cultural. Eficienţa scontată a acestui proiect rezidă în asigurarea competenţei 
lingvistice (capacitatea de stăpânire a limbii), respectiv a performanţei (utili- 
zarea acestei capacități în verbalizarea mesajelor), aspirând la un bilingvism 
necesar, dacă nu chiar imperativ. 


În 1968, Umberto Eco a lansat ideea unui tip de cultură mediatoare între 
structurile sociale și cele lingvistice, din perspectivă semiotică. Astfel, ra- 
porturile dintre limbaj, ca sistem sintactic, și cultură / ideologie, ca sisteme 
semantice, deschid posibilitatea extinderii analizelor semiotice ale compor- 
tamentelor şi relațiilor sociale, favorizând dezvoltarea sociologiei în relație 
cu lingvistica. Important este ca școala, instituție responsabilă de calitatea 
educaţiei, să asigure cadrul propice dezvoltării personalității umane centrat 
pe sistemul de valori reale și valabile pentru epocă, flexibile și ușor adaptabile 
schimbărilor. 


Note | 1 cf. Ioana Vintilă-Rădulescu, Sociolingvistică și globaliza- 
re, Editura OSCAR PRINT, Bucureşti, 2001. 
? cf. E. Coșeriu, Introducere în lingvistică, Editura Echinox, 
Cluj, 1999, traducere de Elena Ardeleanu și Eugenia Bo- 
joga, cuvânt înainte de Mircea Borcilă. 
3 cf. Ioana Vintilă-Rădulescu, op. cit. 
* Dicţionarul Explicativ al Limbii Române, Editura Uni- 
vers Enciclopedic, Bucureşti, 1998. 
5 vezi www.edu.ro, Programa de curs opţional Limbă, 
cultură şi civilizaţie românească pentru elevii români 
care studiază în școli din afara graniţelor României, apro- 
bată prin OMECT nr. 1303/13.06.2007. 
é cf. Umberto Eco, Semiotique et philosophie du langage, 
Paris, Press Universitaires de France, 1984. 

Vasile GAVRILAN 
Alma mater vs. american dream 


Curios în ce proporţie tăvălugul europenizării 
(prin aderarea Republicii Moldova la Procesul 
de la Bologna în mai 200$, în cadrul conferinței 
de la Bergen), ca agent exogen, sau transformă- 
rile social-politice substanţiale care au zguduit și 
reașezat societatea moldovenească odată cu pră- 
buşirea Uniunii Sovietice, ca agent endogen, şi-au 
V.G. — student, Facultatea manifestat influența asupra sistemului educați- 
de Istorie şi Filozofie, USM, onal autohton, dar sigur e că această reacție s-a 
N: produs şi vâltoarea ei încă mai continuă. Dincolo 

de metamorfozarea ideologico-structurală din 
interiorul instituţiilor de învățământ, schimbările 
de concepţie, de viziune asupra rolului şi locului 


universităților în acest context, care în sine con- 
stituie un subiect complex și aparte, interesează 
schimbarea atitudinii şi abordării societăţii în an- 
samblul ei vizavi de evoluţia menţionată, de noua 
percepţie determinată de configurarea unor noi 
realități socio-culturale îmbrăcate de țara noas- 
tră în ultimele decenii. Înainte vreme alma mater 
(sintagmă prigonită şi înstrăinată din cauza izului 
ei prea exotico-latinist, cunoscută doar de cer- 
curile selecte ale unor profesori universitari) sau 
„institutul”, pentru grosul poporului, era o insti- 
tuție prestigioasă la care cea mai mare parte a ti- 
nerilor nici nu putea barem spera, necum aspira. 
Timpurile s-au schimbat. Universitățile şi-au des- 
chis larg ușile pentru toţi cei cărora nu le era greu 
să le treacă pragul. S-ar părea că după o atât de 
îndelungată prohibiţie, în decursul căreia păturile 
largi ale societății adunaseră frustrări şi complexe 
față de o atare selectă instituţie, acum, după ploi 
îndelungate, apele au spart zăgazurile şi tot curg 


122 TY ROIMIÂINIĂ 


spre capitală din toate colțurile republicii. Accesibilitatea și abolirea oricărei 
discriminări este, desigur, salutară. Dar când vezi fețele studenţilor rătăcind 
prin facultăți și specialități la fel de stingheriţi și dezorientaţi precum o fac și 
pe străzile Chișinăului văzut pentru prima oară, nu poţi să nu te întrebi ce nu 
e în regulă și unde s-a greşit. Notele din ce în ce mai slabe, frecvenţa din ce în 
ce mai redusă, desființarea unor grupe întregi sau menţinerea lor artificială pe 
linia de plutire sunt toate semne ale unei deraieri a sistemului de învățământ 
autohton, tabuizate și mușamalizate în cazul în care există măcar un cât de 
mic interes de a se face vreo referință la ele. Mutaţia de viziune asupra acestui 
spectru al învățământului lasă clişeica impresie că universitățile produc spe- 
cialiști de calitate garantată pe bandă rulantă, asemenea unei uzine care a fost 
modernizată cu mașini noi şi performante pentru a fabrica mai mult, mai bun 
şi mai repede, dacă se poate. Fals. Şi cu atât mai grav, deoarece o atare indo- 
lentă toleranţă din partea cunoscătorilor (în speță a profesorilor și a factorilor 
de decizie din chiar interiorul instituţiilor), precum și o imbătare cu apă rece 
a necunoscătorilor din afară şicanează diagnosticarea exactă a stării de facto 
a fenomenului. O scurtă radiografiere a statisticilor pot lejer reliefa această 
maladie educaţională îngrijorătoare. Înainte vreme un absolvent al institutu- 
lui era în măsură, cel puţin, să devină un profesor sau învățător în vreun sat 
al republicii, cei mai mulți dintre ei rămânând fideli profesiei până la pensio- 
nare. Şi e, fireşte, o profesie nobilă. Acum doar cei mai buni își pot asuma o 
asemenea sarcină. Şi o fac. Exact atât cât durează procesul de redobândire a 
cetățeniei române sau perfectarea vreunei vize. Dar ceilalți? 


Ceilalți sunt şi mai pragmatici. Ei au analizat bine realităţile și, cel puţin la 
nivel teoretic, s-au dumerit cu privire la locul lor în această schemă. Ei sunt 
cei care au înţeles că pentru viză sau pașaport nu e nevoie să mai „pierzi” 3-4 
ani şi cu facultatea. În acest răstimp poți reuși să te întorci cu maşină, pregătit 
pentru însurătoare. Asistăm astăzi la un fenomen apărut relativ recent — emi- 
grarea studenților. Cu predilecție în S.U.A. O simplă analiză a statisticilor ar 
scoate în evidenţă faptul că un foarte mare număr de studenţi încetează a-și 
mai face apariția pe băncile universităților începând cu al doilea an de stu- 
dii, întrucât aceștia în acel moment deja se află prinși în vâltoarea vieții de 
peste ocean în căutarea unui „job” sau, în concepţie mai largă - în căutarea 
visului american. Evident, gândul plictisitoarelor prelegeri şi al „colbului şco- 
lii” li s-a spulberat undeva deasupra oceanului și dezinteresul lor față de alma 
mater este trădat prin însăşi faptul că aceștia nu mai catadicsesc a-și retrage, 
cel puţin, actele de studii. Efervescenţa succesului înmatriculării se dovedeşte 
a fi cauzată doar de şansa obţinerii unui bilet relativ ieftin și comod pentru 
emigrarea în America, unde mai toţi au de gând să se stabilească definitiv, iar 
restul ajung la această concluzie în scurt timp, odată cu acomodarea la noul 

stil de viaţă. Şi e grav. Nu atât în măsura în care cei mai mulți dintre studenți, 
camuflați sub pretextul unei experienţe de-o vară, nu se vor mai întoarce nici- 
odată să-și continue studiile, ci în măsura în care fenomenul ar escalada o am- 
ploare nebănuită dacă în vreun fel sau altul ar fi anulată bariera celor 2000 de 
dolari pe care îi împiedică pe majoritatea dintre cei rămași să le urmeze calea. 
Fenomenul în sine, ziceam, este puţin discutat, amploarea și efectele lui ușor 
mușamalizate, întrucât nici anemicul interes față de această problemă nu im- 
pune o contrareacție disproporționată. Prezumtiva tăinuire poate fi înțeleasă 
prin nuanţa de profit, de biznis, pe care o comportă fenomenul, iar moldove- 
nii se dovedesc a fi întotdeauna receptivi și susceptibili la asemenea izuri mer- 
cantiliste. Se operează şi se mizează pe ostentativa dezinvoltură a unei publici- 
tăți mai mult decât agresive, prin excelență americană. Succesul este garantat. 
Cel puţin atâta timp cât se respectă principiul „să aibă toţi de câștigat” — şi 
americanii angajatori, şi studenții angajaţi, şi lungul şir de intermediari impli- 
caţi în schemă, neexceptând chiar anumiţi factori de decizie din universități. 
Toţi au de câștigat, mai puţin statul. Ha, Statul, un x ascuns sub radical și luat 
în paranteze într-o ecuație mult prea încâlcită. Deja eronata impresie că ex- 
portăm creierii în țări unde s-ar găsi un sol propice afirmării lor profesionale 
nu mai ţine. Avem de-a face doar cu copii fără nicio pregătire profesională și 
fără nici cea mai mică intenţie de a urma calea unei cariere acolo. Copii care 
nu au habar de întorsătura vieții la care se expun, care trăiesc o chinuitoare 
acomodare, cu momentele de depresie neîmpărtășită pe care le implică şo- 
cul cultural-lingvistic şi însăși stilul de viaţă, resimţit infinit mai intens decât 
filmele holiudiene. Exportăm gladiatori. Şi da, e un drum lung și prăpăstios 
până la căpătarea unei independențe mai mult sau mai puțin iluzorii. Iar fe- 
ricirea şi optimismul de pe feţele lor joviale, atmosfera destinsă de pe pozele 
lor încărcate în Facebook sau Odnoklassniki sunt adesea dărâmate brutal de 
câte o mărturisire cutremurătoare afișată pe „peretele” de unde poate fi văzută 
de toți, prietenii şi neprietenii, în care să răbufnească toată drama înstrăinării: 
„Îmi tot ziceţi că mă invidiaţi, dar habar nu aveţi prin ce mi-a fost dat să trec. 
Nimeni nu ştie că timp de 6 luni n-am avut un job stabil și că a trebuit să lu- 
crez zi şi noapte pentru a mă întreține şi pentru a-mi plăti gazda. Nimeni nu 
ştie de câte ori am rămas în stradă și am trăit doar din mila prietenilor pe care 
mi i-am făcut aici. Sunt înglodat în datorii până peste cap! Vouă vi se pare că 
totul e ca un film cu happy end. Habar n-aveţi ce-nseamnă America!” sau pur 
şi simplu de câte un laconic „I'm an idiot!” Şi uite așa te pomenești că unica 
legătură cu ţara devine Skype-ul care printr-o imagine spălăcită și un sunet 
întârziat reușește să mascheze calvarul prin care trec copiii noștri autoexilați. 
Cea mai grea experienţă e cea a înstrăinării, într-adevăr, cu condiția ca totul să 
decurgă întocmai cum au căzut de acord semnatarii contractului, iar agenţiile 

de turism să îşi țină promisiunea de a le asigura „jobul”, cazarea și toate restul. 
De-ar fi aşa. Poate şi din cauza crizei economice, serviciile sunt din ce în ce 
mai proaste și riscul este din ce în ce mai mare de a te pomeni într-adevăr de 
capul tău într-o ţară străină, fără casă și fără masă, cu o adresă de hotel dubi- 
oasă, un număr de telefon incert și cu un dolar american în buzunar pentru 
a strânge de gât visul american. Iar asta se petrece în timp ce un alt ciclu de 
copii de prin cele mai îndepărtate unghere ale republicioarei noastre, căzând 
pradă fervorii acestei „şanse unice în viaţă”, sărindu-le în ochi la fiecare colţ de 
stradă fața cu zâmbetul mesianic al lui Barack Obama, își telefonează părin- 
ţii acasă și îi anunţă feerici că la vară se duc în America, iar pentru asta să le 
găsească din pământ 2000 de dolari... americani, desigur! „Mă tentează, cum 
să nu, i-am răspuns. Cunosc chiar și puţină engleză. Dar vă mărturisesc din 
capul locului că nu am niciun leuţ, aşa că mi-am luat gândul de la America”. Și 
în mintea mea subiectul fusese închis, într-adevăr. Așteptam să se închidă și 
linia telefonică din celălalt capăt al firului. Dar nu știi? E acum o persuasiune 
de next level, o tehnică de marketing cu adevărat americană, nu scapi cu una, 
cu două — „Noi totuşi vă facem o programare pentru un interviu, mâine, la 
ora 14:00, la sediul nostru aflat pe strada... știți unde se află, nu-i așa? perfect!, 
putem să ne cunoaștem mai bine și să discutăm toate aspectele, sunt sigură că 
vom găsi o soluție reciproc avantajoasă, putem să vă asigurăm cu... Începând 
cu septembrie și până către sărbătorile de iarnă, când recrutarea generală se 
încheie, telefonul îţi este bombardat cu mai multe apeluri și semeseuri, săptă- 
mânale sau chiar zilnice. Panouri de publicitate, studenți care împart pliante 
cu cele mai ademenitoare oferte îţi sar în ochi la fiecare colţ de stradă. În jurul 
fiecărui bloc, al fiecărei universităţi, în parte. Şi atunci? Alma mater? Care o 
mai fi rostul ei? Un simplu bilet către America, relativ ieftin, scutit de tradiţi- 
onala birocraţie şi alte rigori consulare? 


„Ioamna” acolo nu se zice autumn, ca la englezi, ci fall. Toamna american 
dream e cel mai aproape. ÎI simţi cum îţi suflă în ceafă la fiecare pas, de la 
cămin până la universitate. În fiecare zi. Drumul e scurt, procedura e simplă. 
Totul începe cu un mesaj primit la telefonul mobil: „Salut! Nu rataţi azi cele 
mai bune oferte de la A.T. Şansa ta unică de a căpăta jobul tău în SUA. Te 
aşteptăm pe str. P... Manager - S...” 


Cred că e al treilea din săptămâna aceasta. 


sSOCIODIDACTICA E 
Din jurnalul unui student 


1 septembrie 2009, marți 


Prima zi de studenţie. Vrând-nevrând astăzi am făcut cunoștință cu grandoarea 
(la propriu) a Universităţii de Stat, fiind nevoit să alerg de la blocul nr. 1 de pe 
str. Kogălniceanu la blocul nr. 6 de la Malina Mică, apoi mai la deal, la blocul 
nr. S, de acolo înapoi la blocul central, la Facultatea de Istorie și Filozofie, ca în 
cele din urmă să fiu redirecționat înapoi spre blocul nr. 6 unde, dacă nu aveam 
anterior ghinionul de a cere consultanţă portăresei de aici, o rusoaică ce nu pri- 
cepuse probabil o iotă din ce o întrebasem, poate eram scutit de această pere- 
grinare matinală fortuită. La a 2-a pereche am făcut cunoştinţă cu prof. univ. 
dr. Ion Danilescu care ne va preda geografia. Un doctor! Am fost extaziat să îl 
urmăresc, să îl ascult. Am vorbit despre orice, mai puţin despre geografie, ce-i 
drept. Din câte pricepusem, dumnealui concepuse o teorie, deja istorică, (ori 
urma să o conceapă, ori nici măcar asta) conform căreia dacii sunt văzuţi cel mai 
viteaz, cel mai măreț, cel mai înțelept etc. popor din antichitate, cu un calendar 
care aproape coincide perfect cu cel din zilele noastre, precum și cu multe alte 
descoperiri științifice ale căror taine umanitatea abia urmează a le pătrunde. Iată 
ce se numește un doctor! Nu poţi să încapi, să te înghesui în cutia strâmtă a do- 
meniului tău profesional (Domnia Sa este doctor și în biologie). 


2 septembrie, miercuri 


Haosul inerent oricărui început de an de studii se reluă și a doua zi. Dimineaţa 
ne înghesuirăm vreo 30-40 de suflete într-un auditoriu strâmt, pentru ca cineva 
să ne aducă vestea cea mare: anul acesta se vor studia două limbi străine, nu doar 
una. Excelent. Prin urmare, pe lângă engleză, voi mai atașa o achiziție la CV. „Hola 
señor, hablas español?” Mai avusesem opţiunea germanei, dar spiritul pragmatic 
primase în fața tentaţiei ocazionale de exotisme. Să sperăm (esperar) că nu ne va 
face viața grea frumoasa, melodioasa, romanica limbă spaniolă! Amigos? 


4 septembrie, vineri 


Astăzi am asistat la două fluxuri consecutive. Aproape că nu-mi mai amintesc 
nimic din ce s-a discutat. Introducerea în materie, sala imensă, glasul anemic 
al profesoarei, larma neîmblânzită a studenţilor, asemenea unui roi de albine 
într-un cireş înflorit — toate își au partea lor de culpabilitate pentru consecin- 
ţa de mai sus. Imensitatea amfiteatrului fie te face să te cufunzi în propria-ți 
carapace, închistându-te în temerile, deziluziile şi tristeţile tale, fie îți incită, 
dimpotrivă, interesul de a explora, de la o margine, întreg acest aflux de mi- 
cro-civilizații din toate colțurile republicii. 

7 septembrie, luni 


Prima oră avurăm cultura fizică. Cultura fizică? La universitate? Cum adică? 
Niciodată nu putusem înghiți neîntemeiata importanță a materiei pe care ți- 
neau morțiș acești dascăli să şi-o adjudece. 


9 septembrie, miercuri 


„Trecând peste această lipsă de modestie, trebuie să spunem lucrurilor pe 
nume şi să recunoaștem că U.S.M. este cea mai prestigioasă instituţie de în- 
văţământ superior din republica noastră, cu un colectiv didactic de cea mai 
înaltă calificare, în marea lor parte doctori...” — dl Bercu, profesorul de istorie. 


11 septembrie, vineri 


Mi-am scos ochelarii și mi-am lăsat ochii tulburi să vagabondeze dezinteresaţi 
prin aulă. Şi nu cred că e oboseala celei de-a treia perechi sau a sfârșitului de 
săptămână. Scepticismul față de calificarea tinerilor profesori, la fel ca și față 
de importanţa celor de educaţie fizică mi-e imposibil a-l masca. Am încer- 
cat a doua oară să mă dezbrac de prejudecăţi, să-l ascult cu atenţie pe cel de 
la P.AYV. (Protecţia activităţii vitale) pentru a-i pătrunde rostul materiei lui, 
am încercat. Şi am căzut de acord în privința unui singur lucru: „Tot ce vom 
discuta aici în această jumătate de an sunt chestiuni pe care trebuia să le fi 
cunoscut încă din clasele 5-6. Eu personal nu prea văd rostul acestei materii, 
dar dacă este în orar, n-avem decât să ne conformăm...” 


24 septembrie, joi 


Engleza, ca limbă străină primară, a fost proba la care ar fi trebuit să se susțină 
unul dintre examenele finale. Cu toate acestea, mă văd înconjurat de oameni 
care nu sunt în stare să citească două cuvinte în această limbă, darămite să le 
mai lege într-o frază. Mă-ntreb cum au susținut examenul? Dar BAC-ul cum 
l-au susținut? Pentru că-l vor susține, desigur. Sistemul este întotdeauna ab- 
solvit de astfel de lapsusuri. Universitatea nu e nici ea o excepţie. 


28 septembrie, luni 


Cultura fizică va însemna tenis de masă tot anul împrejur. Dar nu ştii?, minte 
sănătoasă în corp sănătos! 


29 septembrie, marţi 


Iată deja după o lună de zile enigmatica metodologie de predare a prof. univ. 
dr. Ion Danilescu continuă să mă fascineze, sporindu-ne suspansul cu privi- 
re la ce, cum și din ce vom învăţa. Observ că unii dintre colegi escaladează 
niveluri noi la jocurile de la telefonul mobil, fără a se mai sinchisi să închidă 
sonorul, fluturându-le chiar cu ostentaţie pe sub nasul dumnealui. Încerc să-i 
pătrund misterul. Am timp suficient. Ochii dindărătul ochelarilor fumurii ar 

trăda zbuciumul unei nemărturisite frământări, în cazul în care nu ar corupe- 
o din moment în moment cu câte o aluzie cvasipornografică care să le deter- 
mine pe domnișoare să-și plece privirile roşind, iar băieților stârnindu-le guturalii 
dezinhibate. Iar ceasul de la mâna lui stângă? Oare e agăţat doar pentru a-i 
aminti la fiecare 10 minute cât timp a mai rămas până la sfârșitul seminarului? 
Enigma dlui prof. univ. dr. lon Danilescu nu sunt în stare a o pătrunde. Nu 
încă. 


S octombrie, luni 


Mda. În acest prim an (pre)universitar va trebui să-mi pun pofta de filozo- 
fie în cui, specialitatea la care mă înmatriculasem. I-am cercetat pe ceilalți 
colegi cu interesul şi speranţa că voi descoperi niște firi neîmpăcate, apo- 
state, rebele, trăsături ale unui ADN pe care caut a mi le masca de teama 
unei precoce autoexilări din cadrul colectivului. Sensibilitatea mea pentru 
asemenea caractere nu mi-a fost răsplătită decât cu o deziluzie întrucâtva 
preconizată. 


7 octombrie, miercuri 


Şi nu. Nu e filozofia renegată ca știință, nu e vorba pur şi simplu de o ina- 
daptabilitate sau anacronism. M-am convins astăzi când dl Bercu a trebuit 
să întrebe de trei ori o sută de studenți în ce an a fost adoptat creștinismul ca 
religie oficială de stat în Imperiul Roman, fără a primi niciun răspuns cât de 
gâtuit. O tempora, o mores!” 


9 octombrie, vineri 


Mi-am scos dezamăgit ochelarii pentru a-mi restrânge orizontul abundat de 
superficialisme. Vreau să rămân cu gândurile mele în ceața care-mi acoperă 
ochii ca o proteză de vederea atâtor frivolități. Am hotărât, nu voi mai scrie 
niciun cuvânt mai mult. Să aduni 100 de oameni în cea mai mare aulă a între- 
gii universităţi pentru a le dicta 1-2 pagini, deasupra cărora oricum nimeni nu 
va arunca un ochi în vecii vecilor. Dar oare nu s-a inventat între timp xeroxul? 
Aceasta e o prelegere? Şi se mai remunerează încă? 


13 octombrie, marţi 


La geografie, ca să nu pierd timpul, mi-am scos jurnalul ca să înșir aceste rân- 
duri. Dimineţile au devenit răcoroase, dar încă îmi permit să vin cu bicicleta la 
universitate. Trăiesc cu această experiență o mândrie nespusă. Nu e greu. Ca 
avocat al unei planete mai verzi și al unui mod de viață mai sănătos, nu e greu. 
La prelegerea următoare voi chiuli. Voi compensa această ingratitudine prin 
încercarea de acum de a răsplăti cu un râs neprefăcut glumele dlui prof. univ. 
dr. I. Danilescu şi a mă complace cu etosul dumnealui, ţinându-i isonul cu o 
mască cât se poate de naturală și jovială. 

23 octombrie, vineri 


Încercarea de a face abstracţie de la o mai veche concepție cu privire la studie- 
rea limbilor străine, la care subscrisesem irevocabil, este pe punctul de a eşua. 
Paradigmele de conjugare a verbelor, pe care mi se cere să le însușesc, mă 
subjugă. Iar eu încerc să-mi fac curaj să o iau de la capăt începând cu al doilea 
semestru. Lavo, lavas, lava, lavamos, lavâis, lavan’... 


29 octombrie, joi 


„Duco, duces, ducet...” „Nu, Constantin, parcă ne-am înţeles că verbele de con- 
jugarea a III-a între temă şi terminaţie la persoana a II-a și a III-a singular, I-a 
şi a Il-a plural primesc vocala de legătură i”. „Iarăşi o excepţie! Dar nu-nţeleg 
de ce trebuie să învăţ toate excepţiile astea! Duco, duceis, duceit...” „Nu, acest 
e care îţi place atât de mult este substituit de..”. Într-adevăr, la ce bun toate 
aceste declinări și conjugări lui Constantin de la Asistenţă socială. Nici eu, nici 
el, la cei 28 de ani ai lui, nu suntem în stare a pricepe. „Iar la persoana a III-a 
plural i se transformă în u — discunt, dar nu discint!”. 


30 octombrie, vineri 


Zi ploioasă, rece. Am venit fără bicicletă. Avocăţia modului de viață sănătos 
şi al planetei verzi a cam luat sfârșit. Jumătate de oră, cât se face apelul a peste 
o sută de studenți, încerc să-mi excit creierii cu o matematică elementară: 3 
lei de la Mileştii Mici până la Ialoveni, de acolo un sprint de 10-15 min. de la 
ora 7:10 până la staţia troleibuzului nr. 9 de la Schinoasa și o economie de 2 
lei. Tot atâţia la întoarcere, așadar 4 lei pe zi, 20 pe săptămână, aproape 100 de 
lei pe lună... Până la urmă, se dovedește că nici această avocăţie nu a fost întru 
totul gratuită pentru un buzunar studenţesc. 


2 noiembrie, luni 


După ore, când eram pe punctul de a mă întoarce acasă, am primit o veste 
bună la telefon — fusesem acceptat în calitate de gardian public la un super- 
market și urma să intru la lucru chiar în seara aceea. „Primeşti schimbul la 7 
seara, Îl dai la 7 dimineaţa, te duci acasă, te odihneşti ca lumea...” „La universi- 
tate, la 8:00”, am zâmbit. „Mă rog, treaba ta. Dar seara intri iarăși la 7. Salariul 
e 900 lei.... „De acord” 


Am ieșit afară şi mi-am umplut pieptul cu aerul rece al începutului de brumar. 
Dar sunt student! 


1 : aie 
Note | Ce vremuri, ce moravuri! (Cicero) 
? Conjugarea verbului „a spăla” în spaniolă. 


LIMBAJ ŞI COMUNICARE BA 


Oana BUZEA 


Trăsături comune și specifice 
ale frazeologismelor antonimice 
în limbile engleză și română 


Antonimia lexicală și antonimia frazeologică sunt 
cazuri particulare ale sensului lexical și ale sensu- 
lui frazeologic între care există asemănări și deo- 
sebiri. Același lucru se poate spune și despre an- 
tonimele lexicale și cele frazeologice ale limbilor 
engleză şi română. 


Printre tangenţe am putea menţiona: 


OB. - lector univ, drd, 1) Ambele presupun existența contrapunerii lo- 
Universitatea „Spiru Haret, 


Bucureşti. 


ice. 


În general, antonimia se întâlneşte mai frecvent 
în cadrul unităţilor (lexicale şi frazeologice) ce 
semnifică noţiuni abstracte, spaţiale, noțiuni ce 
se referă la volum, calităţi, cantități, noțiuni tem- 
porale, obiecte şi fenomene ale lumii materiale, 
noţiuni ce numesc activități umane, sentimente, 
voinţa, dorinţa, starea omului ș.a. Antonimia atât 
lexicală, cât și frazeologică presupune, în primul 
rând, existența contrapunerii logice, iar în limbă 
se întâlneşte acolo unde există opunerea polară a 
cuvintelor sau frazeologismelor. 


Exemple din limba engleză: obey — disobey, restive — 
compliant, to boss the show — play second fiddle ş.a. 


Exemple din limba română: mare — mic, etern — 
temporar, a se așeza — a se ridica, a pierde — a câștiga, 
a arunca ancora — a ridica ancora, cât roata morii — 
cât un grăunte de muştar, slab ca o scândură — gras 
ca un pepene, cu mâna plină — cu mâna goală ş.a. 

2) Ambele tipuri de antonime pot avea uneori câteva opoziții antonimice; 
hard — soft, liquid; call a spade a spade — beat about the bush, pass the bottle of 
smoke. Exemple în limba română: tare — moale, lichid; a spune pe șleau — a o lua 
pe departe. 


3) Atât antonimele lexicale, cât şi cele frazeologice redau noțiuni ce țin de 
aceleași câmpuri semantice, dar cu valori denotative și conotative plasate pe 
axe polare. 


De exemplu, dacă opunem următoarele două frazeologisme: 1) fly off the han- 
dle şi 2) work ones fingers to bone, care redau acțiuni, ele nu vor fi antonimice, 
deoarece cele două acţiuni se deosebesc între ele: primul frazeologism sem- 
nifică noţiunea „a se supăra foc”, „a se aprinde (de mânie)” și caracterizează 
o stare psihică a omului, iar al doilea frazeologism înseamnă „a munci fără 
cruțare”, ceea ce ţine de procesul de muncă a omului. 


De exemplu: 


1. „Nobody but an idiot like Alice would want to fly off the handle because Pat 
and me decide our love for ourselves” (J. Lindsay, Betrayed Spring, p. 124). 


2. „Doesnt he drink every penny he can borrow or steal, and leave me to 
support the brat in my arms, which, heaven be praised, is none o'mine, but the 
strumpet as consorted with him afore he persuaded me to have him? Don’t I 
work my fingers to the bones for the lazy spalpeen? Dont [..” (J. Greenwood, 
The True History of a Little Ragamuffin, p. 203). 


Dar dacă frazeologismul work ones fingers to the bones va fi contrapus frazeo- 
logismului twiddle ones thumbs — „a trândăvi”, „a tăia frunze la câini”, „a sta cu 
mâinile în sân”, atunci între ele se stabilește un raport de antonimie, pentru că 
ele redau în limbă aceeași semnificaţie: atitudinea omului față de muncă, nu- 
mai că într-un caz e vorba de acţiune totală, de muncă, iar în al doilea caz — de 
lipsa totală a acestei acțiuni. 


De exemplu: 


1. „Irench... No, ... Its nothing you can guess, Blanche. It would only pain 
you — perhaps offend you, I don't mean, of course that we shall live always on 
seven hundred a year. I intended to go at my profession in earnest, and work 
my fingers to the bone” (B. Shaw, Widower's Houses, p. 152). 


2. „L've got to be busy, I cant sit down and twiddle my thumbs” (F. Norris, The 
Pit, p. 184). 


Exemple în limba română: 

„Când îţi scriu, parcă stau de vorbă cu tine! O fac cu plăcere, dar și cu un soi 
de regret că nu prea am cu cine tăia frunză la câini..” (D.R. Popescu, Orașul 
îngerilor, p.91). 


„Patruzeci și opt de ani a muncit pe brânci” (Al. Sahia, DRLC I, p. 277). 


Astfel, aspectul semantic al contrapunerii atât al cuvintelor, cât și al frazeo- 
logismelor presupune şi asemănări, în cazul de mai sus e vorba de atitudinea 
omului față de muncă, şi deosebiri, acțiuni ce se află la polii opuși ai aceluiași 
câmp lexico-semantic: a activa, a munci — a inactiva, a trândăvi, a lenevi. 


4) Ca şi antonimele lexicale polisemantice, antonimele frazeologice polise- 
mantice pot stabili relaţii opoziţionale în funcție de numărul de nuanțe de 
sens. 


De exemplu, frazeologismul polisemantic a depune armele are următoarele nuanțe 
semantice: 1) a se preda, a se declara învins; 2) a ceda în fața argumentelor adversa- 
rului. Ambele nuanțe de sens ale acestui frazeologism sunt opozabile cu cele două 
nuanțe de sens ale frazeologismului: a ridica armele: 1) a începe lupta împotriva 
unui adversar; 2) a nu ceda în faţa argumentelor adversarului. Între aceste două 
frazeologisme se stabilește un raport de antonimie completă. 


Iată un exemplu de antonimie frazeologică completă în limba engleză: of 
much account (of something): 1) ce are valoare, însemnătate; 2) a se bucura 
de autoritate, de stimă şi of small account (of something): 1) ce nu are valoare, 
însemnătate; 2) a nu se bucura de stimă, de autoritate. După cum se observă 
din exemplele de mai sus, ambele nuanţe de sens ale primului frazeologism se 
opun celor două nuanţe de sens ale frazeologismului al doilea. 


În limba engleză se întâlnesc puţine perechi de antonime frazeologice polise- 
mantice care ar avea un raport de antonimie completă, adică ambele nuanţe 
de sens s-ar opune complet. De cele mai multe ori, fiecare nuanţă de sens a 
unui frazeologism se opune altor frazeologisme. De exemplu, prima nuanță 
de sens a frazeologismului be all over oneself „a se strădui din răsputeri, a nu 
jeli puterile” se opune frazeologismului twiddle ones thumbs „a trândăvi”, „a 
lenevi', „a tăia frunză la câini” și, în același timp, se opune frazeologismului 
not to start a peg „a nu face nimic”, „a nu ridica niciun pai”. Nuanţa a doua de 
sens a frazeologismului be all over oneself „a fi peste măsură de mulțumit”, „a fi 
în culmea fericirii” se află în raport de antonimie cu frazeologismul warm the 
cackles of ones heart „a bucura, a încălzi inima, a produce o mare mulțumire, 
o mare bucurie”. Nuanţa a treia de sens „a se purta arogant, înfumurat, a-și da 
importanţă, a-și da aere, a face pe grozavul, a-şi da ifose” se opune frazeologis- 
mului be like a lamb „a fi ca oiţa”, „a fi smerit, supus”. 

Antonimia a două frazeologisme polisemantice e direct legată de nuanțele de 
sens pe care le posedă. Dacă aceste nuanţe sunt echivalente și independente, 
atunci o nuanţă de sens poate avea antonim în sistemul semantic al altui fraze- 
ologism polisemantic, iar a doua poate să nu aibă antonim. Iar dacă nuanțele 
semantice sunt în relație de reciprocitate, atunci, de obicei, ambele nuanţe 
ale unui frazeologism stabilesc raporturi de antonimie în sistemul sensurilor 
celuilalt frazeologism. 


Iată exemple: 


Be (down) on the back (sau lie on ones back): 1) a fi pus tuş, a fi neputincios; 2) 
a se îmbolnăvi, a cădea la pat. Utilizat cu prima nuanţă, acest frazeologism are 
câteva antonime: win a victory „a învinge, a obţine o victorie (asupra cuiva sau 
asupra ceva)”; gain a victory „a obţine o victorie (asupra cuiva)”; win in a canter 
„a câştiga (ceva) cu uşurinţă” A doua nuanţă de sens se află în raport de anto- 
nimie cu frazeologismele: be safe and sound „bine şi sănătos”; be sound in wind 
and lamb „complet sănătos, într-o stare fizică bună”; be (as) sound as a bell „a fi 
sănătos tun”; be hole and hearty „a fi plin de viaţă și sănătos”; be alive and kicking 
„Viu şi sănătos”; be as right as rain (the nail) „a fi complet sănătos”; be (as) fit as a 
fiddle „a avea sănătate bună”; be (as) fit as a flea „a fi sănătos deplin” ş.a. 


În limba engleză contrapunerea poate avea loc între un frazeologism mono- 
semantic și un frazeologism polisemantic. Asemenea cupluri de antonime 
frazeologice sunt puţine în engleză. De exemplu: be at someone's back and call: 
1) a fi cal de poştă (de dârvală), a fi om de alergătură la cineva; 2) a fi complet 
la dispoziția (cuiva); put somebody in a bag „a pune stăpânire pe cineva; a se 
isprăvi cu ceva sau cineva”; keep a firm (or tight) hand on somebody: 1) a ţine 
pe cineva în supunere, a-l ţine (pe cineva) sub călcâie; 2) (something) a-și 
promova ferm convingerile sale, a controla ceva; be under somebody's thumb 
„a fi complet în supunerea cuiva (în mâinile cuiva), a fi sub călcâiul cuiva” ş.a. 


În limba română, în special, formează cupluri antonimice mai frecvent frazeo- 
logismele monosemantice. lată câteva exemple: a-și păstra calmul — a-și pierde 
calmul, a avea mână bună — a fi rău la mână, a păși cu stângul — a păși cu dreptul, 
a încurca ițele — a descurca itele. 


5) O altă trăsătură comună a antonimelor lexicale și frazeologice rezidă în 
faptul că ele pot avea aceeași distribuţie contextuală. 


Acest lucru se observă, în primul rând, în cadrul unităţilor lingvistice (cuvinte 
şi frazeologisme) monosemantice. Asemenea coincidenţe au loc, de obicei, în 
limitele aceleiași clase lexico-semantice, aceleiași grupe tematice de cuvinte și 
de frazeologisme. De exemplu: a good man (om bun) - a bad man (om rău); 

a good book (carte bună) - a bad book (carte proastă); fine weather (vreme 
bună) — bad wearther (vreme rea) ș.a. 


Unele frazeologisme pot să se combine cu două și mai multe cuvinte, dar 
acest cerc de lexeme este aproape întotdeauna același. De exemplu: against 
(sau for) a rainy day „pentru zile negre” se întrebuinţează, de obicei, cu ver- 
bele to lay up, to provide, to put, to save (a stânge, a agonisi, a produce, a pune, 
a economisi). The glad eye „privire promițătoare” se îmbină cu verbele to get, 
to give; for a song „fără valoare, neimportant” intră în distribuţie cu verbele to 
buy, to get, to sell (a cumpăra, a aduce, a vinde). 


Pentru alte frazeologisme relaţiile în context se reduc la un singur cuvânt. De 
exemplu: a lift in life „ajutor, contribuţie” se îmbină cu verbul to give; fit to kill 
„nemăsurat, excesiv” — cu verbul to laugh; to ones cost „spre norocul său” — cu 
verbul to know „a şti”. 


Şi în limba română antonimele frazeologice, ca și cele lexicale, se îmbină cu le- 
xeme ce ţin de același câmp semantic: a se acoperi de glorie (în luptă, în muncă, 
în ştiinţă, în literatură) — a se acoperi de ocară (de ruşine) (în luptă, în muncă, în 
ştiinţă, în literatură); a câștiga (în luptă, în muncă, în ştiinţă, în literatură) — a 
pierde (în luptă, în muncă, în ştiinţă, în literatură); s-a dus (a plecat) departe — 
s-a dus (a plecat) aproape; s-a dus (a plecat) peste nouă mări și țări — s-a dus (a 
plecat) la o aruncătură de băț. 


6) Ca şi antonimele lexicale, antonimele frazeologice ţin de aceeaşi clasă le- 
xico-gramaticală, adică se află în raport de corespondenţă cu aceleași părți 
de vorbire: verbe, adjective, adverbe şi substantive. Investigaţiile noaste au 
demonstrat că, de obicei, antonimele frazeologice se află în relaţie de cores- 
pondenţă cu verbele, adjectivele, substantivele și, rar, cu adverbele. 


Antonimele frazeologice îndeplinesc aceleași funcții sintactice ca și părțile de 
vorbire cu care stabilesc un raport de corespondenţă. Astfel, funcţia sintactică 
de bază a antonimelor frazeologice verbale este cea de predicat, antonimele 
frazeologice adjectivale — atribut, antonimele frazeologice substantivale — su- 
biect, antonimele frazeologice adverbiale — complemente, de obicei, circum- 
stanţiale. 


Şi în limba engleză, și în limba română mai numeroase sunt antonimele frazeo- 
logice verbale. În limba engleză 70% de antonime frazeologice sunt verbale, în 
limba română 65%, antonime frazeologice adjectivale în limba engleză sunt 
15%, iar în limba română 20%, antonime frazeologice substantivale sunt în 
limba engleză 5%, iar în limba română 10%, antonime frazeologice adverbiale 
sunt în limba engleză 10%, iar în limba română 5%. 

Trăsăturile specifice ale antonimelor frazeologice se manifestă prin faptul că: 
1) Antonimia frazeologică e mai săracă decât cea lexicală; 


În limba română, de exemplu, la 100 de perechi de antonime lexicale revin 
în medie 17-18 perechi de antonime frazeologisme. Pentru a obține această 
cifră am selectat din Dicționarul de antonime al limbii române 400 de perechi 
antonimice lexicale mai uzuale și am încercat să vedem dacă pentru acestea 
există antonime frazeologice. Rezultatul a fost următorul. Pentru prima sută 
de antonime lexicale am găsit 16 perechi de antonime frazeologice, pentru a 
doua sută — 19, pentru a treia sută — 16 şi pentru a patra sută — 15 perechi de 
antonime frazeologice. 


În limba engleză la 100 de antonime lexicale, care alcătuiesc 50 de cupluri 
antonimice, revin 10-12 perechi de antonime frazeologice, ce includ până la 
30-35 de frazeologisme. 


Consecința acestei inegalităţi se răsfrânge direct asupra sferelor de realizare a 
antonimelor frazeologice, care-s mult mai restrânse decât sferele de utilizare 
a antonimelor lexicale. 


2) Antonimele frazeologice sunt alcătuite din două și mai multe lexeme (ele- 
mente componente), și nu din morfeme, ca cele lexicale, constituind astfel 
unități structurale separate. 


Atât în limba engleză, cât şi în limba română cuvintele antonime sunt alcătu- 
ite din morfeme și constituie unități structurale integre. Antonimele frazeo- 
logice sunt formate din cuvinte și reprezintă astfel unităţi structurale separate 
(alcătuite din două, trei şi mai multe lexeme). 


Unităţile antonimice lexicale pot avea atât rădăcini diferite, cât şi aceeaşi ră- 
dăcină: 

abil — neîndemânatic; abstract — concret; avan — blând; a se agrava — a se ameli- 
ora; a admite — a respinge; adoptare — respingere; aici — acolo; acum — atunci ş.a. 


abil — inabil; avantajos — dezavantajos; agresiv — neagresiv; a duce — a aduce; 
acoperire — descoperire; acordare — dezacordare etc. 


Cupluri antonimice lexicale alcătuite din cuvinte cu rădăcini diferite în limba 
engleză: guilty — innocent; south — north; victory — defeat; wide — narrow; high — 
low; big — little; long — short; early — late; rich — poor. 


Cupluri antonimice lexicale alcătuite din cuvinte cu aceeași rădăcină în limba 


engleză: like — dislike; likeable — dislikeable; likings — disliking. 

Analiza materialului faptic din ambele limbi a demonstrat că antonimele fra- 
zeologice se clasifică în funcţie de structura lor în: 


1. Antonime frazeologice cu aceeași structură morfologică. 


Exemple în limba engleză: be in harmony with something — be out of harmony 
with something. 


Exemple în limba română: a cădea în labele (cuiva) — a scăpa din labele (cuiva); 
a descoperi adevărul — a ascunde adevărul; a fi în relaţii bune — a fi în relaţii rele 
ş.a. 


2. Antonimele frazeologice cu structuri morfologice diferite. 
Exemple în limba engleză: be at odds with something — be in tune with something. 


Exemple în limba română: a scoate în vileag — a ascunde sub şapte lacăte; a fi 
tare de inimă — a fi fricos ca un iepure; a se face negru ca pământul — a se face alb 
ca varul; a fi cu caş la gură — a avea gâsca în barbă; a se mânca ca câinii — a trăi 
în dragoste ş.a. 


3) Antonimele frazeologice au valori conotative şi de aceea nu pot fi utilizate 
în toate stilurile limbii respective. 


Multe antonime lexicale, fiind neutre din punct de vedere stilistic, pot fi utili- 
zate în diferite stiluri ale limbii: beletristic, publicistic, ştiinţific, oficial-admi- 
nistrativ ș.a. În special, antonimele lexicale contribuie la crearea unor figuri de 
stil precum: oximoronul, antiteza ş.a. 


Antonimele frazeologice au în majoritatea cazurilor valori conotative bine 
conturate și de aceea ele nu pot fi utilizate în toate stilurile. De obicei, anto- 
nimele frazeologice se utilizează în stilurile beletristic și publicistic şi doar cu 
anumite excepții ele pot fi folosite în celelalte stiluri. 


4) În comparaţie cu antonimele lexicale, cele frazeologice se utilizează foarte 
rar în același context. 


De exemplu: 


„Fata babei era slută, leneșă, țâfnoasă și rea la inimă. Fata moşneagului însă era 
frumoasă, harnică, ascultătoare şi bună la inimă” (I. Creangă, Scrieri, p. 197). 


„Pentru babă, fata moșneagului era piatră de moară în casă, iar fata ei, busuioc 
de pus la icoană” (I. Creangă, Scrieri, p. 197). 


S. Numărul antonimelor frazeologice care nu au corespondențe semantice 
printre antonimele lexicale este destul de mare. Fenomenul invers, când an- 

tonimele lexicale nu au corespondente printre frazeologisme, se întâlnește cu 
mult mai des datorită faptului că numărul de antonime lexicale depăşeşte cu 
mult numărul antonimelor frazeologice. 


6. Seriile sinonimico-antonimice frazeologice sunt mai puţin numeroase în 
comparaţie cu cele lexicale. 


Lingvistul Gh. Colţun, analizând un număr considerabil de antonime fraze- 
ologice, a stabilit doar 26 de serii sinonimico-antonimice în limba română. 


7. Nici în limba română, nici în limba engleză nu am atestat exemple de enan- 
tiosemie în cadrul antonimelor frazeologice. Enantiosemia este specifică, cu 
anumite excepţii, doar cuvintelor, unităţilor lexicale. Şi în ale limbi, de exem- 
plu rusă şi germană, fenomenul enantiosemiei este extrem de rar. 


În concluzie, am vrea sa menţionăm ca cele doua tipuri de antonimie lexicală 
și frazeologică nu constituie domenii izolate, pentru ca ele se completează 
reciproc, lichidează lacunele din ambele sisteme ale unităţilor polare ale lim- 
bilor engleză și română. 

Doina BUTIURCA 

O problemă de tipologie a culturii: 
paradigma lateralităţii „stânga” 
în frazeologisme 


Abordate dintr-o perspectivă integratoare, „siste- 
mică și extrasistemică” (Eugeniu Coseriu, 1997), 
frazeologismele, care aparțin paradigmei latera- 
lităţii, reprezintă o tipologie relativ omogenă în 
limbile indo-europene. Golită de valoarea soma- 
tică primară, „stânga” dobândește conotaţii varia- 
bile de la o sferă a culturii scrise / gândite la alta: 
psihologia umană, personalitatea, morala, actul 


DB. — conf. univ. dr, Ne ai 
Universitatea Petru-Maior” de a economisi, politica, sportul, confruntarea 


Târgu-Mureş. Domenii de cu limita etc. Omul a codificat propriile stări de 
competenţă: lingvistică, spirit, utilizând un cod simbolic şi comportamen- 
terminologie, estetica tal (individual şi / sau al membrilor societăţii) 
sacralităţii. Ultimele lucrări: diferit de la o limbă la alta. În limba franceză, de 


coordonator pentru limba 
română, coautor al Proiectului 
Vocabulaire panlatin des 


exemplu, ideea că o persoană se află într-o stare 
de indispoziţie este sugerată prin expresia „Se le- 
omaunonihiesproiesstoninelles- IT du pied gauche” (Etre de mauvaise humeur), 
(Proiect realizat în cadrul ÎN limba română prin „A se trezi cu dosul în sus”, 
Realiter); coautor şi în spaniolă prin „Levantarse con el pie izquierdo”, 
colaborator la Dicţionarul de iar în catalană prin „Aixecar-se amb el peu esquer- 
critică şi teorie literară. Valori ra”. Aceeași conotaţie are expresia italiană „Alzarsi 
românești şi valori europene ale col piede sbagliato” şi construcţia engleză „To get 
secolului AX. out of the wrong side of bed”, precum şi expresia 

din limba germană: „Mit dem linken Fuß aufste- 
hen” (în variaţie liberă cu „Mit dem falschen Fuß 
aufstehen”). Cu excepția limbii române (și a lim- 
bii engleze), cvasiechivalentele expresiei franceze, 
existente în limbile romanice occidentale, repre- 
zintă ideea de indispoziţie prin recursul analogic 
la caracteristicile prototipice (stânga — partea sla- 
bă) ale denominatorului semantic. În acest plan al 

mentalului colectiv, imaginea a fost creată prin asociere cu „starea de spirit”, 
cu partea „fără de valoare” (fr. gauche) a lateralităţii şi o regăsim în discur- 
sul literar. Simone de Beauvoir scria: „(...) il y a des jours comme ga où on 
se lève du mauvais pied, où on ne prend plaisir à rien” (Les belles images). 
„Se lever du pied gauche” s-a născut în mediul crescătorilor de animale, din 
terminologia muncilor cu caii, fapt unanim consemnat în Dicționarele Aca- 
demiei Franceze. În secolul al XVII-lea se spunea despre un cal care ridica 
piciorul stâng, înainte să calce cu dreptul, că galopează pe un picior bolnav. 
În consecință, animalul se afla mereu în dificultate. Aceste asociații inedite 
dintre o „stare de spirit” de rău augur și imaginea piciorului stâng pe care lim- 
bile romanice occidentale le fac sunt metafore poetice transferate, analogic, 
din limbajul somatic în domeniul emoţionalului: indispoziţia este un „picior 
stâng” s.c.l. În limba română, a spune despre un om că „stă fără chef și tot 
posomorât” (Iuliu Zanne) nu este o problemă a polarităţii drept / stâng. „A 
se trezi cu fața la cearceaf”, „A se scula cu dosu-n sus” au aceeași semnificație 
cu fr. „Se lever du pied gauche”, dar o simbolică (parţial somatică) diferită, 
dublată de detaliul „timpului” emoţional. Întrebarea ce se pune în acest con- 
text este care ar fi factorii, categoriile existenţiale / filozofice / lingvistice care 
au determinat limbile romanice să codifice verbal noţiuni și stări emoţionale 
asemănătoare în mod diferit. Un prim răspuns ar fi paradoxul latin al sub- 
stantivului „sinistrum, i”. Pe lângă clasa morfologică a adjectivului („sinister, 
tra, trum”), exista în limba latină forma nominală „sinistrum, i” [subst. n.], 
substantiv plurivalent semantic: 1. „a sinistro” (venind din stânga) / „in si- 
nistrum” (mergând spre stânga); 2. (fig.) defavorabil, nefericit, rău: „arbori- 
bus Notus” (austrul defavorabil pomilor); 3. „rău prevestitor, de rău augur” 
(Gheorghe Guţu, 2003, 1232). Substantivul a completat pletora semantică a 
„stângii”, aparent unitară. Substratul metafizic al paradigmei era însă depar- 
te de a fi unitar, datorită interferențelor culturale / influenţei grecești asupra 
culturii latine — iar acest fapt reprezintă cea de-a doua cauză a diferențelor de 
conceptualizare. „Viziunea” privind noţiunea de lateralitate „stânga” era total 
diferită: în vorbirea augurilor romani, care, privind către sud, aveau răsăritul 
la stânga, „sinistrum, i” avea sensul de „favorabil, bine prevestitor, de bun au- 
gur” (Gheorghe Guţu, 2003, 1232): „avi sinistra” (sub auspicii favorabile); 
„sinistra cornix” (VERG.) — o cioară care se aude din stânga (semn de bun 
augur) etc...., spre deosebire de ritualul grec, unde stânga prevestea răul. Fi- 
lonul grecesc a fost valorificat în limba latină în construcţii de tipul „Sinistra 
pede proficisci” (APUL) — „a porni cu stângul” (semn rău) — şi „a garantat” un 
tip de semnificare constant pentru frazeologismele limbilor romanice timp 
de două milenii. Accepţiunea de „favorabil” a „stângii, dată de prezicătorii 
romani, a rămas insignifiantă în dinamica frazeologică panlatină. 

Există o mare diversitate asociativă în frazeologismele limbilor indo-europe- 
ne, ce nu poate fi supusă ușor sistematizărilor, decât dacă cercetătorul face 
recurs la tipologia culturii / la mentalitate. „Orientarea” vieții și a activităţii 
umane spre o morală a cumpătării este transparentă în actul de „a economisi”. 
Este un act care nu poate fi privit ca fenomen în sine, izolat de domeniul cul- 
turii și al mentalități ce i-a dat individualitate | Studierea lui *peku și a deriva- 
ilor săi, în cele trei mari grupuri dialectale — IIR, italică, germanică — îi permi- 
tea lui Emile Benveniste să formuleze aserțiunea că vocabularul economiei IE 
este specific unui tip de „economie pastorală” (Emile Benveniste, 1999, 37)]. În 
limba franceză „en mettre à gauche” are sensul de „mettre de largent de câte, 
économiser”, expresie echivalentă semantic cu rom. „a strânge cureaua, „a 
pune deoparte”, „a pune ban pe ban”, „a pune la ciorap” etc. Claude Duneton 
(La puce à l'oreille, 2002) face apel la modelul cultural francez în explicarea 
expresiilor legate de simbolistica „stângii”: stânga este partea unde se poartă 
sabia, așa încât aceasta este ușor de apucat pentru un dreptaci; este, în conse- 
cință, lateralitatea care permite cea mai bună protecţie a economiilor. Surse 
ale Enciclopediilor franceze menţionează că în secolul al XVII-lea se utiliza un 
buzunăraș de vestă, ascuns la subsuoară, pentru a fi protejat de doritori. Ținut 
la subsuoara stângă, era ușor accesibil pentru un dreptaci. În limba română, 
omologarea „bani-stânga” este cvasiinexistentă în frazeologisme. „A pune 
bani albi pentru zile negre” are sensul de a economisi „bani de argint, numiţi 
astfel după culoarea metalului”; referirea, prin adjectivul alb, „la monedele 
de argint” se datorează „unei interesante evoluţii semantice a adjectivului lat. 
asper „aspru” în greaca bizantină” (Stelian Dumistrăcel, 2001, 23), dar şi cul- 
turii orientale, prin legătura „originară a termenului cu metalul alb”. Expresia 
evidenţiază și un al treilea tip de determinare care ține de mentalitate: „Banii 
de argint au putut reprezenta (mai curând decât cei de aur) şi modalitatea 
de a-și face rezerve a celor de condiție mai modestă” (Stelian Dumistrăcel, 
2001, 23). Fie și numai din exemplele date, observăm că, spre deosebire de 
limba română, în limba franceză tradiția greacă a rămas mereu în vigoare prin 
semiotica stângii: „le Gaucher”, „Avoir deux mains gauches” (cu echivalent 
engl. „Io have two left hands”), „avoir deux pieds gauches” au sens negativ, 
semnificaţia lor fiind aceea de a fi deosebit de neîndemânatic (Etre maladroit 
ă un niveau extreme), lipsit de talent, incapabil pentru orice activitate. Sin- 
tagmele și semnificaţiile lor sunt consemnate în Dictionnaire Historique de la 
Langue Frangaise (Alain Rey), având o circulație paralelă. Frazeologismele / 
expresiile somatice ale lateralităţii poartă amprenta limbilor istorice, în sensul 
în care le-a definit Eugeniu Coșeriu, cu diferențe mai mult sau mai puţin pro- 
funde și cu varietate internă. Diferenţele sunt de natură „diatopică... în spaţiul 
geografic” al limbilor neolatine, date de matricea culturală (limba latină, filo- 

nul grecesc etc.), „diastratică... diferenţe între straturile socioculturale ale co- 
munității lingvistice” și „diafazică... adică între diferitele tipuri de modalități 
expresive” (Eugeniu Coşeriu, 2000, 264). Un caz particular îl reprezintă su- 
pranumele somatice ale lateralităţii: fr. „le Gaucher” este ilustrativ nu numai 
prin tradiția semnificației („defavorabil”). Dictionnaire Historique de la Langue 
Française relatează următoarea anecdotă: în timpul Republicii, membrii fa- 
miliei Mucia se mândreau să poarte porecla Scaevola, adică Stângaciul, care le 
amintea de strămoșul lor de la sfârșitul secolului VI ante Ch. Pe numele său 
adevărat, Caius Mucius, romanul a trecut aproape neobservat prin taberele 
dușmane, cu scopul de a-l asasina pe regele etrusc, Lars Porsenna. În locul re- 
gelui, a lovit din greşeală pe secretarul acestuia. Luat prizonier, Caius Mucius 
arăta dispreț față de moarte, purtându-se cu mare demnitate în fața mulțimii 
şi a regelui. Respectat şi admirat de toţi pentru curajul său, Mucius a fost ier- 
tat, dar a primit de la contemporanii săi porecla de gloriosul „Stângaci”. Se 
observă cum „Le Gaucher” depășește în astfel de situaţii pitorescul onomas- 
tic al oralității colocviale: reconstituie un scenariu istoric, menţine, printr-un 
„nucleu narativ”, originea semnificantă a familiei / a genealogiei în istorie, 
transmițându-se ereditar. Iniţial poreclă „Le Gaucher” a devenit supranume, 
metaforă-blazon, care păstrează conştiinţa de sine a unui moment al istoriei. 
Numeroase alte supranume sunt purtătoare de valori „trans-lingvistice”, de- 
păşesc nivelul comunicaţional prin determinarea antropo-socială / culturală 
etc. Există și o categorie de somatisme care, în tradiția studiilor lui lon-Au- 
reliu Candrea (I.-A. Candrea, 1895, 152), sunt cunoscute sub denumirea de 
„porecle”. Valoarea lor este conjuncturală, purtând memoria unui comporta- 
ment / a detaliului fizic: Ovidius — poetul latin al Metamorfozelor — avea po- 
recla Naso (Cel cu nasul mare), comandantul mongol se numea Timur-Lenk 
(Şchiopul), Regina Maria Tudor (1553-1561) a Angliei purta porecla de Ma- 
ria „Sângeroasa”, Petru, fiul nelegitim al lui Ştefan cel Mare şi al Mariei Rare- 
şoaia, este cunoscut în istoria românilor ca Petru Rareș (Cel cu părul rar) etc. 
Puţine sunt situațiile când poreclele somatice pierd noțiunea peiorativă, dat 
fiind faptul că ființa umană (rege / cărturar / erou / simplu cetăţean) se pune 
în relaţie cu o istorie personală / de grup / cvasiuniversală etc. De la începu- 
turile istoriei, omul societăților tradiționale (și nu numai!) a utilizat un cod 
lingvistic încărcat de semnificații comportamentale și culturale, de „norme 
particulariste”, de „fapte sociale totale” (Mauss, 1923-1924). Nelipsite sunt 
regulile ceremoniale din conotaţiile „stângii”. „Pourquoi passer l'arme ă gauche 
veut-il dire «mourir»?”, este întrebarea pe care Claude Duneton (La puce à 
l'oreille, 2002) o pune: „Cette locution provient du langage militaire. Au XVII 
siècle, quand les soldats devaient charger leur fusil, ils le tenaient de la main 
gauche, afin de pouvoir utiliser leur main droite et être plus à l'aise. Cepen- 

dant, les mouvements à effectuer étaient longs et nombreux, laissant les sol- 
dats très vulnérables. «Passer larme à gauche» pouvait donc à ces occasions 
être synonyme de mourir. De plus, lors des funérailles avec les honneurs mi- 
litaires, les soldats passaient leur arme à gauche, canon vers le sol, en signe de 
deuil et de respect envers le défunt. Enfin, le mot «gauche» a toujours eu une 
connotation négative” (Linternaute Encyclopedie). Se desprinde constatarea 
că „determinarea” expresiei „passer larme à gauche” este exclusiv socioprofe- 
sională și a rămas funcțională — prin ritualul de a trece arma în mâna stângă, la 
funeraliile cu onoruri militare. Scriitorii recunosc valoarea estetică a expresi- 
ei, pe care o valorifică frecvent în discursul literar. Citim în Stello, opera lui A. 
de Vigny: „Les crânes sont les six maîtres d'armes à qui j ai fait passer arme à 
gauche. — Cela veut dire tuer, n'est-ce pas? — Nous disons ça comme ça, reprit- 
il avec la même innocence” (ch. XXIII). 


Frazeologismele somatice ale lateralității diferă sub aspectul ocurenței, la ni- 
velul stilurilor funcționale ale limbii. „A da cu stângu`-n dreptu’ ” contribuie la 
extinderea tonului colocvial în presa scrisă, menținând spiritul de satiră (po- 
litică, sportivă, a sistemului de justiție etc.) al vieții sociale. Efectele oralității 
nu sunt în toate situațiile cele scontate, ajungându-se până la formule de ti- 
pul: „...doctor în drept dădea cu stângu-n dreptu’ predând Dreptul Penal”, în 
care criteriile de selecție nu iau în considerare neajunsurile redundanței. Tex- 
tul devine incoerent prin supralicitarea pragmaticului. Pierderea articolului 
hotărât în frazeologismele somatice nu pune probleme grave de gramatică a 
limbii române; norma literară acceptă faptul că vocala precedentă preia rolul 
articolului (a susţinut-o Mioara Avram, a acceptat-o Graur). În cazul expresiei 
„a da cu stângu-n dreptu ”, forma orală este unanim acceptată. Numeroase 
sunt situațiile în care imixtiunile de registru stilistic nu sunt potrivite pentru 
aspectul cultivat al limbii: „...Cu stângu-n dreptul”, „CCR îşi dă cu stângu-n 
dreptul: Independenţii pot candida la alegerile parțiale”; „CSM dă cu stângu-n 
dreptul în privinţa declaraţiilor de avere şi de interese” etc. Nu întotdeauna 
subiectul articolelor de presă este legat de oralitate. Din acest considerent, 
reproducerea pronunțării nu este justificată în situaţia când textul este neutru 
(abordează problemele de politică internă și internaţională, subiecte privind 
Justiţia), chiar dacă registrul discursiv este ironic. 


Semiotica drept / stâng devine un domeniu complex și sub alte aspecte: 
unele structuri frazeologice sunt „narațiuni” in nuce care însumează elemen- 
te psihologice şi modalități de raportare a umanului la existență, mustind de 
înțelepciune. Sunt uşor de receptat și, din acest motiv, formele de cultură le 
actualizează, propunând variante contextuale. Alteori devin un prilej de re- 
flecţie, prin capacitatea de a ilustra dependenţa ironiei de starea de implicare 

subiectivă a emiţătorului, de antonimia statornicită antropologic, prin tradiția 
culturală, pe fundamentele căreia se dezvoltă personalitatea. Deşi congene- 
re, expresiile cu model biblic şi / sau valorizator (eng. „right-brain thinking” 
— creativitate; activități ale persoanelor creative, emotive, intuitive) și cele 
laicizate prin caracteristica „pragmatic” diferă sub raport tematic și stilistic. 
Exigenţele de textualizare diferenţiază cele două serii, nu numai prin oralitate 
(cultivă intonaţia și pauza, apostroful), ci şi prin modificări de simbol de tipul 
„a da cu dreptul în stângul”. Deloc fericită, eludarea caracteristicii prototipice 
prin asemenea expresii deformează o tradiție culturală cvasiuniversală, dena- 
turează adevăruri imanente și / sau o întreagă metafizică: „dreapta” este axio- 
matică, „stânga” — conjuncturală; dreapta este valoarea, stânga - slăbiciunea. 
Din vremuri imemorabile, omul a creat, pornind de la semiotica lateralităţii, 
„dreapta”, o scară ireversibilă de valori la care s-a raportat în evoluţia sa. Este 
înțelepciunea pe care o regăsim în arriere — planul paremiologiei, în modul 
de a percepe lumea: „omul fără prieteni e ca stânga fără dreapta”, o regăsim în 
mentalitatea franceză: „Savoir distinguer sa droite de sa gauche”, „Se diriger 
vers la droite” și (fie şi numai parţial!), în modul de „a medita”: „Se couchere 
sur la droite”. 


Frazeologisme ca „a da cu dreptul în stângul”, promovate în articolele de pre- 
să / în mass-media, sunt accidente, forme de mimetism inautentic, lipsite de 
rădăcini şi nu vor supraviețui în culturile de tradiție! 


Dacă paradigma lateralității „dreapta” rămâne, prototipic, legată de gnose- 
ologie, de cunoașterea calităților umane, realizările frazeologice generate 
de „stânga” derivă din modul de a gândi (eng. „left brain thinking”, gândire 
lineară, cauzală, simbolică, logică), din atitudine (eng. „a left handed com- 
pliment”, compliment cu conotaţie negativă sau nefavorabil unei persoane), 
din tipologia culturii, în general, și este necesar să fie analizate din această 
perspectivă. Corpusul de expresii şi frazeologisme aparținând lateralității 
„dreapta” defineşte omul societăţilor tradiționale, preocupat de relaţia ființei 
sale cu Cosmosul. Paradigma „stângii” este formată din categorii / tipuri cul- 
turale / valori estetice... tipice gândirii modernului. Mai aproape de percepţia 
omului religios, „dreapta” face parte din familia de spiritualitate a creștinului, 
preocupat de mistica relaţiei cu Dumnezeu și / sau cu Celălalt. Este starea 
de graţie, cu o componentă revelatorie (rom. „La dreapta Tatălui” / fr. „La 
droite du Père” / „La droite de Dieu”), spirituală. Expresiile idiomatice ale 
limbii engleze generează prin „right” o retorică a creativităţii / a calităţilor 
umane: „right as rain” (de calitate, de mâna-ntâi), o retorică a bunei morale: 
„right-hand man” (om de încredere, mâna dreaptă a cuiva). „Stânga” ilustrea- 
ză opţiunea / orientarea univocă a ființei sociale spre un sistem simbolic sau 

altul. „Dreapta” este lateralitatea laică a funcţionalităţii în sens pozitiv / a per- 
fecțiunii: „(as) right as a trivet (perfect, bine reglat, în perfectă stare de func- 
ţionare). Este impersonală, obiectivă. Stânga este „personală”, subiectivă, are 
o componentă afectivă („je chante de la main gauche”). „Dreapta” este ideală, 
se manifestă prin relaţii pe verticală, stânga este pragmatică, reală, se dezvoltă 
într-o puternică dinamică pe orizontala societăţii. Efectele dreptei le regăsim 
în respectarea Legii și a spiritului acesteia. Dinamica socialului impune re- 
guli proprii, „stânga” şi „dreapta” pot fi „create” conjunctural (rom. „Îşi face 
şi dreaptă şi stângă”). „Dreapta” este perfectă, „stânga” este vicioasă (rom. „a 
trage la stânga” / rom. „a da la stânga” — a fura, a ascunde, a fi şiret), imperfectă 
(rom. „stânga face, dreapta trage!”), marcând eşecul creativ al ființei umane. 
„Dreapta” însă rămâne canonică. 

Ecaterina AJDER 


Imensitate 


Madona cu înger, seria La cules de îngeri, 
ulei pe pânză, colaj textil, tehnică mixtă, 990x750 mm, 2011 

Rapsodie de toamnă, serie, 
ulei pe pânză, tehnică clasică, 
450x450 mm, 2009 


Măicuţă, Grădină, Tu..., seria La cules de îngeri, 
ulei pe pânză, colaj textil, tehnică mixtă, 900x750 mm, 2011 

Rapsodie de toamnă, serie, 
ulei pe pânză, tehnică clasică, 
450x450 mm, 2008 


Cununa Cerului, seria La cules de îngeri, 
ulei pe pânză, colaj textil, tehnică mixtă, 900x750 mm, 2011 

Rapsodie de toamnă, serie, 
ulei pe pânză, tehnică clasică, 
450x450 mm, 2009 


*, 


AZS ] 


Ene-Caloene, ulei pe pânză, 
colaj textil, tehnică mixtă, 900x900 mm, 2010 

Rapsodie de toamnă, serie, 
ulei pe pânză, tehnică clasică, 
450x450 mm, 2008 


Paparudă-Rudă, ulei pe pânză, 
colaj textil, tehnică mixtă, 900x900 mm, 2010 

Rapsodie de toamnă, serie, 
ulei pe pânză, tehnică clasică, 
450x450 mm, 2009 


Sighişoara medievală, diptic, ulei pe pânză, 
tehnică clasică, 700x950 mm, 2007 

Rapsodie de toamnă, serie, 
ulei pe pânză, tehnică clasică, 
450x450 mm, 2008 


Sighişoara medievală, diptic, ulei pe pânză, 
tehnică clasică, 700x950 mm, 2007 

A venit, a venit Toamna..., diptic, ulei pe pânză, 
tehnică clasică, 550x550 mm, 2009 

A venit, a venit Toamna..., diptic, ulei pe pânză, 
tehnică clasică, 550x550 mm, 2009 

Nostalgii arhaice, serie, lână, sizal, coloranți naturali, 
tehnică mixtă, 1450x850 mm, 2007 

Nostalgii arhaice, serie, lână, sizal, coloranți naturali, 
tehnică mixtă, 1450x850 mm, 2007 


BESAT RO MIÂINIĂ 


La cumătra lăudată, ulei pe pânză, colaj textil, 
tehnică mixtă, 1000x850 mm, 2011 

Eternitate, ulei pe pânză, colaj textil, 
tehnică mixtă, 1000x800 mm, 2011 

Adam şi Eva, ulei pe pânză, colaj textil, 
tehnică mixtă, 1000x800 mm, 2011 


EET TEI ROMIÂINIĂ 


Eleonora BRIGALDA 


Creaţia Ecaterinei Ajder: 
tradiție și modernitate 

Venită de pe meleagurile sudice ale Moldovei, 
din locurile cu străvechi tradiții, Ecaterina Ajder 
a parcurs traiectoria firească pentru un creator dă- 
ruit şi perseverent, al cărui talent s-a cizelat con- 
tinuu. 


Ecaterina Ajder a văzut lumina zilei la 11 martie 
1961, în orașul Cahul, într-o familie de slujbaşi. 
Tatăl Ion împletea cu iscusință bice din piele, iar 
mama Sonica și bunica Fotinia țeseau covoare la 
război şi împleteau straie. Anume în casa părinteas- 
că, ajutând-o pe maica sa, a simțit pentru prima 
dată chemarea spre frumosul autentic ce izvorăşte 
din natură. 


Studiile artistice le-a început la Şcoala de arte 
plastice pentru copii din Cahul, fiind îndruma- 
tă de Gheorghe Huzun şi Petru Berdiu (1972- 
1976). „De la ei am învăţat să desenez, să amestec 
culorile, să pictez şi să modelez, să surprind far- 
mecul vieţii în culori” — își amintește cu recunoș- 
tință autoarea. 


Urmând chemarea talentului și îndemnul dascăli- 
lor, a studiat la Colegiul Naţional de Arte Plastice 
„I. Repin” (actualmente „A. Plămădeală”) în clasa 
profesorilor Stanislav Babiuc, Alexandru Grigo- 
raşenco şi Mihail Tihonciuc (1976-1980). 


Studiile superioare le-a urmat în cadrul Universi- 
tății Pedagogice de Stat „Ion Creangă”, la Facul- 
tatea Arte Plastice, unde i-a avut ca profesori pe 
Constantin Crăciun, Petru Severin, Alexandru 

Cuzmin (pictură) și Andrei Negură, Emil Negară (tapiserie), cărora le poartă 
mereu un respect deosebit. 


Deşi debutează la începutul anilor '80 în domeniul picturii, se afirmă în clima- 
tul artistic din Chişinău ca autor de tapiserii realizate în baza unor principii 
clare și în acord cu filonul proteic al artei românești. În 1990 devine membru 
titular al Uniunii Artiştilor Plastici, Secția artă decorativă. 


Munca de creaţie a îmbinat-o chiar de la început cu cea didactică. În perioada 
1994-2004 a fost şef la Catedra artă decorativă a Facultăţii de Arte Plastice și 
Design, U.P.S. „lon Creangă, în prezent activând în calitate de conferențiar 
universitar la aceeași catedră. 


La ora actuală Ecaterina Ajder este un nume de referință în arta contempo- 
rană din Republica Moldova. Ea se bucură de un bogat palmares artistic: 
expoziţii personale (10), numeroase expoziţii de grup naționale și interna- 
ţionale, tabere şi simpozioane de creaţie. Lucrările ei se găsesc în colecţii 
de stat (Republica Moldova, România) și colecţii particulare (Republica 
Moldova, România, Germania, Rusia, Israel, Canada, Spania, Italia, Polo- 
nia, Slovenia). 


Ca o încununare a meritoasei sale activităţi, recent i-a fost decernat titlul ono- 
rific „Maestru în Artă” (2010). 


Ecaterina Ajder și-a conturat de timpuriu o viziune proprie pe care a pro- 
movat-o la început în tapiserie, iar apoi şi în pictură. În ambele domenii 
inspiraţia din tradiţiile naționale se materializează în lucrări realizate în 
cheie modernă. Modalitatea de abordare a tapiseriei și picturii într-un spirit 
modernist a fost remarcată de critica de specialitate. „Utilizarea eficace a 
unor valențe policrome şi a elementelor stilistice parvenite din faimoasele 
scoarțe vechi basarabene, menţionează criticul de artă Gheorghe Mardare, 
imprimă operelor Ecaterinei Ajder modernitate și virtuţi artistice locale, 
pământeşti”. 


Ceea ce ar defini la modul general creația Ecaterinei Ajder este darul de a 
picta prin a țese, de a concepe arta textilă ca o specie a picturii. Anume de 
aceea pictura și tapiseria conviețuiesc pașnic în expozițiile ei, completându-se 
reciproc. 


În intimitatea atelierului Ecaterina Ajder creează tapiserii cu o încărcătură 
ideatică de natură simbolică sau metaforică. Sesizând drama vieții, ea creează 
un spațiu emotiv inconfundabil, în care realul şi imaginarul capătă omogeni- 
tate, unitate şi credibilitate. 

Tapiseriile ei Veronica, Zodie, Geneză sunt create sub semnul unui lirism ele- 
vat, adus în pragul dramaticului. Chiar și atunci când prezintă armonii discre- 
te, acestea au o tensiune ascunsă. 


Repertoriul imagistic al Ecaterinei Ajder este larg și foarte variat. Remarcabila 
forță imaginativă şi libertatea spiritului asociativ îi permite autoarei să realize- 
ze o anumită „arheologie culturală”, în care prezentul încorporează elemente- 
le unor vechi civilizaţii (Nostalgii arhaice). 


Desfolierea straturilor culturale naționale constituie un pretext pentru ree- 
valuarea şi reinterpretarea universului mitologic autohton. Astfel, ceramica 
cucuteniană descoperită în siturile Moldovei a devenit subiect de analiză și 
obiect de inspiraţie pentru creaţia ei. Prin sensurile simbolice induse imagi- 
nii, artista deseori ajunge la esența gândirii mitice plurisemantice, tapiseriile 
ei relevând capacitatea surprinzătoare a autoarei de a dialoga, prin recursul 
trecutului, cu viitorul (Tripolie, Zestre). 


Axată pe valorificarea unor elemente tradiționale, Ecaterina Ajder aduce une- 
ori decorativul într-o variantă abstractizantă, geometrică, formând compozi- 
ţii spaţial-volumetrice (seria Treapta Dorului). 


Dispusă mereu pe calea căutărilor, Ecaterina Ajder a găsit formule și structuri 
expresive şi în domeniul colajului textil. Soluţii surprinzătoare şi incitante, 
spectaculoase prin modul inspirat în care sunt gestionate diverse materiale 
textile și tehnologia picturii în ulei și acril, colajele ei reprezintă o sinteză ori- 
ginală a tradiției artei populare și a limbajului abstract, având impact decora- 
tiv deosebit (tripticul Cuconașii, Caloian, La cules de îngeri). 


Creaţia sa picturală propune, de asemenea, multe improvizări coloristice, de 
textură / factură și presupune introducerea unor detalii de un grafism croma- 
tic elevat. 


Ecaterina Ajder are un mod al său de a înțelege lumea rurală, concepută ca o 
autentică matrice spirituală. Compozițiile ei Cuconașii, Caloian, care reflectă 
obiceiuri din stepa Bugeacului, ritualuri păgâne ancestrale, atestă o anumită 
nostalgie a obârşiilor. „Amintirea casei buneilor și a părinţilor, afirmă Ecate- 
rina Ajder, îmi trezește până azi nostalgie, căci vântul de la Baltă mi-a adus 
gustul aventurii, nesupunerii și al libertăţii”. 


Peisajele autoarei pot fi subordonate perspectivei „pasăre în zbor”, având 
deseori o tentă abstractă. Ele definesc atmosfera unui loc și se remarcă 
printr-o libertate gestuală inedită (seria Balta Prutului, Vis rustic, Merărie 
la Tescani). 

Pentru naturile statice artista selectează, în baza unor criterii personale, ele- 
mente din inventarul tradițional al satului: vase cu forme și materiale diverse, 
de la cele decorative la cele de uz casnic, lăicere, scoarțe, ouă încondeiate, 
flori de câmp, lalele, maci uscați, mere, pere, culese parcă din grădina buni- 
cii — toate configurând o atmosferă de vitalitate debordantă (seriile Rapsodii 
de toamnă, Pascala, A venit, a venit toamna, Muşcate la fereastră). 


Picturile Ecaterinei Ajder sunt realizate în straturi de culori suprapuse în 
şedinţe de lucru repetate. O notă specifică a creaţiei autoarei este realizarea 
lucrărilor în serie, transpunerea unor motive, compoziţii din pictură în tapise- 
rie şi invers. Trebuie menţionat, de asemenea, și remarcabilul simţ decorativ, 
buna ştiinţă a organizării spațiului compozițional şi măiestria orchestrărilor 
cromatice sau tonale de care dă dovadă autoarea în compoziţiile figurative. 
Contrastele tonale alternează în pânzele ei cu irizările cele mai fine, adânci- 
mea unor tente întunecate cu jubilaţia cromatică a altora (seria Fata Morga- 
na). 


Privită retrospectiv, creația Ecaterinei Ajder apare vastă, consistentă în idei și 
soluţii plastice, altoită în sânul tradiţiilor autohtone și al spiritualității româ- 
nești. 

Leo Butnaru, poet, prozator și publicist, s-a născut la 5 
ianuarie 1949, în satul Negureni, raionul Orhei, Republi- 
ca Moldova. Este fiul Anastasiei (născută Munteanu) și 
al lui Teodor Butnaru. A absolvit Facultatea de Filologie, 
Secţia jurnalistică, a Universităţii de Stat din Moldova. 
Publică versuri în ziarele „Tinerimea Moldovei”, „Mol- 
dova socialistă”, în revistele „Cultura”, „Moldova”. A fost 
redactor la „Tinerimea Moldovei”, „Literatură şi artă”, 
„Noutăţi editoriale”, șef al Secţiei relaţii la Uniunea Scri- 
itorilor, redactor-coordonator la Editura Uniunii Scrii- 
torilor, redactor-șef la revista „Moldova” şi Preşedinte al 
Filialei Chişinău a Uniunii Scriitorilor din România. 
Scrieri: 

Poezie: Aripă în lumină (1976); Sâmbătă spre duminică 
(1983); Formula de politețe, (1985); Duminici lucrătoare 
(1988); Șoimul de aur (1991); Iluzia necesară (1993); 
Puntea de acces (1993); Vieţi neparalele (1997); Caranti- 
na maşinii de scris (1997); Gladiatorul de destine sau Bal 
(de)mascat (1998); Identificare de adresă (1999); Lamen- 
tația Semiramidei (2000); Lampa şi oglinda (2001); Stric- 
tul necesar (2002); Ceasornicul din măr (2002); Pe lângă 
ştreang, steag şi înger (2003); Cetatea nu e gata de război 
(2003); Sfinxul itinerant (2004); Din sens opus (2008). 
Proză: Copil la ruși. Roman memorialistic (2008); Rule- 
ta românească. Nuvele (2010); 

Dialoguri: Răspuns și răspundere (1989); Spunerea de 
sine (1994); Prezența celuilalt (1997); Micşorarea distan- 
tei (2004). 

Jurnale: Student pe timpul rinocerilor (2000); Perimetrul 
cuștii (2005); Drumul cu hieroglife (2007). 

Cărţi pentru copii: Papucei cu felinare (1989); Arlechinul şi 
delfinul (2001); Balul racului (2003); Căruţul cu îngeri (2004). 
Traduceri: Gh. Ayghi, Mai pur decât sensul. Poeme, ese- 
uri (2005); V. Hlebnikov, Ka. Proză, teatru, eseuri, mani- 
festele avangardei ruse (2005); I. Bahterev, Lu. Poeme. 

(2006); L. Dobâcin, Întâlnirile cu Liz. Nuvele (2007); V. Hlebnikov, Joc în iad şi muncă-n 
rai. Poeme (2009); I. Ahmetiev, Speriat de aplauze. Poeme (2009). 


Leo Butnaru a debutat într-un timp în care peisajul poeziei basarabene era bân- 
tuit de epitetul suprasolicitat pentru lustruirea vieţii concepute la modul realist 
socialist. Colegul său de generaţie, prozatorul Victor Dumbrăveanu, prezenta 
perioada de început, când activau împreună în presa periodică de la Chișinău, 
în felul următor: „Şi dacă ceilalți, inclusiv subsemnatul, erau supuși corvoadei 
şi rutinei ziaristice, Leo era, nu ştiu cum, privilegiat. Noi scriam despre komso- 
mol, industrie, vitărit, întrecere (de care dacă nu...) socialistă, pe când Butnaru 
făcea cronici de film, artă plastică, teatru, critică şi eseistică literară. 


Aşa se impusese el, prin ambiția de care dă dovadă şi astăzi” (1). 


Tânărul aspirant la gloria literelor își manifesta caracterul, după cum men- 
ţiona şi Gheorghe Vodă, în prefața la volumul Aripă în lumină (1976), prin 
cultura elevată cu care își modela gândurile, prin metaforă, prin faptul că „îşi 
trăia timpul în cunoștință de cauză” (2). Or, „a-ţi trăi timpul în cunoştinţă de 
cauză” înseamnă, în cazul dat, a avea și conștiință de sine, interzisă la vremea re- 
spectivă. Anume această perspectivă asupra lucrurilor îi va permite autorului 
să perceapă viața la modul realist, nu neapărat socialist: 

„Hei, hei! 

Cum e 

trac-to-ri-ste 

ziua întreagă să vezi ciocârlia 

dar 

să n-o auzi?” 

(Peisaj). 


În fond, Leo Butnaru se înscria în spiritul sănătos al literaturii basarabene, 
care funcţiona atunci datorită activităţii creatoare efervescente a lui Ion Druţă 
(exilat la Moscova și pe care, după cum mărturisește în jurnalul său Perime- 
trul cuștii, l-a vizitat în capitala ex-Uniunii Sovietice), V. Vasilache, A. Bu- 
suioc, S. Saka, Gr. Vieru, L. Damian, D. Matcovschi, I. Vatamanu, Gh. Vodă, 
V. Teleucă, An. Ciocanu, la care se raliau, prin anii '70, mai tinerii N. Dabija, 
N. Vieru, V. Romanciuc, L. Lari, I. Hadârcă, E. Tarlapan, lu. Filip, iar ceva mai 
târziu — A. Suceveanu, I. Zegrea, V. "Tărâţeanu, generaţie din care face parte 
şi Leo Butnaru. În cazul poetului de la Negureni „conștiința de sine” include 
percepţia dublă, de autor şi martor, între inimă și rațiune, personajul liric fiind 
ispitit să-şi asume atitudinea calmă și senină: 

„Fii calm, 
Senin, chiar când ţii în palmă 
Furnica ce aleargă alarmată 
Pe confuzul drum al liniei sorții” 
(Conștiinţa de sine). 


Tinerii care se afirmau în acea perioadă se aflau, după cum e şi firesc, sub influ- 
enţa sistemului imagistic al înaintaşilor, fapt pus în evidenţă şi de versurile ci- 
tate: Furnica ce aleargă alarmată pe confuzul drum al liniei sorții, care reactuali- 
zează un tablou cu „Femeie odihnind”, conturat de Grigore Vieru în poezia cu 
același titlu, ce surprinde frumusețea și dramatismul vieţii cotidiene a țărăncii 
muncind, „detaliile” fiind memorabile: Soarele „prelingându-se peste pita din 
ştergar, ca uleiul fierbinte de răsărită! / Şi palma arsă a femeii aceleia, / ţinând 
prin somn peste genunchi/ rochia de cit. / Şi furnicul acela sticlos / în cealaltă 
palmă, / alergând pe linia-ncâlcită / a vieții ei, buimăcit!. În primul caz reacția 
este voit calmă, iar în cel de-al doilea este menită a scoate din inerție percepția 
unui adresat îmbătat cu cântecele de slavă, ce lustruiesc „succesele grandioa- 
se” ale socialismului „înalt dezvoltat”, orientându-l spre zone mai interiorizate 
ale trăirii. La mai tânărul autor sunt prezente trezia existenței, firul de conștiință, 
iarna (împrumutând ceva din cunoscuta măreție a frigului), dialogul dintre 
Hamlet şi regele Lear, sau dintre Hamlet cel tânăr și unul îmbătrânit, precum 
şi un Sisif isprăvind ispășirea pedepsei de a repeta la infinit ridicarea bolova- 
nului în vârf de munte, autorul fiind tentat să-şi proiecteze trăirea pe uriașa 
sihăstrie a lumii. Adept consecvent al metaforizării, Leo Butnaru, în 1976, îşi 
autocaracteriza stilul astfel: „Pur și simplu spun ce am de spus în felul meu, în 
nu prea împământenitul pe aici vers liber modern. Dezvălui sau doar propun 
încă o modalitate de a metaforiza” (3, p. 196). Preferinţa pentru această figură 
de stil reiese din faptul că, în opinia sa, „o metaforă bună, laconică, densă e o 
replică dată, implicit, poemelor kilometrice inundate de platitudine și pro- 
zaism” (3, p. 199). Este chiar tentat să investească acest trop cu funcţia de 
transfer a simbolului „local” în context universal: „Deschiderea poeziei prin 
intermediul metaforei moderne îți permite depăşirea autohtonismului, des- 
prinderea de etnografism. Sau, prin această metaforă, ai putea transfera un 
simbol «local» în context universal” (3, p. 205). În condiţiile în care per- 
cepţiei metaforei i se acordă un substanţial credit de încredere, originalitatea 
imaginarului se impune, în cazul lui Brecht, datorită „poemelor-metafore, 
cap-coadă,, iar în cel al lui Neruda — pentru că e „«colțuros» în... suavitatea 
metaforică” (3, p. 252). 


În şedinţele lirice ale autorului basarabean, care consideră că anume „poetul e 
cel ce poate face rocadă între creier și inimă” (3, p. 252), analogiile se cuibăresc 

în metafore ca vrăbiile în salcâmii bătrâni. Într-un Olimp părăsit e stimulată nu 
atât nașterea Poeziei, cât, mai ales, „nașterea binecuvântaţilor fii ai omului”, 
semn că poetul caută drumul spre viața necontrafăcută, spre izvoarele firești 
ale vieţii. Într-un tur de orizont, unul „destul de senin”, se profilează o Ithaca, 
în care Ulise și-a făcut dreptate. Copilăria, prin lumina istovită a chindiei, pă- 
şeşte pe vălurarea colbului sătesc, „precum un mic dumnezeu pe secatele ape”, 
iar umbra hulubului alunecă „razant peste troscotul ogrăzii”; sunt prezente 
fulguraţiile amintirilor, „zvâcnirea vegetală” (nu abundența existenţială a şai- 
zeciştilor), „mai mult iluzoria înflorire”, vibrația toamnei cu „porumbiștea 
spinoasă ce-și tremură vinețiile poame”. Picturalul este proiectat în Stampă cu 
lună în răsărit, conturându-se în tușul negru al imaginii corbilor îngrelaţi de 
ploaie, rupând ramurile pe care vor să se așeze, scăpătând în deșert și țipând 
isteric, sau în purpurul unei lalele scuturându-și petalele. Poetul „operează” 
cu „şumuiagul” zilelor trecute și a celor nevenite, având senzaţia de pipăire a 
„beregatei timpului”. Pe rafturile versurilor sale sunt adunate ca într-un muzeu 
„cutia Pandorei, sabia lui Damocle, mana cerească, mărul lui Newton, foarfe- 
cele Dalilei” etc., preocuparea primordială a poetului fiind confruntarea lite- 
raturii cu minciuna, iar adevăratul motiv al cântecului aflându-se în căptușeala 
sonurilor: 
„Îmi pun în faţa ochilor inima şi cânt 
spre a nu vedea despărțirea de țară. 
Rechem pe buze cuvintele 
şi cânt — 
spre a înăbuși glasul minciunii” 

(Elegie pentru Nazâm Hicmet). 


Rechemarea cuvintelor este în consonanţă cu învățarea cuvintelor. În paranteză 
vom aminti că la învățarea cuvintelor se referea și Vieru într-o poezie intitulată 
Alfabetul, dedicată lui L. Damian. Diferenţa e în dramatismul mai accentuat, 
transpus de către Vieru simplu, „spre a fi înţeles”. Nota particulară pe care o 
aduce în poezia momentului Leo Butnaru este lucrătura în filigranul infimei cli- 
pe, care, pe alocuri, e ameninţată de un surplus de verbozitate, de pofta nestăvi- 
lită a rostirii de sine, de elaborarea metaforei spectaculoase după scenarii meti- 
culoase. Portretul artistului în tinerețe se constituie din rostirea care se vrea puțină 
şi din eminenta ei claritate, din ingeniozități alături de care nici visele nu mai par 
interesante, din starea de fulger a sentimentului ajuns la revelația personală. 
Dacă eul liric vierean „rostește cuvinte ca să ia aer”, atunci personajului din po- 
ezia lui Leo Butnaru aerul îi trebuie „mai mult nu pentru a rosti, ci pentru a 
gândi cuvintele despre neoarhaica junețe a lumii etc.. Modalităţile de elaborare 
a versului utilizate de autor se apropie tot mai mult de cele ale postmodernis- 

mului, prezența modelelor din literatura universală stimulând, în acest sens, jo- 
cul ingenios (vezi poezia Liedul rozei). „Infantă a dragostei”, roza din ţara lui 
Garcia Lorca este „infantă a Soarelui și a Lunii, zămislită în rozul zorilor”. Auto- 
rul caută numitorul comun între cri-cri-ul greierului basarabean și hara-kiri-kiri- 
ul greierului japonez, palimpsestul, parafraza, autopastişa, invenția lexicală („La 
picioarele noastre / umbrele noastre / ca niște morţi neîngropaţi”), — toate 
acestea desemnând un traseu pe care, parcurgându-l, „scriitura iese din sine 
pentru a intra în / codul enigmelor în care e târziu de înțelepciune / sub litere 
evropeneşti sau / sub chinezeria ieroglifelor aducând a niște / rădăcini ce şi-au 
calcinat sensurile în / desăvârşita tehnică a impreciziei / ironic deschise către 
poetul hermetic care / îşi trăieşte libertatea pierzaniei în ceilalți / prin nuntirea 
lui Da şi Nu”. Mult mai prezent decât confrații săi în presa periodică, la editurile, 
precum și la manifestările cu caracter literar din dreapta Prutului, Leo Butnaru 
se află în atenția observatorilor procesului literar românesc, beneficiind de nu- 
meroase recenzii și prezentări de carte semnate de autori din București, Cluj, 
Târgu-Mureş, lași, Suceava, Timișoara. De aici şi preocuparea sa a nu cădea sub 
incidența statutului special de coconi vitregi ai literaturii române. Demnă de apreci- 
ere, prezenţa activă a autorului basarabean se vrea recuperatoare, atât în sensul 
oportunității punerii în circuit a literaturii basarabene, cât și în sensul întreține- 
rii unui dialog între scriitorii români de pe ambele maluri ale Prutului. De aici și 
importanţa cărților sale de dialoguri, una dintre care, intitulată „Spunerea de 
sine”, include interviuri cu autori de primă mărime din România şi din Basara- 
bia, între care: A. Pleșu, M. Sorescu, F. Neagu, D. R. Popescu, D. Vatamaniuc, 
M. Nedelciu, A. Rău, A. Busuioc, S. Saka, M. Cimpoi, A. Suceveanu, precum și 
din alte spaţii geografice. Concepute ca spunere de sine a interlocutorului, dar 
mai ales a celui care intervievează, dialogurile aduc în faţa cititorului diverse 
aspecte ale literaturii, ale atmosferei în care s-a făcut literatură de o parte şi de 
alta a Prutului, ale relaţiilor dintre scriitori etc. Memorabile și convingătoare 
sunt, în primul rând, dialogurile care dezvăluie laturi mai puţin cunoscute ale 
literaturii române. De menționat, în acest context, dialogurile cu Aurel Rău, 
evocând figura și destinul lui Lucian Blaga, precum și cel cu Petre Stoica, în care 
sunt abordate traiectoriile poeziei românești și universale, probleme ce ţin de 
mișcările şi fenomenele literare moderne din România și cele propulsate și teo- 
retizate pe plan universal de către E. Poe, G. Benn, P. Valery sau Ezensberger, 
care puneau accentul pe travaliu. De reținut concluzia intervievatului: „Punerea 
accentului pe travaliu se face, de obicei, când literatura intră în criză, cum s-a 
întâmplat, de fapt, şi în secolul XX, în care, spunea Thomas Mann, se face puţină 
cultură, dar se scrie foarte mult despre cultură” (4, p. 107). „Lecţia” însuşită de 
către autor din aceste interviuri se referă la capacitatea scriitorului de a vehicula 
cuvântul și de a se mișca liber în universul limbii, momente care, de altfel, lesne 


POESIS MES 


se desprind și din versurile lui Leo Butnaru. Alte aspecte ale dialogurilor țin de 
conturarea imaginii literaturii române postbelice din perspectivă sociologică. 
Astfel se prezintă fenomenele vizate de către Laurenţiu Ulici, între care desco- 
perirea, de la începutul anilor '80, a limbajului esopic, graţie căruia a fost creat și 
un cititor pe măsură, reacomodarea scriitorului român, după '89, la noile condi- 
ţii, când vocaţia esopică nu-și mai are rostul, tranziția prin literatura de frontie- 
ră — memorialistica, jurnalele și biografiile —, oportunitatea restabilirii singuru- 
lui „determinism,, cel dintre scriitor și cititor. Prezentă și în spaţiul pruto-nistrean, 
așa-numita literatură de frontieră, altfel spus memorialistica și jurnalul, sunt 
ilustrate inclusiv de către Leo Butnaru, care, în volumele Student pe timpul rino- 
cerilor (2000), Perimetrul cuştii (2005), Drumul cu hieroglife (2007), surprinde 
contextul literar șaptezecist în care se forma și se afirma o tânără generaţie de 
scriitori basarabeni. Comunicarea cu scriitorii mai în vârstă, dar şi cu autori din 
fostele republici unionale, inclusiv din Ucraina și Republicile Baltice, conturea- 
ză reperele spirituale care au fertilizat peisajul literar al timpului respectiv, dar și 
al timpurilor ce urmau să vină. În Perimetrul cuștii, bunăoară, Leo Butnaru este 
preocupat de manifestul poetic exprimat în poezie de către R. M. Rilke, adu- 
nându-și „mirturile și uleiurile de trandafir ale tainelor adânci și frumuseţile 
nedeslușite dintr-odată nici chiar de cel mai sensibil și talentat cititor” (3, p. 67). 
Descrierile succinte ale mediului ziaristic și literar chișinăuian post-sovietic, în- 
tâmplările și oamenii, consideraţiile literare, nu tocmai numeroase, și cele poli- 
tice, şi mai puţine la număr, strecurate în subtextul umoristico-ironic, formulă- 
rile aforistice proprii sau cele citate din autori celebri fac lectura jurnalului 
atractivă. Stilul este direct, colocvial, de multe ori scriptural, în genere pasional 
şi, rareori, agresiv. Atmosfera din armata în care îşi făcea stagiul militar autorul 
este prezentată, în volumul citat, nu neapărat ca formă de înregimentare într-un 
anume fel de gândire, developarea mentalităţii lui homo sovieticus nefiind scopul 
acestui jurnal. Mai curând autorul opune scrisul uitării de sine, în scris și în lec- 
tură găsindu-și seninătatea şi echilibrul care îi asigurau mersul înainte. Cam în 
aceeași perioadă, la Iaşi, un coleg de generaţie, pe care nu putea să-l cunoască 
decât după 1989, Daniel Corbu, scria în ale sale „Carnete ale unui deceniu”: „Să 
cetim, cetirea-i sfântă! Acum însă mi-i pielea prea largă pe trup, mi-s oasele prea 
grele pentru zbor” (S, p. 152). „A ceti” în permanenţă însemna a căuta calea 
care să-i asigure un loc în literatură. Reconstituit după scrierile cu caracter con- 
fesiv, traseul formării viitorului poet include judecăți memorabile, referitoare la 
poezia contemporană, care, în opinia mărturisitorului, „dacă e și sentiment, mai 
e, concomitent, și raționament, meditaţie, filosofie” (3, p. 72). În Student pe vre- 
mea rinocerilor schițează o imagine a poeziei momentului, aflată între orientarea 
sau „împingerea inovației până la obscuritate” şi „baterea pasului (pe loc) unui 
tradiționalism static. Deci, dincolo de tradiționalism și înainte de modernism se 

scrie o poezie valabilă (...) cu sorți de izbândă”, conchide autorul. Altă dată se 
referă la „templul gustului spectatorului de teatru, care trebuie refăcut, sau se 
exprimă sceptic cu privire la sprijinul cultural, de la care ar putea să înceapă 
reînălțarea basarabeanului: „Sprijinul cultural de la care ar putea porni re-înălța- 
rea noastră va veni prea târziu în istoria noastră..., scria autorul Perimetrului cuş- 
tii, în 1973 (p. 74). Anume în aceste împrejurări dârzenia şi caracterul sunt de- 
finitorii pentru condiţia scriitorului basarabean. Lecturile abundente, după 
cum reiese din notele fixate cu acribie despre autori şi opere din literatura uni- 
versală, constituie exercițiul care îl scoate din inerția cotidianului cenușiu. Este 
un timp când la Chișinău se citeşte literatură tradusă în română și în rusă. Este 
perioada în care apar traduceri în română, efectuate și de scriitorii basarabeni 
I. Vatamanu, V. Teleucă, I. Creţu, A. Cozmescu, A. Busuioc, N. Costenco (în 
1970, bunăoară, a apărut volumul Zece poeți moderni, în traducerea lui An. Cio- 
canu). Revin la baștină tinerii actori, proaspeți absolvenți ai Școlii moscovite 
„Şciukin', promoţia de aur a lui Ion Ungureanu, cu spectacolul de zile mari 
„Steaua fără nume” după piesa cu același titlu a lui Mihail Sebastian. În 1977, 
referindu-se la traducerile efectuate de către George Meniuc din bâline, Leo 
Butnaru susține că „maestrul traducător reamintește prin fapte adevărul că lim- 
ba unui popor are infinite izvoare care să împrospăteze comunicarea” și va reți- 
ne „rar întâlnitele frumuseți de grai” ale maestrului traducător. Acest „exemplu 
de graţie” a mai vârstnicului său coleg îl va stimula pe Leo Butnaru să căute, la 
rându-i, modalități de regenerare a poeziei. Tentat de formulele înnoitoare ale 
versului, chiar de la debutul său editorial (Aripă în lumină, 1976), Leo Butnaru 
se orientează spre o nouă structură a sensibilităţii și spre ceea ce este definit 
drept producerea textului. Afectată de criză, corelația cu Celălalt apare la Leo 
Butnaru reprezentată într-o gamă expresivă amplă, determinată de aderenţa la 
spiritul timpului, definit, cu sau fără voia noastră, drept al postmodernităţii, care 
se consolidează în anumite forme specifice, accentul fiind pus pe caracteristicile 
contemporaneităţii, aici, în estul Europei, precum și în mult râvnitul Occident. 
Anume pe acesta din urmă îl va „provoca” adesea, personajul liric optând pen- 
tru un comportament liber până la dezlănțuit. Tentaţia de a se „implica”, de a se 
„înscrie” în structurile poetice occidentale este paralelă cu insistența de a nu 
neglija particularul cultural, pe care îl reprezintă prin naştere. Postmodernismul 
în general se caracterizează prin faptul că „pune în discuţie o epocă în ansamblul 
ei”, epoca fiind, evident, modernitatea (6, p. 14). Ce pun în discuţie însă autorii 
noștri care își însugesc tehnicile de exprimare postmodernistă? — iată o întrebare 
al cărei răspuns ar lămuri mai mult situaţia literaturii române la est de Prut. Dar să-l 
urmărim pe Leo Butnaru construindu-și discursul în exemplul de mai jos: 

„Cel lan de floarea-soarelui, ah! Doamne 

aduce-a roți zimţate ”, mă-nspăimânt 

gândind astfel, căci poate fac păcate 
hulind progresul... 

Dar văzui un sfânt 

cu aripile prinse-ntre transmisii 
umil ca albatrosul lui Baudelaire”. 


Progresul care îi încânta pe modernii de altă dată este acum privit din per- 
spectiva postmodernului, prin schimbarea accentului de pe rațiune în favoa- 
rea reabilitării misterului, fapt evident și în poezia lui Leo Butnaru, care își 
încheie intervenţia postmodernistă, refăcând traseul spre reînfrățirea celor 
desfrățiți prin mușcătura „din inimă ca din mărul discordiei”: 
p..ce-i drept, dezastrul s-a întâmplat în vise 
dar visele (se ştie) au reper 
în fapta lumii... 
iar chiar de nu eşti 
precum n-a fost nici îngerul răpus 
totuna, Doamne, să ne miluiești — 
pe urmă să nu zici că nu ţi-am spus... 

(Paradox (aproape) ecologic). 


v» 


Emanciparea „categorică şi definitivă” a literaturii din Basarabia pare să-l pre- 
ocupe pe Leo Butnaru. Anume din această perspectivă îi analizează creația 
confratele său de generaţie Arcadie Suceveanu, care menţionează că „poezia sa 
nu urmează programatic o anumită orientare (tradiționalistă, modernistă, post- 
modernistă), deși fragmentarismul este o trăsătură a viziunii moderne asupra 
lumii”. Atent la evoluția lentă, în trepte, a colegului său și la integrarea cu ușurință 
în noua epistemă modernă şi postmodernă, autorul Arhivelor Golgotei, preocupat 
de optzeciști, „îl revendică și îl înglobează demersului lor radical-reformator, 
«antipășunist> şi postmodernist” (7, p. 39). Este evident că Arcadie Sucevea- 
nu se află aici pe poziţia celui care combate poza mesianică, de care se făcea abuz 
într-o perioadă. Și Constantin Ciopraga reținea, în calitate de notă definitorie 
a poetului Leo Butnaru - „un imaginativ rafinat”, „mobilitatea, sceneria dezin- 
voltă, convertirea savuroasă a cotidianului în aventură intelectuală” (8, p. 263). 
Aceste calități îl determină pe Th. Codreanu să vadă în Leo Butnaru „un creator 
de «tranziție» între generaţia lui Nicolae Dabija şi a optzeciștilor, el având tru- 
fia diplomatică de a se considera deasupra ambelor «vârste», caracterizându- 
se, la un moment dat, un post-postmodernist” (8, p. 263-264). 


„A scrie poezie în Basarabia înseamnă a renunţa la plâns”, susține autorul Ilu- 
ziilor necesare. De aceea, hiperlucid, el respinge romantismul desuet, proiec- 

tându-şi speculaţiile din perspectiva unui secol dominat de scepticism, definit 
drept „al înfrângerilor”. Ironic, autoironic, sarcastic, mizând pe subtilitatea și 
rafinamentul expresiei poetice, Leo Butnaru își cultivă în continuare talentul 
pus în serviciul unei poezii înțeleasă ca exercițiu al firescului și al unei vieți de 
neconceput în afara literaturii. 


Note 1. Victor Dumbrăveanu, „Literatura şi Arta”, 1 ianuarie 
| 1999. 

2. Gheorghe Vodă, Prefață la vol. Leo Butnaru, Aripă în 
lumină, 1976. 

3. Leo Butnaru, Perimetrul cuștii, Editura Cartea Româ- 
nească, Bucureşti, 2005. 

4. Leo Butnaru, Spunerea de sine, Editura Uniunii Scriito- 
rilor, Chişinău, 1994. 

5. Daniel Corbu, Carnetele unui deceniu (V). În: „Convor- 
biri literare”, nr. 2 (110), 2005. 

6. Gabriel Troc, Postmodernismul în antropologia cultura- 
lă, Editura Polirom, Iaşi, 2006. 

7. Arcadie Suceveanu, Leo Butnaru, poet al „texistenței”, 
„Sud-Est cultural”, nr. 3, 2005. 

8. Constantin Ciopraga, Poeți basarabeni. Leo Butnaru — 
Arcadie Suceveanu, în „Dacia literară”, nr. 1, 1994. 

9. Theodor Codreanu, Basarabia sau drama sfâşierii, Edi- 
tura Scorpion, Galaţi, 2005. 

POEME DIN CHINA 


Unele de altele 


Mă întrebi ce impresie mi-a produs 
crângul de bambus 

acolo la mănăstirea Shaolin 

în China? 


— Mai ales pe furtună 

când tijele-i prelungi se băteau sec 
unele de altele 

ai fi putut crede că 

nu e decât funestul schelet 

al universului... 


Din paradoxuri 


Un filozof spunea despre altul că acesta 
întru sporul propriei glorii 
era bine să nu fi scris nimic. 


Cel filozof - Hegel a fost 
celălalt - Confucius 
alias Kong Fu Zi 

remarc 

pentru a nu crea con(g)- 
fu- 

zi- 

i. 


Până la ambii filozof 

un al treilea 

care de fapt e primul 

așa și făcuse în imensa antichitate: nu 
a lăsat niciun rând scris propria manu 
pentru posteritate. 


Paradoxul fiind următorul: 
la capitolul glorie 
Confucius 

nu e mai presus de Socrate 
Socrate decât Confucius 
nu e 

mai prejos. 


Yang și Yin: necurmatul suspans 


Lumina e spiritul liber al geografiilor ce nu pot fi 
decât trans-cosmice, adică și 

extra-cosmice. Mereu se decade în naivitate 

ca în străinătate 

poate cu vreun fulger fatal, ucigător 

poate cu firul-șuviță de smoală a(1) 

bunicii Ariadna, mitologice şi moarte. 

Însă întru continuitate 

doi peşti arcuiesc principiile vieţii 

perechea de semiluni din carne cu solzi Yang și Yin 
două mici cavităţi și cavatine 

doi mormoloci de balene 

chirciți pentru ca omul-insul-pretinsul 

să nu fie supra-extra-sine. 


Exod din neputinţă în neputinţă 

prin întinsuri cu plămâni de zăpadă 

cu berbece electronic sau psihedelic ce bate 

în trans-infinitate 

precum în zidul care nicidecum n-are cum să cadă 
din simplu motiv — absenţa sa 

din toate cărţile, pasienţele de filozofie 


jucate onest 
sau pripite, trișate. 


Şi ce infinit cât tot ce nu există — chiar el, infinitul 
şi în aceeași măsură existând în gura 

magistrului cabotin... 

Câte, zic, geografii cosmice și, iată 

categoric interzis de a se pune un punct 

ci doar 

trei icre avortate dintre solzii Yang și Yin. 


Sezonul crizantemelor 


Călugăr înveșmântat în portocaliu 
cufundat în adâncă meditaţie 
chiar pe 
trep- 
te- 

le 
de 
acaret ale templului Lingyin. 


Un timp 

privesc cum o albină 

mai-mai (în octombrie!) să atingă 
lobul urechii 

ba se îndepărtează de 

lobul 

nemișcatului călugăr 

înveşmântat în portocaliu. 


Ploaie la Beijing 


Prin ploaia torențială — probabil 
ultima din acest an (e totuși 
octombrie) prin 

apa torențială 

hieroglifele metropolei unduiesc 

ca algele roșii... Ba nu 

ba nu - ca niște crabi blânzi... — spre exemplu 
acestea: R E ZE $])* — cea 

mai populară temă pentru compunere 
interzisă de ministerul educaţiei — e 

şi aici o temă de meditaţie 

în timp ce pe lângă tine trec 

adolescenţii Beijingului ce duc în sufletele lor 
atâtea sărbători anonime 

zise ale vieţii 


Nucleu liric 


carne şi soare 

vara trupului ca natură 

a naturii ca trup 

ceva ce spune zilnic adio și 

mereu ră- 

mâ(i)ne (și poimâine) 

dincolo de imaginaţia delirantă a conștiinței devorate 
(o imaginaţie delirantă e una flagrantă ce 

niciodată nu poate fi surprinsă în flagrant); a conştiinţei devorate 
de miezul de foc al tainei pe care vrut-a s-o decripteze 
în teze și antiteze în Piaţa Ten An Men 

austeră savoarea cactusului ce stă ca o sârmă ghimpată 
pe perimetrul unui nucleu liric nedezvăluit nedezvoltat 
sau într-o nișă din marele zid [unde se înfiripă 

şi aceste steble de poeme pe (ră)sărite] 


Invocaţie de şaman 


Vai-cucuvai! 
U-u-u! 


Uru-c-c! 


* RERE) (în chineză, în original) — Eu te iubesc. 


Cer vitreg, 

purpuriu, 

răutăcios, 

nu-mi vine să te privesc, 

la ce-aș face-o când tu 

mi-ai înghețat a treia parte din suflet 
şi a doua - din suflare; 

suflețelul meu — bocceluță strâns legată, 
ascunsă-n piept, 

ba îngheaţă, 

ba se-ariceşte, 

zgribuleşte! 

Mi se răceşte sângele, 

pielea mi se-ntăreşte, 

devenind fragilă, 

fărâmicioasă, 

atinge-o — va scrâșni, 

va ronţăi 

ca țurțurul de gheaţă... 


Uru-c-c! 


Neagră zăpadă din purpuria boltă se cerne, 
şi e rău, 

şi nu e a bine ninsoarea asta, 
cetini negre, 

în ochi — nisip 

sau scrum învârtejit, 

încât ochii ţi se iau, 

te vei târî pe gheaţa iernii, 
lunecând de pe stâncă, 

de pe pripor, 

de pe buză de prăpastie! 


Ur-u-c! 


U-u-u! 
Vai-cucuvai! 


Întunericul meu, întuneric, 
învăluie-mă, târăşte-te îndelung încoa, 

răsuceşte-te otgon, bezna mea! 

Nu clopoţi, zurgălăul meu, 

nu clopoţi — sună înfundat. 

Înfundat, îndestulat... 

În lumea cea din afund nu vreau să mă ascund. 
Semn bun și salvator. 

Trei cranii atârnă pe peretele meu, 

şase găvane privesc în gol, 

ascultă acest zurgălău bătrân, 

surd ca foșnetul în vânt. 


Uru-c-c! 


Lespedea cea de granit dreaptă stă, 


tace, 
clipeşte, 
clipocește, 
cere sânge. 
Nu-u-u! 


De tine m-oi încleșta, 
de tine mă voi ţine, 
cu cinci noduri te-oi lega, 
n-ai cum să fugi! 
Unghiile mele zgârie piatra, 
pana dropiei albe ca piatra cade, 
se sufocă. 
Fumul greu înșfacă laba, 
dar de ținut nu va putea s-o ţină! 
Că nu-i labă, 
ci e mână! 
Frica în urmă rămână, 
pe poteca cea adâncă, 
unde fiara urma-și leagă-n cercuri, laţuri, 
unde luna nu trăiește, nu ajunge. 
Uru-c-c! 
Ne ajută zurgălăul 
peste calea cea umbrită de crengile 
împletite ca semn bun, 
chiar de-s negre cele crengi, 
florile albe le-or fi... 


Uru-c-c.. 


Pana dropiei albe iar se-nalță 
prin roşață-dimineaţă... 


Uru-c-c... 


Înaintea porților 


Prin 

porţile mănăstirii 

un du-te-vino aproape 
ameţitor 

de ființe de fiinţe de ființe 


Aproape 

torent 

lent 

de fiinţe 

perindându-se 

pe du-te-vino treptelor 
urcând 

coborând 

prin porţile (...porţiile de acces) străjuite de dragoni 
încât 

este imposibil să iei aminte 
la omul însingurat 

care 

stă în cumpănă 
gândindu-se să intre 

să nu intre 

pe uriașele porţi 


imposibil să vezi 
omul însingurat 
în cumpănă... 

Intrare 


Într-o mănăstire chineză se intră 
prin 

por(ţ)i 

de lemn 

şi 

pori 

de dragon 

(pori 

de licheni 

am impresia... ). 


Panda ca doctrină 


Nu aş putea spune cum arată darwinismul contaminat cu Confucius 
cel mai celebru în Țara Pandei. Panda nu joacă precum ursul 

după cum i se cântă. Nu poartă inel în nas și lanț peste grumaz. 

Nici urcă pe Marele Zid. Adică 

nu e trapezistă în circul biologiei şi istoriei. Panda 

nu face nici 99 la sută din câte comite maimuța. 

Nu susține examene prostești la dresaj — blândeţea 

şi buna creștere îi sunt suficiente pentru a 

fi ridicată la rangul de dr. Mathatma Gandhi - din considerentul 

că locul lui Buddha e ocupat pentru eternitate (e de presupus sau doar 
zice-se...); un Gandhi al mamiferelor himalayene 

învingând prin nonviolență 

ceea ce nu înseamnă însă că nu e în continuare 

pe cale de (dis)pariţie (fapt care la rându-i nu înseamnă că 
dinozaurii sau tigrii-lupi ar fi pe cale de re- 

apariţie) scoatere din evidență ce fusese ca și prevăzută 

în doctrina fauno-filozofică a pandaismului în curs de elaborare 

care însă nicicând nu va culmina exact în spiritul 

sus-citatei doctrine a nonviolenței. 


Poem Tao 


Pe când Tao şi ne- 
Tao se aflau în germenul începutului încă ne- 
despărțiți 
precum o calmă neliniște în sine 
sau poate suflet în deplină liniște și simplitate 
precum lucrarea lucrărilor în repaos (în ultimul 
repaos — fie spus — înainte de în veci neoprita-i declanșare) 
în absolutul nedeterminat și fără nume dăinuia 
posibilitatea pură — cristal radiant 
dar nici el încă declanșându-și energiile şi marile principii de 
Dintâi Drum de la care totul radiază — Marea Noimă 
Omul Veritabil cu puterea-i suprapământească / sub- 
cerească și virtutea de a fi ceea ce este întru Marea 
Comunitate — din Toate ca un Ego-Singular 
înmuguriră yang şi yin între / întru acţiunea pozitivă 
forța luminoasă a bolţii și obscuritatea pasivă a humei 
dezlănțuind fără excese cauza originară a lucrurilor cu nume — 
curată minune 

pentru că 
adevăr vorbesc vouă: Tao nu face nimic 
însă nimic nu rămâne nefăcut 
esenţele încorporându-se unele în altele (cum spune 
întâia hieroglifă din Cartea Mutaţiilor) din muțenie în 
şi mai adânca liniște a gândului după care 
posibilul va fi posibil 
şi imposibilul imposibil — ceea ce 
Lume s-ar numi şi tu 
în visul vieţii ca virtute 
de-ai fi fost ceea ce a trebuit să fii când 
cugetul se face supra-Istorie. 


9. VII. 2009 

Eugen MUNTEANU 
O prietenie exemplară. Petru 
Caraman și Gheorghe Ivănescu 
în corespondență (III) 


Iași, 25 Mai 1959 
Scumpe Domnule Ivănescu, 


DI. N. Grămadă, cu extrem de amabilul mesaj din 
partea D-tale, a venit acasă la noi în lipsa mea; eu 
eram plecat din lași de mai multe zile pentru niște 
treburi prozaice, care m-au constrins să merg de 
urgenţă în Țara de Jos. De-abia ieri m-am întros 
în laşi, unde am aflat pachetul trimis de mata. Iți 
mulțumesc din toată inima! Da, sunt basme din 
colecţia Skultety şi Dobsinsky, pe care eu le-am 
folosit deja — a fost vina mea că nu te-am prevenit 
anume, din vreme — am reușit să capăt dela Praga 
o ediţie ultimă în 3 volume masive, format în 4°. 
Le-am expediat deja de mult înapoi. Acum aștept 
altele, dac-or binevoi să-mi mai trimită. (Totuși, 
şi în acest tom V, trimis de mata, pe care l-am exa- 
minat cu atenţie integral, am aflat o variantă la un 
basm deja utilizat de mine, variantă care nu figura 
în colecția amintită și care, provenient dintr-o re- 
giune diferită, avea o limbă deosebită — căci limba 
slovacă, și anume cea a dialectelor ei orientale, mă 
interesează în special, deşi mi-am notat paralel și 
interesante motive sau teme folklorice.) Acum 
mă grăbesc să ţi-l expediez prin poștă, căci dacă ar 
fi vorba să aştept ocazii potrivite, aş întirzia poate 
prea mult și am contraveni regulamentelor biblio- 


* Continuare. Începutul în nr. 1-2, 2011, p. 35-41 şi nr. 3-6, 
2011, p. 271-276. 

tecii. N-aş avea, fireşte, să-ți pricinuiesc neplăceri în plus pe lingă necazul de a 
te fi deranjat atita. Pe de-altă parte, e și riscant să trimiţi prin oameni, pentru 
că adesea aş putea-o nimeri rău. Îi voiu trimite și D-lui Pandele Olteanu tot 
prin poştă gramatica. I-aș fi trimis-o de mult, dar i-am scris recomandat și 
n-am primit nici-un răspuns: îi mulțumeam și totodată îl întrebam dacă pot 
să-i expediez gramatica prin poştă. Acum îi scriu din nou şi cum primesc răs- 
punsul, i-o trimit; adresa am avut-o exactă, cred (str. Dr. Eugen Iosif, 8). Mă 
îndemnai în scrisoarea precedentă să tipăresc ceva în „Romanoslavica”. Nu 
ştiu dacă înţelegi just starea mea sufletească față de această chestie. Nu-mi 
face nici-o plăcere să public — ba mai mult, îmi repugnă! E un reflex al mizan- 
tropiei mele, desigur; dar nu pot face ceva chiar cu totul contra voinții: destul 
ne-o violentează alții; ar fi prea mult și chiar absurd să ne-o violentăm noi-în- 
şine. Nu vreau să mă opresc mai mult referitor la aceasta; e şi neplăcut și trist. 
Evident, pentru noi este o necesitate să publicăm: îmi dau perfect seama de ea 
şi o simt chiar în mod acut. Dar a publica în orice condiţii și cu orice preţ nu 
mă ispiteşte deloc. Resemnarea mea are multe mobile. Şi totuși scriu... Cred 
că voiu izbuti să fac ceva serios — mă gîndesc în primul rînd la studiul la care 
lucrez acum — dacă voiu ajunge să-l duc la bun sfîrșit după placul meu, ceiace 
e în directă dependenţă și de primirea a o serie de cărți pe care le mai aştept 
dela biblioteci din străinătate. (Îmi spui de Bratislava: m-am adresat în două 
rînduri, rugindu-i să-mi trimită cărți prin Bibl|ioteca] Centrală din Iaşi, însă 
nu ne-au gratificat nici măcar cu un răspuns de refuz; se vede, poate, că nu le 
inspirăm încredere, ceiace m-a cam dezamăgit, mai ales fiindcă eu am avut 
totdeauna o mare simpatie p[entru] Slovaci, pe care eu i-am cunoscut la ei 
acasă şi mi-au lăsat o impresie excelentă ca oameni. În plus, mai cred că, după 
cum îi arată tipul antropologic și unele urme vechi din limba lor, ne sunt în- 
trucitva rude de singe — mă gîndesc și la un substrat carpatic comun, dar și la 
aluviunile medievale ale păstorismului valah în regiunile Carpaţilor Nordici 
şi Nord-Vestici.) 


Dar e timpul să încheiu. Îţi doresc numai succese în studiile D-tale și sunt me- 
reu indignat de orbii noștri savanţi oficiali, care nu știu sau nu vor să te pună 
în situaţia de a putea să-ţi valorifici la maximum eminentul D-tale potenţial 
ştiinţific. Sunt indignat chiar împotriva acelora pe care D-ta încerci să-i justi- 
fici, ba încă mai ales împotriva lor. 


Cu resp[ectuoase] omagii D-nei Ivănescu, cu complimentele cele mai priete- 
nești duduiei Evdochia, care acum trebuie să fie mare și drăgălașă fără seamăn, 
iar D-tale toată dragostea şi o preţuire fără egal. 


P. Caraman 

Duminica Floriilor, 
lași 


Scumpe Domnule Ivănescu, 


Îţi trimtit „Revue des études indo-europ[eennes]” printr'o colegă a Risette-i, 
care pleacă chiar în seara aceasta la Bucureşti. Altfel, le-ai fi avut mult mai tîr- 
ziu prin d-ra Osoianu, căci nu puteam s'o găsesc la Filiala Ac[ademiei] R.P.R. 
decît mine, Luni (Risette a sosit în laşi deabia ieri seara!). „Festschrift Hirt” nu 
mai e la mine de acum cîţiva ani, mata personal ai primit-o dela mine. Dacă e 
a Bibliotecii Centrale sau a altei biblioteci universitare, comunică-mi imediat 
şi o împrumut imediat p|entru] a ţi-o expedia, fie cu vreo ocazie promptă, fie 
prin poştă. Prietenul meu Drăghici îţi va telefona și mata vei merge la el, după 
indicaţiile mele din ultima scrisoare (Schitu Măgureanu, 47) şi vei primi revista 
cerută. Te rog să ştii că o să mai am nevoie de ea pe viitor. (Mata ai şi celelalte 
volume??) Am fost dezolat că nu ai găsit „Revue Archeol[ogique]” (troisième 
serie), tlomul] XXXV, novembre-decembre! Era singura mea speranță s'o aflu 
acolo prin D-ta. Mă gîndeam că poate-l vei ruga în numele meu pe Vulpe şi că 
elva trebui s-o găsească pe undeva. Dar aflu în ultimul moment că Vulpe nu e la 
București. Să fie adevărat? Îmi spui c'ai cerut-o la Cluj. Mă bucur; numai de-ar 
veni mai rapid. Ştii vorba strămoșilor: „Bis dat qui cito dat!” Intenţionez și eu să 
scriu unui prieten al meu din Cluj în cazul cînd demersul matale rămîne infruc- 
tuos, căci azi greu se mai poate conta pe amabilitatea oamenilor. Te rog nu-mi 
trimite inutil fascicule de pe Iulie-August 1899, căci acestea există aici. 


M'am bucurat de rodnica D-tale activitate. Cu Dumnezeu înainte! 


Închei, căci mesagera stă gata să plece. Mulţumiri și recunoștință pentru de- 
ranjul pe care ţi l-am pricinuit cu „Rev[ue] Archéologique”. 


Cu cele mai afectuoase salutări. 


P. Caraman 


Scrisoarea se află într-un plic obişnuit, de culoare verzuie, cu următoarea inscripţie pe 
pagina recto: „D-lui Gh. Ivănescu, proflesor] univ[ersitar], București, Str[ada] C[oman] 
dor Eug[eniu] Botez, 16 (prin amabilitatea d-lui advocat I. Drăghici)” (nota edit. — E.M.) 


Iaşi, 6. XII. 1962 


Scumpe Domnule Ivănescu, 


Mai întăi ţin să-ţi mulțumesc din inimă că nu ai dat uitării gindul de astă vară. E cazul 
să spun — chiar dacă nu voiu ajunge la rezultatul dorit — că „Lintention vaut le fait”! 

În ce priveşte catedra liberă în momentul de față, la care D-ta mă îndemni să vin 
în februarie '963, află că nu o pot accepta”. Dac-ar fi fost slavistica, era altceva; aș 
fi venit bucuros, pînă la crearea catedrei de etnografie. M-am gîndit mult dacă 
să nu cer limba bulgară sau neogreacă, care deasemenea există deja ca posturi 
reale. Însă şi eu cred ca şi mata că — dat fiind caracterul lor facultativ — vor fi 
posturi de lectori, iar nu catedre. Ca să primesc vreunul din ele pentru anul în 
curs înseamnă în orice caz un sacrificiu al timpului; căci nu e acesta obiectivul 
meu. Un asemenea sacrificiu însă ar fi justificat, cînd măcar în ordine pecuniară 
ai avea un conpensativ. În concluzie, pentru anul acesta — după cît văd — trebuie 
să mă resemnez și să-mi continuu drumul vieţii, sprijinindu-mă pe toiagul lui 
Zenon, ca şi pîn-acum... lată de ce, în speranţa că, în toamna viitoare se va crea 
catedra de etnografie la Timişoara, mi-am statornicit gîndurile în jurul ei şi am 
redactat petiția-anexă către rectorul Universităţii din Timișoara. D-ta nu mi-ai 
spus către cine trebuie adresată: dacă rectorului sau ministrului; mi-am închi- 
puit că rectorului în orice caz, fiindcă el e șeful instituţiei cu posturile (sau mai 
just cu eventualele posturi) vacante. Dacă trebuie cumva adresată o petiție și 
ministrului Culturii, atunci fă bunătate şi-mi spune, ca să trimit una și la Bu- 
cureşti. Numai de n-ar fi o iluzie deșartă înființarea acestei catedre! Nu-i vorbă 
că, şi de se va înființa realmente, cred că e imprudent din parte-mi să sper prea 
mult... Sunt atîția tineri amatori pentru un post așa de ispititor! Şi, după cum 
s-au improvizat de pe-o zi pe alta atiția specialiști la catedre din cele mai serioa- 
se, cine mă poate asigura că nu se va întîmpla același lucru și cu etnografia? Căci 
cine va îndrăzni să-l întrebe pe eventualul favorit al soartei ce pregătire are şi 
ce garanții științifice prezintă în specialitate? Cine?? Într-un asemenea caz, care 
din nefericire e cel mai probabil, este de dorit, din punct de vedere rominesc, 
ca respectiva catedră să nu se mai creieze încă, o bună bucată de vreme. Pentru 
că, după părerea mea, e mai bine să nu ai nimic, decit să ai ceva rău, așa cum 
avem la atitea catedre universitare. În ciuda atitor consideraţii sceptice, eu am 
făcut totuși petiția și ţi-am trimis-o. Era o datorie față de mine însumi și față 
de familia mea. Care va fi deznodămintul?? Cine poate şti? Dar, să-mi fac şi eu 
curaj cu proverbul bătrînesc: „Mai ştii de unde sare iepurele?” Te pomenești că 
la urma urmei va fi şi un lup mîncat de oaie! Eu am trimis numai simpla petiție 
către rector, fără nici'un alt act, fiindcă D-ta îmi spui că Etnografia e probabil să 
fie înființată de-abia în toamna anului 1963. De-aceia, mi-am zis că ar fi prea de 
timpuriu să trimit şi actele. De altfel, afară de memoriul titlurilor și lucrărilor, 
nici nu ştiu ce alte acte se cer. Sper că voiu fi informat pe cale oficială de Recto- 
rul Universităţii timişorene. Eu m-am bucurat mult pentru mata, cînd am aflat, 
mai devreme decit m-aşteptam, că a luat naștere noua universitate a României. 
Te felicit şi-ţi doresc cea mai fericită carieră pe care şi-o poate visa un savant de 
competența și talentul D-tale! Sunt sigur că acolo vei reuși să afli mulțumirea 

sufletească pe care pin-acum n-ai putut-o găsi nicăirea. Şi sunt sigur că — dacă te 
vei muta acolo împreună cu familia — vei avea atmosfera și liniştea necesară ca 
să dai la lumină lucrările ştiinţifice, pe care cei ce te cunosc sunt îndreptăţiți să le 
aştepte dela D-ta. Te îmbrăţişez cu toată dragostea! 


P. Caraman 


Scrisoarea se află într-un plic obişnuit, de format mare, cu următoarele inscripţii. Pe pagi- 
na recto: „Profesor Universitar Gheorghe Ivănescu, Str[ada] D. Paciurea (Căminul Stu- 
denţesc Nr. 3), Timişoara” Pe pagina verso: „Exp[editor]: Petru Caraman, laşi, Fundacul 
Codrescu, 1” (nota edit. - E.M.). 


Iaşi, Fundacul Codrescu 1° 
Scumpe Domnule Ivănescu, 

Te rog să mă ierți de întirziere; Analele Univ[ersităţii] din Timişoara au sosit în 
absența mea. Cînd m-am întors acasă, acum cîteva zile, am avut plăcuta surpri- 
ză de a le afla pe masa mea de lucru. E primul semn de viață dela D-ta după o 
f|oarte] îndelungată tăcere. Cum să-ţi mulțumesc pentru AUT*? Aș dori să fiu 
înscris pe lista abonaților — dacă se fac abonamente — și să mi se comunice suma 
ce am de achitat și pentru cît timp, ca s-o expediez fără întirziere. Mi-a făcut o 
deosebit de bună impresie bogăţia și varietatea subiectelor abordate, precum 
şi seriozitatea cu care sunt în general tratate. Ştiu bine că D-ta ai în aceasta cel 
mai mare merit, fiindcă D-ta ai pus totul în mișcare, atît ca animator al colabo- 
ratorilor, cît şi ca supraveghetor al fiecărui articol. Mă bucur că-l ai ca secretar 
de redacție pe Gh. 'Tohăneanu, despre care am auzit că e un om de ispravă, pe 
care se poate conta. Eu te felicit din toată inima: ca pentru tomul I, nou născuta 
periodică se recomandă excepțional de frumos, ceiace rareori se întimplă. Bra- 
vissimo! Am citit şi savantele D-tale articole despre „gramatică și logică” și des- 
pre „originea huțulilor” Propunerea D-tale cu metateza unui nomen ethnicum: 
*Uluț < Uliţi, Ulici, Ugliti ... mi se pare o hipoteză ingenioasă. Dar nu știu de ce 
încă îmi vine greu să mă deprind cu ea. S-ar putea să ai dreptate. M-a impresi- 
onat plăcut studiul lui Ovidiu Birlea despre At. M. Marienescu. Ce frumos că 
acest folclorist bănăţean a fost prezintat — și cu atita seriozitate și comprehensi- 
une — chiar într-o periodică în Timişoara. Manii lui At. M. Marlienescu] pot fi 
satisfăcuți; prea fusese uitat și depreciat p[entru] unele exagerări forțate, care de 
altfel nici nu erau ale lui, ci ale epocii sale. 


Mi-e teamă însă ca periodica aceasta să nu greveze pre mult asupra activității 
D-tale pe terenul specialității. Sunt fericiți studenții din Timişoara că te au pro- 
fesor. Nu-i nimic, e bine și acolo. O universitate nouă — ca să impună din capul 

locului crearea unei tradiţii de cultură solidă — are nevoie mare de profesori emi- 
nenți. Şi D-ta ești dintre aceia. Eu am regretat adînc — în forul meu interior, făr-a 
o fi mărturisit nimănui — că împrejurări defavorabile nu mi-au îngăduit să mă 
aflu și eu acolo, alături de D-ta ca să pun umărul la ridicarea acestui așezămînt. 
Deja mă aprinsesem de entuziasm, în cerința de a face carte serioasă, așa cum 
nu s-a mai făcut la noi pe terenul etnografiei. A fost un vis halucinant, o utopie. 
Şi totuşi, mie mi se păruse un timp la un pas de realizare. Sper că opera masivă, 
pe care-o aştept eu dela D-ta — și pe care cred c-o așteaptă toți ceice cunosc 
potenţialul D-tale ştiinţific şi-l apreciază — este în lucru. Consacră-i toate pu- 
terile de muncă pentru a o prezinta la nivelul dorit de prietenii și admiratorii 
D-tale. Am aflat de intrarea D-tale la Academie ca membru corespondent]. 
Te-aș felicita, dar mi-e teamă să nu te jignesc; fiindcă, fără să vreau, îmi vin în 
minte ciupercăria de membri activi lipsiţi de orice merit și de orice talent, ca- 
re-au transformat biata Academie într-un adevărat bilciu levantin. Și, evident, 
mai ales în comparaţie cu ei, D-ta ai fi meritat să fii de mult membru arhiplin, 
dacă mă pot exprima așa. Mă bucur în orice caz că ai izbutit să intri acolo. Vei 
deveni curînd și membru activ, atunci cînd te vei afirma şi mai mult pe terenul 
științific cu lucrarea compactă pe care presimt c-o pregătești. Prestigiul Acade- 
miei trebuie ridicat şi aceasta nu se poate realiza decît prin pătrunderea cît mai 
multor elemente valoroase supt cupola ei. De aceia m-am bucurat de două ori 
c-ai intrat acolo: şi pentru D-ta, şi pentru] Academie. 


La Universitate, D-ta ai norocul să te afli la o catedră care se identifică cu spe- 
cialitatea D-tale strictă. Deci, în principiu, tot sau aproape tot ceiace lucrezi 
cu studenţii, poate fi publicabil şi tot ceiace lucrezi acasă pentru a publica poa- 
te fi utilizabil şi la catedră. E condiţia unei activităţi ştiinţifice ideale pentru un 
profesor universitar. Eu n-am avut acest noroc; mă bucur din adincul inimii 
că D-ta îl ai. Încheiu, urîndu-ți o cît mai înfloritoare sănătate și o cît mai bună 
dispoziţie pentru lucrul științific. Te rog, transmite resp [ectuoase] omagii D- 
nei Ivănescu, iar pe D-ta te îmbrăţișez cu prietenia de totdeauna și cu urarea 
de-a avea cele mai strălucite succese în carieră. 


Al D-tale, 


P. Caraman 


Iaşi, 28 VIII.1963 
Scumpe Domnule Ivănescu, 


Întors acum în Iași, după o absenţă de aproape două luni, aflu scrisoarea 
D-tale expres recomandată], sosită cam pe la sfîrșitul primei săptămîni din 
Iulie — după cum îmi indică data de pe ştampila poștei Timişoara — adică o zi 

sau două după ce eu plecasem. Am rămas consternat! Ce vei fi putut crede 
D-ta despre o asemenea barbară întirziere? Mii de scuze! — Unde am fost?? — 
La copiii şi nepoţii de la Turda, împreună cu soția mea. Aici nu am stat locu- 
lui, ci am făcut și unele mici excursii prin împrejurimile așa de pitoreşti de 
pe Valea Arieșului — unul din cele mai frumoase rîuri ale țării - podoaba cea 
mai de preț a peizajului Munţilor Apuseni. Apoi, la Turda, ne-am scăldat în 
minunatele lacuri cu apă sărată de pe dealurile orașului, care ne-au fermecat 
în toată puterea cuvîntului. Cînd mă cufundam în unda lor vrăjită, uitam de 
toate necazurile și adversitățile vieţii! Păcat că nu am putut să-mi consacru 
timpul excluziv acestei desfătări recreatoare, căci o bună parte din perioada 
cea mai caldă a verii a trebuit s-o petrec la Cluj, la diferite biblioteci de-acolo, 
care posedă unele cărți de care aveam mare nevoie și care lipsesc la Iași. 


Scrisoarea D-tale m-a impresionat în mod neobișnuit. Ba, cuvintul acesta îmi 
pare că redă slab ceiace vreau să spun: m-a emoţionat și m-a înduioșat! D-ta, cu 
avalanșa atitor ocupaţii de răspundere grea, care s-au grămădit asupra D-tale, 
şi ai mai avut totuși cînd să te gîndești la mine! Bunătatea inimii D-tale este, 
în adevăr, inegalabilă. Cred că e o trăsătură caracteristică a oamenilor de ști- 
inţă autentici — a celor mai distinși dintre aceștia. De altfel, așa te-am văzut eu, 
atunci cînd am ajuns să te cunosc mai de-aproape: un suflet candid, absent la 
realitățile aspre, cel mai adesea meschine și vulgare, ale vieţii de toate zilele; un 
om incapabil de a face rău cuiva și capabil numai de bine, iar în jurul lui radiind 
seninătate și elan, după cum am aflat întîmplător și dela unii foşti elevi ai D-tale 
de la Iași. Cum să-ți mulțumesc că ai găsit timp să mai fii preocupat și de soarta 
mea? Eu îți sunt recunoscător pentru excelentele D-tale ginduri în legătură cu 
mine și te rog să fii încredințat că m-au afectat aproape întocmai ca și cum ceia- 
ce-ai gîndit ar fi ajuns deja la realizare. Şi cum ar putea fi altfel, cînd realizarea lor 
nu depindea de voința D-tale? Fireşte că, în urma schimbărilor de la Minister, 
amintite de D-ta, am înţeles și eu prea bine c-ar fi absurd să mai cred posibilă 
crearea proiectatei catedre de etnografie la Universitatea din Timișoara, şi mai 
ales pentru mine! În ce priveşte ultima D-tale propunere referitoare la eventuala 
înfiinţare a unui post de etnografie la baza de cercetări științifice din Timișoara 
a Acad[emiei] R.P.R, nu mă ispiteşte absolut deloc. De altfel, nici nu-l cred rea- 
lizabil; căci dacă-n adevăr ar fi existat cineva în R.P.R. care să creadă-n utilitatea 
mea ca etnograf, s-ar fi găsit cu mult mai ușor posibilitatea de a mă folosi chiar 
aici în Iași, la Filiala Academiei, nu ar fi nevoie pentru aceasta să-mi las casa și 
familia, ca să vin la Timişoara. Asemenea sacrificiu l-aș fi făcut numai în cazul 
cînd aș fi putut veni acolo la o catedră de etnografie. Nu știu de ce mă atrăgea 
ca un miraj gîndul ispititor de a da din plin tineretului studenţesc — în ultimii 
ani ai vieții mele — dintr-o sursă care mi-a fost atît de dragă și din care un destin 
advers nu mi-a îngăduit să-mpărtăşesc altora aproape nimic (căci puţinul ce-am 

publicat, pe apucate, îl consider echivalent cu zero, în comparaţie cu ceiace-aş 
fi putut da, de-aș fi fost acolo unde-am dorit-o zadarnic o viață-ntreagă). Poate 
mă atrăgea acest gind şi prin faptul că eram animat de năzuința nemărturisită 
de a arăta — celor de ieri — ca și celor de azi — ce-aș fi fost în stare să fac, dacă aș 
fi fost pus să lucrez acolo unde era locul meu. Dar, precum vezi, nici „cintecul 
lebedei”, de care-ţi aminteam cîndva la Iași, nu mi-a mai fost permis. Trebuie 
să te deprinzi și D-ta — așa cum caut eu însumi, de mult, să mă deprind - cu 
ideia că viața mea s-a încheiat complet sub un anumit aspect al ei (pe care eu, 
nu știu dacă pe drept sau pe nedrept, l-am considerat esenţial) și că sumbrul 
„nil sperare”S planează asupră-mi ca un „inexorabile fatum”. Desigur, nu e uşor 
suportabilă situaţia sacrificiului total, dar trebuie totuși să găsim puterea de re- 
semnare și pentru ea. E ceiace încerc cu demonică îndirjire. Dar, ca să revin la 
D-ta: mă bucur din adîncul inimii de apropiata apariţie a Analelor Universităţii 
din Timișoara, seria Ştiinţe filologice. Înţeleg că e o realizare a D-tale. Îți cunosc 
competenţa de redactor, dela Buletinul Inst[itutului] de Filologie „Al[exandru] 
Philippide” din Iaşi. Şi mă voiu bucura și mai mult cînd voiu lua act chiar de 
studiile D-tale publicate acolo. Te felicit cu anticipație! Pe de-altă parte, îmi dau 
seama cît ai fost de hărțuit cu angaralele redacționale și regret timpul pierdut 
pentru alte ocupaţii. Doresc să am acest prim vol|um] al Analelor Timiș[orene] 
(seria resp[ectivă]). Şi, ca să angajez şi viitorul, aş vrea să fac chiar abonament la 
această nouă periodică, dacă se poate şi sunt gata să expediez banii. În ce priveş- 
te propunerea D-tale de a colabora și eu la Anale, o accept cu plăcere. Desigur, 
aș putea trimite, pentru vre-unul din volumele următoare, un studiou folcloric 
cu aderenţe sud-slavice și în special sîrbo-croate, aşa cum îmi ceri. Ba, cred c-aș 
da şi unele contribuţii de domeniul lingvistic, în legătură cu limba turcă, neo- 
greacă, sau cu limbile slave. 


Cît despre publicarea de către Academia R.P.R. a vreunei lucrări a mele — la 
care te referi în scrisoarea D-tale — mi se pare pură legendă. Iar de tov[arășul] 
Jalbă aud pentru prima oară! Şi apoi, cred că nu e așa de simplu cum îţi în- 
chipui D-ta, care judeci lucrurile sub unghiul normalului, ceiace e azi o gravă 
eroare. Gindește-te, dragul meu, că lucrarea trebuie să meargă la o serie de 
„foruri competente” și eventual pela specialiști ca Mihai Popp et Comp. şi mă 
tem, tare mă tem, măcar că — după cum, într-un cuvînt, mă cunosc — nu sunt 
un om fricos. (Cel puţin dacă mă compar cu alții.) 


Acum sunt complet absorbit de o lucrare mai amplă, care te va mira poate, și al 
cărei titlu sună: „Consideraţii etnografice asupra muzicii instrumentale de vînt a 
Grecilor și Rominilor, pe baza terminologiei lor folklorico-muzicale'. Și să nu-ţi 
închipui că centrul de greutate al studiului meu cade pe etapa neogrecească sau 
măcar pe cea bizantină a culturii greceşti; ci (auzi colo, cutezanță!) pe cea antică! 

În adevăr, în bogatele, arhibogatele izvoare literare pe care ni le-a lăsat antichitatea 
grecească, încerc — privind la lupă și la microscop — să discern dincolo de ceiace 
este element cult, pentru a pescui din adincuri numai ceiace este element de do- 
meniul culturii populare, tradiționale, căreia creaţiile culte îi sunt în bună parte 
tributare. Nu e ușor lucru, fără îndoială, şi e un act de îndrăzneală. Dar am iluzia 
că reuşesc să aduc ceva lumină în acest domeniu opac. Sint sigur că D-tale o să-ţi 
placă lucrarea mea, dacă voiu izbuti pînă în cele din urmă s-o scriu așa cum do- 
resc eu. În ea deschid, de asemenea, perspectiva — pe tărimul rominesc — și către 
moștenirea folklorico-muzicală din substratul tracic, ca și din cel roman. Pentru 
pregătirea acestei lucrări, am trebuit să pierd mult timp, căci a fost nevoie să ci- 
tesc în original toate izvoarele grecești utilizate. Altfel ar fi fost de neconceput să 
întreprind așa ceva. De aceia am și mers la Cluj, căci o serie de cărți vechi grecești 
nu există aici în lași. Mă gîndisem cîndva să scriu acest studiu (în I[imba] france- 
ză) pentru revista „Balcania”, în noua serie care se proiectase, pe vremea cînd încă 
trăia prietenul meu V. Papacostea. Acum însă, de vreme ce însuși proiectul noii 
apariţii a „Balcaniei” va fi murit, cred, o dată cu el, nu știu ce destinaţie îi voiu mai 
da. Voiu vedea mai tîrziu. În cel mai rău caz, îl voiu pune-ntr-un sertar la păstrare. 
Principalul e să-l duc la capăt, căci am un material copios, dacă nu chiar covîrşitor 
de abundent. Dar e timpul să încheiu. Te îmbrăţișez cu cea mai caldă afecțiune, 
urîndu-ți din suflet să-ți poți realiza — în forme cît mai desăvirșite — marile D-tale 
planuri pe tărimul lingvisticii romînești. 


Te rog totodată, să transmiţi respectuoasele mele omagii D-nei Ivănescu, iar mi- 
cuţei D-re Evdochia, un salut cordial dela un prieten necunoscut și bătrin, dar 
care iubeşte nespus de mult pe toţi copiii buni din țara asta, și pe ea în special. 


P. Caraman 


Scrisoarea se află într-un plic obișnuit, cu următoarele inscripţii. Pe pagina recto: „Prof. 
univ. Gh[eorghe] Ivănescu, Str[ada] C[oman]dor Eugen Botez 16, Bucureşti”. Pe pagina 
verso: „Exp[editor]: Petru Caraman, lași, F[undacul] Codrescu, 1” (nota edit. - E.M.). 


Note | ! Subliniat în textul original - E.M. 
? Subliniat în textul original (nota edit. - E.M.). 
3 Scrisoarea este nedatată, iar plicul nu s-a păstrat. Trebuie 
să fi fost scrisă post 1963, căci se face referire la numi- 
rea ca membru corespondent al Academiei a lui Gh. Ivă- 
nescu, fapt petrecut în acest an (nota edit. - E.M.). 
* „Analele Universităţii din Timişoara”, publicaţie inițiată 
şi condusă de Gh. Ivănescu (nota edit. - E.M.). 
5 Subliniat în text (nota edit. — E.M.). 

După falimentul democrației parlamentare, Ro- 
mânia a intrat în perioada regimurilor autoritar- 
totalitare, mai întâi a celor carlist și antonescian, 
impuse din interior de personalități cu viziuni 
politice dictatoriale și într-un context extern com- 
plex şi nefavorabil, iar, apoi, a celui totalitar comu- 
nist, adus de Soviete și instituit cu ajutorul Arma- 
tei Roșii de ocupaţie. 


Acestea au dominat viața politică din România 
timp de peste cincizeci de ani, fără ca vreunul din- 
tre ele să fi reprezentat expresia voinţei poporului 
român. 


În cele ce urmează vom analiza circumstanţele și 
dinamica evenimentelor care au condus spre im- 
punerea regimului totalitar comunist în România, 
prin prisma evoluţiei puterilor în stat în perioada 
de tranziție. 


Cadrul juridic general al regimului 
de tranziție 


- Decretul regal din 31 august 1944, publicat 
în „Monitorul oficial” nr. 202 din 2 septembrie 
1944, prin care erau repuse în vigoare 37 de arti- 
cole din cele 138 ale Constituţiei din 1923; 


- Legea electorală din 13 iulie 1946; 


- Legea pentru organizarea Adunării Deputaţilor 
din 13 iulie 1946. 


EEE TEI ROMIÂINIĂ 


După cum se poate observa, deși a constituit baza juridică a noului regim, De- 
cretul constituțional din 31 august 1944 nu repunea în drepturi in integrum 
Constituţia din 1923, ceea ce avea să aibă urmări negative asupra evoluţiei 
ulterioare a evenimentelor politice interne. 


În baza acestui Decret, prerogativele constituționale ale monarhului au fost 
restabilite, partidele politice şi-au reluat activitatea, iar principiul separaţiei 
puterilor în stat a fost reintrodus, acestea urmând să fie exercitate „după re- 
gulile aşezate în Constituţia din 29 martie 1923” (art. II din Decret). Potrivit 
aceluiași document, printr-un Decret al Consiliului de Miniștri urma să fie 
organizată Reprezentanţa Naţională — Parlamentul (art. III). 


În ciuda acestei perspective date în Decretul regal, evoluţia evenimentelor 
urma să fie cu totul alta, iar funcționarea puterilor în stat să iasă din tiparul 
unui regim democrat parlamentar. 


Puterea legislativă - Parlamentul 


Conform Decretului regal „puterea legislativă se exercită de către rege la pro- 
punerea Consiliului de Miniştri” (art. III). 


Ca urmare, până la organizarea noului Parlament, doar guvernul avea drept de 
iniţiativă legislativă, decretele-legi emise de acesta trebuind să fie sancţionate 
şi promulgate de către suveran, ceea ce s-a şi întâmplat. 


Acest mecanism legislativ, impropriu unui regim parlamentar democratic ve- 
ritabil, a funcţionat cu unele sincope, cum a fost „greva regală” din august 
1945 — ianuarie 1946, încheiată cu alegerile parlamentare din 19 noiembrie 
1946, câştigate prin fraudă de Partidul Comunist și aliaţii săi politici, grupaţi 
în Blocul Partidelor Democratice (B.P.D.) 


În vara anului 1946, înainte de alegeri, au fost elaborate de către guvernul 
precomunist Legea electorală și Legea privind organizarea Adunării Deputa- 
ţilor. Acestea au fost sancţionate şi promulgate de rege sub presiunea P.C.R. 
şi a oficialilor sovietici care aveau în spate sprijinul Armatei Roșii de ocupaţie. 


Prin cele două legi s-au făcut schimbări importante în Constituţia din 1923, 
în corespundere cu interesele noii alianțe politice, care urmărea pregătirea 
condiţiilor pentru comunizarea totală a României. 


Acestea vizau: 


- introducerea, pentru prima dată, a sistemului unicameral în locul celui bica- 
meral, prin desființarea Senatului; 

- eliminarea dreptului suveranului de a dizolva Adunarea Deputaţilor; 

- suprimarea prerogativei privind autodizolvarea Adunării şi convocarea de 
alegeri anticipate; 

- extinderea duratei sesiunii Adunării de la cinci la opt luni; 

- coborârea limitei de vârstă de la 25 la 23 de ani pentru cei aleși deputaţi; 

- renunţarea la obligativitatea votului; 

- anularea dreptului de vot al persoanelor epurate din aparatul administrativ; 
- înfiinţarea de secții de votare în instituţii, întreprinderi și cazărmi; 


- înregistrarea alegătorilor până în ultima zi a campaniei electorale. 


După cum lesne se poate observa, în cea mai mare parte, modificările 
impuse de guvernanţii comuniști au avut un caracter antidemocratic şi 
încălcau grav Constituţia din 1923, lucru sancționat de Partidul Naţio- 
nal Liberal, Partidul Naţional Ţărănesc și Partidul Social Democrat In- 
dependent prin protestele exprimate public, imediat după introducerea 
acestora. 


Neavând de ales şi cu sprijinul doar moral al aliaţilor americani și britanici, su- 
veranul s-a văzut nevoit să deschidă lucrările noului Parlament unicameral, la 
1 decembrie 1946, prin citirea Mesajului Tronului. În următorul an, regele a 
fost constrâns să coalizeze cu aceeași Adunare a Deputaţilor, în majoritate co- 
munistă, care, la 30 decembrie 1947, întrunită în ședință extraordinară, avea 
să adopte în unanimitate, fără dezbateri și doar în 45 de minute, hotărârile 
privind abdicarea silită a monarhului, precum și legea despre transformarea 
României în republică populară. 


Puterea executivă — Guvernul 


În condiţiile impuse de lovitura de stat din 23 august 1944 și până la adop- 
tarea Decretului regal din 31 august 1944, privind noul cadru juridico-con- 
stituțional al țării, regele Mihai I a făcut uz de prerogativele sale și l-a numit 
prim-ministru pe generalul Constantin Sănătescu, şeful Casei Militare Rega- 
le, însărcinat cu formarea noului guvern. 


Primul Guvern Sănătescu, care a funcționat până la 4 noiembrie 1944, a 
avut o structură preponderent militară, fiind format din 12 militari și 11 ci- 
vili. În ultima categorie intrau și 4 lideri politici — Iuliu Maniu, Constantin I. 
C. Brătianu, Constantin-Titel Petrescu, Lucrețiu Pătrășcanu — care dețineau 
funcţii de miniştri secretari de stat, fără portofoliu, ultimul fiind ad interim 
la Justiţie. 

În următoarele şase luni, scena politică românească a cunoscut confruntări 
ample și dure între Partidul Comunist din România (P.C.d.R) care, ca instru- 
ment al Kremlinului, acţiona pentru preluarea puterii și impunerea unui sis- 
tem social-politic totalitar și partidele istorice (P.N.L. şi P.NIŢ. — n.n.), care 
militau pentru revenirea și menţinerea regimului democratic parlamentar 
interbelic. 


Această luptă politică aprigă a avut drept consecinţă principală o instabilitate 
guvernamentală, concretizată în schimbarea a patru guverne în doar șase luni. 


Sub presiunea PC.d.R. și a manifestanţilor din stradă, precum și a intervenţiei 
directe a reprezentantului Moscovei în Comisia Aliată de Control, generalul 
V. P. Vinogradov, care a adresat o notă regelui Mihai, Guvernul Sănătescu I 
a fost demis. În nota oficialului sovietic, emisă în numele organismului re- 
spectiv, fără consultarea reprezentanţilor american și britanic, se cerea for- 
marea unui guvern de coaliție, tot sub conducerea lui Constantin Sănătescu, 
avându-l ca vicepreședinte al Consiliului de Miniștri pe dr. Petru Groza, iar la 
Justiţie pe Lucrețiu Pătrășcanu. De asemenea, se solicita înlăturarea din noul 
Cabinet a liderilor partidelor democratice Iuliu Maniu și Constantin I. C. 
Brătianu, ceea ce avea să se şi întâmple. 


În acest fel s-a format Guvernul Sănătescu II de coaliție, de data aceasta cu 
caracter politic. Acesta a depus jurământul la 4 noiembrie 1944. Portofoliile 
au fost împărţite între P.N.L. şi P.N.Ţ., care, pe lângă funcția de prim-minis- 
tru, dețineau 9 ministere și coaliția Frontului Naţional Democrat (E.N.D.), 
căruia i-a revenit poziţia de vicepreşedinte al Consiliului de Miniștri, acordată 
dr. Petru Groza şi 8 ministere. Raportul de forțe în cadrul Cabinetului era 
destul de echilibrat, constituirea Guvernului Sănătescu II marcând o etapă 
importantă în drumul P.C.d.R. către controlul total al puterii. 


Chiar şi în aceste condiţii, comuniştii nu au fost satisfăcuţi din punct de vede- 
re politic, deoarece nu au obţinut ministerele de Interne și de Război, așa cum 
îi sfătuiseră stăpânii lor de la Moscova. 


Drept urmare, în perioada imediat următoare, aceştia au continuat campania de 
stradă împotriva guvernului din care ei înșiși făceau parte și au trecut la schim- 
barea forțată a administraţiei locale. Acţiunea lor a fost susținută de sovietici, 
care au adus în România trei noi divizii şi au notificat Guvernului reducerea 
efectivelor poliţiei din București, precum și a Jandarmeriei la nivel naţional. 


În situaţia creată, liderii P.N.L. şi P.N.Ţ. au încetat să sprijine, la 2 decembrie 
1944, sprijinul Cabinetului Sănătescu II, prin retragerea propriilor miniștri, 
cauzând astfel o nouă criză politică. 

Regele Mihai l-a desemnat prim-ministru pe generalul Nicolae Rădescu și a 
avut consultări cu liderii partidelor democratice tradiționale și cu reprezen- 
tantul P.C.d.R., Lucrețiu Pătrășcanu. 


Guvernul Rădescu a depus jurământul în fața suveranului la 6 decembrie 
1944, structura acestuia și repartiţia portofoliilor, între P.N.L. — P.NIŢ. şi „co- 
aliția” E.N.D., condusă de PC.d.R., rămânând neschimbate. Cu alte cuvinte, 
comuniștii nu au obținut nimic din ceea ce și-au propus prin declanșarea cri- 
zei guvernamentale. 


Şi acest guvern de, așa-zisă, coaliție avea să aibă o viaţă scurtă, constituind 
doar un intermezzo până la impunerea unui executiv total aservit intereselor 
sovietice în România. 


Pentru aceasta, comuniștii aveau nevoie de o nouă criză politică, declanșată 
în mod artificial. Pretextul l-a constituit programul de guvernare în 9 puncte 
al E.N.D,, dat publicităţii la 28 ianuarie 1945. Printre altele, acesta prevedea 
reforma agrară, pedepsirea sabotorilor şi a speculanţilor, reorganizarea arma- 
tei „în spirit democratic”, epurarea aparatului de stat de „elementele fasciste și 
profasciste şi judecarea criminalilor de război”. 


În vederea susţinerii acestui program de guvernare, comuniștii au organizat 
ample mitinguri şi demonstraţii de stradă, menite să arate largul sprijin „po- 
pular” pentru E.N.D. Mai mult, cu ocazia mitingului de protest din 24 februa- 
rie 1945, organizat în Piaţa Națiunii, și a marșului spre Piaţa Palatului, ele- 
mente extremiste au provocat și diversiuni violente, trăgând focuri de armă 
asupra demonstranţilor, pentru a întărâta mulțimea împotriva Guvernului și 
a determina căderea acestuia. 


Întrucât dezordinea creată nu a dat rezultatele scontate, a intrat în scenă gu- 
vernul sovietic, care l-a trimis la București, la 27 februarie 1945, pe comisarul 
adjunct pentru Afaceri Externe, Andrei Vâşinski. Acesta a cerut să fie primit 
de către rege în aceeași zi şi, în cadrul audienței, sub pretextul că Guvernul 
Rădescu era „incapabil de a menţine ordinea internă”, a solicitat demiterea 
Cabinetului şi „formarea unui guvern din reprezentanţii partidelor democra- 
tice” (PC.d.R. şi aliaţii acestuia — n.n.). 


În urma ultimatumului dat de sovietici, suveranul s-a văzut constrâns să ceară, 
la 28 februarie 1945, demisia Guvernului Rădescu și să-l desemneze pe Berbu 
Ştirbei pentru formarea unui nou cabinet de coaliție. Acesta însă nu a reușit 
să obțină sprijinul coaliției F.N.D., fapt pentru care, la 1 martie 1945, a inter- 
venit din nou Vâşinski, care a arătat regelui că omul de încredere al Moscovei 
era dr. Petru Groza. 

Sub presiunea Moscovei și fără sprijinul aliaților american și britanic, regele 
s-a văzut nevoit să-l desemneze pe Petru Groza, la 2 martie 1945, prim-mi- 
nistru și să-i ceară începerea consultărilor cu toate partidele pentru formarea 
noului guvern. 


Pentru a dezavua orice tentativă de rezistență și a sprijini instalarea unui 
guvern prosovietic, autoritățile de ocupaţie sovietică au trecut, după 28 fe- 
bruarie 1945, la neutralizarea şi dezarmarea completă a unităților române din 
interior, precum și la preluarea controlului rețelei de transmisiuni şi teleco- 
municaţii a armatei. 


În acest context, s-a constituit Guvernul procomunist Petru Groza, în care 
comuniștii și aliaţii lor deţineau 86,6% de portofolii (17 miniștri şi 13 subse- 
cretari de stat). Partidele democratice tradiționale erau reprezentate de aripa 
social-democrată procomunistă, cu 4 portofolii și disidenţa liberală colabora- 
ţionistă a lui Gheorghe Tătărescu, tot cu 4 funcţii guvernamentale, între care 
şi cea de vicepreşedinte al Consiliului de Miniștri. La aceştia se adăugau 3 
militari cu funcţii tehnice. 


Primul guvern procomunist din istoria României, impus de ocupanții sovie- 
tici, a fost instituit la 6 martie 1945, dată care avea să marcheze începutul pro- 
cesului de comunizare / sovietizare a țării noastre. 


Guvernul Petru Groza s-a menţinut în formula inițială, cu unele remanieri 
neînsemnate, până în luna aprilie 1948, când, după adoptarea primei Consti- 
tuții comuniste şi organizarea de alegeri pentru Marea Adunare Naţională, s-a 
format un nou guvern, condus tot de dr. Petru Groza. Remanierile au vizat: 
introducerea în structura Guvernului (la 7 ianuarie 1946) a doi reprezentanți 
ai P.N.L. (Mihail Romniceanu) şi P.NIŢ. (dr. Emil Haţieganu), în urma „gre- 
vei regale”, prin crearea a două funcții de ministru secretar de stat (fără por- 
tofoliu), care au fost retrași, la 29 noiembrie 1946, imediat după „câştigarea” 
alegerilor de către comuniști și aliaţii lor; preluarea de la liberalii tătărăscieni 
(Petru Bejan) a portofoliului Economiei Naţionale de către PC.d.R (Ghe- 
orghe Gheorghiu-Dej) la 29 noiembrie 1946 şi înlăturarea din guvern a lui 
Gheorghe Tătărescu şi a celorlalți 3 liberali, printr-o moţiune de neîncredere 
a Adunării Deputaţilor, votată la 5 noiembrie 1947. 


Puterea judecătorească - Justiția 


Puterea judecătorească a suportat schimbări esenţiale, care anunțau institui- 
rea unei justiţii politice de tip totalitar. 

Noutatea, cu consecinţe destul de grave pentru sistemul judecătoresc româ- 
nesc, a fost instituirea instanţelor speciale de judecată, cunoscute sub numele 
de „tribunalul poporului”. 


Acestea au fost create prin Decretul-lege din 21 aprilie 1945 şi aveau următoa- 
rea structură: 2 magistrați de carieră și 7 „judecători ai poporului”, persoane 
civile desemnate de P.C.d.R. și aliaţii lor politici. 


Decretul-lege, cu un pronunţat caracter politic, răsturna principiile de bază 
ale justiției româneşti, introducând altele noi specifice unui regim totalitar, 
cum ar fi: 


- eliminarea prezumţiei de nevinovăție; 
- transformarea dreptului de apărare într-o simplă formalitate; 


- stabilirea sentinţei înaintea procesului, în funcţie de interese politice și con- 
junctură; 


- introducerea retroactivităţii legii penale; 
- anularea dreptului de recurs pentru procesele politice; 


- renunţarea la principiul legal al eliberării înainte de termen, după efectuarea 
a 2/3 din pedeapsă şi comportament adecvat în timpul detenţiei. 


Aceste principii de justiţie totalitară au stat la baza tuturor proceselor politice, 
instrumentate de primul guvern procomunist dr. Petru Groza, prin „Iribuna- 
lul Poporului”, în perioada 1945-1947: lotul generalului Nicole Macici; lotul 
ziariştilor şi al publiciștilor acuzați de propagandă „fascistă sau hitleristă” și 
susținerea „unui regim odios”; lotul comandanților și personalului lagărelor 
de concentrare din Transnistria; lotul foştilor angajaţi ai Siguranţei Statului; 
lotul mareșalului Antonescu; lotul „trădătorilor maniști” etc. 


Mecanismul sistemului juridic procomunist avea să fie completat procedural, 
începând cu anul 1948, după ce comuniștii au acaparat întreaga putere în stat 
şi au trecut la instituirea regimului totalitar comunist. 


XXX 


Schimbările profunde vizând structura și atribuţiile puterilor în stat au fost 
însoțite de o serie de alte măsuri, atât în plan politic, cât şi economic, care au 
încheiat prima etapă a comunizării / stalinizării României, la sfârșitul anului 
1947. Procesul a fost completat și desăvârșit în anii imediat următori de către 
reprezentanţii puterii. 

Deportările cadrelor didactice din 
R.S.S.M. în zilele de 6-7 iulie 1949 


IV. — doctor în istorie, şef 
Secţie istorie modernă a 
Institutului de Istorie, Stat 
şi Drept al A.Ş.M. Autor 

a peste 20 de cărți, Între 
care: Asasinările în masă 
din R.A.S.S.M. în perioada 
Marii Terori (1937-1938), 
828 p., vol. |, Chişinău, 2010; 
Deportările în masă din 
R.S.S. Moldovenească din 
5-9 iulie 1949, 918 p., vol. |, 
Chişinău, 2011. 


După cum bine se cunoaște, apogeul depor- 
tărilor din R.S.S. Moldovenească l-a constitu- 
it episodul din 5-9 iulie 1949, când, în cadrul 
operaţiunii lug (Sud), din acest teritoriu au 
fost deportate 35.796 de persoane, dintre care 
9.864 bărbaţi, 14.033 femei şi 11.889 copii. 


Acest nou val de deportări se efectua în baza Ho- 
tărârii Biroului Politic al CC al PC (b) din toată 
Uniunea, adoptată la 6 aprilie 1949 „Cu privire la 
deportarea de pe teritoriul R.S.S. Moldoveneşti a 
chiaburilor, foştilor moșieri, marilor comercianţi, 
complicilor ocupanților germani, persoanelor 
care au colaborat cu organele de poliție germane 
şi românești, a membrilor partidelor şi organiza- 
ţiilor profasciste, a membrilor gărzilor albe, mem- 
brilor sectelor ilegale, cât şi familiilor tuturor cate- 
goriilor enumerate mai sus”. 


Verdictul stipulat de către respectiva hotărâ- 
re era unul extrem de dur —- deportarea pe veci 
(subl. n.) a 11.280 de familii, cu un total de 
40.850 de persoane în regiunile: Kazahstanul de 
Sud, Aktiubinsk și Djambul din R.S.S. Kazahă; 
ţinutul Altai; regiunile Tiumen, Tomsk şi Kur- 
gan din R.S.F.S. Rusă. Noile victime ale politicii 
antiumane a autorităților sovietice de ocupaţie, 
printre care basarabeni, turci stabiliți în imperiul 
sovietic, dașnaci armeni și naționaliști ucraineni, 
cădeau sub incidența prevederilor decretului 
Prezidiului Sovietului Suprem al U.R.S.S. din 26 
noiembrie 1948 „Cu privire la responsabilitatea 

pentru evadare din locurile de exil obligatoriu și permanent al persoanelor 
deportate în regiunile îndepărtate ale U.R.S.S. în perioada războiului pen- 
tru apărarea patriei”. Sancționarea unor popoare întregi avea ca argument 
necesitatea „consolidării regimului de exilare pentru deportaţi de către or- 
ganul suprem al U.R.S.S. în perioada războiului pentru apărarea patriei: ce- 
ceni, caraciaevi, inguşi, nemți, tătari din Crimeea și alții, deoarece în timpul 
deportării acestora n-au fost concretizaţi termenii de exil”. Se stabilea că de- 
portarea popoarelor menţionate mai sus era înfăptuită pe veci, fără dreptul 
de revenire la baştină. Cei care vor evada din locurile de destinaţie urmau a 
fi condamnaţi la 25 de ani de detenţie în închisoare. 


Categoriilor de locuitori ai R.S.S.M. deportate pentru totdeauna la 5-9 
iulie 1949 le-au fost imputate „trecerea fățişă de partea dușmanilor pu- 
terii sovietice” în timpul războiului, apartenenţa la categoria „chiaburi- 
lor”, calitatea de foști membri ai unor formaţiuni politice care au activat 
în Basarabia până la ocuparea acesteia de către sovietici, „complicitate” şi 
„trădare de patrie”. Din acest val al deportărilor au făcut parte şi reprezen- 
tanţi ai unei categorii profesionale importante - cea a cadrelor didactice 
din R.S.S.M., capetele de acuzare în baza cărora cei peste două sute de 
profesori din Basarabia și din raioanele din stânga Nistrului au fost duşi în 
Siberia şi Kazahstan fiind aceleaşi ca şi pentru alte categorii de persoane 
deportate. 


Eliminarea cadrelor didactice „burgheze” din Basarabia, formate în Ro- 
mânia „burghezo-moşierească”, în baza unor valori autentice ale cultu- 
rii universale şi naţionale româneşti, dar şi în cadrul unei societăţi care 
funcționa în temeiul unor principii democratice, era un obiectiv impor- 
tant, or, această categorie de intelectuali nu-și avea locul în scenariul 
comunizării societăţii basarabene, fiind considerată „periculoasă” din 
cauza unei anumite imunităţi față de practicile comuniste, dar şi datori- 
tă educaţiei și culturii generale pe care o aveau. Pentru a-și justifica ră- 
fuiala cu aceşti „dușmani de clasă”, pe care dorea să-i excludă din spaţiul 
supus transformărilor de „omogenizare” cu restul imperiului sovietic, 
exponențţii regimului de ocupaţie le-au fabricat „antecedente crimina- 
le” ad-hoc, expulzarea acestei categorii de pedagogi din R.S.S.M., in- 
comodă noilor conducători, făcând mai uşoară misiunea de convertire 
a populaţiei din aceste teritorii anexate la ideologia comunistă. Remo- 
delarea noilor generaţii de basarabeni după calapodul sovietic putea fi 
realizată mai lesne cu ajutorul unor cadre didactice formate în tiparele 
noului regim totalitar. 

Astfel, din localităţile sectorului Bălți au fost deportaţi 36 de învăţători şi pro- 
fesori, din cele ale sectorului Cahul — 25 de reprezentanţi ai cadrelor didacti- 
ce, din satele sectorului Orhei — alte 34 de persoane, din sectorul Râbnița, ce 
includea raioanele din stânga Nistrului — încă 25 de pedagogi. Cei mai mulți 
învăţători şi profesori au fost deportaţi din sectoarele Bender și Soroca — 41 
şi, respectiv, 56 de persoane. În total, în iulie 1949, din R.S.S. Moldovenească 
au fost deportaţi 217 reprezentanţi ai cadrelor didactice. Câţi dintre aceştia 
au avut norocul să supraviețuiască calvarului care a durat mai mulți ani în șir 
şi câți au avut posibilitatea să revină acasă, după moartea lui Stalin şi condam- 
narea crimelor comise de către regimul stalinist, rămâne să precizăm într-un 
alt studiu. 


Drama celor peste două sute de pedagogi basarabeni a fost similară cu cea 
a altor categorii sociale și profesionale, trecute, în mod nejustificat, în ca- 
tegoriile de „chiaburi, „mari latifundiari”, „mari proprietari de întreprin- 
deri”, „mari comercianţi” sau alte câteva categorii „delicvente”, care sunau 
ca un cap de acuzare și, totodată, de condamnare la ispășirea unei pedepse 
nemeritate, inventate de cei care le-au invadat acestor oameni țara și vatra 
străbună. Dacă, în viziunea distorsionată a ideologilor și liderilor comu- 
niști, categoria de „chiaburi” era întruchiparea răului în spaţiul rural, într- 
o societate normală această categorie de țărani înstăriți era considerată 
un model de succes, demn de urmat pentru miile de țărani, dornici să se 
emancipeze economic și social, pentru a-şi asigura o viață mai prosperă. 
Țăranii înstăriți nu puteau fi etichetaţi ca „duşmani de clasă” ai celorlalte 
categorii de ţărani din simplul motiv că între aceștia nu exista acea „ură 
de clasă”, mult trâmbiţată de propaganda comunistă, nici antagonisme- 
le sociale ireconciliabile. Satul basarabean, până la invazia sovietică, n-a 
cunoscut careva confruntări, cu atât mai mult ciocniri dintre reprezen- 
tanţii acestor categorii de țărani dictate de „ura de clasă”. Din contra, în 
spaţiul rural, de-a lungul celor 22 de ani de administraţie românească, s-a 
manifestat o conviețuire civilizată, fără confruntări violente, fără mani- 
festări ale „luptei de clasă”. La fel de deplasate erau și celelalte acuzaţii, 
inventate de liderii comuniști şi propaganda sovietică, care nu aveau ni- 
mic în comun cu realităţile basarabene. Marii latifundiari erau inexistenți 
în Basarabia, întrucât reforma agrară din anii 1921-1923 a lichidat mari- 
le latifundii, ele fiind reduse până la 100 de hectare, limita admisibilă a 
unei proprietăţi funciare în România din acea epocă. Dacă şi au existat 
în Basarabia anului 1940 câţiva mari comercianţi sau mari proprietari de 
întreprinderi, aceştia au realizat astfel de performanţe prin muncă asiduă 
şi efort constant. Contribuţia lor la bugetul statului era una proporţională 

cu veniturile şi averea agonisită, așa încât societatea nu rămânea păgubașă 
de pe urma acestor oameni de succes. 


Societatea basarabeană a avut de pierdut enorm după despuierea și depor- 
tarea acestor categorii de populaţie. Pierderile au fost uriaşe și de pe urma 
pulverizării intelectualităţii basarabene, aflată în proces de coagulare, o com- 
ponentă importantă a acesteia fiind și cadrele didactice naționale, care for- 
mau osatura societăţii în proces de emancipare. Fuga, în număr mare, a repre- 
zentanţilor acestei importante bresle în dreapta Prutului din fața agresorului, 
deportarea în Siberia a unei părți a acestei categorii, care preferase să rămână 
în Basarabia, convertirea celei de-a treia părți a cadrelor didactice la „opera” 
de comunizare a populaţiei din ţinut au constituit sfârşitul unuia dintre fru- 
moasele proiecte inaugurate în perioada interbelică. 


În continuare, inserăm documentul inedit ce conţine listele învăţătorilor şi 
profesorilor din toate raioanele R.S.S. Moldovenești deportaţi în iulie 1949. 


STRICT SECRET 
LISTA 
profesorilor pe sectoare şi raioane, 
incluși în listele operative pentru deportare 


SECTORUL BĂLȚI 

1.RAIONUL FĂLEȘTI 
1. BIRMAN Şeiva Şlemovna - comerciantă 
2. GHERMAN Ana Solomonovna — fiică de moșier 
3. CIUBRIN Pavel Davâdovici - complice 
4. ȚÂMBALARU Afanasii Fiodorovici — membru al Gărzii de Fier 
5. BOBOC Nicolai Constantinovici - complice 

2. RAIONUL BRICENI 
1. PLEȘŞCO Vasilii Alexandrovici — comerciant 
2. BUZANOVSCHII Gheorghii Nicolaevici — membru al Gărzii de Fier 

3. RAIONUL SÂNGEREI 
1. GRECICOVSCAIA Galina Gheorghievna — fostă membră a Partidului 
[Naţional] Liberal 

2. MATCOVSCHI Alexandr Macsimovici — complice 


4. RAIONUL CHIȘCĂRENI 
1. VOZNÂI Afanasii Sevastianovici - complice 


5. RAIONUL GLODENI 
1. MIHALICIUC Nicolai Ivanovici — chiabur 
2. PUŞCAŞ Petr Nocolaevici - complice 


LECŢIILE ISTORIEI 
6. RAIONUL RÂȘCANI 


1. TRÂNCA Ivan Andreevici - chiabur 
7. RAIONUL SCULENI 
1. IAVORSCHII Vasilii Zaharovici — agent al serviciilor secrete 
române 
2. DOINA Stepan Vasilievici - fiu al unui complice 
condamnat 


8. RAIONUL BĂLȚI 


1. SAMARDAN Nicolai Nichitovici -jandarm 
9. RAIONUL BALATINA 

1. ŞEVCIUC Vladimir Ivanovici - membru activ al partidului 

cuzist 
2. PURHA Fiodor Duleanovici - trădător-complice 
3. ŞUBERT Tamara Ilievna — fiică de chiabur 
4. ŞUBERT Nadejda Ilievna — fiică de chiabur 
5. ORHIN Nicolai Nicolaevici - complice 

10. or. BĂLȚI 

1. SPÂNU Tamara Stepanovna — fiica unui complice 

condamnat 
2. GOTELEA Zinaida Ivanovna - chiaburiță 
3. RUSSU Ivan Dmitrievici — fiu de chiabur 
4. BRANSTÂN Handa Marcovna - chiaburiță 

11. RAIONUL EDINEȚ 

1. IVASIUC Ivan Axentievici — comerciant 
2. POŞTA Valentina Ivanovna — educată în familie de chiabur 
3. SADOVNICOV Petr Mihailovici — membru al Gărzii de Fier 

(director de școală) 
4. BURSAC Gheorghii Fiodorovici — fiu de chiabur 
5. VACARI Vasilii Savovici — trădător 

12. RAIONUL BRĂTUŞENI 

1. VIHINCIUC Grigorii Monovici — complice 
2. ORGAN Alexandr Efimovici - chiabur 
3. BAIBARAC Clavdia Gheorghievna — fiică de chiabur 
4. NEAMŢU Cresnofon Gavrilovici - fiu de chiabur 
5. VÂRLAN Ivan vasilievici — chiabur 
6. GUTUM Efim Savovici - chiabur 
ŞEFUL SECŢIEI «A» MSS [Ministerul Securităţii Statului] RSSM 

(cu creion roșu: Total pe sector 36 de persoane) 

STRICT SECRET 
LISTA 
profesorilor pe sectoare și raioane, incluși în listele operative 
pentru deportare 


SECTORUL CAHUL 
or. CAHUL 
1. GURTOVAIA Tatiana Axentievna — membră a organizaţiei 
naţionaliste contrarevoluţionare 
2. GHEŢIU Dmitrii Pavlovici — fiu de chiabur 
3. GHEŢIU Ivan Constantinovici -"- 
4. CASIR Dmitrii Afanasievici — fiu de chiabur 
5. CASIR Vera Vasilievna -"- 
6. TARLAJANU Ivan Ivanivici — complice 
7. ION Elena Vasilievna — fiică de chiabur 
8. STOLOZUBENCO Gheorghii Antonovici - chiabur 
9. COJOCARI Clavdia Nicolaevna — fiică de chiabur 
RAIONUL CANGAZ 
1. GAŢEVOI Dmitrii Gheorghievici - fiu de chiabur 
2. COSTOV Nicolai Fiodorovici - fost membru al partidului 
țărănist 
3. GHERBENSCHII Axentii Nicolaevici — fiu de chiabur 
RAIONUL VULCĂNEȘTI 
1. ARNOUT Vasilii Vasilievici — fiu de complice 
2. COJAN Gheorghii Gheorghievici - fost membru al unui partid 
politic contrarevoluţionar 
3. CIMBIR Nicolai Nicolaevici — fost moşier 
4. CIMBIR Ana Chirilovna -"- 
5. POPOVA Sofia Constantinovna - chiaburiță 
RAIONUL CIADÂR-LUNGA 
1. STOIANOVA Maria Petrovna -— chiaburiță 
2. CALENCOV Gheorghii Petrovici - chiabur 
3. STOEV-CULEV Petr Nicolaevici - membru al gărzilor albe 
RAIONUL BAIMACLIA 
1. ROMANCIUC Mihail Nicolaevici - fiul [membrului] unui 
partid contrarevoluționar 
2. TULATOS Pavel Andreevici — fiu de chiabur 
RAIONUL TARACLIA 
1. GONEVA Sofia Petrovna — soţie de complice 
2. NICOLAEVA Zinaida Savovicina — sora soţiei complicelui 
condamnat 


3. CARABIȘCEVA Maria Hristoforovna - soţia complicelui condamnat 

LOCOTENENTI-COLONEL 
«3>» iulie 1949 


(cu creion roșu: Total pe sector 25 de persoane) 

STRICT SECRET 


profesorilor pe sectoare și raioane, incluși în listele operative 
pentru deportare 


SECTORUL ORHEI 
RAIONUL BRAVICEA 


1. STOIANOV Ilia Ivanovici 


2. BOBEICO Constantin Ivanovici 


3. BOBEICO Bronislava Vasilievna 


4. IPEROTI Ivan Vasilievici 


— fost moşier 

- şef al unei organizaţii 
contrarevoluţionare 

— soţia 

— agent al serviciilor secrete 
româneşti 


RAIONUL ORHEI 


1. ALEXANDRI Fiodor Zaharovici 


2. ANDRONIC Maria Ivanovna 


3. COROBCEANU Maria Ivanovna 
4. VASCAN Gavril Efimovici 
5. CIOLAN Ana Andreevna 


6. TIMUŞ Elena Pantileimonovna 
7. DUŞCHER Ghisea Șabsovna 
8. NEGRUȚA Mihail Sidorovici 


9. IGNATIEVA Nadejda Ivanovna 
10.GHITNIC Malivina Marcovna 
11. BICER Florita Gheorghievna 


12. LEVIŢCAIA Liubovi Alexandrovna 


— fost moşier 

— membru al familiei 

complicelui condamnat 

- membru al organizaţiei profasciste 
- membru al organizaţiei profasciste 
— membru al familiei participantului 
unei organizaţii profasciste 

- complice 

— membru al familiei de comercianți 
— membru al familiei membrului 
unei organizaţii profasciste 

- agent al siguranţei 

— membru al familiei de comercianți 
- complice 

- familia complicelui 


RAIONUL CHIPERCENI 
1. BOBIŢA Paulina Pimonovna - chiabur 
2. VASCA Ivan Chirilovici - chiabur 
3. DUCA Clavdia Savovna — chiaburiță 
4. TEU'T Maria Cuzminicina „— complice 
5. MORARI-CHISLIȚA Ana Nichiforovna - chiabur 
RAIONUL TELENEȘTI 
1. HARTEA Liubovi Fiodorovna — chiabur 
2. NICOLAEVA Evghenia Alexandrovna — chiaburiță 


3. SCALEŢCAIA Clavdia Fiodorovna 


4. ŞTEFIRŢA Ana Nichiforovna 
5. ŞTERBAN Vasilii Fiodorovici 


- membră a partidului fascist 
- chiaburiță 
- membru al partidului fascist 

RAIONUL SUSLENI 

1. SARACOVICI Zinaida Zaharovna - complice 
2. HACINA Iulia Homovna - chiabur 
3. SCLIFOS Prascovia Fiodorovna - chiaburiță 
4. ROZENFELD Pavel Pinevici - comerciant 
5. NEDRUȚA Vera Demianovna - chiaburiță 
6. NEDRUȚA Iacov Demianovici - chiabur 

RAIONUL RĂSPOPENI 
1. VÂRLAN lofim Ilarionovici - complice 
2. VATAMAN Evdochia Alexeevna - chiaburiță 
ŞEFUL SECŢIEI «A» MSS [Ministerul Securităţii Statului] RSSM 
LOCOTENENT-COLONEL /VASILIEV/ 
«3» iulie 1949 


(cu creion roşu: Total pe sector 34) 


STRICI SECRET 
LISTA 
profesorilor pe sectoare și raioane, incluși în listele operative 
pentru deportare 


SECTORUL BENDER 
RAIONUL CĂINARI 
1. TERENTIEV Afanasii Eremeevici — complice 
2. MODÂGA Ivan Ivanovici — cuzist 
3. CASTEI Franţ Unianovici — liberal 
RAIONUL OLĂNEȘTI 
1. VÂSOȚCHII Fiodor Pavlovici — complice 
2. ȘTEFU Ivan Gavrilovici - complice 
RAIONUL TIRASPOL 
1. DRUȚŢA Pavel Ivanovici - membru al unei organizaţii 
naţionaliste 
2. BRANIBUN Pavel Iacovlevici — complice 
RAIONUL CIMIȘLIA 
1. GHENDU Gherasim Aftenievici — chiabur 
2. STOIANU Petr Nicolaevici - complice 
3. IVANOV Gheorghii Seliverstovici — chiabur 
4. GHELI Zinaida Semionovna -— chiaburiță 
5. LUCHIAN Iacov Vorfolomeevici — chiabur 
6. AGRESTINI Ion Gheorghievici — familia complicelui 
condamnat 


7. COJUHARI Gheorghii Semionovici - complice 

RAIONUL SLOBOZIA 
1. BUDIAC Ivan Davâdovici - complice 
2. ANDREEV Grigorii Afanasievici - complice 
3. ROSNEAC Luca Ivanovici - complice 
RAIONUL BULBOACA 
1. GRIZA Gavriil Semionovici - complice 
RAIONUL COMRAT 
1. POPOV Constantin Alexeevici — comerciant 
2. DECEI Nicolai Ivanovici - chiabur 
3. COLIȚA Mihail Alexeevici - chiabur 
4. ARNAUT Constantin Savelievici - complice 
5. GAGAUZ Ivan Panteleimonovici — membru al Gărzii de Fier 
RAIONUL CĂUȘENI 
1. PANCENCO Grigorii Grigorievici — chiabur 
2. OGURŢOVA Valentina Axentievna - familia complicelui 
condamnat 
3. RACU Vasilii Alexandrovici — membru al Gărzii de Fier 
4. CEBAN Ivan Gheorghievici — cuzist 
5. CAVUTŢCAIA Evdochia Romanovna - familia agentului 
condamnat 
6. SMIRNOV Ivan Ivanovici - agent al serviciilor secrete 
românești 
RAIONUL ROMANOV 
1. TAUCȚEI Stepan Vladimirovici — fost comerciant 
2. ZADIR Vasili Semionovici - chiabur 
3. GHERENCO Dmitrii Gheorghievici - chiabur 
RAIONUL BENDER 
1. CALMÂC Fiodor Andreevici — complice 
2. CALMÂC Evghenia Stepanovna - complice 
3. CIUBUREAC Alexandr Alexandrovici - complice 
4. BEZUB Lidia Petrovna - familia complicelui 
condamnat 
5. LIUBOV Victor Frolovici — complice 
6. REŞETNIC Iacov Calincovici - complice 
7. GLEBOV Victor Ivanovici — complice 
8. POSTICA Anton Vasilievici — participant al organizației 
profasciste 
9. DOLINER Sofia Marcovna — comerciantă 
ŞEFUL SECŢIEI «A» MSS [Ministerul Securităţii Statului] RSSM 
LOCOTENENI-COLONEL /VASILIEV/ 

(cu creion roșu: Total pe sector 41 de persoane) 


BECHET ROIMÂINIĂ 


STRICT SECRET 
LISTA 
profesorilor pe sectoare și raioane, incluși în listele operative 
pentru deportare 


SECTORUL RÂBNIȚA 
RAIONUL CAMENCA 
1. UNGLEANS Leonida Napoleonovna - soţia agentului jandarmeriei 
româneşti condamnat 
RAIONUL GRIGORIOPOL 
1. STOIANOVA Elena Fiodorovna - chiabur 
2. CERNENCO Galina Gheorghievna - familia agentului jandarmeriei 
româneşti condamnat 
3. BARCUȚŢA Natalia Timofeevna — soţia complicelui condamnat 
4. USOVA Valentina Ivanovna — familia complicelui 
5. GAVRILOVICI Cuprian Romanovici - complice 
6. TARANTAEV Mihail Constantinovici -în 1937 condamnat la 10 ani 
pentru spionaj 
RAIONUL DUBĂSARI 
1. TINCUL Natalia Maximovna - complice 
2. COBÂLIANSCAIA Natalia Semionovna - chiabur 
RAIONUL RÂBNIȚA 
1. RUSNAC Vasilii Filipovici - membru al organizaţiei 
profasciste „ASTRA” 


2. TREMBUS Elena Ivanovna 
3. SÂTNIC Hristofor Ignatievici "o 


RAIONUL CRIULENI 
1. CUCIUC Ana lachimovna - complice 
2. BUZU Iacov Gheorghievici — chiabur 

RAIONUL REZINA 

1. TURATA [Iustin Andreevici — cuzist 
2. MURAHOVSCHII Zosim Corneevici — complice 
3. MACOVSCAIA Clavdia Iosifovna - complice 
4. DONICA Ivan Stepanovici - liberal 
5. IAŢIC Sava Constantinovici — complice 
6. SCURTU Fiodor Ivanovici - chiabur 
7. SCURTU Alexandra Mefodievna - chiaburița 
8. BOLGANSCHII Petr Fiodorovici - chiabur 
9. BOTNARI-COVRIC Efrosinia Fiodorovna -— chiaburița 
10. TOLP Mina Gheorghievici - chiabur 
11. VOLOVEI Artamon Petrovici - chiabur 


ŞEFUL SECŢIEI «A» MSS [Ministerul Securităţii Statului] RSSM 
LOCOTENENT-COLONEL /VASILIEV/ 


LECȚIILE ISTORIEI EEE 


«3» iulie 1949 
(cu creion roșu: Total pe sector 25 de persoane) 


STRICT SECRET 
LISTA 
profesorilor pe sectoare și raioane, incluși în listele operative 
pentru deportare 


SECTORUL SOROCA 
Or. SOROCA și RAIONUL SOROCA 

1. DAVIDOVICI Alexandru Nicolaevici — complice 

2. EVTODII Petru Alexandrovici — complice 
(directorul şcolii) 

3. BENCHICI Raisa Victorovna — complice 

4. BENCHICI Eugenia Victorovna — complice 

5. SAVCENCO-MAȚENCO Eugeniu Arsentievici - membru al gărzilor 

albe (directorul tehnicumului de medicină) 

6. SAVCENCO-MAŢENCO Polina Iacovlevna - soţia membrului 
gărzilor albe 

7. CUZIMINSCHII Bronislav Ivanovici — țărănist 

8. IUSOVA Maria Alexeevna - complice 

9. RUSNAC Fiodor Petrovici — țărănist 

10. VATAMAN Natalia Artamonovna — complice 

11. ZÂMBREANU Mina Pavlovna - chiaburiță 

12. ZÂMBREANU Xenia Dominicovna - chiaburiță 

13. PUȘCAȘ Vladimir Ivanovici - chiabur 

14. MÂNZAC Stepan Ilici - chiabur 

15. CRIVENCO Efrosinia Isaevna - chiaburiţă 

16. MADONI Lidia Vladimirovna - chiaburiță 

17. ŞTEFÂRŢA Ana Grigorievna - chiaburiță 

18. ŞURȘU David Efremovici - chiabur 

RAIONUL ZGURIȚA 

1. ROMAȘCAN Alexandra Ivanovna - complice 

2. ȘERBAN Arhip Fiodorovici — complice 

3. VRANCIAN Fiodor Petrovici - chiabur 

RAIONUL OTACI 

1. CHIRIAC Xenia Ivanovna — complice 

2. TRICOLICI Fiodor Petrovici - complice 

3. TRICOLICI Domnica Andreevna — complice 

4. SURU Nadejda Epifanovna — cuzistă 

5. SURU Vasilii Fedoseevici - membru al unui partid 
profascist 

6. RAISCHII Anufrii Andreevici - chiabur 

7. RAISCAIA Efimia Petrovna - chiaburiță 

RAIONUL COTIUJENI 
1. IONCO Leonora Semionovna — complice 


2. PECHER Sulea lanchelevna — complice 


EECETY RIOIMÂINIĂ 


3. BEDELIMAN Nicolai Fiodorovici - chiabur 

4. BALABAN Nicolai Mihailovici — comerciant 

5. DOBROVOLISCHII Arcadii Nicolaevici — chiabur 

6. BOTNARENCO Maria Stepanovna -— chiaburiță 
RAIONUL VERTIUJENI 

1. SÂRBU Ivan Alexandrovici - chiabur 

2. GOLIBENSELD Anatolii Lvovici - chiabur 

3. JAMAN Efimia lacovlevna — complice 

4. BOSEPONASI Elena Maximovna — complice 

(listele de mai jos: pentru raioanele Ocniţa, Târnova, Floreşti și Drochia au fost scri- 
se de mână cu creionul) 


RAIONUL OCNIŢA 
1. STADINCIUC Boris Semionovici — chiabur 
2. LIPȚAN Faina Samuilovna — comerciantă 
3. BOLDIŞOR Serghei Fiodorovici - chiabur 
4. CIUBUC-BOLDIȘOR Victor Grigorievici - chiabur 
S. SLESARI Axentii Grigorievici — chiabur 
RAIONUL TÂRNOVA 
1. GROSU Iulian Andreevici - chiabur 
2. CEABAN Vladimir Mihailovici — răzvrătit 
RAIONUL FLOREȘTI 
1. JOSA Nicolai Fiodorovici - chiabur 
2. MANICOVSCHII Ivan Serveevici — chiabur 
3. MANICOVSCAIA Maria Vasilievna - chiaburiță 
4. SCLADMAN-SARA Tatiana Ghelimanovna - chiaburiță 
5. CRÂJANOVSCAIA Stepanida Fiodorovna - chiaburiță 
6. CRÂJANOVSCAIA Zinaida Fiodorovna -— chiaburița 
7. RUSNAC Semion Timofeevici — comerciantă 
8. JELEZNEAC Nicolai Ivanovici — chiabur 
9. JELEZNEAC Maria Ivanovna - chiabur 
10. ABIRŢA Victor Focovici - chiabur 
11. ALINOV Chiril Anisimovici - chiabur 
RAIONUL DROCHIA 
1. MÂŢU Fiodor Nicolaevici - chiabur 
2. MÂŢU Vera Nicolaevna (indescifrabil) 
3. ZAMONEAGRA Dmitrii Pavlovici (indescifrabil) 
4. DUBINA Marc Ivanovici (indescifrabil) 
A transmis Maior Kamburg 
Locotenent Gatilova 


[Total pe sector 56 de persoane] 

Rugul de tabără - 
între memorie și viitor 


Iniţiat în anii '90 și reluat în 2009, sub înaltul pa- 
tronaj al Președintelui României, și derulat de către 
Departamentul pentru Românii de Pretutindeni, în 
colaborare cu Autoritatea Naţională pentru Sport şi 
Tineret, programul de tabere de vară „ARC”, adresat 
copiilor și tinerilor români de peste hotare, a deve- 
nit o frumoasă tradiţie culturală inter-românească. 


Pentru organizarea „ARC 2011”, Departamentul 
pentru Românii de Pretutindeni desfăşoară o co- 
laborare cu Autoritatea Naţională pentru Sport şi 
Tineret, cu Ministerul Comunicaţiilor și Societăţii 
Informaționale, cu misiunile diplomatice ale Româ- 
niei din afara graniţelor și asociaţiile românești de 
peste hotare. 


Proiectul estival pentru tinerii români de pretutin- 
deni a demarat augural și în acest an în Delta Du- 
nării. Un prim numeros grup de basarabeni, delegat 
prin intermediul Casei Limbii Române „Nichita 
Stănescu” de la Chișinău, au beneficiat de oferta 
generoasă a României, petrecând un sejur impresi- 
onant la Sulina — cel mai pitoresc loc turistic al Ţării, 
unul dintre cele trei braţe importante ale fluviului ce 
străbate Europa şi nu în ultimul rând orăşelul care 
dezvăluie profunzimea destinului cultural european 
al românilor. 


Necesitatea și importanţa unui astfel de proiect se 
definesc pornind şi de la contextul conturării noi- 
lor impulsuri ale democratizării societăţii româneşti 
din Republica Moldova și pe fundalul discuţiilor tot 
mai insistente, reprezentând reala voinţă a cetățeni- 
lor privind integrarea statului moldovenesc în Uni- 
unea Europeană. Gestul Departamentului pentru 
Românii de Pretutindeni din cadrul Guvernului 
României de a organiza consecvent ani la rând, cu 


Eugen Tomac (centru) şi colegii noştri Inga Dârzu, Oxana Bejan, Dorina Balmuş, 
Rodica Cerga, Viorica-Ela Caraman, Ludmila Gârlea, Alexei Axan 


responsabilitate maximă, un amplu proiect de vacanţă pentru elevi şi tineri ca- 
pătă semnificaţii simbolice deosebite pentru accentuarea unităţii culturale a ro- 
mânilor din întreaga lume la nivelul mentalităţii generaţiilor în creştere. În acest 
sens, atitudinea autorităţilor române rezonează în mod fericit cu eforturile unei 
majorităţi absolute a cetățenilor din Republica Moldova de a urma o cale de dez- 
voltare în spiritul valorilor naţionale milenare și al cursului democratic european. 


Dincolo de prilejul iniţierii unei contact curent și direct între tinerii români din 
întreaga lume și al dezvoltării abilităţilor de comunicare în limba română a par- 
ticipanţilor, acţiunea a generat un impact deosebit și în privinţa tonifierii conști- 
inţei de neam a tinerilor români din afara graniţelor prin discursurile oficialilor 
români, prezenţi la şedinţele taberei. 


La una dintre întâlnirile cu tinerii, domnul Nicolae Popa, spre exemplu, afirmând 
că „viitorul României îl fac şi românii din afara Țării”, că „basarabenii nu constru- 
iesc doar destinul Republicii Moldova, ci și pe cel al României”, sugerând că ceea 
ce nu au izbutit să facă pentru neamul nostru generaţiile mai vechi sunt obligaţi 
să înfăptuiască cei tineri, a reușit să întărească demnitatea și curajul viitorilor „fă- 
uritori de Țară’ 


De asemenea, în cadrul reuniunilor taberei, Secretarul de Stat pentru românii 
de pretutindeni, Eugen Tomac, cel care desfășoară energic și continuu o activi- 
tate de promovare a culturii române în străinătate, dar mai ales una de coagulare 
socioculturală internă a românilor, venind să comunice cu participanţii „ARC 
2011”, a vorbit numerosului public despre posibilităţile de afirmare a statului 


ITINERAR DE VACANȚĂ 


românesc Republica Moldova pe plan internaţional, punctând disponibilitatea 
partenerilor străini de a susţine eforturile noastre. 


Prin acţiunile culturale incluse în perioada sejurului de vacanţă, în cadrul Taberei 
„ARC tinerii talentaţi au fost implicaţi şi în diverse concursuri şi competiţii, de- 
monstrând performanţe deosebite la Poezie, Eseu, Desen, Fotografie, Interpretare 
vocală sau dramatică, Dans, Frumuseţe etc. 


Seratele de pe litoral au destins și îmbogăţit atmosfera de odihnă, îmbinându-se 
armonios divertismentul cu activităţile de creaţie, iar lumina rugului învăluindu-i 
misterios pe cei care au aprins luceferii speranţei peste mare. 


Însă tristețea a coborât pe chipurile participanţilor când a sosit deloc așteptatul 
moment al despărțirii de noii prieteni, de locurile îndrăgite, de organizatorii ge- 
neroși și de... Țară, întorcându-se acasă cu grele nostalgii, dar cu gândul luminat 
de un viitor încrezător. În numele acestora, Casa Limbii Române adresează sin- 
cere mulțumiri tuturor celor care au sprijinit desfăşurarea Taberei „ARC-2011” 
(13-20 iunie), în special Departamentului pentru Românii de Pretutindeni, 
Domnului Secretar de Stat Eugen Tomac, Domnului Valentin Răducanu, consi- 
lier D.P.R.P, Doamnei Andra Iancu, referent D.P.R.P, Domnului Valentin Mol- 
doveanu, Direcţia Cultură Tulcea, ș.a. 


În anul 2011, la taberele „ARC” sunt așteptați în total 2.000 de copii şi tineri 
români din statele în care trăiesc comunități româneşti, locaţia programului fiind 
același centru de agrement din Sulina, aflat în administrarea Direcţiei Judeţene 
pentru Tineret — Tulcea. Programul de tabere se va desfăşura în perioada iunie — 
august, pe parcursul a 11 serii de câte şapte zile. 


O amintire de la Sulina 


EETA ROMIÂINIĂ 


| Serafim Saka. Fărâmă de rază 


16 martie 1935, 
Vancicăuți, județul Hotin — 
20 mai 2011, Chişinău 


Cel care nu mai este, Serafim Saka, mi-a fost drag. 
Foarte ciudat: scriitorul considerat de toată lumea 
ciufut, arțăgos, incomod avea vocaţia prieteniei. 
Mie unuia mi-a ocrotit cu generozitate „exilul” la 
Chişinău. O vreme am fost găzduit ilegal în ateli- 
erul în care soția lui, Maria, fantaza la războiul de 
ţesut, imaginându-și ciudate tapiserii de o delica- 
tă limpezime. Dormeam pe o ladă cu cărți româ- 
nești primite de peste Prut — același titlu de câte 
zece ori: foamea de carte românească determina 
atunci o tezaurizare nestăpânită și, ades, informă. 
Serafim Saka mi-a fost şef la departamentul cultu- 


IN MEMORIAM SERAFIM SAKA EEE 


ral al unei Asociaţii economice, al cărui obiect de activitate nu l-am priceput 
niciodată. Locuiam atunci la „coada calului” lui Kotovski; în fiecare vineri, 
prezentam udostverenia şi primeam o gâscă vie de la crescătoriile firmei — eta- 
jul hotelului „Cosmos” răsuna de gâgâieli și se umplea de fulgi... În cea de-a 
doua calitate, de subordonat al lui Saka, adică de șofer, l-am însoţit pretutin- 
deni, de la furtunoasele sesiuni parlamentare la spectacolele literar-politice 
ale „Teatrului verde”, ori la repetițiile Teatrului „lonescu', pe atunci pendinte 
de sectorul nostru cultural. Credeam, în anul acela, că tot ce zboară se mănân- 
că (apropo de gâştele de la „Valeologia”!), că împlinirea proiectelor şi idealu- 
rilor nu depinde decât de o minoră chestiune de timp, că basarabenii sunt te- 
meinic „uniți în cuget şi-n simțţiri” şi că românii aciuaţi ca şi mine la Chișinău 
nu-s mânaţi decât de înalte simțăminte naţionale. Aș! A urmat cascada deza- 
măgirilor, pe care Serafim o urmărea și comenta cu detașarea celui îndreptă- 
ţit să replice „nu v-am spus eu?”. Şi chiar ne avertizase, fiindcă, deși implicat 
profund în iureșul optimist al vremurilor, şi-a păstrat totdeauna luciditatea. 
Drept pentru care era taxat de unii confrați ca „acritură”, suspectat fiind nu 
numai de defetism păgubos, ci și de mizantropie. Pentru cele două volume 
ale cărţii „O cronică a Basarabiei” am chestionat în lungi interviuri personali- 
tăți basarabene dintre cele mai diverse, de la șefii de stat Snegur și Lucinschi 
la grănicerul de la Prut. Cele mai limpezi, corect vizionare, pătimaș-realiste, 
ireproșabil documentate istoriceşte și dovedind fermitatea opiniilor au fost 
răspunsurile lui Saka. Concepţia lui singulară despre Transnistria a stârnit 
rumori dezaprobatoare, ale căror ecouri o însoțesc și azi: „O văd ca pe o ex- 
crescenţă ce nu trebuie nicicând inclusă în organismul nostru statal. Avem 
de a face cu geografia lui Stalin, iar noi, anti-staliniști declarați, vărsăm sânge 
pentru a-i prelungi existența! Şi doar avem adevărata geografie, aceea a lui 
Eminescu, <De la Nistru pân-la Tisa>. Dacă nici Eminescu, cea mai strălucită 
gândire politică românească, nu reprezintă un argument decisiv, atunci cine?” 
(vol. I, p. 141). Am reprodus fragmentul fără intenţie aprobativă sau dezapro- 
batoare, ci doar pentru că vădeşte directeţea sinceră, uneori chiar brutală, cu 
care opera Serafim şi publicistic, şi direct în agora — unde, de altfel, a izbutit 
să-şi înregimenteze o consistentă armată de inamici. Era oare, cum se spune, 
„de profesie contra”? Mai degrabă cred că-i vorba despre o relaţie specială cu 
instituția compromisului, căreia mai toţi îi acordăm, cu indulgență ajungând 
până la lașitate, funcţia de justificare a gesturilor care ne incomodează amin- 
tirile. N-o accepta sub nicio formă, dar intransigenţa dârză cu care îşi apăra 
opiniile nu l-a scutit de greșeli. Probabil că experienţa ieșeană, unde a nășit 
o editură repede expiată, contactul direct cu moravurile literare bahluiene și, 
în general, românești ce ignoră zicerea „de mortuis nil nisi bene” (Păunescu, 
încă pe catafalc, era înjurat copios la București, iar Fănuş Neagu, abia trecut în 

lumea umbrelor, insultat penibil în presa ieșeană) l-a făcut să nu țină seama de 
rugămintea Editurii Academiei Române, ce-i solicita să renunţe la două vechi 
articole (adunate acum în volum) în care-l urechea sever pe alt mort ilustru, 
Grigore Vieru. Cartea urma să apară în pragul acestei veri; cum şi Editura, 
şi autorul, şi-au păstrat poziţiile, volumul nu s-a mai publicat. Păcat! Saka a 
denunţat, într-o scrisoare vehementă, cenzura editorială, dar, la urma urmei, 
cenzură să fi fost? Excelent vorbitor al limbii române, cu frazare impecabilă și 
accent deloc periferic, Saka n-a agreat și n-a practicat strălucirile stilistice me- 
nite să ia ochii cititorului, ci a narat totdeauna sobru, economicos și exact — 
semn că-l preocupa fondul și nu irizările formale de suprafață. Am fost martor 
şi oarecum implicat în naşterea cărții Basarabia în Gulag (1993); urmărea vi- 
zibil emoţionat istorisirile amare ale represaţilor, îi îndemna să revină, cerea 
deslușiri, sperând să afle mobiluri cât de cât logice într-o lume a ilogicului 
suveran. Am avut senzaţia că în această carte a investit sentimental și ea l-a 
consumat sufletește; adeseori, în mijlocul vreunei discuţii oarecare, revenea 
fără motiv la cutare episod din tenebrele universului concentrațional, comen- 
tându-l cu uimire exclamativă: „Domnule, de necrezut!” Serafim a avut parte 
și de înalte onoruri oficiale, şi de marginalizare în perioada sovietică — dar și 
de o anume izolare... confraternă în ultimii ani. Nici n-a știut, nici n-a vrut „să 
mai lase de la el”. Din balconașul strâmt al apartamentului de bloc pe care-l 
închisese și-l preschimbase în birouaș de lucru (a doua persoană nu încăpea, 
aşa că discutai cu el din ușa „casei mari”) și-a apărat colțos opiniile adese- 
ori iconoclaste, mereu căutând firicelul de lumină în imperiul întunericului. 
Spunea: „Artistul trebuie să reveleze nuanțele, la nevoie să descopere pete în 
soare, dar şi bănuiala unei fărâme de rază într-un negru nesfârșit”. Către un 
„negru nesfârșit” s-a călătorit și Serafim. Rămâne fărâma de rază a amintirii. 


Mircea Radu IACOBAN 


Poezia lui Leo Butnaru împlineşte imaginea 
unui poet care şi-a înțeles perfect destinul, 
mai curând drumul pe care şi l-a ales ca pe o 
împăcare cu sine. Scriind între Prut şi Nistru, 
pare a fi un răzeş uitat acolo de timp, sau 
„cavaler al veselei figuri”, cum spune într-un 
poem... Cântecul lui se aude zilnic, ceas de 
ceas aici, de partea cealaltă a Prutului. 

Gellu DORIAN 

